
I. FAMILIA MAESTRULUI 
VIAȚA LUI CONSTANTIN DEUNOVSKI 


La începutul secolului al XIX-lea, trăia în Peninsula 
Balcanică o familie pe nume Deunovski într-un sat 
numit Ustovo, situat în Munţii Rodopi. Familia, de 
condiţie modestă, era bine-cunoscută pentru pietatea ei. 
În 1830, i s-a născut un copil pe nume Constantin. 
Îndată ce a crescut, şi-a arătat foarte repede înclinația 
pentru lectura micilor lucrări religioase împrumutate de 
la preot sau de la diaconul bisericii. 

Nivelul de alfabetizare era atunci foarte scăzut şi 
tânărul Constantin a fost repede în măsură să-i 
sfătuiască sau să-i instruiască pe cei cu care avea de-a 
face. Cu atât mai mult cu cât ţara bulgară era supusă 
atunci jurisdicției turceşti şi, din această cauză, 
izbucneau multe conflicte între săteni şi autorităţi. 

Tânărul Constantin a crescut deci într-un climat 
aparte, rezultat din situaţia politică şi religioasă. Cu alte 
cuvinte, s-a manifestat foarte devreme ca patriot şi 
apărător al creştinătăţii. El instruia oamenii despre 
trecutul îndepărtat al patriei bulgare şi îi învăţa opera 
lăsată de apostolii iniţiatori ai culturii slave, sfinţii fraţi 
Chiril şi Metodiu. 


Constantin auzise de mănăstirile de la Sveta Gora 
(Muntele Athos) din Peninsula Calcidică (Grecia) şi i-a 
venit ideea de a se face călugăr, dar totul era foarte 
departe: satul lui părea să fie la capătul lumii. 

Puțin mai târziu, un unchi din partea mamei a venit 
să viziteze familia. lorgarki Zebilev, căci aşa se numea, a 
fost impresionat de mintea nepotului şi de dorinţa lui de 
a învăţa, aşa că l-a invitat să vină la Varna, unde locuia. 

Constantin avea  şaptesprezece ani în acea 
primăvară a anului 1847. Perspectiva acestei călătorii şi 
descoperirea unei lumi mai vaste decât cea patriarhală 
în care trăise până atunci, admiraţia pe care o avea 
pentru acel unchi patriot şi instruit, toate acestea i-au 
permis să treacă peste tristeţea părăsirii familiei şi a 
satului natal. 

La Varna viaţa i s-a părut diferită şi a fost nevoit să 
înveţe meseria de cizmar în atelierul unchiului, care 
avea şi o prăvălie unde vindea diferite unelte. 

Mulțumită muncii sale, Constantin era în relaţii cu o 
mulțime de oameni, a căror bunăstare era cu mult 
superioară celei a locuitorilor din satul lui. El a putut să 
constate că viaţa săracă şi aspră din sate le conferea 
locuitorilor o conştiinţă mai acută a mizeriei şi aservirii 
lor de ocupantul turc, pe când, într-un oraş ca Varna, 
condiţiile de viață mai uşoare modificau considerabil 
datele servituții. 

Constantin se simţea ca un străin într-un mediu 
foarte diferit de cel al primei sale tinereţi. Totuşi, s-a 
împrietenit cu trei tineri de condiţie modestă cu care 
avea oarecare afinități. In fiecare duminică, tinerii se 
duceau pe colinele care dominau oraşul. Îi lega aceeaşi 
gândire patriotică şi un mare interes pentru citirea 
cărților scrise în slavonă, aşa că, la întâlnirile lor, citeau 


aceste cărţi şi conversau cu entuziasm despre ce puteau 
să facă şi cum să aibă o existenţă utilă pentru popor şi 
pentru religie. 

În primăvara următoare, cei patru tineri au hotărât 
să meargă la Muntele Athos, unde trăiau în mănăstiri 
călugări proveniţi din rândul unor popoare aflate atunci 
sub jug otoman: bulgari, sârbi, români. Aceşti călugări 
îşi consacraseră viaţa slujirii lui Dumnezeu şi duceau o 
viață de rugăciune, având ca armă doar această 
rugăciune. Dar era arma cea mai puternică pentru cei 
care îi recunoşteau forța. 

Înflăcăraţi de ideea acelui mediu de pietate şi 
fervoare, se gândeau să ducă acea viață probabil calmă 
în aparenţă, dar bogată în experienţe interioare. 

Constantin şi prietenii lui au plecat deci pe mare cu 
ambarcaţiunea unui marinar grec. Călătoria pe Marea 
Neagră a avut loc fără probleme şi au ajuns la Bosfor şi 
la Constantinopol, port în care marinarul a tratat câteva 
afaceri. Apoi au pornit pe Marea Egee spre Peninsula 
Calcidică. 

Această parte a călătoriei n-a mai fost atât de 
liniştită, căci o furtună i-a aruncat pe coastă. Au scăpat 
toți nevătămaţi şi i-au mulţumit providenţei, dar 
ambarcaţiunea se pierduse. Se aflau nu departe de un 
fluviu mare, Struma, şi şi-au continuat drumul pe jos 
spre Salonic. 

În acel oraş, s-au dus la Biserica Sfântul Dumitru 
ca să-l mulţumească lui Dumnezeu că scăpaseră cu 
bine din pericolul călătoriei. În acel moment, au întâlnit 
un preot bătrân, căruia i-au destăinuit scopul călătoriei 
lor la Muntele Athos. La sfârşitul conversaţiei, bătrânul 
preot i-a cerut lui Constantin să revină a doua zi pentru 


o discuţie între patru ochi. Era Sâmbăta Sfântă din anul 
1854. 

La acea discuţie, Constantin a confirmat că dorința 
lui era de a se face călugăr la Muntele Athos şi a spus şi 
motivele. Bătrânul La ascultat vorbind, cu bunătate; 
totuşi, spre mirarea lui Constantin, l-a sfătuit cu 
fermitate să revină la locul fixat de providenţă, care nu 
era mănăstirea. Mântuirea sufletului său nu depindea 
de locul în care se afla, i-a zis el, în esenţă, şi, indiferent 
de sinceritatea gândurilor şi iubirii sale faţă de 
Dumnezeu şi popor, calea lui era cu totul alta. 

Profund tulburat, Constantin a acceptat acest mesaj 
inspirat care venea să-i schimbe brusc direcţia căii sale. 
Conversaţia a durat mult timp. Venerabilul preot i-a 
vorbit lui Constantin despre numeroasele încercări prin 
care trecuseră popoarele supuse ocupaţiei turceşti şi i-a 
prezis că popoarele aservite îşi vor dobândi curând 
libertatea, ca şi Biserica lor. 

Ca dovadă de încredere şi gaj al misiunii sale 
viitoare, Constantin a primit de la preot o pânză de 
culoare deschisă care, derulată, arăta o icoană pictată ce 
reprezenta Coborârea de pe cruce; un text înconjura 
imaginea. Această icoană fusese realizată după 
masacrele comise de ocupant. Atunci avusese loc o 
apariţie într-o biserică din Salonic. Trei bărbaţi şi o fată 
le-au apărut câtorva persoane şi au profetizat căderea 
Imperiului Otoman şi restaurarea Bisericii creştin- 
ortodoxe. 

După această întâlnire, care a fost pentru el un 
eveniment semnificativ, Constantin s-a despărţit de cei 
trei tovarăşi de drum şi s-a întors la Constantinopol pe 
mare. El a întâlnit în acel oraş câţiva bulgari şi îndeosebi 
un bărbat care a avut mai târziu o importanţă 


considerabilă în derularea existenţei sale. Acest bărbat, 
Atanase  Gheorghiev, a avut multe conversații cu 
Constantin şi acesta din urmă i-a istorisit peripeţiile 
călătoriei sale. Fapt e că, la puţin timp după aceea, 
Constantin a observat că întâlnise un protector, 
deoarece Atanase Gheorghiev s-a oferit să-l ia cu el ca să 
muncească şi să-şi continue studiile. 

L-a făcut să înţeleagă că întoarcerea sa imediată la 
Varna sau în satul natal ar fi prost înţeleasă şi că va fi 
acuzat de incompetenţă. 

Acel om părea un bun sfătuitor şi Constantin a fost 
atras de acea personalitate puternică ce degaja o mare 
autoritate. El a înţeles repede că Atanase era o 
notabilitate. Constantin a văzut în această întâlnire un 
semn nou al providenţei, date fiind calităţile de 
credincios şi patriot pe care le recunoştea la acel om. 

Atanase Gheorghiev s-a întors deci în satul lui, 
Hatardja, câteva zile mai târziu, însoţit de Constantin. 
Acesta a primit o cameră la catul de sus al casei. Familia 
i-a plăcut şi a constatat repede că protectorul său era un 
inspirator eminent al naţionalismului bulgar în regiunea 
sa. Dar impresia cea mai puternică i-a făcut-o tânăra 
Dobra, una dintre fetele din casă. 

În acest mediu tipic patriarhal, Constantin se 
pregătea să devină învăţător, dând ajutor, în timpul 
liber, la câmp şi la îngrijirea vitelor de la ferma lui 
Gheorghiev. 

În acelaşi timp, a fost conceput planul construirii 
unei biserici la Hatardja şi a fost deschisă o subscripţie. 
Constantin a continuat să se perfecționeze studiind 
sfintele Scripturi şi limba bulgară. 


Constantin Deunovski 


Au trecut patru ani de la întrevederea de la Salonic 
care îi schimbase cursul destinului. Anul 1858 a fost 
marcat de trei evenimente de natură diferită, dar având 
o legătură evidentă, căci toate erau legate de căminul lui 
Gheorghiev. Întâi, a fost sfinţită mica biserică. Apoi, sala 
mică învecinată cu biserica a fost inaugurată ca şcoală. 
În fine, a fost celebrată căsătoria lui Constantin cu 
Dobra. 

Atanase Gheorghiev n-a avut un ajutor mai de 
nădejde decât ginerele lui, care fusese hirotonit preot şi 
devenise învățătorul satului. 

Mai târziu, preotul Constantin Deunovski a fost 
numit oficiant în Biserica Sfântul Atanase din Varna. 


NAŞTEREA UNUI FIU 


În 1864, s-a întors însă la Hatardja, fiind anul în 
care s-a născut fiul lui, Peter, în ziua de 11 iulie. 

În ianuarie 1865, notabilităţile din Varna i-au cerut 
lui Constantin Deunovski să vină să oficieze în cadrul 
Bisericii bulgare nou-întemeiate în acel oraş. Din acea 
perioadă datează neînțelegerile preotului Deunovski cu 
Biserica greacă şi puterea turcă. Prima nu vedea cu ochi 
buni această Biserică independentă şi celei de-a doua 
nu-i era deloc pe plac activitatea unui patriot. (Crearea 
unei Biserici bulgare autonome datează din februarie 
1870; eliberarea de sub tutela turcească a avut loc în 
1878.) 

În 1869, Constantin s-a reîntors la Hatardja, unde 
şi-a continuat activitatea până în 1871. Apoi a plecat din 


nou la Varna. 
x 

Copilul Peter, născut la 11 iulie 1864, a crescut în 
acel mediu patriarhal liniştit şi sever, având totuşi o 
nelinişte provocată de participarea tatălui la luptele 
religioase foarte mult întrețesute cu politica din acea 
epocă. Familia Gheorghiev mai avea doi copii, o fată mai 
mare, Maria, şi un băiat, Atanase, care se născuse cam 
cu un an înainte de Peter. 

Tot ce se poate şti despre prima copilărie a lui Peter 
este că n-a făcut să se vorbească în mod special de el. 

Tânăr adolescent, a dat dovadă de o perspicacitate şi 
o înțelepciune puţin obişnuită la acea vârstă, dar adulţii 
aveau altceva de făcut decât să descifreze semnele dintr- 
un comportament ce putea să dea naştere la interpretări 
diverse, chiar opuse, în funcţie de starea de spirit a 


vreunui observator. Şi familia, aşa cum se întâmplă 
deseori, nu putea nici să înţeleagă, nici să interpreteze 
corect o tendință marcată spre meditaţie. În plus, un 
copil cu mintea vioaie le pune deseori probleme 
adulţilor. Dacă copilul e serios, meditativ, se spune că e 
„închis” sau „singuratic” şi, dacă nu ia parte la jocurile 
zgomotoase şi uneori pline de cruzime, în inconştienţa 
lor, care sunt destul de des regula la copii, ceilalţi se 
întreabă dacă asta nu e cumva ceva anormal! 

După ce a obţinut certificatul de studii secundare, 
Peter a ales să fie învăţător în satul Hotanţa, cunoscut 
pentru sărăcia lui. Acolo nu exista şcoală, dar un 
locuitor a cedat o încăpere mare pentru o clasă. Satul 
nu putea să-l plătească pe învăţător, ci doar să-l 
hrănească şi să încălzească şcoala iarna. 

Peter a venit să-şi ofere serviciile în acel sătuc având 
ca bagaj doar o valijoară şi o vioară într-o cutie. Această 
vioară era singurul lui lux şi învățase să cânte de la un 
om care îi recunoscuse talentul la muzică. Le cânta 
deseori mici melodii elevilor săi. 


ŞEDEREA ÎN SUA 


În august 1888, Peter Deunov a plecat în SUA să 
facă studii aprofundate. S-a înscris la Institutul 
Superior de Teologie al Bisericii Metodiste din Madison 
(capitala statului Wisconsin) şi la Facultatea de 
Medicină din acest oraş. 

Avea oare intenţia de a deveni pastor evanghelic sau 
medic, ori şi una, şi alta? Probabil că nu, dacă judecăm 
după derularea vieţii sale, adică nu prin prisma funcţiei 
sociale determinate pe care o presupune calitatea de 
pastor şi de medic. Dar pastor a fost, în sensul cel mai 


evanghelic al termenului, precum şi medic, după cum 
arată numeroase aspecte ale învăţăturii sale de mai 
târziu. De altfel, se poate recunoaşte la el o exprimare 
originală care se regăseşte în cea mai îndepărtată 
Antichitate, aceea a preotului-medic. 

Şederea peste ocean a durat din 1888 până în 1895. 
Întoarcerea în Bulgaria a avut deci loc în anul 1895. 


O MĂRTURIE A DOAMNEI R.K. LIBRĂREASĂ LA 
STARA ZAGORA (1920) 


Această doamnă a întâlnit în 1920 un bărbat în 
vârstă, M.J.I., avocat cunoscut în oraş, cu care a avut o 
conversaţie. Acest domn a zis: 

- L-am cunoscut pe maestrul dumitale în America. 
Era mai tânăr decât mine, dar, ca bulgari, ne întâlneam 
deseori. 

Doamna R.K. l-a rugat insistent să-i dea cât mai 
multe detalii, care ar fi completat ce ştia deja. 

- Ce fel de om era atunci? a întrebat ea. Se distingea 
printr-un temperament înflăcărat şi de ce anume era 
interesat? 

- N-a manifestat nimic din ce îi este propriu tinereții. 
Era modest, tăcut şi concentrat asupra studiilor. Eu nu 
eram deloc mulţumit de comportamentul lui, pe care îl 
socoteam neobişnuit. Elocvent şi inteligent, cum era, 
putea să facă o mare carieră cu talentul său de orator. 
Ştiţi, doamnă, ce însemnau aceste talente în America de 
atunci? Dacă se stabilea acolo şi ar fi urmărit să obţină 
posturi, ar fi ajuns milionar. În plus, cânta la vioară 
într-un mod captivant. Dar el a rămas întotdeauna la fel 
de sărac cum a venit, fără să vrea să profite de talentele 


proprii şi fără să acorde atenţie marilor posibilități care i 
se deschideau. 

Doamna R.K. asculta plină de fericire această 
istorisire, care, spre marea-i bucurie, a continuat: 

- Noi, ceilalți studenţi, organizam deseori excursii în 
grup. Traversam coline şi munţi unde creşteau arbori 
mari. Studenţii căpătaseră o mare afecţiune pentru 
domnul Deunov şi se adunau deseori în cerc în jurul lui. 
Ştiau că le va vorbi despre ceva frumos şi neobişnuit. 
Îndată ce glumele şi tachinările proprii tinereţii se 
domoleau, începea să vorbească despre frumuseţea 
naturii, despre infinitul universului, încercând în acelaşi 
timp să scoată în evidenţă ideea măreției lui Dumnezeu. 
„Observaţi cerul înstelat şi percepeţi întreaga armonie şi 
înţelepciune pe care o conţine”, zicea el. „Şi, în plus, ce 
rațiune înaltă ascunde! Putem să descoperim acelaşi 
lucru în flori şi în torentele din jur. V-aţi gândit vreodată 
la asta? Cine a creat această frumuseţe şi pentru ce?” 


Peter Deunov, tânăr 


Câţiva ani mai târziu 


- Mai spuneţi-mi ceva despre asta, a insistat doamna 
R.K. 

- Existau momente în care se despărțea de noi fără 
să ne dăm seama şi absenţa lui dura ore întregi. 
Porneam uneori în căutarea lui, curioşi să aflăm unde se 
dusese şi ce făcea singur. Se întâmpla să-l găsim într-un 
loc retras, cu privirea ţintă în depărtare, sau avea ochii 
închişi, meditând, concentrat cu totul în sine. Alteori, îl 
găseam în momentul în care, în mod evident, se ruga. 
De cele mai multe ori, nu-şi dădea seama de prezenţa 
noastră şi, dacă vreunul dintre noi îi atingea umărul, 
tresărea surprins, pe când pe chipul lui se zugrăvea 
expresia unui om care tocmai s-a trezit dintr-un somn 
adânc, dar plin de frumuseţe. 

Doamna R.K. avea obrajii scăldaţi de lacrimi de 
înduioşare. 


Interlocutorul ei a privit-o şi, foarte surprins, a 
întrebat-o: 

- De ce plângeţi, doamnă? 

-Aşa, din cauza a ce mi-aţi spus. Vă sunt 
recunoscătoare, domnule. Asta am crezut întotdeauna 
despre maestrul meu. Milionari sunt mulţi în lume, dar 
el e unic. 

Bătrânul avocat s-a ridicat încet privind-o cu mirare 
pe librăreasa bine cunoscută de tot oraşul. Apoi, a 
plecat. 

Ştia oare cu adevărat acel om cine era colegul lui de 
studii din America? 


ÎNTOARCEREA ÎN BULGARIA 


La întoarcerea în Bulgaria, Peter Deunov a făcut o 
serie de studii de frenologie asupra concetăţenilor săi. 
Frenologia era atunci în vogă. În spatele acestui termen, 
ca şi al celui de fizionomie, se găseau diferite şcoli care 
studiau temperamentul şi caracterul după forma 
craniului şi a feţei. Astăzi, se vorbeşte despre morfo- 
psihologie. Peter Deunov făcea atunci observaţii privind 
forma capului (craniului) şi a nasului, urechilor, gurii, 
ochilor etc. Mai târziu, a ţinut mai multe conferinţe pe 
această temă în faţa auditoriului din şcoala sa. 

În anii 1901-1902, Peter Deunov a publicat în revista 
Rodina cinci articole despre observaţiile lui. În 1908, un 
elev al lui Peter Deunov a tipărit Principiile frenologiei în 
limba bulgară, carte care reia şi dezvoltă principalele 


date din cele cinci articole. 
x 


Înainte de a merge mai departe, putem să punem o 
întrebare: „De ce acest maestru a ales să rămână în 
Bulgaria, când o ţară în plină dezvoltare ca SUA putea 
să-i pară un teren mai bogat şi mai fertil? Alte state 
puteau şi ele să pară mai potrivite ca să primească 
învăţătura de viaţă nouă, deoarece aveau o proporţie mai 
mare de oameni cultivați, de şcoli sau de universități cu 
reputaţie mondială”. 

Nu există răspuns posibil la acest nivel, care face să 
intervină elemente cantitative. „Cele mai bune condiţii” 
pentru un trimis ceresc nu corespund aceloraşi criterii 
ca pentru noi. Maestrul Deunov probabil n-a ales, ci, ca 
toți marii maeştri din cursul secolelor, a îndeplinit un 
plan necesar şi s-a supus unor instanţe care nouă ne 
scapă. Şi, chiar dacă acest plan prezintă inconveniente 
şi suferințe în viața pământească, el trebuie realizat 
pentru împlinirea unui scop înalt despre care nu putem 
avea idee decât în măsura propriului nostru progres pe 
adevărata cale. 

Este totuşi posibil să facem câteva remarci care se 
înscriu la nivelul istoriei cunoscute. Maestrul Deunov şi- 
a expus învăţătura într-o regiune şi unui popor care au 
fost creuzetul a trei culturi importante. 

Întâi, cu Orfeu, care a trăit în Munţii Rodopi (Lanţul 
Munţilor Rodopi este o ramificaţie a Balcanilor din 
Bulgaria, vârful cel mai înalt fiind de 2.895 m. Din ei face 
parte masivul Rila (n.ed.)), apoi cu bogomilii din Evul 
Mediu şi, în fine, aici au trăit sfinții Chiril şi Metodiu, 
inițiatorii culturii slave. 

Din perspectivă orlică, se va observa că poporul 
bulgar este marcat de înzestrări şi de un ataşament 
sigur faţă de muzică. 


Din perspectivă religioasă, deşi fidel tradiţiilor sale 
în acest domeniu, acest popor a arătat că nu se 
mulțumea doar cu obiceiuri şi ritualuri religioase, ci 
căuta adevărul şi dreptatea subiacente manifestării 
religioase. 

Acest popor i-a primit cu braţele deschise pe 
inițiatorii instruirii slave, Chirii şi Metodiu, care au 
devenit sfinți naţionali. 

Precizăm că toate acestea nu sunt spuse ca să 
explice sau să prezinte motive categorice, ci ca să 
zugrăvească un anumit climat. 

Maestrul Deunov şi-a expus învăţătura în Bulgaria, 
dar, prin receptaculul format de discipolii săi din 
această ţară, le vorbeşte tuturor oamenilor de pe 
pământ. 

Pe la anul 1900 se situează momentul în care Peter 
Deunov a început să vorbească în public. Avea atunci 36 
de ani. În conversațiile şi conferințele sale, se străduia 
să- şi pregătească auditorii pentru o înţelegere mai 
profundă a ştiinţelor spirituale, îndeosebi ajutându-i să 
descopere creştinismul ezoteric. 

Cu cinci ani înainte (1895), publicase o carte de mici 
dimensiuni intitulată Ştiinţă şi educație, în care sunt 
rezumate cunoştinţele experimentale accesibile lumii 
noastre tridimensionale. 


MAESTRUL DEUNOV RESPINGE OFERTA 
BISERICII EVANGHELICE ŞI PE CEA DE A FACE 
PARTE DIN LOJA TEOZOFICĂ 


După ce s-a întors în Bulgaria, în 1895, membri 
eminenţi ai Bisericii Evanghelice din Bulgaria i-au oferit 
un post de predicator în oraşul lambol, ceea ce nu poate 
să surprindă, deoarece el cunoştea de mult această 
Biserică şi-i aprecia virtuțile morale şi cunoştinţele 
întinse. I se propunea într-un fel o funcţie ce 
corespundea, după toate aparențele, aspirațiilor sale şi 
posibilităţii de a îndeplini o misiune religioasă. 

Într-un moment ce poate fi considerat o răspântie, 
cel ce a fost numit mai târziu „Maestrul” a arătat că avea 
o misiune sau o cale numai a lui deja aleasă. Fusese 
nevoit deja să-i arate tatălui său, preotul Constantin 
Deunovski, că profesiunea sa de credință depăşea 
dogmele şi riturile unei religii, oricare ar fi fost ea. 
Maestrul ştia deja că învăţătura lui Hristos merge mult 
mai departe decât ordinea stabilită de o Biserică şi că ea 
constă în lubire de Dumnezeu şi de adevăr. Desigur, ca 
orice părinte, Constantin Deunovski trebuie să fi simţit o 
oarecare amărăciune constatând că fiul său se depărta 
de „religia strămoşilor”. Dar, pentru acest fiu, în ciuda 
dificultăţilor avute în această privinţă cu cei apropiaţi, 
universul întreg reprezenta o Biserică şi sacrul nu era 
apanajul unei singure Biserici, ci stătea în toate 
Bisericile şi în toate locurile în care oamenii rostesc 
numele lui Hristos şi se roagă la El. 

Pe când era încă tânăr, maestrul frecventa serviciile 
religioase din bisericile evanghelice. La Sviştov, îşi 
terminase studiile secundare la Şcoala Evanghelică 
Metodistă, apoi în America, după cum am spus. 

Respingând onoarea care îi era făcută, maestrul a 
declarat că era străin de tot ce putea să restrângă 
libertatea şi de faptul că putea să primească o 


remuneraţie. Dumnezeu trebuie slujit fără bani, le-a 
spus el. 

După ce a revenit în Bulgaria, maestrul a început să 
vorbească în diferite medii despre subiecte ştiinţifice şi 
filosofice şi a devenit un conferenţiar invitat în multe 
locuri. Dar aceste conferinţe erau de cele mai multe ori 
conversații, schimburi de idei într-un stil simplu şi 
familiar, cu ocazia cărora maestrul explica legile vieţii 
neştiute de majoritatea oamenilor, evocând în acelaşi 
timp, ca înţelegându-se de la sine, numeroase dovezi 
evidente ale existenţei unei alte lumi superioare lumii 
noastre limitate. Însă, mai ales, interpreta învăţătura lui 
Hristos în afara cadrelor de interpretare obişnuite ale 
predicatorilor. 

Activitatea lui era urmărită cu atenţie îndeosebi de 
membrii Societăţii Teozofice, care se impuneau puternic 
în acea perioadă. Aceştia luaseră cunoştinţă de 
învăţăturile maestrului şi  observaseră că existau 
coincidenţe, în anumite privinţe, cu doctrina teozofică. 
În plus, s-au putut asigura că el înțelegea corect 
ezoterismul şi şi-au zis că era calificat să devină un 
militant şi un colaborator preţios pentru propagarea 
ideilor teozofice. Teozofii bulgari au consultat câteva loji 
europene în această privință, după care preşedintele lojii 
bulgare a cerut o întâlnire cu maestrul Deunov ca să-l 
informeze despre posibilităţile oferite de Societatea 
Teozofică. În cursul acelei întâlniri au fost evocate marile 
succese care îl aşteptau pe domnul Deunov atât în 
Bulgaria, cât şi în străinătate şi i s-a repetat cât de mare 
era stima de care se bucura activitatea sa publică. 

Maestrul ar fi ascultat cu mare atenţie şi curiozitate 
invitaţia de a lucra pe plan teozofic, cu tot ce decurgea 
de aici ca renume şi succes personal. În final, a urat un 


mare succes Societăţii Teozofice, dar a refuzat să devină 
momentan unul dintre colaboratorii ei. 

Ne-am putea întreba de ce a refuzat maestrul să 
colaboreze cu Biserici şi cu societăţi foarte onorabile. Nu 
fiindcă n-ar fi stimat seriozitatea învățăturilor răspândite 
de acele grupuri, dar era evident că drumul pe care şi-l 
trasase de-a lungul multor ani nu putea să fie nici 
deviat, nici modificat de consideraţii de succes şi de 
notorietate. 


II: PREGĂTIREA ŞI PRIMELE REUNIUNI 
ANII DE PREGĂTIRE 


Din ziua de 7 martie a anului 1897 a început pentru 
Peter Deunov un an crucial. Viaţa lui a marcat atunci 
un pas spre elaborarea misiunii sale viitoare. În acel an, 
sensul muncii sale i-a devenit cât se poate de clar şi a 
primit de sus toate instrucţiunile referitoare la ceea ce 
trebuia să îndeplinească. Avea 33 de ani. 

Probabil după data de 7 martie 1897 a fost scrisă 
cartea Testamentul culorilor. Deoarece cunoştea bine 
structura „lumilor luminoase”, adică a „luminii 
spirituale”, maestrul a putut să ofere în această lucrare 
noi relaţii între lumina fizică şi lumina interioară. 

Din 1897 până în 1900 maestrul s-a izolat ca să 
mediteze. Este răstimpul în care a pus la punct formele 
în care va fi prezentată noua învăţătură. 

Cartea Ştiinţă şi educație, publicată în 1895, pare să 
marcheze sfârşitul unei perioade de maturizare, dar abia 
din 1897 misiunea lui şi-a căpătat semnificaţia deplină. 


PRIMELE REUNIUNI 


În 1899, debutul învățăturii maestrului este asociat 
cu trei prieteni, care vor deveni trei discipoli spirituali: 
doctorul Gheorghi  Mirkovici, Penu Kirov şi Todor 
Stoimenov. Erau prieteni şi şi-au dat seama că ceea ce 
spunea Peter Deunov nu era ceva obişnuit şi nu putea fi 
decât expresia unei cunoaşteri vii şi a unei experienţe 
interioare deloc comune. 

Doctorul Mirkovici, care era cel mai în vârstă (1828- 
1908), făcuse studii de medicină la celebra facultate din 


Montpellier. Era o personalitate cunoscută pentru 
numeroase activităţi. Se întâlnise cu Papa în 1860 
pentru problemele de libertate religioasă şi politică din 
teritoriul bulgar, publicase cea mai veche gramatică 
bulgară în 1860 şi fusese iniţiatorul fitoterapiei şi 
homeopatici în Bulgaria. A şi editat câteva reviste. 

Penu Kirov (1868-1918) a fost cel de-al doilea 
discipol. 

Todor Stoimenov era cel mai tânăr (1872-1952). 

Aceşti trei oameni, toți credincioşi fervenţi, erau 
foarte interesați de lumea spiritelor, de spiritism 
(Trebuie să precizăm că Peter Deunov n-a încurajat 
niciodată un astfel de pol de interes, iar realitatea mai 
elevată despre care vorbea el nu putea decât să 
deturneze publicul de la experienţele psihice (n.ed.)). 

Într-o zi din 1899, aceşti trei oameni au primit de la 
prietenul lor Deunov o invitaţie să participe la un prim 
„congres-reuniune” la Târnovo. S-au dus. Acolo fusese 
pregătită o încăpere în care erau aliniate multe scaune. 
La ora stabilită, maestrul a intrat cu o Biblie în mână. 
Spre marea lor surprindere, cei trei prieteni erau singurii 
prezenţi. lată ce povesteşte Todor despre această 
reuniune: 

Ascultam cuvântul sfânt; mă bucuram de pacea care 
îmi umplea sufletul şi-mi simțeam mintea înflorind. 
Jubilam, totuşi eram din când în când intrigat de acest 
gând: Unde sunt ceilalți invitați de la această reuniune? 
De ce n-au venit la timp? 

Maestrul, vrând parcă să răspundă la acest gând, 
mi-a spus la sfârşitul conferinţei: 

„Acum sunteți doar trei, dar veți deveni mulţi. Sala 
nu e goală; scaunele sunt ocupate de fiinţe invizibile. 


Astăzi este primul Congres al Frăției Luminii din Bulgaria. 
Deocamdată, sunteți doar trei, dar veți deveni mii”. 

În acel moment avea loc la Varna un congres al 
Organizaţiei Tineretului Bulgar, al cărui membru era 
Todor Stoimenov, şi maestrul a acceptat cât se poate de 
firesc să-şi însoţească prietenii la acel congres cu o 
asistență imensă. Au ieşit din oraş dimineaţa devreme, 
ca să admire răsăritul soarelui pe mare, apoi s-au dus 
să vadă exerciţiile şi dansurile tinerilor. 

După acea reuniune din 1899, au urmat altele, dar 
primele procese-verbale datează de la reuniunea din 
1909 de la Târnovo. În 1910, una dintre concluziile 
esenţiale ale problemelor examinate se rezumă astfel: 

„Omul luat izolat, ca şi omenirea considerată ca 
unitate sunt pe cale de evoluţie. Evoluţia cuprinde 
concepţiile sau ideile oamenilor despre lucruri eterne 
sau referitoare la marile legi intangibile ale existenţei. În 
cursul epocilor succesive diferă doar mijloacele prin care 
oamenii manifestă, interpretează şi elucidează aceste 
legi. În epoca lui lisus, în funcţie de gradul de evoluţie al 
societăţii, în funcţie de civilizaţia şi cultura spirituală de 
atunci, Apostolul Pavel a rostit adevărurile într-un 
anumit fel. Dar au trecut douăzeci de secole şi vorbim 
despre aceleaşi lucruri cu alte cuvinte, ţinând cont de 
gradul de dezvoltare la care a ajuns omenirea. Se poate 
ca cineva să se întrebe ce va fi lumea peste douăzeci de 
miliarde de ani. Situaţia omului va fi atunci, faţă de 
omul de astăzi, ca relaţia care există între om şi broască. 
Dar, chiar dacă aspectul lui se schimbă în cursul 
evoluţiei, legile vieţii şi principiile rămân intangibile. 

Omul s-a schimbat mult de pe vremea Apostolului 
Pavel, dar mintea i-a rămas aceeaşi. Suferințele ni se vor 
părea într-o zi fleacuri, căci ceea ce vă face să vă 


poticniţi astăzi va părea într-o zi o jucărie nu mai 
importantă decât păpuşile unui copilaş. De aceea, este 
necesar să vă cunoaşteţi situaţia şi să nu vă grozăviți, 
căci duhurile vă vor lovi fără milă. Cu ce v-aţi putea făli 
acum, când nu sunteţi nici măcar stăpânii propriilor 
gânduri şi sentimente? Aşa cum sunteţi acum, cu marea 
voastră înfumurare, dacă aţi fi supuşi unui examen, aţi 
da greş şi aţi vedea atunci cât sunteţi de slabi şi lipsiţi 
de siguranţă”. 

Iată şi alte pasaje despre ceea ce s-a spus atunci: 

„Păziţi-vă de slăbiciunea de a vă da ordine unii 
altora. Feriţi-vă de asta, căci celui care îşi impune altuia 
voinţa, un al treilea i-o va impune lui. Să ştiţi că baza pe 
care stă iadul este violenţa”. 

„Temerile şi tulburările vieţii sunt doar umbre şi 
fantome fără nicio realitate. De aceea este foarte 
important să ştiţi să vă dominați gândurile, ca să vi se 
schimbe dispoziţia. Dacă ştiţi să deveniți stăpâni ai 
propriei dispoziţii, vă veţi schimba şi gândurile”. 

„Nu mâncaţi din copacul lui Adam, ci gustaţi din 
fructele Copacului Vieţii. Acest copac este al lui Hristos. 
Totul va dispărea într-o zi şi nu vor rămâne decât 
sufletul vostru şi Dumnezeu. Dumnezeu vă aşteaptă în 
cer. Vă cheamă cu promisiunea Lui”. 

În conferinţa din 18 august 1909, Peter Deunov a 
zis, printre altele: 

„În viaţă vom vedea cum vin greutăţile. Ele se pot 
instala în corpul fizic, în corpul astral sau în corpul 
mental. Discipolul nu trebuie să învingă aceste greutăţi, 
căci există duşmani ai sufletului nostru în toate aceste 
trei planuri. 

Aşadar, trebuie să-L invocăm pe Dumnezeu şi să nu 
dăm atenție acelor şuşoteli care vin din loja 


întunericului. Cel care îl iubeşte pe Dumnezeu nu poate 
fi împiedicat, în evoluţia lui, de forţa cuiva. Dumnezeu 
este Unicul cel mai aproape de noi. El se află în Cer, pe 
Pământ şi în interiorul nostru”. 

lată alte scurte extrase din ceea ce a spus Peter 
Deunov la acea reuniune-congres din 1909: 

„Calea anilor de ucenicie, care este o cale de 
evoluţie, cuprinde suişuri şi coborâşuri. Scopul acestei 
căi este să ajungă la adevăr. Or, adevărul înseamnă 
toată înţelepciunea, toată cunoaşterea pe care o primim 
prin suferinţele din viață. Discipolul trebuie să ştie că, 
dacă nu există coborâş şi suferință, nu există nici urcuş. 
Cel ce poate să coboare poate să se perfecţioneze şi să 
crească. 

Când omul suferă, Dumnezeu suferă în acelaşi timp. 
Aceasta trebuie să se înţeleagă astfel: din moment ce un 
suflet suferă, aceste suferințe se răsfrâng şi asupra lui 
Dumnezeu, care se angajează să ajute acel suflet. Ca să 
intrați în împărăţia Cerurilor, trebuie să deveniți 
asemenea copiilor. Aşa a spus Hristos. Altfel, omul ar fi 
putut să arunce o privire în acest rai, dar fără să poată 
ajunge locuitor permanent al său. E ca şi cum un om ar 
merge în vizită într-un stat străin fără să devină 
cetățeanul lui. Ca să devii cetăţeanul Cerului, trebuie să 
te naşti din duh. Atunci va fi pregătit Cerul să-ți 
îndeplinească dorinţele”. 

„Un discipol simte uneori dorinţa de a deveni 
maestru. Dar se va poticni, căci există doar un singur 
maestru. Restul sunt numai discipoli. De aceea se 
spune: Dumnezeu se opune trufaşilor, dar dăruieşte 
harul Lui celor modeşti. Trufia este o boală a spiritului. 
Trufaşul îşi caută dreptul acolo unde nu este. 


Există o mare diferență între modestie şi laşitate. 
Modestia este o calitate a sufletului, în timp ce laşitatea 
este proprie fricii”. 

„Diferite stări sufleteşti apar pe calea discipolului. 
Când e bine-dispus înseamnă că se află sub influenţa 
cerului, în timp ce dispoziţia proastă atestă că a căzut 
sub influenţa întunericului, şi asta îi va da gânduri 
dintre cele mai negre şi sumbre pe care le poate produce 
mintea omului”. 

La o altă reuniune, Peter Deunov a spus: 

„Omul este un rege pe care îl detronezi dacă 
păcătuieşte. Când omul păcătuieşte, este înhămat de 
duhuri, dar, dacă trăieşte pentru Dumnezeu, el înhamă 
duhurile ca să-l slujească. În consecinţă, duhurile pot să 
aservească, dar pot şi să lucreze pentru om ca să fie 
liber”. 


ÎNTÂLNIRI LA TÂRNOVO DIN 1909 PÂNĂ ÎN 1915 


La reuniunea din 1909 au luat parte 27 de 
persoane. În 1910, numărul participanţilor avea să fie 
aproape acelaşi, dar n-a fost consemnat. În 1912, la 
reuniune au participat 58 de persoane. În 1913, nu s-a 
ținut nicio reuniune şi nu ştim de ce. În 1914, maestrul 
şi-a iniţiat participanţii în esenţa învăţăturii lui Hristos, 
ale cărei adevăruri sunt principiile de bază ale şcolii pe 
care a deschis-o în 1922. În 1915, reuniunea a fost 
întreruptă la 8 august din cauza intrării în război a 
Bulgariei. 

lată câteva extrase din aceste reuniuni: 

„Modestia nu înseamnă servilism, ci o foarte mare 
virtute. Un om fără modestie oferă imaginea unui pisc 
muntos arid, unde nimic nu poate să crească. Poate să 


fie acolo soare, dar nimic nu se poate naşte pe acel vârf 
stâncos; poate fi uneori survolat de un vultur, dar nimic 
mai mult. Omul care are modestie cunoaşte marele 
secret, acela de a sluji. Cel ce ştie să-i slujească bine pe 
ceilalți este cel mai aproape de Iubire. 

Slujiţi-i pe toţi apropiații voştri. Slujeşte-ţi soţia, 
copiii, pe toată lumea. Ca să întorci un om orgolios cu 
faţa la Dumnezeu, trebuie să-l faci să coboare din locul 
lui predominant ca să pătrundă în valea modestiei”. 

„Nu luaţi asupra voastră lupta cu trupul, cu păcatul 
şi cu diavolul. În loc să luptaţi, singurul lucru pe care îl 
puteţi face este să opuneţi gândurilor rele ispita unor 
gânduri bune. Dacă vi se întâmplă să urâţi pe cineva, îi 
trimiteţi gânduri rele chiar fără să fiţi conştienţi de asta. 
În acest caz, căutaţi compania unui prieten al cărui 
comportament este complet opus vieţii Şi 
comportamentului celui pe care aţi început să-l urâţi. Şi, 
atunci, gândurile şi sentimentele bune pe care le nutriţi 
faţă de omul de bine vor intra în luptă cu gândurile şi 
sentimentele rele pe care i le trimiteţi omului pe care nu- 
l puteţi suferi, şi astfel deveniți invulnerabili”. 

„Ipocrizia este unul dintre marile defecte ale omului. 
Dacă păstraţi în minte un gând ascuns, spuneţi-l. 
Ipocrizia este un aliment pentru diavol. Nu-i acordați 
bunurile voastre”. 

„În principiu, voința înseamnă forță. Şi elementele 
pe care le cuprinde voinţa sunt fermitatea, perseverenta, 
curajul şi continuitatea. 

Păcătoşii se chinuie, cei care se străduiesc să 
evolueze muncesc, în timp ce aceia care îi ajută pe 
ceilalți lucrează”. 


În 1912, caracteristica reuniunilor a fost studiul 
micii lucrări Testamentul culorilor, care apăruse în doua 
ediţie. 

Anul 1921 este marcat, printre altele, de trei 
conversații care prevestesc deschiderea şcolii spirituale 
care a avut loc în anul următor. Acestea sunt: Blândețe 
şi modestie, Electricitate şi magnetism, Chinul. 

Din 1922 până în 1944, această şcoală a funcţionat 
tară întrerupere, adică 22 de ani. Miercurea se ţinea 
clasa pentru toţi, numită clasa generală; vinerea se ţinea 
clasa rezervată tinerilor, zisă clasa tinerilor. Duminica se 
ținea o conferință pentru toţi vizitatorii. Existau 
conversații dimineața devreme, altele aveau loc cu ocazia 
reuniunilor anuale (congrese) în tabăra de vară de la 
Rila etc. 

Ceea ce se numesc conferințele maestrului erau din 
partea lui o expunere spontană, o conversaţie, aşa cum 
un tată le-ar vorbi copiilor despre lucruri esenţiale 
pentru care nu este necesar să se recurgă la arta 
oratoriei. Era vorba de o transmitere de la suflet la 
suflet, şi nu de vreo expunere teoretică oarecare bazată 
pe cunoştinţe strălucite. În realitate, nu erau nici 
discursuri, nici predici. La aceste reuniuni nu era o 
ceremonie mai importantă decât atunci când o mamă îi 
dă copilului ei înfometat o bucată de pâine. 

În aceste convorbiri, auditoriul venit întâmplător n- 
ar fi găsit construcţia obişnuită folosită de învățătorii şi 
conferenţiarii de profesie; nu exista preambul sau 
introducere în materie, nici expunere principală, nici 
concluzie finală sistematică. Spusele puteau chiar să 
pară că ies din direcţia căpătată la început, ceea ce 
deruta auditoriul neobişnuit. Dar discipolul ştia că, 
chiar dacă nu înţelegea de ce maestrul a spus cutare 


lucru, vecinul lui putea foarte bine să se simtă vizat. 
Maestrul le vorbea tuturor în general şi fiecăruia în 
particular. De asemenea, maestrul folosea deseori o 
conversaţie ca să răspundă la o întrebare care îi fusese 
adresată cu câteva zile înainte. Întrebarea-răspuns se 
insera în cursul convorbirii şi astfel toți puteau să 
beneficieze de ea. 

Pe de altă parte, este evident că părţile din spusele 
sale care pot să pară de neînțeles pe moment sunt 
percepute la un alt nivel de conştiinţă, căci înţelegerea 
imediată, chiar dacă îşi găseşte cale intelectualiceşte, 
maschează uneori o profundă neînțelegere prin faptul că 
multe prejudecăţi şi condiţionări falsifică perceperea 
unui mesaj, oricare ar fi el. 

În îndeplinirea misiunii sale, maestrul cunoştea 
foarte bine problema comunicării, despre care se 
vorbeşte atât de mult astăzi. Între cel care dă şi cel care 
primeşte se creează o legătură deosebită, o legătură 
vitală, dar greutatea vine din faptul că oamenii nu au 
aceleaşi nevoi, nici acelaşi nivel de înţelegere şi de 
dezvoltare la un moment dat. Când are loc un concert 
muzical foarte frumos, auditorii primesc toţi concertul, 
dar, chiar admițând că sala permite să se audă bine din 
toate fotoliile, este cât se poate de evident că nu toți 
auditorii au acelaşi simţ muzical şi n-au capacitatea să 
audă lucrarea în acelaşi fel. Îşi vor hrăni sufletele doar 
cei care au o nevoie presantă. Unii se vor hrăni profund, 
alții vor admite execuţia bună cu o amabilitate 
indulgentă, în timp ce alţii, care au venit doar pentru că 
au fost invitaţi, se vor foi aşteptând să-şi poată dezmorţi 
picioarele. 


P. Deunov (înspre 1920?) 


La fel se întâmplă şi cu trimişii cereşti veniţi să 
amintească faptul că există şi altceva decât ce putem 
percepe doar cu simţurile fizice. 

Pe de altă parte, ştim că teoriile ştiinţifice, care sunt 
trepte în evoluţia ştiinţelor, sunt primite întâi cu 
neîncredere şi apoi adoptate, ca să fie după aceea 
renegate când apare o teorie nouă. Despre această 
hrană se spune în Evanghelie că putrezeşte. 

Maeştrii omenirii vin să ofere o hrană care nu 
putrezeşte şi să arate că umbrele nu sunt realitatea. 
Există în viaţă fapte şi fenomene ce nu se pot analiza, 
deoarece componentele lor sunt de un asemenea ordin şi 
nivel, încât nu pot să fie percepute de mentalitatea 
noastră condiţionată, care vede doar parţial. Fiindcă ştia 


bine zona limitată a ceea ce putem percepe, maestrul 
arăta doar ce putea fi recepționat de noi. Vorbea clar, 
simplu, fără efecte oratorice, fără vreo jonglerie 
intelectuală şi fără etalare de ştiinţă ezoterică, pe când 
noi simțeam că în el stăteau ascunse posibilități imense. 
Dar din felul său de a se exprima răzbătea o 
autenticitate atât de rară şi de simplă totodată, atât de 
modestă, încât nu ajungea evidentă decât fiinţei care 
păşise ea însăşi pe calea cu adevărat spirituală. 

Totuşi, maestrul ştia că aborda domenii dificil 
perceptibile înţelegerii obişnuite a auditorilor, şi de 
aceea a zis, cu ocazia unei clase: „Din ceea ce vă spun, e 
bine dacă aţi înţeles douăzeci şi cinci la sută; restul de 
şaptezeci şi cinci la sută vi se va dezvălui mai târziu”. 

Maestrul nu făcea niciun lucru exterior surprinzător 
care ar fi putut să pară minune. De altfel, nu vorbea 
despre minuni, căci le considera scamatorii. Miracolele 
se produceau în jurul lui în tăcere, de la sine, în mod 
evident. Minuni pe care puteau să le vadă doar ochii 
care erau pregătiți. 

Maestrul n-a creat niciun ritual rigid. Toate 
exerciţiile, rugăciunile, muzica nu sunt ritualuri, ci o 
sursă de viață abundentă, din care ne putem alimenta 
cu forță şi bucurie, în care găsim inspiraţie spre lumea 
spirituală. 

Obiceiurile sectare, purtările şi atitudinile fabricate, 
cuvintele în „limbi necunoscute”, toate acestea îi erau 
total străine. 

Minunile de care şi-au amintit discipolii săi constau 
în minuni interioare, de înţeles pentru aceia care s-au 
eliberat de orice gust pentru senzaţionalul ştiinţelor 
oculte ce poate fi găsit în relatările unor autori versaţi în 
lucruri extraordinare. 


Când este vorba de minuni mulţumită cărora unii 
oameni îmbrăţişează ideea existenţei lui Dumnezeu, ar 
trebui spus că acei oameni care au devenit credincioşi 
datorită  „miraculosului” şi  „extraordinarului” n-au 
niciun merit față de această credinţă şi nu vor dobândi 
nimic de pe urma ei. 

Dacă trebuie să căutăm fenomene parapsihologice şi 
stări extrasenzoriale, e mai bine să ne întoarcem la 
Ştiinţă. Nu trebuie să credem că oamenii de ştiinţă n-au 
avut niciodată ideea de a descoperi cauzele ascunse ale 
misterului vieţii sau de a face experienţe care ar arăta ca 
nişte „minuni”. Şi, când spunem minune, ne referim la 
un fenomen complet inexplicabil cu ajutorul vreunui 
element ştiinţific cunoscut. 

Experiențele savanților n-au scopul de a ne ralia la 
Creator, nu ne oferă cheia secretelor lumii. 

Călătorii occidentali în India au povestit, cu mult 
timp în urmă, despre performanţele uimitoare ale unor 
fachiri şi yoghini. l-au văzut făcând lucruri fascinante, 
incredibile. Unii dintre aceşti călători erau credincioşi şi 
ceea ce văzuseră nici nu le-a sporit, nici nu le-a ştirbit 
credinţa. Alţii erau atei şi asta nu i-a făcut credincioşi. 

S-au scris cărți despre alte fenomene, cum ar fi 
invizibilitatea şi ubicuitatea, adică capacitatea de a ieşi 
din propriul corp ca să treci în altă dimensiune, numită 
„astrală”. În Evanghelii este scris că Hristos a dispărut 
de mai multe ori din ochii celor care voiau să-L prindă. 
Totuşi, învăţătura lui lisus Hristos nu conţine nicăieri 
astfel de artificii prezentate discipolilor ca învăţătură. 
Hristos le vorbea despre răbdare, modestie, iubire şi 
despre beatitudinile la care se ajunge prin fervoare şi 
sacrificiu. N-a folosit puterea pe care o avea nici când 
soldaţii romani L-au răstignit, căci ştia că tocmai prin 


acea cruce, adică prin sacrificiul de sine, va putea să 
răscumpere păcatele față de Legea divină, exact scopul 
pentru care venise pe pământ. 

Şi, pentru că şi-a bazat învăţătura pe cuvântul lui 
Hristos, maestrul Deunov nu şi-a manifestat toate 
posibilităţile, deşi, în câteva rânduri, în mod aproape 
imperceptibil, a ridicat marginea vălului ce acoperă 
lumea noastră limitată. El ne învăţa virtuțile, înalta 
ştiinţă spirituală, pentru că asta înseamnă un bine mai 
mare decât vreo „minune” sau vreo magie. 

Când maestrul transmitea adevărurile vitale şi trasa 
căile evoluţiei, aceste adevăruri erau percepute de 
auditori la fel cum primim pâinea care ne hrăneşte, 
adică fără să fie necesar să-i analizăm în acelaşi timp 
conținutul. Cuvintele rostite de maestru erau marcate de 
o forță puternică; în asta consta secretul unei influenţe 
care pentru unii rămânea inexplicabilă, având în vedere 
simplitatea aparentă a spuselor lui. 

Toţi cunoaştem diferenţa dintre o poezie citită de 
oricine şi aceeaşi poezie recitată de un mare artist, care, 
în afară de talent, pune în vorbe şi ceva din sufletul lui. 

Unii amatori de senzaţional caută o dovadă a 
existenţei lui Dumnezeu în fenomene supranaturale sau 
în ştiinţa spiritismului, în viziuni sau în minuni. Când 
unul dintre aceşti oameni se apropie de învățătura 
maestrului, judecă astfel: „Cunosc aceste principii. 
Spune-mi mai bine ceva nou, extraordinar, inedit”. 

A învăţa să gândeşti, să te hrăneşti, să dormi, să 
respiri, a învăţa să te stăpâneşti, să schimbi stările 
negative în pozitive, să lucrezi ca să dezrădăcinezi din 
tine egocentrismul, egoismul, teama, superstiţia, toate 
acestea sunt pentru unii fantezişti ai domeniului 
spiritual isprăvi „cunoscute” şi lipsite de interes. Această 


cunoaştere, acest „cunoscut” are totuşi, în abordarea sa 
reală, trăsături comune cu situația unui om înfometat. 

Pâinea trebuie să fie primită de cel înfometat, apa, 
de cel însetat, aerul trebuie să fie respirat, lumina, 
primită, parfumul florilor, mirosit, aşa cum doctrina lui 
Hristos, pe care îşi baza maestrul învăţătura, trebuie să 
devină o practică de viaţă zilnică de fiecare clipă. 

Degeaba continuă căutarea forțelor şi puterilor 
oculte cei care n-au construit în ei înşişi omul nou sau, 
cum zicea maestrul: „Cât timp n-au aruncat pietrele tari 
şi ascuţite ale egoismului lor în focul cuptorului de var, 
ca să obţină var viu cu care îşi vor albi viața”. 

În orice împrejurare, chiar atunci când aborda 
lucrurile esenţiale, maestrul vorbea încet, fără efecte 
deosebite. Vorbea ca şi cum ceea ce spunea i-ar fi trecut 
prin cap din întâmplare, fără să pară că ar fi reflectat 
sau ar fi căutat, şi era ca şi cum ar fi revenit dintr-o 
lume aflată într-o altă dimensiune, unde ceea ce trebuie 
să se întâmple se întâmplase deja. Când un bolnav se 
plângea de suferințe, maestrul îi prescria lucruri 
surprinzătoare prin simplitate; cel ce le aplica era uimit 
de rezultatele obţinute. În unele cazuri, maestrul nu 
răspundea la întrebările puse de bolnav. În loc să-i 
prescrie ce trebuia să facă, îşi părăsea scaunul şi 
revenea aducându-i vizitatorului un măr, o pară, o 
mandarină sau un ciorchine de strugure, în funcţie de 
anotimp. Ce ascundea asta? Care era efectul acestor 
fructe? Nimeni nu ştia, dar bolnavul se vindeca definitiv. 

Maestrul refuza să-i trateze pe unii bolnavi. De 
exemplu, n-a vindecat o femeie care suferea, de mult 
timp, de dureri insuportabile. Cu chipul preocupat, 
maestrul i-a zis că boala de care suferea era inevitabilă 
din cauza karmei acumulate şi că era necesară pentru 


evoluţia ei, adăugând că niciun vindecător ori medic nu 
putea s-o vindece. A recomandat să fie vizitată şi ajutată 
la nevoile zilnice şi să i se adreseze cuvinte de consolare 
şi mai ales să ne rugăm pentru ea. 

În aceeaşi perioadă, maestrul a vindecat un om 
adus mult de spate care nu putea să facă nimic cu 
mâinile. Încercase de toate, luase tot felul de 
medicamente, dar nici vindecătorii, nici medicii nu 
putuseră să-i vină de hac paraliziei sale. Maestrul i-a dat 
o directivă, la prima vedere, absurdă. „Trebuie să te duci 
să sapi grădina!”, i-a zis el. Dar bolnavul i-a declarat că 
nu numai că nu putea să se îndrepte de spate, ci şi că 
nu va putea niciodată să ridice o sapă. Maestrul a 
insistat cu fermitate să-i urmeze sfatul, chiar dacă ar 
trebui să se târască pe jos şi să râcâie pământul cu o 
teslă. Omul a avut curajul să înceapă aşa şi, treptat, s-a 
îndreptat. După trei luni, era complet restabilit. Se va 
spune că aici nu e niciun miracol. Desigur... dar nici n- 
am pretins că e vreunul în sensul obişnuit al 
termenului. Dar nu e „miraculos” că, dintre atât de 
multe sfaturi şi leacuri recomandate acelui om ani de 
zile, tocmai ultimul şi-a făcut efectul? 

Acest caz aminteşte sensul ascuns al poveştii biblice 
despre bolnavul care aşteptase treizeci şi opt de ani pe 
malul scăldătoarei Betesda, din apropiere de Ierusalim 
(Ioan 5, 1-9). Hristos nu l-a vindecat imediat, dar l-a 
întrebat: „Vrei să te vindeci?” - „Vreau, Doamne, dar n- 
am pe nimeni să mă bage în scăldătoare când se tulbură 
apa”. Acest bolnav făcea parte din categoria celor care se 
puteau vindeca. Boala îşi făcuse deja treaba şi el nu 
avea nevoie decât de un mic impuls, de puţină voinţă. 
Hristos i-a zis: „la-ţi patul tău şi umblă!”. Ceea ce 


înseamnă: renunţă la starea de inerție şi de aşteptare şi 
fă tu însuţi primul pas. 

Viaţa lui Hristos este semnificativă pentru cei care 
doresc să urmeze calea spirituală. Exact asta ne 
transmitea maestrul. Discipolii Frăției trebuie să stea 
departe de adepţii sectelor, creduli şi leneşi, care se tem 
să facă pasul dificil, zicând: „Oare nu pentru noi, care 
am crezut în El, a fost răstignit Hristos?” Unii pretind că 
au fost „mântuiţi” din perioada cutare, de la data cutare. 
Alţii folosesc termenul „născuţi din nou”, însă, deşi zic 
că s-au născut din nou, continuă să trăiască după 
vechile obiceiuri. Dintre auditorii învăţăturii maestrului 
care doresc să devină discipoli, unii cad încă în păcat şi 
fac greşeli, dar diferenţa constă în faptul că se 
străduiesc să-şi schimbe viața şi suferă când nu 
reuşesc. În plus, nu pretind niciodată că sunt mântuiți 
sau născuţi din nou, fiindcă, în ceea ce priveşte 
„naşterea noua’, maestrul a dat o explicaţie care 
înseamnă o faptă decisivă şi eroică în viaţă. 

Când se vorbeşte despre învăţătură, o persoană ar 
putea să-şi zică: „Din moment ce învățătura Frăției 
Luminii urmează doctrina lui Hristos, nu cumva Hristos 
este singurul Maestru şi nu sunt Evangheliile de ajuns 
ca să găsim calea cea adevărată?”. Un astfel de gând 
este judicios, deşi ni se pare a putea fi lămurit mai 
amplu. Să luăm exemplul unui muzician debutant, care 
l-a ales pe Beethoven compozitor preferat şi a decis să 
facă din studiul operei sale scopul vieţii lui. Acest 
muzician, care este la început, va putea să ia tot cea 
compus Beethoven, dar nu va putea să ajungă singur la 
îndeplinirea sarcinii dacă nu-şi găseşte un maestru care 
să-l iniţieze în opera magistrală a lui Beethoven. Un 
astfel de maestru este indispensabil, căci, dincolo de 


admiraţia față de marele compozitor, are totul de învăţat 
ca să-i devină interpret. Acest maestru pe care îl va alege 
nu-l va învăţa nimic altceva decât opera lui Beethoven, 
dar se va iniţia în ea cu mai multă înţelegere, evitând 
unele obstacole, ceea ce îi va permite să avanseze cu pas 
sigur. 

Se ştie că alfabetul chirilic a fost transmis de sfinţii 
Chirii şi Metodiu. Atunci, am putea spune, în mod 
absurd, şi: „De ce ar avea copiii nevoie de un învăţător, 
că nu acesta, ci sfinţii fraţi ne-au adus alfabetul?” 

Toate învăţăturile şi toate şcolile care se bazează pe 
ideea dobândirii de virtuţi şi de puritate duc la 
adevărurile, desigur, simple în forma lor, dar foarte 
elevate, care se găsesc în Evanghelie. Trebuie spus că 
Hristos nu a creat taumaturgi, ci apostoli. Darul de a 
vindeca bolnavi şi chiar de a învia morți, avut de unii, n- 
a rămas până la sfârşit ca o demonstraţie specifică, ci ca 
să servească cuiva în mod concret. 

Când Simon-Petru, din timiditate, nu voia ca lisus 
să-i spele picioarele, Acesta i-a zis: „Dacă nu te spăl Eu, 
nu vei avea parte deloc de Mine” (loan 13, 8). Şi a 
adăugat: „Cine s-a scăldat n-are trebuinţă să-şi spele 
decât picioarele, ca să fie curat de tot” (loan 13, 10). 

lisus deţinea perfecțiunea. Ştia foarte bine că 
Ştiinţele secrete nu le-ar fi de folos oamenilor dacă 
acestora le lipseau puritatea şi devotamentul. Hristos nu 
Şi-a întrebat ucenicii dacă au cunoştinţe intelectuale, ci 
le-a cercetat inima. I s-a adresat lui Petru, care 
simbolizează epoca noastră, întrebându-l: 

- Simon, fiu al lui Ioan, Mă iubeşti? 

- Da, Doamne, ştii că Te iubesc, a răspuns Petru. 

- Atunci, paşte-Mi mioarele, i-a zis Hristos. 


A repetat aceste cuvinte de două sau trei ori, ca ele 
să se imprime bine în mintea şi inima apostolilor. 

Cei care s-au angajat să elaboreze această lucrare şi 
au trăit ca elevi-discipoli ai maestrului şi-au permis să 
sublinieze o condiţie importantă despre care a fost 
vorba, dar vor reveni ca să sublinieze acest principiu 
fundamental din învăţătură. Este vorba despre un 
pericol care îl pândeşte pe fiecare elev sau pe fiecare 
persoană care doreşte să ducă o viaţă spirituală: acela 
de a face exerciţii ca să dobândească forţe psihice 
înainte ca „picioarele să-i fie spălate”, adică înainte de a- 
şi fi consolidat virtuțile care formează coloana vertebrală 
spirituală şi morală a caracterului şi înainte de a fi 
înălțat modestia ca o fortăreață. 

Se poate observa, aşa cum am făcut şi noi, că mulţi 
oameni, considerând că nu era nevoie să adopte calea 
pregătirii, care este cea a uceniciei iubirii, purității şi 
modestiei, au ajuns prin diverse metode să dobândească 
cunoştinţe şi puteri considerabile. Ba chiar consideră 
asta ca revelații ale Cerului. Lumea e plină de astfel de 
magi, ce trec drept „iniţiaţi”, care le arată foarte repede, 
celor care ştiu să discearnă, fapte ce poartă pecetea 
lăcomiei şi a impurităţii. Şi asta provoacă decepţii amare 
oamenilor care caută să fie asemenea celor care au păşit 
pe calea spirituală. Aceşti aşa-zişi magi, pretinşi iniţiaţi, 
sunt cauza pentru care unele suflete abia trezite se 
întorc la necredinţă şi la ateism. Am cunoscut astfel de 
persoane care, din păcate, nu caută ordinea înţeleaptă, 
sigură şi infinită a legilor naturale şi spirituale, ci mai 
degrabă anumite fenomene „uimitoare” sau „misterioase” 
manifestate abundent de  pseudomaeştri. Oamenii 
aceştia seamănă cu nişte spectatori la circ care văd 
iluzionişti realizând imposibilul cu abilitate. Maestrul 


adevărat nu caută să uluiască pe nimeni, nici să 
captiveze pe cineva. Discipolii acestui maestru fac ca el 
şi, ca „soldați ai lui Hristos, au armele credinţei, 
răbdării şi purității. De cealaltă parte, falangele 
adversarilor n-au nevoie să fie numite. 

De aceea, atât în Evanghelie, cât şi peste tot unde 
apar adevăraţi slujitori şi frați ai Luminii, prima 
recomandare care îi este adresată celui care a pornit pe 
calea adevărată este: „Pune-ţi la încercare mintea”. Altfel 
spus: „Prima calitate a discipolului este 
discernământul”. 

În ceea ce priveşte Iubirea, maestrul este absolut 
categoric. Fără lubire, zice el, nu se poate face nici 
măcar un pas pe calea dezvoltării spirituale. Maestrul 
recunoaşte ştiinţa ca fiind o cale pentru atingerea unor 
adevăruri, o cale analitică, lentă. În învăţătura lui, 
cuprinde întreaga viaţă, dar n-a vorbit despre nimic cu 
mai multă insistenţă şi inspiraţie decât despre Iubirea 
de Dumnezeu. Numai prin această Iubire încetăm de a 
mai fi morți spiritual. 

Nu putem să exprimăm în cuvinte simple ce plin de 
bogăţie spirituală este discursul maestrului şi în ce 


măsură e dar de viaţă moştenirea pe care ne-a lăsat-o. 
x 

La reuniuni, maestrul citea un capitol din Biblie, de 
cele mai multe ori un pasaj din Evanghelie. Urmau o 
rugăciune şi câteva cântece. Uneori, maestrul alegea un 
verset pentru lectura zilei ca să-şi dezvolte conversaţia. 
Dar depindea de reuniune, căci în alte tipuri de 
conversații tema nu decurgea dintr-o lectură prealabilă. 

Maestrul zicea deseori că era timpul ca oamenii să 
înțeleagă viaţa în esenţa ei şi că n-o vor putea face decât 


dacă vor reuşi să se detaşeze de meschinăriile vieţii, căci 
este mai greu să ne apropiem de adevăr când ne 
menţinem mintea meschină şi îngustă. Discipolii marii 
căi trebuie să se detaşeze de condiţiile obişnuite care 
sunt, desigur, necesare pe pământ în mod provizoriu, 
căci, dacă reuşim să ieşim din condiţiile obişnuite, 
dobândim Noul şi intrăm în viaţa divină. Dacă învăţăm 
şi aplicăm prima regulă a lumii divine, lubirea, am intrat 
deja în Şcoala Naturii şi îi cunoaştem legile şi regulile. 
Fără lubire, nu există succes. Fără înţelepciune, nu 
există lumină. Fără Adevăr, nu există libertate. 

Deşi poate să pară uneori anevoioasă, viața este un 
dar sfânt primit din partea Cerului. Vom înţelege 
măreţia acestui dar când vom învăţa să respectăm legile 
vieţii. Tocmai pentru a ne arăta aceste legi a venit 
Hristos pe Pământ. 

Există în lume un plan mare care se realizează 
treptat. Gândurile şi dorinţele oamenilor nu coincid 
întotdeauna cu acest plan. De aceea, orice s-ar 
întâmpla, omul trebuie să coopereze la realizarea acestui 
plan. 

Omul nou poartă în el o mare sinteză cosmică 
realizată. Nu este o ființă care are doar inimă şi 
sentimente, care are doar o minte rece şi analitică. Nu 
este lipsit de caracter şi nici de voinţă. În viața pe 
pământ, se remarcă două momente importante: primul 
este trezirea sufletului omenesc şi al doilea este 
dezvoltarea sufletului când omul armonios este deja 
construit: acesta este triunghiul echilateral al Iubirii, 
înțelepciunii şi Adevărului. 

Maestrului îi plăcea mult să dea exemple sub formă 
de postulate matematice, ca să lămurească unele 
adevăruri ale ştiinţei divine. Vorbea despre matematică 


ca despre o ştiinţă simbolică ce ascunde adevărurile 
fundamentale ale vieţii şi dezvăluie multe secrete. 

Se ştie că „principiile lui Euclid” au ca bază 35 de 
definiţii, 5 postulate şi 6 axiome. Axioma a cincea spune: 
„Totul este mai mare decât părţile sale”. Maestrul zice: 
„Partea nu poate fi mai mare decât totul, dar poate fi 
asemănătoare cu Totul”. În plus, se ştie că două 
coordonate determină poziţia unui punct într-un sistem 
coordonat de un plan. Şi, invers, unui punct al unui 
plan îi corespund două coordonate. 

„Analog, trei numere determină poziţia unui punct 
în spaţiu şi unui punct din spaţiu îi corespund trei 
numere. Dar se poate foarte bine vorbi de spaţiu şi de 
punct, de patru, cinci, şase etc. dimensiuni, de unde 
(tranziţie de limită) există şi un punct al unui număr 
infinit de dimensiuni. 

În spaţiul infinit (asemenea celui care are un număr 
infinit de dimensiuni) se poate pune un punct limitat, în 
timp ce în spaţiul limitat nu se poate pune un punct 
nelimitat”. 

Interpretăm toate acestea astfel: limitatul (care are 
sfârşit) poate să existe în infinit (Divinul); pe când 
Divinul cu dimensiuni nenumărate nu poate fi inclus în 
întregime în ceea ce are sfârşit (limitatul). 

Maestrul adaugă: „Umbra este o consecință a 
luminii. A nega Marele înseamnă a nega cauza, dar a 
accepta consecinţa: umbra. Ştiinţa actuală este o ştiinţă 
a consecinţelor, o ştiinţă a umbrei. Există totuşi o 
lumină fără umbră, însă nu există umbră fără lumină”. 

Sufletele treze, pe care le numim „Fiii Luminii”, 
înțeleg că alți fii şi fiice ale omenirii dau legilor 
interpretări care abat gândirea omului de la frumuseţea 
primordială a Creaţiei: vor merge până la a-l renega pe 


Creator. La întrebarea „Cum explicăm raţiunea, 
regularitatea şi înţelepciunea legilor naturale?”, slujitorii 
întunericului răspund: „Este o proprietate a materiei”. 

În zilele noastre, în timp ce naturalistul, biologul, 
fizicianul şi alți cercetători înaintează pe calea 
descoperirii minunăţiilor vieţii, slujitorii disperării şi 
negării se grăbesc să înlăture speranţele în viaţa eternă, 
atribuie toate acestea proprietăţilor materiei. Dar oare ar 
avea materia această minunată proprietate a vieţii dacă 


n-ar exista cineva care să i-o dea? 
x 


% % 


Vom putea să ne întrebăm în cursul lecturii dacă 
oamenii care au trăit în anturajul maestrului au reuşit 
să dobândească virtuțile despre care se vorbeşte aici. 
Medicii sunt vizitaţi de bolnavii dornici să-şi recapete 
sănătatea; la fel se întâmplă şi cu cei care, plini de 
imperfecțiuni, sunt totuşi dornici de o viaţă mai bună şi 
vin lângă maeştri. De aceea, foarte des, imperfecţiunile 
şi comportamentele eronate ale anturajului se răsfrâng 
asupra maestrului ca nişte consecințe cauzate de 
ignoranța omului. Cei ce aruncă cu noroi în izvoarele 
limpezi ale Cuvântului seamănă cu nişte copii care se 
joacă cu noroi, stârnind pământ şi praf care le cad în 
cap. 


x * 


Maestrul stabilea câteva obiceiuri simple în 
aparență, dar pline de bun-simt. Organiza deseori mese 
frățeşti înaintea cărora se rostea o rugăciune şi se citea 
un pasaj din Evanghelie, în atmosfera cordială a acestor 
agape, avea loc o mai bună cunoaştere reciprocă. 
Maestrul alegea alimentația - un act important şi vital, 


ca modalitatea cea mai bună de realizare directă a unei 
comuniuni frățeşti. Aspectul atrăgător al unei mese 
încărcate de fructe îşi pune întotdeauna o amprentă de 
viață şi de forță asupra conştiinţei. 

Maestrul îi învăţa pe oameni să ducă o viaţă simplă, 
pură şi naturală. Îşi încuraja auditorii să meargă pe 
munte, să se trateze cu soare şi cu aer curat, dar şi să 
evite carnea şi să se hrănească cu alimente curate 
provenite din regnul vegetal. Judeca cu severitate lenea. 
Zice de mai multe ori în învăţăturile sale că ceea ce 
oamenii Bisericii numesc „mântuire” nu se dobândeşte 
decât prin fervoare şi zel, aşa cum tot de ele trebuie să 
dea dovadă un muzician care vrea să devină stăpân pe 
instrumentul lui. 

Tot ce i se întâmpla personal maestrului sau ce se 
petrecea în jurul lui cu discipolii ori chiar cu lumea mai 
îndepărtată, toate acestea erau transformate de el într- 
un mod pozitiv, cu cel mai mare optimism. Indiferent că 
era vorba de lucruri mărunte sau de evenimente 
importante, zicea că s-a întâmplat spre bine. Dacă o 
persoană se îmbolnăvea, maestrul o ajuta, dar zicea că 
acea boală venise pentru binele său. 

„Să nu mergeţi pe drum şi să treceţi mai departe pe 
lângă un izvor astupat”, zicea el. „Opriţi-vă, curăţaţi-l, 
uşuraţi drumul apei, ca să fie uşurate astfel şi cărările 
noastre. Căpătaţi obiceiul de a pune ordine acolo unde 
domneşte dezordinea, îndreptaţi pâraiele spre grădini, 
spre vii şi spre ogoarele însămânţate”. 

Maestrul participa la săpatul viei, la făcutul ordinii 
în grădină, la curăţarea pomilor fructiferi; ajuta la 
acoperirea cu ţiglă a acoperişului refugiilor din munti şi 
la construirea fântânilor. 


Nu ni se pare posibil să înfățişăm în aceste pagini 
sau în altă parte o apreciere care să reprezinte 
integralitatea învățăturii maestrului. Desigur, putem să 
vorbim despre ea, putem să formulăm un punct de 
vedere, dar, dacă am face un studiu integral şi 
aprofundat, acesta n-ar putea fi comparabil pentru 
cititor decât cu viziunea unor bucate nenumărate 
plasate în spatele unui geam gros, căci nivelul realității 
acestei învățături se situează în aplicare. „in noua 
învăţătură”, zicea maestrul, „teoria şi practica merg 
împreună”. Şi mai spunea că orice cunoştinţă neaplicată 
sau neaplicabilă este periculoasă. 

În ceea ce priveşte experienţa reală trăită, aceasta 
este doar teorie şi interpretare. 

Cele trei fundamente esenţiale ale învăţăturii sunt 
Iubirea, înţelepciunea şi Adevărul: Iubirea, sursă de 
abundență şi de plenitudine; înţelepciunea, purtătoare 
de lumină abundentă şi totală; Adevărul, care conferă 
libertate completă. Bineînţeles, maestrul vorbeşte despre 
o lubire care nu este cea depreciată, a vieţii noastre 
zilnice. Înţelepciunea despre care vorbeşte depăşeşte 
întinderea cunoaşterii obişnuite. Adevărul pe care îl 
înfăţişează nu limitează omul, ci îl eliberează. El le 
numeşte Iubire divină, înţelepciune divină, Adevăr divin. 

În şcolile din Antichitate, examenele aveau loc în 
temple sau în locuri tainice. În zilele noastre, examenele 
au loc în arena vastă a vieții. 

Maestrul dădea întotdeauna un răspuns accesibil şi 
plin de înţelepciune la întrebările care îi erau puse şi, 
deseori, îl însoțea cu exemple luate din viața de toate 
zilele. Deseori, discipolii discutau între ei întrebându-se 
care era acel element care îi făcea învăţătura atât de 


atrăgătoare şi lăsa omul atât de liber în acelaşi timp. 
Răspunsul simplu era: libertatea. 

Maestrul afirma că acela care îl iubeşte pe 
Dumnezeu este cu adevărat liber. Libertatea, care este 
apanajul spiritelor de elită, nu este nici arbitrariul, nici 
neantul. Se poate ca omul ce pare liber în exterior să fie 
un adevărat sclav şi cel aflat în lanţuri să fie în realitate 
liber. Condiţiile libertăţii se găsesc în minte. „Dacă n-ar 
exista o libertate a spiritului, oamenii religioşi ar fi de 
două ori mai răi decât ceilalţi”. „Libertatea”, adăuga 
maestrul, „este Lumină. Atâta timp cât făclia, această 
sursă de lumină, străluceşte, sunteţi liberi. În 
întunericul nopţii, nimeni nu e liber. Doar omul liber 
poate să dăruiască Libertatea”. 


III. TEXTE 
HRISTOS 


În rândul oamenilor care trăiesc o viaţă spirituală, 
apar întrebări care arată că mulţi poartă în minte o 
întreagă serie de concepţii adunate în cursul anilor, 
referitoare la adevăruri sau la probleme rămase neclare. 

Dacă o abordare a problemei şi a soluţiei este 
posibilă, trebuie început cu Măreţia Duhului Creator 
Universal numit Dumnezeu, inaccesibilă înţelegerii 
noastre. Ar fi absurd să dăm o definiție a ceea ce are un 
număr infinit de atribute, de dimensiuni şi de 
posibilități. Nu se poate ca o părticică dintr-un Tot, 
limitată în anvergură şi posibilităţi, să cuprindă totul, 
chiar dacă atributele şi calităţile stejarului sunt ascunse 
şi latente în ghindă. 

În iubirea Lui, Dumnezeu se manifestă oamenilor în 
multe feluri: prin supra-abundenţa de daruri naturale, 
prin grandoarea limitată a universului creat, cu legile lui 
etc. Totuşi, oamenii le dau acestora numele de „hazard” 
şi le pun pe seama a tot felul de posibilităţi nedefinite pe 
care le ascunde materia. Şi se întâmplă astfel din cauza 
sărăciei rațiunii lor şi sub influenţa unui principiu din 
care o părticică există în fiecare individ. 

Atunci, tot din Iubire față de creaturile sale, 
Creatorul s-a limitat la o dimensiune accesibilă lumii 
noastre şi s-a manifestat ca Hristos. 

lată câteva dintre cuvintele maestrului despre 
Hristos: 

„Hristos este prima limitare a lui Dumnezeu, 
Manifestarea Sa în existență. Acest act de Iubire divină 
s-a revelat ca Duh al lui Hristos. Hristos nu are o 


anumită formă, deoarece aceasta se schimbă. De-a 
lungul tuturor secolelor, Hristos a fost mereu acelaşi. 
Dar, deoarece conştiinţa oamenilor se diferenţiază, 
înțelegerea lor față de El se diversifică şi ea. Vorbind 
despre Hristos, cel mai exact ar fi să înţelegem că este 
prima manifestare a lui Dumnezeu în existență ca 
Iubire”. 

Creştinii vor ca Hristos să Se întoarcă pe pământ. 
Dar asta nu se va face aşa cum îşi imaginează ei. Hristos 
nu mai este cel de acum douăzeci de secole. Hristos a 
fost atunci răstignit şi S-a întors în împărăţia Lui. 

Ca să înțelegem exact misiunea lui Hristos, este 
necesar să cunoaştem legile Marii Ştiinţe Divine, este 
necesar să ştim că Pământul este o planetă pe care 
sufletele se incarnează îndeosebi ca să înveţe să-şi 
achite karma şi să facă experiența marii iubiri divine. 
Acest Pământ are aura lui, partea lui invizibilă care, 
precum câmpul magnetic, electric şi gravitațional, are 
planul ei spiritual în care este repercutată esenţa 
stărilor omeneşti, sub o formă specială şi un aspect 
accesibil pentru cei care percep în a patra dimensiune, 
ca şi în alte dimensiuni superioare. În timpul lui Hristos, 
această aură terestră era densă, plină de forme 
nefavorabile şi lăsa să se vadă starea degradată a 
omenirii, chiar a poporului ales de atunci, cel al lui 
Israel. 

Legat de această problemă, maestrul a spus: 

„Hristos a adus pe Pământ o lumină nouă şi o forță 
nouă, mulțumită cărora aura Pământului s-a ameliorat 
şi s-au creat condiţii favorabile dezvoltării ulterioare a 
omenirii. Fără această influenţă a unei lumini noi şi a 
unei forțe noi aduse de Hristos, omenirea ar fi fost 
lipsită de forţele şi condiţiile ca să se transforme. Hristos 


trebuia dat pradă suferinței pentru ca oamenii să fie 
răscumpăraţi şi o parte din karma acumulată de 
omenire să fie plătită. Venirea lui Hristos este cel mai 
mare eveniment din istoria Pământului. Celelalte religii 
sunt doar o pregătire fără de care oamenii nu L-ar fi 
putut înţelege pe Hristos”. 

Aşadar, Hristos este veşnic şi e în lume de o 
eternitate. Maestrul a zis: 

„Veţi auzi în multe biserici existente: Mai este timp. 
Hristos nu e în lume, va reveni cel mult după un secol. 
Oamenii se înşală. Hristos e în lume. În fiecare 
dimineaţă, la răsăritul soarelui, iese odată cu el şi 
priveşte lumea. E o concepţie naivă şi puerilă să pretinzi 
că Hristos Se găseşte în Cer şi notează numele 
păcătoşilor. 

Hristos a cerut trei lucruri fundamentale: Să-L 
iubeşti pe Domnul Dumnezeul tău din toată inima, din tot 
sufletul şi cu toată puterea minţii. Să-ţi iubeşti aproapele 
ca pe tine însuţi. Să-ţi iubeşti duşmanul”. 

Să-ţi iubeşti duşmanul este una dintre învăţăturile 
cele mai grele care au fost date oamenilor! 

În Evanghelie, există pasaje ce nu trebuie să fie 
înţelese literal. Ca să reiasă adevărul, trebuie să folosim 
o analiză profundă a textului. De aceea, pentru cei care 
se aşteaptă să-L vadă pe Hristos sub o formă 
omenească, se spune într-una dintre conferințele 
maestrului: 

„Hristos a trăit o dată printre oameni sub formă 
omenească. Dar nu va reveni sub această formă. 
Sângele Lui nu poate să mai curgă în vasele sangvine ale 
unui om. Gândurile şi sentimentele Lui nu pot să umple 
creierul obişnuit al omului, nici chiar inima omenească. 
Sângele lui Hristos este Cuvântul Divin viu. Trupul lui 


Hristos este Pâinea cerească vie. Hristos a zis despre 
asta: Dacă nu mâncaţi corpul Meu şi nu beți sângele Meu, 
nu veţi avea viață în voi”. 

Momentul în care Hristos Şi-a arătat măreţia a fost 
pe cruce, când, chinuit de dureri insuportabile, a putut 
să spună: „Doamne, iartă-i!”. Importanţa lui Hristos 
pentru evoluţia genului uman, ca şi pentru timpul în 
care S-a arătat, este înfăţişată în aceşti termeni: 
„Venirea lui Hristos este frontiera dintre perioada de 
involuţie şi perioada de evoluţie. Hristos este un 
transformator fără de care omul nu poate merge la 
Dumnezeu. A venit ca să învingă răul din lume, 
eliminând toate emanaţiile otrăvite. Cel ce pretinde că e 
mântuit fără Hristos nu cunoaşte legea”. 

Dacă Hristos n-ar fi venit, Pământul ar fi fost 
nimicit. Energiile negative care existau atunci urmau să 
spulbere totul. Şi acum, după două mii de ani, continuă 
să stăruiască idei false despre misiunea Lui. El le-a spus 
discipolilor: „Mergeţi şi propovăduiţi în lume. Voi fi cu 
voi până la sfârşitul secolului”. Dar, dacă cineva ar zice 
că Hristos lucrează pentru lume şi în zilele noastre, unii 
ar tăgădui acest adevăr. De unde decurge că minciuna 
în care trăiesc oamenii în prezent este adevărată şi că 
adevărul însuşi a devenit minciună. 

În zilele noastre, ca dintotdeauna, oamenii trăiesc 
cu o părere foarte bună despre ei şi nu admit să li se 
atingă demnitatea. De ce n-au învăţat oamenii lecţia pe 
care Hristos i-a dat-o omului? lată ce se spune despre 
calitățile extraordinare şi măreţia caracterului lui 
Hristos: 

„Remarcabile în caracterul lui Hristos sunt 
modestia, răbdarea şi altruismul. A trebuit să coboare 
din măreţia Lui, să ia formă omenească, ca să le arate 


oamenilor ce înseamnă modestia. În această întrupare 
avea să suporte cele mai mari insulte şi să îndure 
moartea pe cruce. Şi-a suportat suferinţele fără să Se 
plângă şi fără să Se îndoiască. Toată viaţa n-a făcut 
decât să-i vindece şi să-i înveţe pe oameni, fără să 
aştepte nimic de la ei. Şi forţa care I-a permis să suporte 
suferinţele a primit-o graţie altruismului Său absolut”. 

Învățătura lui Hristos nu este încă pusă în practică. 
Oamenii nu sunt încă pregătiţi pentru asta. A fost 
practicată doar de oameni izolaţi, când toţi cei care 
poartă numele de creştini ar trebui s-o aplice în viaţă. 
Dacă n-o fac, aşteptarea lor de a-L vedea revenind pe 
Pământ este zadarnică. Şi, chiar dacă ar reveni pe 
Pământ, dacă n-au aplicat în viaţă principiile Lui, totul 
ar fi în van. 

„A-L iubi pe Hristos înseamnă a fi gata să vezi binele 
chiar şi în criminalul pe care l-ai întâlnit în cale”. 

Uneori, oamenii încrezuţi, care aruncă o privire 
superficială asupra tuturor lucrurilor, fac un bilanţ fals 
a ceea ce a săvârşit Hristos pe Pământ. Ce a făcut 
Hristos? zic ei. Să pui o astfel de întrebare înseamnă să- 
L consideri pe Hristos doar un personaj istoric, un 
novator care a adus câteva idei şi apoi a plecat. În 
nepriceperea lor, nu bănuiesc că, din ziua învierii Sale şi 
până în prezent, Hristos a lucrat neîntrerupt în lume. 
Doctrina Lui continuă să ardă cu o flacără mică, dar 
care devine tot mai puternică. Numai focul lui Hristos 
este cel care pune în mişcare conştiinţa tuturor fiinţelor 
ce lucrează pentru binele lumii. Acest foc a netezit calea 
tuturor oamenilor şi a tuturor popoarelor. 

De ce cei înţelepţi din Orient au venit la Betleem ca 
să se închine în faţa copilului lisus? E o enigmă pentru 
lume. Alt secret este apariţia în Orient a Stelei. 


„Cei trei înţelepţi, care au venit să se încline în fața 
lui Hristos, aveau o conştiinţă trează. Vă închipuiţi că 
au văzut acolo un bebeluş căruia i-au adus daruri şi 
apoi au plecat? Nici vorbă. Au stat de vorbă cu Hristos. 
El le-a transmis marea înţelepciune şi cunoaşterea care 
sunt păstrate mai ales de hinduşi. Nici englezii, nici 
americanii, nici francezii, nici alt popor nu pot să 
păstreze secrete sfinte. Doar hinduşii au păstrat această 
mare doctrină sfântă”. 

„Încă înainte de venirea lui Hristos, în India exista o 
ştiinţă despre univers şi despre om, dar ceea ce s-a 
adăugat, adus de înţelepţi, era ceva ce a reînnoit şi a dat 
sens ştiinţei lor spirituale”. 

Când este vorba să conturăm portretul lui Hristos, 
trebuie să ştim neapărat că este unul dintre cei mai 
mari Trimişi care au coborât pe Pământ, cel mai pur 
dintre oameni, sufletul cel mai sublim care a vizitat 
această lume şi cel mai mare Spirit care a luminat 
mintea omenească. 

În unele religii se spune că trebuie imitat Hristos. E 
o exprimare bună. Dar maestrul zice că cei care vor să 
fie ca Hristos trebuie să treacă prin tensiuni foarte mari, 
căci se cere o siguranță absolută a inimii, precum şi o 
lumină absolută a minţii. 

„Când două persoane duc aceeaşi viaţă, şi-ar petrece 
cel mai bine viața dacă fiecare a început să-L iubească 
separat pe Hristos. Dacă le lipseşte această iubire faţă 
de Marele învățător, n-au cunoscut Iubirea şi din 
această cauză ar putea cu greu să se suporte reciproc”. 

Dar cunoaştem oare în întregime învăţătura lui 
Hristos? 

„Ceea ce creştinii ştiu în zilele noastre nu reprezintă 
nici măcar a mia parte din cuvintele lui Hristos. Multe 


lucruri din ceea ce a propovăduit El au fost eliminate, 
deoarece îşi demasca adepţii de atunci. A spus multe 
adevăruri mari pe care ei le-au lăsat deoparte. Totuşi, 
tot ce a spus Hristos a fost scris. Peste două mii de ani, 
când veți reveni pe Pământ, veţi înțelege ce a 
propovăduit El. Abia atunci oamenii vor avea o 
adevărată cultură, vor cunoaşte şi vor trăi după 
învăţătura lui Hristos. 

Atunci va veni Hristos în lumină şi în puritate”. 

În altă parte, maestrul a zis: 

„Pentru ca Hristos să devină nemuritor şi puternic 
în sufletul vostru, trebuie să lăsaţi Iubirea să pătrundă 
în voi. Atunci îi veţi rezerva lui Hristos locul cel mai 
sfânt şi înalt în voi şi îi veţi sfinți numele în inima 
voastră. În plus, dacă cineva îşi exprimă dorinţa de a fi 
lângă Hristos, trebuie să fi dobândit arta de a deveni 
umil. Pe de o parte, pretindeţi că vreţi să fiți ca Hristos 
şi, pe de altă parte, doriţi să comandati. Îl va cunoaşte 
pe Hristos cel care a învăţat să slujească cu altruism şi a 
dobândit eroismul să răspundă la ură cu iubire, la rău, 
cu bine”. 

Fiecare om ar putea să aplice învăţătura lui Hristos? 

„Învățătura lui Hristos este profund mistică. Nu 
poate să fie aplicată decât de cineva care este un 
adevărat mistic, căci, atunci când se va apuca să aplice 
Cuvântul lui Hristos, va fi supus unei serii de ispite care 
vor încerca să-l abată de la drumul drept. Şi, 
promiţându-i multă prosperitate, îl vor împiedica să 
păşească pe calea aleasă”. 

Se pune întrebarea: „Opera lui Hristos este 
încheiată?”. 

„Păstrăm cuvintele lui Hristos. Într-o zi, conversațiile 
Lui vor fi reproduse. Nimic nu se pierde. Benzile video cu 


ce a spus Hristos există în mărturiile din Akasha şi totul 
va fi restabilit. Şi vă va fi dat nu doar să auziţi, ci să şi 
vedeţi ce s-a petrecut atunci. Hristos a vorbit despre 
lucruri ce nu sunt scrise nici în Biblie, nici în 
Evanghelie. Acestea sunt lucruri divine. Opera lui 
Hristos nu este încheiată; în viitor va veni secolul Lui de 
aur”. 

Într-una dintre conversații, maestrul examinează 
unele momente din viața necunoscută a lui Hristos şi 
zice: 

„Hristos dormea trei ore pe noapte şi petrecea trei 
ore în rugăciuni. În timp ce Se ruga, acumula o cantitate 
enormă de energie provenind din lumea divină, pe care o 
consuma mai târziu. O consuma prin Cuvânt, prin 
vindecarea bolnavilor etc. Acumula acele energii în 
cursul rugăciunii de noapte. 

Există ocultişti care cred că Hristos, în calitatea Sa 
de cel mai mare dintre Inițiați, nu a simţit durere când a 
fost supus la torturi, nici în momentul morții pe cruce. 
Aceasta este cât se poate de fals şi e chiar o blasfemie 
din partea celor care nu l-au înțeles deloc înalta 
Misiune. Hristos, Fiul lui Dumnezeu, este un fiu al 
omului. Trebuia să-şi trăiască tragedia în mod 
pământesc. Genialul pictor Rembrandt a pictat la 
începutul carierei sale un crucifix găsit mai târziu în 
Franța, unde chipul lui Hristos exprima chinurile cele 
mai dureroase”. 

În această privință, găsim într-o conferință: 

„Multe persoane întreabă dacă Hristos suferea fizic. 
Da, a simțit multă suferință fizică. Într-un pasaj din 
Evanghelie se spune că Fiul Omului nu are loc unde să- 
Şi adăpostească capul. În alt pasaj se spune: Sufletul 
meu e cuprins de o tristete de moarte. Hristos avea trup 


omenesc, inerent suferințelor fizice, dar ştia în acelaşi 
timp că o forță superioară îl trimisese pe pământ ca să 
săvârşească aici o lucrare uriaşă”. 

La întrebarea „Unde se află Hristos şi în care dintre 
Bisericile ridicate în numele Lui Se găseşte?”, maestrul 
răspunde: 

„Nu căutaţi ici sau colo. Se află înlăuntrul vostru, în 
sufletul vostru. 

Ca simbol, Hristos este numit în Evanghelie butucul 
de vie, pâinea vie, poarta, păstorul şi, în calitatea Sa de 
Fiu al Omului, învățătorul”. 

Iar la întrebarea „De ce Hristos a ales 12 discipoli?”, 
maestrul a răspuns: 

„Numărul 12 este cel al îngerilor. Este numărul celor 
12 semne ale zodiacului. Cei 12 apostoli se găseau sub 
influenţa celor 12 semne ale zodiacului”. 

„Citiţi Evanghelia ca să intraţi în relaţie cu Hristos”. 

„Hristos a zis: Nu vă apropiaţi de Mine, căci n-am 
urcat încă la Tatăl. Cel ce vrea să vadă faţa lui 
Dumnezeu trebuie să treacă întâi pe cruce. Ceea ce 
înseamnă că trebuie să fi luptat cu moartea şi să fi 
dobândit viaţa”. 

Hristos va reveni pe Pământ într-un mod în care 
Dumnezeu nu S-a arătat încă până în prezent. El va 
aduce pacea şi bucuria pe întregul pământ. Şi atunci 
oamenii vor spune: „Acum înţelegem sensul profund al 
înţelepciunii divine”. 

Maestrul a spus încă multe alte lucruri despre 
Hristos, dar ne limităm la extrasele de mai sus. 


MAESTRUL DESPRE EL ÎNSUŞI 


Oamenii au concepţii speciale şi păreri extrem de 
aparte faţă de cutare sau cutare persoană care, într-un 
fel sau altul, s-a impus în societate. Astfel, despre 
maestru s-au spus în Bulgaria lucrurile cele mai diverse, 
pe care, dacă le-am pune laolaltă, ar fi, în unele cazuri, 
contradicții ireconciliabile. Oamenii care trăiesc viața 
spirituală vor de cele mai multe ori să fie lămuriţi în 
privinţa persoanei care îi conduce, căutându-i originile 
departe în trecut, în loc să se conformeze sfaturilor sale. 
În urma unor astfel de „intruziuni”, riscăm să ajungem 
la fel de fel de erori. 

De aceea, în acest capitol al cărţii dedicate 
maestrului  Deunov, vom reproduce extrase din 
conferinţe şi conversații în care, deşi rar, a vorbit despre 
el însuşi. 

„Multe persoane mă întreabă în ce scop 
propovăduiesc. Dacă aş fi venit să spun acelaşi lucru ca 
alţii, era inutil s-o fac. Eu propovăduiesc doctrina lui 
Hristos, care trebuie să fie aplicată în viaţă, măcar într-o 
mică măsură, îndeosebi în relaţiile dintre taţi şi mame, 
fii şi fiice, servitori şi stăpâni. Sarcina mea este să ajut 


la punerea în aplicare a acestei învățături de către toţi 
oamenii de pe pământ. Fie ca toţi preoţii şi toţi 
predicatorii să se unească şi să se roage lui Dumnezeu 
să-i ajute pentru punerea în practică a învăţăturii lui 
Hristos, căci numai această învățătură e în stare să-i 
reconcilieze pe oameni între ei”. 

„învăţătura pe care o predic este cea a naturii vii de 
care se ocupă şi ştiinţa. Este o învățătură care are 
legătură cu viaţa, o ştiinţă despre ceea ce este raţional în 
lume, o ştiinţă a lui Dumnezeu şi a Iubirii”. 

„Nu repet învățătura moralei obişnuite, ci vorbesc 
despre Marea lubire ce poate să amelioreze sănătatea, să 
instruiască mintea, să înnobileze inima şi să dea un 
impuls spiritului. Indiferent de națiunea din care faceţi 
parte, profitaţi de această învăţătură. Nu mă urmaţi pe 
mine, ci Iubirea divină. Căutaţi ce e divin în viaţă, căci 
asta vreau să vă învăţ". 

„Când formulăm anumite idei, mulţi spun că noi, 
oamenii dedicați spiritualităţii, nu suntem în toate 
minţile. Dar spuneţi-mi, vă rog, în ce timp şi în ce loc au 
acceptat oamenii Adevărul? N-a adus Hristos un Adevăr 
esenţial? Şi ce l-au făcut? După Hristos, au venit 
apostolii, dar au fost şi ei alungaţi. Astfel se acţionează 
împotriva celor care încearcă să aducă o idee nouă fie în 
domeniul ştiinţei, fie în cel al religiei ori în viaţa socială. 
Indiferent cine este omul respectiv, el va fi întotdeauna 
alungat”. 

„Clerului îi este teamă de mine. Vor să fiu îndepărtat 
ca să nu-i pun bețe în roate. «Ascultaţi, prieteni», le 
spun, «lumea nu este a voastră. Lumea este o vie imensă 
unde e de muncă pentru toţi. Nu există motive ca să 
divizați butucii de viţă. Via trebuie să fie bine prăşită. 
Când va veni, Dumnezeu ne va întreba: «Aţi prăşit bine 


via?». În prezent, aceşti oameni se dedau lenei, nu 
cultivă via şi doar divizează butucii”. 

„Iubesc oamenii, aşa cum iubesc ce este divin în 
mine. Nu e vorba să-i fac fericiți. Pământul este o şcoală, 
nu un loc pentru fericire. Vreau să las în voi gândul de a 
fi liberi cu mintea, cu sufletul şi cu inima. Singurul 
lucru care nu-mi place e înşelătoria”. 

„Sfinții părinţi se întreabă ce s-ar întâmpla cu mine 
dacă as muri lară să mă căiesc. Dacă ar trebui să mă 
căiesc, m-aş întoarce direct spre Dumnezeu. Nu cunosc 
altă căinţă. De aceea, voi spune: Doamne, Tu m-ai trimis 
să propovăduiesc pe pământ. Mi-am terminat sarcina. N- 
am nevoie de nimic altceva” 

„Vreau să trezesc la bulgari credinţa în ce e divin. Ei 
au o religie, dar le lipseşte credinţa. Au pierdut-o”. 

„În plus, aş vrea să le transmit oamenilor o 
prezentare exactă a cuvântului «maestru». Maestrul este 
şi vizibil, şi invizibil. El e peste tot: în lumină, în apă, în 
aer, în soare, în pietre, în plante, în animale şi în 
oameni. E pe pământ şi în acelaşi timp în alte lumi”. 

„Poate omul să strălucească mai mult decât soarele? 
Ce om genial a putut până în prezent să cucerească şi 
să lumineze lumea întreagă? Nici cele mai importante 
fiinţe, precum Buddha, Krishna şi chiar Hristos, n-au 
luminat lumea întreagă aşa cum face soarele. Ele nu 
aveau altă sarcină decât să propovăduiască Iubirea de 
Dumnezeu”. 

„Nu vorbesc doar pentru voi. Gândirea mea se 
adresează tuturor ființelor raţionale. Ea emite, ca un 
post de radio, în lumea întreagă. Nici măcar nu e 
propria-mi gândire. Este o Gândire Divină. Ea s-a 
născut chiar înainte de secolele care au precedat crearea 


lumii. Este deci propria noastră manifestare. Chiar cel 
mai mic impuls spre Bine este un limbaj al Domnului”. 

„Nu mă interesează ce se spune de bine sau de rău 
despre mine. Răul sau binele pe care îl spune un om 
despre mine îl priveşte doar pe el. Dar, până la urmă, şi 
într-un caz, şi în celălalt, dobândesc ceva preţios, învăţ o 
lecţie din ambele lucruri. Mă pun în locul lui şi îl 
înţeleg”. 

„Dacă credeţi că-L puteţi despărţi pe Dumnezeu de 
maestru şi pe maestru de Dumnezeu, nu înţelegeţi 
legile. Dacă maestrul îşi imaginează că poate să realizeze 
ceva în afara lui Dumnezeu, merge pe un drum greşit. 
Singurul maestru care îi învață pe oameni este 
Dumnezeu. În acest scop, ia o formă sau alta. De aceea 
este Dumnezeu uneori vizibil, alteori invizibil”. 

„Ştiu unde se află pietre preţioase şi câte sunt. Ştiu 
unde se găsesc aur şi ierburi vindecătoare. Dacă e vorba 
de bogății, dacă vindec un om bogat, voi primi o răsplată 
enormă. Dar nu înşel niciodată încrederea care mi-a fost 
acordată”. 

„Am tendinţa de a mă apropia mai mult de cei slabi, 
bogaţi sau săraci. Am compasiune pentru cei slabi şi 
vreau să-i ajut. Hristos n-a venit nici el pentru oamenii 
drepţi, ci pentru cei care suferă, pentru bolnavi, slabi şi 
săraci. De aceea, mă voi duce la bolnavi cu farmacia 
mea, iar la ceilalți, cu vioara. Dacă nu reuşesc să 
corectez lumea cu ajutorul viorii, voi lua condeiul şi voi 
deveni poet. Aceasta este concluzia la care am ajuns. 
Dacă aş mai veni o dată în această lume, aş reveni ca 
muzician sau ca poet. Acestea două vor pune ordine în 
lume. Vreau să dispară viaţa voastră prozaică, căci doar 
muzica şi poezia rămân pure în această lume. Totul e 
murdărit”. 


„S-a zis că nu am o atitudine pioasă faţă de Hristos. 
Nu ştiu ce este această atitudine pioasă, dar ştiu că simt 
Iubire pentru Hristos. În plus, ştiu că Hristos a spus 
încă multe lucruri esenţiale care nu sunt scrise. 
Învățătura lui Hristos este amputată, n-au rămas din ea 
decât fragmente şi creştinismul contemporan se bazează 
pe ele. Aş fi vrut să văd în punerea în aplicare a 
creştinismului contemporan Iubirea lui Hristos în 
manifestarea sa vie. Această Iubire aş fi vrut s-o văd sub 
patrafirul fiecărui preot. Nu spun ce-mi trece prin cap, ci 
adevăruri pe care le-am testat. Lumea n-a murit pentru 
mine. Văd în această lume ce alţii nu văd. Ştim de ce 
vacile sunt vaci şi muştele, muşte. Ştim totul despre 
animale, plante, minerale”. 

„n ceea ce priveşte învățătura pe care o 
propovăduiesc, nu spuneţi că a fost inventată de unul, 
Deunov, ci că este învățătura Frăției Luminii. Mâine 
poate să vină altul, cu un alt nume. Măreţia tuturor 
celor care au venit pe lume constă în faptul că au 
transmis adevărul aşa cum l-a dat Dumnezeu”. 

„După un timp, veţi ajunge acolo unde mă aflu eu 
acum. Lucrul principal este să urmaţi calea până la 
capăt. Lumea se schimbă şi eu mă instruiesc. Ceea ce 
învăţ rămâne pentru mine şi ceea ce vă învăţ rămâne 
pentru voi. Într-o zi, când ne vom întoarce lângă 
Dumnezeu, vom fi împreună şi fiecare va veni cu 
experienţa lui. Eu n-aş putea să am experienţa voastră, 
nici voi, experienţa mea. Fiecare va înţelege Iubirea într- 
un mod specific. Aţi îmbătrânit din lipsa Iubirii. Am 
venit să vă întineresc, căci Iubirea dă un sens vieții şi 
întinereşte”. 

„Unii îşi imaginează că vreau să folosesc pe cineva 
pentru mine. Din momentul în care aş profita de o 


musculiță pentru propriul bine, aş fi un om pierdut, 
ruinat. M-aş transforma în pitic. Înţelegeţi asta? N-am 
dat niciodată înapoi în faţa Voinţei lui Dumnezeu şi n- 
am refuzat niciodată să-l îndeplinesc gândurile sfinte. Îl 
cunosc pe Dumnezeu ca Iubire absolută, înțelepciune 
absolută, Adevăr absolut, dar şi ca Dreptate şi Bunătate 
absolută. Nu vreau să încalc nici cea mai infimă lege, 
căci nu e suferință mai mare decât aceea de a te 
îndepărta de Dumnezeu”. 

„Nu există greşeală pe care să n-o fi cunoscut. 
Gândurile, dorinţele şi sentimentele cele mai diverse trec 
prin mine, pentru că mi-am aplecat urechea la toate 
cuvintele voastre. După aceea, a fost nevoie să mă 
purific, ca să nu mai rămân cu nicio urmă de impuritate 
omenească. Tot ce există în lume se răsfrânge în mine. 
De aceea, nu zic despre mine că sunt cineva important”. 

„Încă n-am început să vorbesc. Ca să vorbesc, 
trebuie să mă înţelegeţi, când voi abia aţi învăţat 
alfabetul. Am multe să vă învăţ: silabele, cuvintele, 
frazele”. 

„Suntem numiţi deunovişti. E o eroare: nici eu nu 
sunt  deunovist. Eu  propovăduiesc Iubirea de 
Dumnezeu”. 

„Daţi-mi operele unor poeţi pe care nu-i ştiu. Le voi 
citi şi vă voi spune dacă respiră, se alimentează şi merg 
corect. Aş putea să spun acelaşi lucru despre filosofi”. 

„Pe vremuri, episcopii greci i-au declarat brusc pe 
bulgari schismatici şi i-au exclus din Biserică. Acum 
şaisprezece  notabilități din Sinod discută despre 
excomunicarea mea din Biserică. Partea proastă e că 
singurul care m-ar putea exclude aş fi eu însumi. Cum 
mă voi exclude? Doar dacă aş încălca legea divină. Dar, 
dacă îndeplinesc vrerea divină, cine mă va exclude?” 


„Suntem întrebaţi cine suntem. Suntem o Mare 
Frăţie, care are filiale atât în Cer, cât şi pe Pământ, dar 
şi în întregul univers. Cel care îl slujeşte pe Dumnezeu 
din tot sufletul este un cetățean al acestei Mari Frăţii a 
Iubirii Divine, a înţelepciunii şi a Adevărului Divin. Vă 
spun: Deveniţi discipolii acestei Frăţii!” 

„Lumea invizibilă e vizibilă pentru mine. Poate să 
devină vizibilă şi pentru voi. Ba chiar e mai reală decât 
cea vizibilă. E o lume raţională în care trăiesc fiinţe 
raţionale şi nobile”. 

„Cel ce e lipsit de iubire şi vine la mine mă face să 
pierd timpul, în vreme ce pentru cel care e plin de iubire 
am întotdeauna timp disponibil”. 

„Nu suntem o sectă. Suntem în Totul în care trăiesc 
toate sectele”. 

„Este necesar să existe oameni altruişti care să fie 
gata să-L slujească pe Dumnezeu în mod dezinteresat”. 


O ZI DE VACANȚĂ LA LACURILE DIN MUNȚII RILA 


Una dintre manifestările esenţiale şi marcante din 
viața Frăției în Bulgaria este vacanţa petrecută în Munţii 
Rila, lângă cele şapte lacuri. Folosim termenul „vacanţă”, 
deşi timpul petrecut acolo, îndeosebi în luna august, nu 
este vacanţă obişnuită, ci un timp în care, odihnindu-se 
după munca zilnică, discipolii care intră în contact cu 
muntele îşi continuă ucenicia si, în unele momente, 
chiar într-un mod mai intens decât în oraş. 

Unul dintre discipolii şcolii face o descriere cu titlul 
de mai sus. O reproducem aproape fără nicio schimbare. 

„Cele şapte lacuri din Munţii Rila au o culoare verde 
ca de smarald. Cei care au urcat până la ultima treaptă 
de-a lungul cărării pietroase şi abrupte a muntelui fac 
apoi o descriere plină de exaltare. De pe acea treaptă, 
oriunde te-ai uita, privirea se bucură de o frumuseţe 
indescriptibilă pe care numai înălțimea unui munte o 
poate oferi. Eşti vrăjit imediat de farmecul tăcut al 
depresiunii circulare săpate de dalta tenace şi 
persistentă a ghețarilor atunci când un frig cumplit 
domnea în emisfera noastră. În amintirea acelor epoci 
trecute, pe apele limpezi şi domoale ale lacurilor plutesc 
îngrămădiri de zăpadă. 

Aura acestor lacuri este sănătoasă, pură, 
armonioasă şi saturată de o gândire curată şi 
luminoasă. Aici, te însănătoşeşti, sufletul respiră, în 
timp ce mintea se avântă ca să ajungă la izvoarele 
creatoare ale vieţii. Arhitecţi invizibili, stăpâniţi de un 
gust şi o abilitate estetică inaccesibile, au construit un 
templu care nu e opera omului, cu saloane speciale 
pentru lecţii şi săli cu acustică bună pentru cântece 
inspirate, cu pajişti pentru paneuritmie, precum şi un 


gigant din piatră, culmea rugăciunii unde, în fiecare 
dimineaţă, discipolii aşteaptă cu venerație naşterea zilei, 
în acelaşi timp cu mângâierea primelor raze de soare. 
Panorama pe care o descoperi de pe acel tron de piatră 
este maiestuoasă. Departe, se întinde în fața ochilor o 
vale largă şi spațioasă, protejată tăcut de versanți 
puternici, înveşmântați în frumuseţea tandră şi elegantă 
a pădurilor de pin. Mai departe, spre orizont, se succed 
lanţuri muntoase şi munţi care ocupă un loc modest în 
jurul maiestuosului masiv Rila. 

Taberele de vară din Munţii Rila erau ocazia a 
numeroase excursii 


După un şir întreg de zile în cursul cărora muntele 
acordă cu dărnicie măreția culorilor sale, vin perioade în 
care o perdea groasă de ceață ascunde lumea creată. Nu 
se mai poate zări decât Vârful Rugăciunii, care se înalță 
spre cer. Acele zile care amintesc de primele zile ale 
Creației sunt numite «biblice». 

Maestrul a dat unora dintre lacurile vechi nume 
necunoscute, dintr-o limbă veche şi neştiută: Maharzi 
este numele primului lac; Elbur e numele celui de-al 
doilea, unde se găseşte tabăra Frăției. Celui de-al treilea 
lac i-a pus numele Belder-daru. Al patrulea lac poartă 
numele cunoscut Geamănul, al cincilea, Mahabur, al 
şaselea, având forma unei inimi, Inimă, al şaptelea, 
Chemhaa. 

Este de-ajuns să şopteşti aceste nume ca să te simţi 
transportat într-o lume însufleţită, locuită de fiinţe cu o 


evoluţie mai avansată, care iubesc lacurile şi participă 
într-un fel la viața Şcolii Frăției Luminii. Oare nu s-au 
creat în jurul acestor lacuri legături într-un auditoriu 
comun unde şi-ar da întâlnire discipolii maestrului din 
lumi îndepărtate? 

Astfel, în fiecare dimineaţă, Vârful Rugăciunii îi 
aşteaptă pe cei care doresc să participe la preludiul 
maiestuos al simfoniei zilei. Discipolii merg spre vârf cu 
paşi lenți şi măsuraţi, urmând cărarea îngustă a 
catedralei de piatră. Chiar dacă picăturile de ploaie se 
preschimbă în fulgi de nea sau dacă nori ameninţători 
anunţă furtuna, discipolii sunt la postul lor. Nicio 
schimbare atmosferică nu i-ar face să rateze răsăritul 
soarelui. 

În acele clipe în care se luminează de ziuă, meditaţia 
are loc de obicei în cea mai adâncă tăcere. Apoi, după ce 
apare prima rază, deasupra muntelui luminat, se aud 
şoaptele unei rugăciuni, urmate de un cântec domol. 

Învățătura maestrului este întotdeauna precedată de 
citirea câtorva versete sau a unui capitol întreg din 
Sfintele Scripturi. Apoi urmează conferința ascultată 
într-o tăcere profundă. Cuvintele cu timbru magnetic ale 
maestrului, rostite cu vocea sa calmă, mângâie şi lasă o 
urmă adâncă şi de neşters în sufletul celor care au venit 
să înveţe. 

Sămânţa nouă pusă în sufletul auditoriului poate fi 
un mic elan spre bine, ţesut în urzeala banalităţii vieţii 
de toate zilele. Ea poate să fie lămurirea unor probleme 
nerezolvate, o idee creatoare sau un impuls eroic. Când 
rezonanţa ultimului cuvânt al conferinţei se stinge, toţi 
sunt în picioare şi fredonează cântecul care încheie 
conferința, apoi toți rostesc formula rugăciunii 
obişnuite. După aceea, discipolii coboară unul în spatele 


celuilalt cărarea pietroasă, ca să continue programul 
vieţii din tabără. 

După primele şase exerciţii de gimnastică, urmează 
un timp de odihnă, apoi, dacă e vreme frumoasă, 
formăm un cerc dublu şi aşteptăm să înceapă muzica 
paneuritmiei. Dansăm foarte des paneuritmia în 
poienele ierboase, lângă lacul Belder-daru sau de-a 
lungul lacului Mahabur. Uneori, acest dans are loc în 
partea de sus a lacului Puritate. O mică formaţie de 
coarde cântă muzica paneuritmiei. Dacă se întâmplă să 
fie duminică sau altă zi de sărbătoare, maestrul începe o 
conversaţie care este un fel de continuare a conferinţei 
de dimineaţă. 

Discipolii care sunt de serviciu nu participă la 
aceste conversații, deoarece pregătesc masa comună. 
Urmează ore de ocupaţii individuale, conversații, vizite 
în corturi sau plimbări de-a lungul lacurilor. 

Deseori, în jurul unor «mâini îndemânatice» sau al 
unor «muşchi robuşti» are loc o adunare de prieteni 
pentru a participa la îmbunătăţirea generală a taberei: 
consolidăm treptele de piatră, curățăm potecile sau 
facem construcţiile stabilite de maestru. În acest fel 
construim un refugiu foarte mare în munţi, acoperit cu 
țiglă; am făcut punți din blocuri de granit peste câteva 
pâraie care curg din lacuri; am captat mici izvoare în 
partea de sus a lacurilor Elbur şi Mahabur ca să facem 
frumoase şi originale fântâni din cuarţ alb adus de 
foarte departe de discipoli. Aceste fântâni bucură şi 
astăzi turiştii care vin în acest frumos loc din Munţii 
Rila. 

Astfel, amenajarea taberei se face cu eforturile 
tuturor, în timp ce munca pe care o facem aici este, 


după spusele maestrului, o metodă de consolidare a 
unităţii şi armoniei. 

Spre seară şi pe când mult deasupra munţilor încep 
să lucească aştrii cerului sau luna îşi aruncă vălul 
albăstrui peste stânci şi pajişti, viaţa intră în adormire. 
Şi s-ar zice că lacurile domolite, reflectând astrul nopţii 
într-o frumuseţe mistică, se lasă în voia meditaţiei. În 
acest timp, fraţii şi surorile din tabără vorbesc între ei 
sau cântă de cele mai multe ori în jurul focului cu flăcări 
ţâşnitoare, special pregătit în acest scop. În jurul acestui 
foc ţine uneori maestrul mici conferințe. Dar, cel mai 
des, au loc concerte improvizate, recitaluri sau 
istorisirea unor amintiri ori experienţe. Concertele se 
sfârşesc întotdeauna cu cântece în cor, urmate de 
rugăciunea comună, care se înalță spre caravanele 
clipitoare ale constelaţiilor târzii”. 


Popasul era ocazie de convorbiri 
VIOLETELE 


Discipolii Frăției provin din toate clasele sociale, 
religiile şi naţionalităţile din lume. Aceeaşi fervoare îi 
uneşte pe toţi: ţărani, negustori, funcţionari, patroni, 
profesori, artişti, casnice, bărbaţi şi femei, tineri şi 
bătrâni. Frăția adevărată se stabileşte pe baza unor 
principii  imuabile, principiile divine ale Iubirii, 
înțelepciunii şi Adevărului. Se ştie bine că ideile 
oamenilor din această lume capătă diferite nuanţe, că au 
direcţii şi intensităţi diferite. O idee cu o vibraţie mai 
înaltă o întrece pe cea cu o vibraţie mai slabă. Din 
această cauză, când apare o idee nouă în lume, adepţii 
vechilor concepţii pun în mişcare toate eforturile ca să 
crească frecvenţa vibratiilor emoţionale ale ideilor lor, ca 
să ajungă la o octavă mai înaltă decât cea a ideii noi care 
şi-a făcut apariţia. Acestea sunt totuşi artificii de scurtă 
durată, al căror efect este insignifiant. 

Discipolii Frăției nu vor anarhism haotic. Ei 
apreciază la valoarea ei atât ţara lor, cât şi toate celelalte 
atribuţii ale omului, care sunt necesare şi încă valabile 
pentru viaţa pe pământ. Maestrul însuşi a dat în câteva 
rânduri indicaţii foarte înțelepte despre direcţia statului, 
fără ca sfaturile sale să fie urmate întotdeauna. Însă 
consecinţele fatale ale unei direcţii greşite i-au dovedit 
de fiecare dată justeţea gândirii. 

Când aceiaşi discipoli îi ascultau învăţătura, 
cufundaţi în atmosfera aurei sale, toate deosebirile 
pământeşti încetau de a mai exista. În salonul Frăției 
puteau să se afle oameni de confesiuni diferite, de alte 
naţionalităţi şi din alte clase sociale. Aceste 


particularităţi se estompau şi sfârşeau prin a dispărea, 
deoarece vibraţiile puternice ale principiului divin se 
impuneau deasupra a toate prin puterea lor. În acele 
minute, fiecare individ separat, în acord cu cel puţin o 
părticică din măreţia Duhului Creator Universal, nu 
reuşea să conceapă cum era posibil ca din cauza unor 
deosebiri minime, neînsemnate şi artificial create, să se 
verse sânge şi ceilalți să fie supuşi la suferinţe infernale. 
Fiecare om putea să devină membru al Frăției fără 
ceremonie şi fără verificări speciale. Verificarea era 
făcută de viaţa însăşi, care elucidează totul, şi în aşa fel 
încât acele elemente, care nu decurg din dorinţa sfântă 
de cunoştinţe şi de înălțare spirituală, eşuează de la 
sine. Libertatea nelimitată pe care maestrul o acorda 
discipolilor devenea uneori cauza pentru care „adepţii” 
instabili şi lipsiţi de fermitate în privinţa ideilor făceau 
paşi greşiți, pe care mulțimea ignorantă îi atribuia 
imaginii pure şi luminoase a maestrului. Mulţi dintre 
cetăţenii inculți, care n-au studiat niciodată, nici n-au 
înţeles ceva din ştiinţa spirituală, necunoscând nimic 
despre şcolile din Orient şi din Occident, fără să ştie nici 
măcar numele lui Hermes, Pitagora, Platon, nici măcar 
Ştiinţa secretă a Orientului, fără să aibă habar de 
Teozofie, de Antropozofie, de rozacrucieni, fără să fi auzit 
măcar de principiile parapsihologici, nu înţeleg că 
maestrul Frăției Luminii este unul dintre cei care 
continuă Opera începută de secole şi de milenii, 
îndreptată spre înălțarea spirituală a omenirii. 
Maestrului Frăției nu-i plăcea să se facă propagandă 
cu ideile învățăturii divine. El considera acest fel de 
predicare, adresată unor oameni netreziți spiritual, ca 
fiind nedemnă. Oamenii care veneau la el nu erau 
adunaţi din piaţa publică cu discursuri de propagandă. 


Veneau singuri, aşa cum călătorii însetaţi din cauza 
caniculei într-o zi de vară caută şi găsesc fântâna sau 
izvorul, chiar în locurile ascunse din munti. 

Un exemplu semnificativ în această privinţă este 
conversaţia fratelui M.Z. (un frate exaltat şi devotat) cu 
maestrul. Ea a avut loc la Izgrev, într-o zi frumoasă de 
vară. 

Având în inimă bucuria unui om care şi-a găsit 
calea în viaţă şi şi-a hrănit sufletul cu mici seminţe ale 
cunoaşterii divine, el a bătut la uşa camerei modeste a 
maestrului. 

- Ce te preocupă în prezent? l-a întrebat maestrul pe 
vizitator, după o scurtă tăcere. 

- Maestre, aş vrea să merg în provincie să lucrez, a 
răspuns el. 

- Ce vei face în provincie? 

- Voi duce acolo cuvântul tău. Voi duce vestea cea 
bună a Iubirii. 

Maestrul a reflectat câteva secunde şi l-a întrebat: 

- Şi cum te gândeşti să lucrezi? 

- Ridicând o tribună... 

- Nu, nu aşa! a replicat cu seriozitate maestrul. 
Acestea sunt metode învechite, căzute în desuetudine. 
După ce au fost experimentate, n-au dat niciun rezultat. 
Există alte metode. 

M.Z. Îl privea pe maestru cu o emoție sfântă, fără să 
reuşească să-şi dea seama de ce planul lui e greşit. 

- Atunci, spune-mi cum trebuie să lucrez, a insistat 
M.Z. 

- Mergi la munte, nu-i aşa? îmi place să cred că faci 
popas într-o poiană frumoasă şi respiri acolo aerul 
înmiresmat de parfumul de violete. 

- Sigur că da, maestre. 


- Ai respirat acel parfum minunat fără să vezi 
violetele. Se poate ca mai târziu privirea să-ţi rătăcească 
în spatele vreunui tufiş unde se ascundeau aceste flori 
mici şi parfumate care îşi trimit mireasma. Aşa lucrăm 
noi, ca violetele. Gândurile noastre luminoase, noblețea 
sentimentelor noastre, precum şi faptele utile şi 
neinteresate sunt ca parfumul de violete. 

- Aceasta este singura metodă? a întrebat M.Z. 

- Există şi altele. Dacă întâlneşti un suflet care 
caută, poţi să-i spui două vorbe. Aprinde în el mica 
flacără sfântă şi lasă-l. 

- Nu e prea puţin? 

- Nu e puţin, e chiar mult. Pentru că acel suflet e 
legat de altele, care se vor lumina şi ele. Aceasta e legea. 

- E minunat, maestre! a exclamat M.Z. 

Maestrul îl privea zâmbind cu iubire părintească. 

Şi M.Z., la întoarcere, cu sufletul plin de jubilare, îşi 
repeta cu glas şoptit cuvintele: „Ca florile, violetele, 
ascunse în spatele tufişurilor, care înmiresmează aerul 
cu parfum!...” 


MĂRTURII 
MAESTRUL ŞI ÎNVĂȚĂTURA  FRĂȚIEI ÎN 
IMPRESIILE ŞI AMINTIRILE AUDITORILOR 


„Îl cunosc din 1930, cu toate că am auzit multe 
despre el înainte, dar nu de la diferite persoane, ci de la 
membri ai familiei mele. Toţi vorbeau despre el cu mult 
respect”. Astfel a scris unul dintre admiratorii 
maestrului, care i-a devenit apoi discipol. 


„Tata, mama şi bunicii îl cunoşteau de pe vremea în 
care bătea oraşele şi satele Bulgariei, făcând observaţii 
frenologice şi antropologice. Între 1905 şi 1910, Petko 
Gumnerov, din satul Ţerovo, de lângă Pazardjilk, a 
devenit un apropiat al maestrului. De la el au aflat 
părinţii mei multe dintre faptele care îl caracterizau pe 
maestru. 

Tatăl meu a fost şi el obiectul unor examene şi 
analize, îşi amintea şi ştia multe lucruri despre munca 
lui. Părerea lui categorică era că maestrul avea un spirit 
larg, deloc dogmatic, independent, profund şi original”. 

„Am găsit o altă sursă de informaţii - a notat în 
scrisoarea sa acelaşi admirator - în persoana lui Stoian 
Krastev Vatralski, un coleg din America al maestrului. 
Vatralski era foarte obiectiv. În plus, era înzestrat şi 
primise de la Universitatea Harvard un premiu pentru 
munca lui literară. Avea concepţia unui individualist 
desăvârşit. Cunoscându-i calităţile şi ştiind cât era de 
exigent, de precis şi cu un simţ critic incisiv, 
independent de faptul că era creştin, mă aşteptam să 
exprime câteva observaţii critice măcar în privința unor 
subiecte extrem de mărunte în privinţa învăţăturii. 

L-am vizitat într-o zi împreună cu un prieten şi l-am 
rugat să ne spună ceva despre maestru. Atunci, a ieşit 
un minut sau două ca să aducă din birou broşura 
intitulată Cine sunt şi ce sunt Fraţii Albi. În acea broşură 
îşi expusese foarte obiectiv impresiile despre Izgrev, 
dând o definiţie curajoasă învăţăturii Frăției, calificând-o 
drept creştinism îndrăzneț, radical şi autentic” 

M-a impresionat profund faptul că Vatralski, pe 
lângă o obiectivitate riguroasă şi critică, exprimase în 
expunerea lui tot ce era frumos şi spontan, nu căutase 
în mod conştiincios şi cu premeditare laturile negative 


ale învăţăturii, cum făceau mulţi dintre contemporanii 
maestrului. 

Tot în acea vreme, am avut câteva discuţii 
interesante despre maestru cu altul dintre colegii lui, 
pastorul Dimitre Nikolov Furnadjiev. Pastorul era şi un 
eminent militant evanghelic, un bulgar luminat din 
Macedonia. Timp de mulţi ani, a fost reprezentantul 
evanghelismului bulgar la conciliul ecumenic din Elveţia 
al Bisericilor creştine, dar şi reprezentant al Societăţii de 
binefacere evanghelice bulgare. Aceeaşi societate publica 
ziarul Zornița (Steaua dimineții), citit de o mare parte din 
poporul bulgar, unul dintre cele mai vechi săptămânale 
bulgăreşti, care îşi începuse activitatea în perioada 
dominaţiei turceşti. Pastorul Furnadjiev era şi cel mai 
vechi militant al celei mai mari Biserici evanghelice din 
Bulgaria, numită „Prima Biserică Evanghelică” de la 
Sofia, de pe strada Solunska (azi strada V. Kolarov). 

Pastorul Furnadjiev îl cunoştea pe maestru încă din 
perioada studiilor sale în America. El îşi amintea că, 
încă de atunci, maestrul elaborase concepţii spirituale 
precise şi clar definite. Era vorba de un misticism creştin 
aprofundat. În plus, maestrul era deja conştient de 
misiunea lui spirituală. De la pastorul Furnadjiev am 
aflat că maestrul dădea dovadă, din anii tinereţii, de o 
aprofundare exclusivă a problemelor filosofice şi de ordin 
spiritual în general. El şi-a exprimat şi o opinie foarte 
măgulitoare despre personalitatea maestrului. 

Spusele pastorului Furnadjiev aveau o mare valoare 
pentru mine, având în vedere că nu era aprecierea 
primului venit, ci a reprezentantului foarte cultivat al 
Evanghelismului de la noi, mai ales că era cea a unui 
om care, din punct de vedere uman, nu avea niciun 


motiv să laude alt militant care, deşi din acelaşi plan 
spiritual, nu făcea parte din Biserica lui. 

Ştim că maestrul făcuse la Sviştov studii la şcoala 
teologică secundară şi mai târziu la Madison, la 
Universitatea de teologie evanghelistă din New Jersey. 
De aceea, o parte considerabilă dintre discipolii lui 
provin din aceleaşi medii. Felul în care ţinea conferințele 
- începând cu o rugăciune şi citirea unui text din 
Evanghelie, totul terminându-se iar cu o rugăciune - te 
face să crezi că apreciase şi respectase formele de 
exprimare exterioare ale diferitelor Biserici şi că forma 
exterioară a Frăției o aminteşte mai curând pe cea a 
evanghelismului decât pe cea a unor alte culte. 

Cu toate că aceste lucruri sunt legate exterior de 
tradiţiile evanghelice, aceasta nu împiedică un 
observator avizat şi perspicace să înţeleagă imediat tot 
ceea ce este, în activitate şi rostiri, ceva cu totul nou, 
diferit, original, de o altă profunzime, cu alte dimensiuni 
şi orientări noi. 

Dintre numeroasele lucruri care se pot spune pentru 
zugrăvirea personalității maestrului, trebuie uneori să se 
țină cont de impresiile unor oameni care îl întâlneau 
pentru prima dată şi care au păstrat în amintire unele 
fapte cu semnificații mărunte, în aparenţă, dar care sunt 
foarte importante şi expresive pentru a completa 
imaginea personalităţii sale spirituale. Ca exemplu 
caracteristic al unei aprecieri, vom cita aici o scrisoare a 
lui D.K., în care găsim elemente preţioase furnizate de 
un observator cultivat. 

lată textul scrisorii: 


Dragă V..., 


Scriu prezenta scrisoare ca răspuns la cererea ta de 
a-ți spune ce ştiu despre maestrul Frăției, despre ceea ce 
afirmă şi despre învățătura lui. Mi-ai scris odată, fiind 
foarte interesat de acest subiect. Eu însă m-am abținut 
atunci să-ți dau vreo informaţie, ştiind că, de cele mai 
multe ori, oamenii sunt impulsionaţi mai degrabă de un 
interes banal de a şti sau chiar de simpla curiozitate, 
decât de o adevărată dorință spirituală. 

Într-o zi ploioasă de toamnă a anului 1930, ne-am 
îndreptat, eu şi un prieten apropiat, spre capătul grădinii 
Boris (cum se numea atunci cel mai mare parc din Sofia), 
în partea sa cea mai ridicată, care se numeşte „Izgrev”. 
Aveam să-l întâlnim şi să-l cunoaştem pe maestru. Îndată 
ce am intrat pe poarta mare de lemn în curtea din fata 
salonului, l-am văzut pe maestru, care purta o bonetă 
tricotată de culoare albă. Tocmai le dădea indicații 
zidarilor care reparau o copertină lângă salon. Privirea şi 
atenția îi erau fixate asupra muncitorilor. Când ne-am 
apropiat, ne-a primit cu multă amabilitate. Dar, în timpul 
acelei întâlniri, am schimbat cu el doar câteva cuvinte, 
deoarece un alt vizitator rotofei îi vorbea cu mare 
însuflețire. Se vedea bine că încerca, cu gesturi 
înflăcărate, să-l convingă în privința unui subiect 
oarecare, nepermițându-le astfel celorlalți să poată sta de 
vorbă cu maestrul. De la acea primă întâlnire atât de 
importantă pentru mine, am păstrat până astăzi în 
memorie uimirea pe care mi-a provocat-o răbdarea 
excesivă a maestrului; el a putut, o oră întreagă, în ploaie 
şi cu nici cel mai mic gest de plictiseală, să asculte până 
la capăt vorbele înflăcărate ale interlocutorului. 

Înainte de a face cunoştinţă personal cu maestrul, m- 
am informat despre învățătura lui din numeroase surse 


sau de la prieteni apropiaţi care îl cunoscuseră atât în 
locul de naştere, cât şi în timpul studiilor din America. 
Unii dintre ei îl cunoşteau ca fiind un conferențiar 
captivant, dar şi un cercetător original în domeniul 
Jfrenologiei în mai multe oraşe şi sate din Bulgaria. Mai 
târziu, după acest prim contact personal cu el, ca şi după 
primele conversații şi conferințe auzite, imaginea lui mi s- 
a întipărit pentru totdeauna în conştiinţă, cu claritatea 
unui basorelief. Această imagine conţine tot ceea ce 
reprezintă el ca personalitate şi ca sursă de idei şi de 
spiritualitate. 

În prezenta scrisoare, n-aş putea să dau decât unele 
extrase din ceea ce am putut să înțeleg în privința lui. 
Restul este sentimentul personal pe care îl am fată de el. 
E ceva profund, intim şi care nu se poate povesti. 

Cu ocazia primei noastre convorbiri, ne-a atras 
atenția că, pentru a înțelege ştiinţa spirituală, este 
necesară dobândirea multor cunoştinţe aprofundate. Am 
înțeles, din această aluzie, că îşi îndemna discipolii la o 
cunoaştere datorată unei experienţe personale curate şi 
obținute prin metode adecvate şi raționale. Nu şi-a 
încurajat niciodată vreunul dintre discipoli să se orienteze 
spre o credință superficială,  superstițioasă sau 
nebuloasă. 

De la primele conferințe, am fost impresionat de unele 
particularități pe care trebuie să ți le împărtăşesc, ca să 
pot să spun că ți am oferit totuşi câteva caracteristici, 
deşi succinte, atât ale subiectului său, cat şi ale 
învățăturii sale 

Cele mai multe dintre conferințe se referă la subiecte 
actuale. Vorbele îi erau mereu legate de ce interesează un 
cerc mare de oameni. Maestrul lua întotdeauna parte la 


evenimentele intime ale vieţii, atât ale persoanei, cât şi 
din societate, şi oferea aprecieri profunde, înțelepte şi 
originale. Nu dădea instrucțiuni seci şi teoretice, ci 
interpreta ce era actual, palpitant şi esențial pentru 
dezvoltarea omului. Maestrul a vorbit despre ceea ce 
domoleşte foamea spirituală şi stimulează dezvoltarea 
omului, dezvoltare care, mai ales în raport spiritual, 
constituie sensul existenţei. 

M-a impresionat profund poziția înaltă de la care 
trata problemele. Lucrurile elementare şi meschine sunt 
excluse din poziția din care observă viaţa. Cu toate că se 
opreşte la probleme, la prima vedere, obişnuite, reuşeşte 
să ne arate ce e frumos şi demn. N-am mai întâlnit 
niciodată până atunci o asemenea forță magică, care 
reuşea să facă sublime toate lucrurile, toate sentimentele 
şi toate gândurile. Dacă e posibil să se facă o paralelă, o 
comparaţie, este bine să mentionez unele dintre predicile 
lui Hristos din Evanghelie şi îndeosebi Predica de pe 
munte. 

Cuvintele maestrului captivează prin originalitatea lor 
specifică. Am înțeles că auditorii, în funcţie de nivelul 
elevării spirituale, căpătau curaj şi, entuziasmați, simțeau 
dorința să meargă înainte cu un pas ferm sau rămâneau 
stânjeniti, treziti parcă dintr-un somn greu plin de 
coşmaruri, în care trăiseră secole şi ere întregi. 

Am fost întrebat de mai multe ori, aşa cum ai făcut şi 
tu, cine este maestrul în realitate. Ar fi oare un vechi 
profet, unul dintre magii egipteni sau vreun taumaturg? 
Am fost întrebat astfel care era atitudinea lui faţă de 
Hristos. Mărturisesc că aceste întrebări mi-au provocat o 
foarte mare stânjeneală. Cum aş putea avea o certitudine 
în privința a ceea ce este cel mai greu de ştiut? Dacă aş 


face presupuneri în această privință, ar însemna să mă 
ocup de fleacuri. Nu ştiu nici cine sunt eu însumi. Totuşi, 
pot să spun că n-am întâlnit niciodată un om mai 
remarcabil decât el. Cunosc destul de bine operele şi 
ideile marilor filosofi şi savanţi atât din Antichitate, cât şi 
din epoca modernă. Ba chiar am întâlnit câțiva laureați ai 
Premiului Nobel şi totuşi, pentru mine, n-a strălucit mai 
puternic vreo lumină decât cea adusă de cuvintele 
maestrului. N-aş putea să spun despre nimeni ce pot să 
afirm despre el. În ceea ce priveşte atitudinea lui faţă de 
Hristos, aş cita direct din conferințele sale, ca să poți 
judeca singur această problemă înțeleasă în mod 
contradictoriu. 

Hristos este Dumnezeu care Se dezvăluie lumii. Ca 
manifestare a lui Dumnezeu, Hristos nu Se poate separa 
de El. Hristos a oferit expresia completă a Iubirii pe 
pământ, independent de felul în care L-au tratat diferite 
persoane: din punct de vedere istoric, cosmic sau mistic. 

În cuvintele maestrului, Hristos este imaginea cea 
mai sublimă şi cea mai pură a Omului-Dumnezeu. 

Dragă V, trebuie să mă opresc. Cred, printre altele, că 
e şi un compozitor pasionat. La sfârşit, îti voi spune că 
numai contactul personal cu el şi cu cuvintele lui te-ar 
putea face să ajungi la adevărata lui cunoaştere, ca şi la 
cea a operei sale. 

Cu sinceritate, 

D.K. 


Alt auditor şi adept al învăţăturii Frăției a scris 
următoarele: 

Dacă Oswald Spengler are îndrăzneala să scrie: 
„Mileniul viitor îi aparține creştinismului lui Dostoievski”, 


n-avem nici noi mai puține motive să ne aşteptăm ca 
elementele esențiale ale edificiului spiritual al viitorului 
omenirii să fie valorile morale şi ideologice luate din 
comoara maestrului Beinsa Douno, manifestate pentru 
prima dată în Bulgaria. Militanţii creştini ai ortodoxiei au 
disprețuit bogomilismul, numindu-l erezie şi disidenţă, ca 
după un mileniu toţi istoricii serioşi şi obiectivi să 
considere această mişcare unul dintre elanurile iniţiale şi 
dintre cele mai puternice ale dezvoltării şi triumfului 
Reformei în Europa. Bineînţeles, astfel de probleme 
complicate din domeniul filosofiei şi al istoriei spirituale a 
popoarelor nu se pot trata nici prin analogii simple şi 
gratuite, nici prin pronosticuri cu caracter cât de cât 
banal. Dacă Spengler îşi trage îndrăzneala din 
cunoaşterea şi valoarea pe care o atribuie dialecticii lui 
Dostoievski, certitudinea noastră este motivată de marea 
viziune spirituală a maestrului, atât în anvergura 
vederilor sale, cât şi în aprofundarea filosofică. Desigur, 
prezentarea indirectă a oricărei realități, mai cu seamă a 
unei opere spirituale, este doar o schiță, atât a operei, cât 
şi a imaginii celui care a creat-o. Este aptă să atragă 
atenția celui care este interesat de ea, dar nu e capabilă 
să ofere o idee completă asupra conținutului şi a forței 
sale spirituale. Dacă aceste rânduri pe care le scriu 
reuşesc să conducă privirea celor care caută spre 
impozantul masiv spiritual despre care vorbim aici, efortul 
lor nu va fi zadarnic... 

Fiecare fenomen nou trebuie să se supună unor noi 
măsuri ale timpului. Găsim întotdeauna solutia la 
problema noastră dacă ne apropiem de ea cu modestie. 
Dacă definim ştiinţa ca o cale spre cunoaştere, bazată pe 
date obiective, obținute prin simturi, religia ca o 


certitudine care se sprijină pe date interioare şi, în sfârşit, 
filosofia ca o activitate dirijată spre lărgirea sau 
aprofundarea spiritului omenesc, atunci aş avea motive 
suficiente ca să susțin ceea ce am spus despre învăţătura 
Frăției în scurtul expozeu pe care lam făcut. Orice 
problemă examinată de maestru poartă în mod strălucit 
şi indubitabil caracterul unei filosofii şi, odată cu el, şi al 
unei metrologii ştiinţifice. 

Atitudinea maestrului față de ştiinţă, după spusele 
sale, este pozitivă. Nu a omis niciodată să amintească 
eforturile lăudabile ale savanților în cercetarea din 
domeniul legilor naturii. Vorbeşte totuşi despre o ştiinţă, 
despre o cunoaştere pe care o numeşte „ştiinţă divina’. 
Nu este ştiinţa pe care oamenii din epoca noastră o 
acumulează în capetele lor şi pe rafturile unei biblioteci. 
Această ştiinţă despre care vorbeşte este în stare să 
transforme stările negative ale omului în stări pozitive. 

Elevul Şcolii Divine, a zis el, nu trebuie să neglijeze 
Jenomenele din mediul său înconjurător. Trebuie să 
studieze oamenii, natura, formele pe care le edifică, căci 
ele includ preamarea-i înțelepciune. 

Vor exista în viitor trei feluri de ştiinţă: ştiinţa fizică, 
ştiinţa spirituală şi ştiinţa divină. Ştiinţa fizică studiază 
faptele, fenomenele şi regularităţile legilor naturii. Graţie 
ştiinţei spirituale, discipolul descoperă  cauzalitatea 
fenomenelor şi vede că nu sunt întâmplătoare, ci sunt 
dirijate de forţe invizibile de natură atât anorganică, cât 
şi organică. În cazul ştiinţei divine, omul, care va avea 
deja elaborate perceptii noi, va intra în mod conştient în 
alte lumi inaccesibile celor trei dimensiuni în care trăiesc 
ceilalți, va vedea cu claritate cu ochii lui şi nu va avea 
nevoie de dovezi secundare. 


Apostolul Pavel zice în prima sa Epistolă către 
Corinteni (13, 12): „Acum, vedem ca într-o oglindă, în chip 
întunecos; dar, atunci, vom vedea fată în față. Acum, 
cunosc în parte; dar, atunci, voi cunoaşte pe deplin, aşa 
cum am fost şi eu cunoscut pe deplin”. 

Au trecut milenii de când omul, o ființă mai mult sau 
mai puțin gânditoare, rătăceşte pe planeta noastră. 
Istoria gândirii umane este imensă, aproape 
incomensurabilă. Nimeni nu poate să afirme cu 
certitudine că altul înaintea lui n-a formulat aceeaşi idee 
sau o idee asemănătoare. Noi ceilalți, ca discipoli, nu 
dorim să fim îndrăzneți, fără a fi totuşi timizi. Nu ezit deci 
să declar că în istoria spirituală a poporului bulgar nu 
există operă creatoare la fel de considerabilă prin volum, 
profunzime şi originalitate, prin îndrăzneală şi elan, 
precum cea a maestrului Frăției Luminii. Unora, ea le 
pare sectară, altora, exagerat de îndrăzneață, deoarece 
dărâmă unele bariere. În plus, afirm că nu putem să 
impunem idei glorificându-le. Indiferent de idei, ele sunt 
adoptate de cei care s-au ridicat la nivelul anvergurii lor. 
Volumul şi tendința problemelor din învățătura Frăției ne 
duc cu gândul la o cosmogonie, iar soluția problemelor pe 
care aceasta o propune o caracterizează ca ştiinţă şi 
metafizică, oricât de ciudat ar suna această combinație. 
Dacă am putea menţiona unele învățături cât de cât 
apropiate în unele privințe de cea pi opusă de maestrul 
Frăției, ar trebui să-i numim pe Rudolf Steiner şi 
Emmanuel Swedenborg. 

Semnat: X 


Ca să arătăm caracterul original al metodelor 
maestrului, inserăm şi următoarea relatare. 


CUM AM GĂSIT DRUMUL CARE DUCE LA EL 


Existau zile în care simțeam o nelinişte mare a 
ataşamentului profund faţă de copiii mei. Îmi iubeam cei 
patru copii, tremuram la fel pentru fiecare dintre ei, le 
acordam aceleaşi îngrijiri materne şi, în acelaşi fel, mi se 
întâmpla ca gândurile să mi se oprească asupra unor 
eventuale pericole. Acestea sunt fobiile oricărei persoane 
care iubeşte şi al cărei ataşament este irezistibil şi 
înflăcărat. Sunt temerile unei mame cu care se chinuie 
singură. 

Totuşi, simţeam şi altceva, ceva mai mare decât 
iubirea maternă, față de fiica mea Annie. Consideram 
apariţia ei în casa noastră un dar excepţional şi o atenţie 
specială din partea Cerului, care îmi decerna o 
distincţie, şi nu ştiam dacă o meritam. Îmi consideram 
ceilalți copii (aveam două fete şi un băiat) fiinţe bune, 
dar care nu aveau nimic extraordinar. Pe ei îi certam 
mai des şi chiar îi judecam cu severitate când credeam 
că greşiseră. Nu mă puteam comporta însă în acelaşi fel 
cu Annie. Chiar şi pe când era un copilaş, mă simţeam 
vinovată faţă de ea pentru tot ce se întâmpla. Un respect 
profund înrădăcinat în suflet nu-mi permitea să fiu 
severă şi autoritară. Într-o zi, când eram enervată de tot 
felul de necazuri, i-am strigat ceva pe un ton mai iritat şi 
puţin furios şi am simţit atunci o nemulțumire profundă 
în suflet. Am avut impresia că, prin ochii ei adânci şi 
blânzi, mă privea cineva mai mare, mai înțelept, 
infailibil. Atunci, am început să-mi fac autocritica şi 
chiar m-am simţit enervată pentru respectul pe care mi-l 
impunea acea fiinţă adusă de mine pe lume. 


A trecut mult timp. Copiii au continuat să crească şi 
în păr au început să-mi apară fire albe. 

Diferenţa de vârstă dintre copiii mei nu era mare. 
Într-o zi, aruncând o privire spre ei, am avut impresia că 
ei se maturizaseră, crescuseră... dar Annie, într-un mod 
cu totul diferit. Superioritatea ei sărea imediat în ochi, 
precum şi remarcile sale pline de înțelepciune şi forța ei 
blândă în fața căreia se supuneau ceilalți. Aveam 
impresia că ceilalți copii ai mei o vedeau şi ei la fel ca 
mine. 

- Tu faci toate prostiile şi tot răul! izbucneam uneori, 
scoasă din sărite, certându-l pe fiul meu Hristo. 

Dar Annie îmi spunea cu glas blând: 

- Nu e vina lui, mamă, am văzut cum s-a întâmplat. 

Îi acceptam spusele cu încredere, totuşi verificam şi 
analizam „accidentul copilăresc şi vedeam că Annie avea 
dreptate. Întotdeauna avea dreptate în toate privinţele. 
În casa noastră, Annie era „etalonul” absolut pentru 
toate, iar eu eram doar administratorul oficial, zgomotos 
şi perplex, pe când spiritul lui Annie - tăcuta, blânda, 
invincibila - era invizibil şi întotdeauna infailibil. 

Soţul meu era absorbit de munca lui. Venea şi 
circula ca un invitat, mereu străin de micile incidente, 
întotdeauna preocupat de ceva şi nemulțumit. Relaţia cu 
el era bună, dai' se purta ca şi cum şi-ar fi îndeplinit 
datoria față de noi, ca şi cum altceva important şi 
esenţial îl aştepta şi ca şi cum n-ar fi avut nevoie de 
acea casă decât ca să petreacă noaptea şi să-i lase ce îi 
datora ca un om cinstit şi corect. I se întâmpla uneori să 
facă o mustrare legat de ceva ce considera că era rău şi 
pleca. 

Fiica mea cea mare, Lili, şi-a terminat studiile 
secundare. O observam şi-mi ziceam că va deveni o 


bună casnică. Dar pentru cealaltă fiică gândeam cu totul 
altfel şi am înţeles că intuiţia mea de mamă nu mă 
înşela. Uneori, mama, cu intuiţia ei şi observarea atentă 
a copiilor, poate să înţeleagă valoarea a ceea ce va stărui 
în ei întreaga viață. Vedeam că băiatul avea un dar, fără 
să ştiu în ce consta exact. Aveam deja încredere în 
rațiunea, în justeţea judecății sale în multe privinţe şi în 
abilitatea mâinilor sale. Pentru Annie însă nu puteam să 
văd nimic precis. Nu ştiu de ce, dar nu reuşeam să-i 
pătrund în adâncul sufletului. 

Când a devenit studentă la Limbi străine, m-am 
îndepărtat şi mai mult de lumea ei. Mi se părea că prin 
acea limbă străină se ridica mai sus de mine şi că 
trebuia s-o tratez cu o atenţie şi mai mare. Singurul 
lucru care mă lega de ea era iubirea pe care i-o purtam, 
ce ajunsese un fel de adorare şi un fel de teamă 
inexplicabilă pentru ceea ce avea să devină. 

Într-o zi, când am rămas singură acasă, m-am 
aşezat la fereastră, am ridicat ochii la cer şi am 
exclamat: 

- Doamne, descoperă-mi secretul pentru care mi-ai 
trimis această copilă şi de ce iubirea mea infinită este 
cufundată în îngrijorare pentru ea! Cine mi-a 
încredinţat-o, ca s-o păzesc ca pe un giuvaier, nu cumva 
o să mi-o ceară înapoi? 

Atunci, dintr-o cauză confuză, mi-am simţit sufletul 
plin de o solemnitate extraordinară, în care stăruia o 
bucurie cerească şi o sumbră suferință pământească. O 
voce îndepărtată, care răsuna parcă în mine, repeta 
cuvântul „destin”, „destin”! 

Într-o zi, mi-a fost greu să stau acasă. Am hotărât 
să fac o vizită, împreună cu doi dintre copii (Lili şi 
Hristo), unei iude care avea un restaurant lângă Dian 


Bad (o piscină în pădure). Voiam ca fiul meu să respire 
puţin aer curat. Vremea era frumoasă. Hristo era bolnav 
foarte des şi la cea mai mică răceală făcea febră mare. 
Speram să-i întăresc organismul cu acea plimbare pe 
timp frumos. Ne-am dus la acel restaurant, ne-am 
aşezat la o masă, ne-am întâlnit rudele şi am mâncat. 

- Când te-ntorci acasă, treci prin curtea şi grădina 
„raţilor”, m-a sfătuit ruda mea accentuând aceste 
cuvinte, pe un ton şi cu o expresie aparte. Se numeşte 
„Izgrev”. E foarte frumos, foarte pur şi vei putea să 
schimbi câteva cuvinte cu oamenii. Vei auzi acolo ceva 
special, foarte interesant. 

I-am urmat sfatul. Oricum, copiii doreau să stea în 
aer liber. Am intrat în curtea de la Izgrev. Era foarte 
plăcut. Ne-am aşezat lângă mesele din fața sălii, aproape 
de pâlcuri frumoase de aluni. Nu ştiu de ce fiul meu s-a 
simţit deodată rău! E posibil ca acea carne mâncată la 
restaurantul rudei mele să nu fi fost de bună calitate. 
Fiul meu a pălit, capul i-a căzut şi mi-a fost foarte frică. 
Una dintre surori, pe care n-o cunoşteam, s-a grăbit să-i 
aducă un pahar cu apă. Copilul a luat câteva înghiţituri 
şi imediat s-a simţit mai bine. 

În acest timp, am văzut apărând dinspre grădină un 
grup de bărbaţi şi femei, printre care se afla şi maestrul 
Beinsa. Auzisem de el, dar atunci l-am văzut prima oară. 
Mi-a făcut o impresie extraordinară. Mergea cu corpul 
drept, alert şi părea să iradieze lumină. Purta un costum 
alb. Se întrezărea din el o cămaşă de mătase albă. Nu-mi 
puteam lua ochii de la el. Atunci sora care îi adusese 
apă lui Hristo mi-a zis: 

- Du-ţi băiatul la maestru. Se întoarce împreună cu 
un grup de discipoli din grădină, unde a ajutat un copac 
tânăr să nu se usuce. Îţi va ajuta şi fiul. 


Împinsă parcă de un arc, m-am apropiat brusc de 
grup, am împins copilul în fața mea şi, foarte 
emoționată, am zis: 

- Maestre, e bolnav! 

Maestrul Beinsa s-a oprit, m-a privit cu bunăvoință 
şi am văzut tăcerea senină din ochii lui. Apoi a întins 
mâna, a mângâiat capul lui Hristo şi şi-a văzut de drum 
în tăcere. 

După o jumătate de oră, ne-am întors acasă. Băiatul 
era plin de vigoare şi perfect sănătos. Mă aşteptam ca la 
întoarcerea acasă să aibă febră. Dar, spre marea mea 
bucurie, nu s-a întâmplat nimic. Avea faţa proaspătă şi 
obrajii trandafirii. Termometrul indica 36,4*C. 

Hristo s-a însănătoşit. Cu toate că în acea perioadă 
era destul de mic, nici ca adolescent, nici ca adult nu l-a 
uitat pe maestrul Beinsa, nici când a fost pe front. Când 
îşi făcea rugăciunile, nu uita niciodată să se roage şi 
pentru maestrul care, după ce vindecase copăcelul, îl 
vindecase şi pe el. 

În una dintre acele zile de război pline de temeri, în 
momentul cumplitei bătălii de la Straţin, la care a luat 
parte şi Hristo şi unde germanii dezlănţuiţi au luptat 
îndârjiți cu armata noastră, m-am dus la maestru, i-am 
împărtăşit marea mea îngrijorare şi situaţia îngrozitoare 
în care se găseau tinerii noştri. Maestrul s-a recules şi, 
după un minut, mi-a spus că fiul meu se va întoarce. 

Hristo dorea să se facă inginer, dar, la sfatul 
maestrului, s-a înscris la Facultatea de Medicină şi a 
devenit un medic foarte bun la Sofia. 

Primăvara, natura se trezea la viață şi frumuseţea 
lui Annie înflorea. Arborii din grădină plini de flori 
păreau înveşmântaţi în straie de sărbătoare. Doream s-o 


cresc pe Annie ca pe acei arbori fructiferi înfloriţi, pentru 
care mă întristam când o vijelie le scutura florile. 

Într-o dimineaţă, pe la sfârşitul primăverii, când 
rândunelele se instalaseră deja în cuiburi sub acoperiş 
şi soarele îşi revărsa razele calde şi mângâietoare pe 
pământ, Annie s-a trezit într-o stare neobişnuită. Mi-a 
spus că se simţea slăbită şi că o durea tot corpul. 
Ameţea şi era foarte palidă. 

Am crezut că era o răceală de primăvară şi i-am 
recomandat să nu se ducă în ziua aceea la şcoală. 

- Nu, mamă, nu vreau să lipsesc de la orele de azi, 
mi-a răspuns. Presimt că mă voi simţi mai bine dacă ies 
din casă. Dar, înainte de asta, aş vrea să-ți povestesc ce- 
am visat. Mamă, e o adevărată poveste! N-o pot uita şi ce 
am văzut stăruie în mine ca o realitate trăită. 

Annie s-a reînsuflețit brusc. Faţa i s-a luminat şi, 
privind în depărtare cu ochii plini de o fascinaţie 
cerească, mi-a spus: îți aminteşti ce ţi-am povestit odată 
despre acel om în vârstă pe care l-am întâlnit în tramvai 
şi mi-a făcut o impresie atât de profundă? Purta haine 
albe. Părul, aproape în întregime alb, îi cădea de o parte 
şi de alta a feţei şi în privire avea ceva foarte blând, 
luminos, aşa cum nu mai văzusem până în ziua aceea. 
Mi-a făcut o impresie profundă şi, fiind în picioare lângă 
el, l-am observat pe ascuns. La câteva minute de la 
urcarea mea în tramvai, taxatorul s-a oprit lângă el 
pentru bilet. Acel necunoscut în vârstă a întins braţul în 
spate, unde stătea un tânăr, care a făcut imediat doi, 
trei paşi înainte şi a plătit două bilete. Era evident că 
tânărul îl însoțea pe acel bărbat îmbrăcat în alb. Am 
păstrat în amintire acel incident care, în fond, nu avea 
nimic aparte, dar parcă ţi-am povestit când m-am întors 
de la şcoală. 


- Mi-ai povestit ceva, dar nu-mi amintesc amănunte, 
am răspuns. Nu era nimic deosebit în toată povestea 
asta. 

- Da, în privința incidentului. Dar stai să-ţi 
povestesc acum visul meu de azi-noapte! 

- Spune, te ascult. 

- Am visat că aveam pe piept o hârtie împăturită 
care foşnea la fiecare mişcare pe care o făceam. Mă 
întrebam ce putea să fie şi am luat-o. Am văzut că era 
un plic roz în care se afla o scrisoare ale cărei cuvinte 
fuseseră trasate pe o foaie de aceeaşi culoare. Nu 
reuşeam să-mi imaginez cum ajunsese acolo scrisoarea. 
Am deschis plicul şi am scos scrisoarea. Am început s-o 
citesc şi nu-mi venea să cred. Scrisoarea începea aşa: 

Sunt maestrul Beinsa. Nu mă cunoşti personal, dar 
eu te cunosc foarte bine. Annie, ridică-te, îmbracă hainele 
cele mai frumoase, rochia care îți place cel mai mult. Apoi, 
Jă-ti o coroană frumoasă cu diferite ornamente pe care le 
vei găsi la tine şi aşază-ți-o pe cap. Voi veni după tine, 
Annie. Salutările mele cordiale. 

Maestrul tău 

În timp ce Annie şi-a povestit visul, pe faţă i-a 
apărut o lumină, trăsăturile i s-au transformat şi am 
văzut o frumuseţe extraordinară în ochii ei. Am fost 
puţin tulburată de acel vis, dar am aşteptat să mi-l 
povestească până la sfârşit, căci înţelesesem că-l visase 
pe maestrul Beinsa. 

- Pe urmă, mamă, m-am sculat, m-am spălat, m-am 
îmbrăcat şi mi-am aranjat părul, mi-am aşezat pe cap o 
coroană frumoasă de flori cu care, nu ştiu cum, m-am 
pomenit în mâini. Fără să spun nimănui de la noi, am 
ieşit şi am început să aştept în faţa uşii de intrare a 
casei. După puţin timp, am văzut apărând în depărtare 


un cal mare şi alb. Cel care îl călărea, căci i-am văzut 
faţa când s-a apropiat, era un tânăr frumos, cu părul 
buclat de un blond scânteietor şi cu ochii albaştri. Când 
a ajuns lângă mine, a întors calul şi mi-a întins mâna. 
L-am prins de mână şi, din dreptul scării de la şa, am 
sărit pe cal, uşor, ca şi cum aş fi zburat. Primul lucru pe 
care l-am spus, când am urcat pe cal, a fost că mă 
durea capul. Tânărul şi-a aşezat mâna pe fruntea mea, 
şi durerea de cap a dispărut. „Mă recunoşti?” m-a 
întrebat tânărul blond. N-am zis nimic, încercând să-mi 
amintesc dacă l-am văzut undeva, dar, fără să-mi 
aştepte răspunsul, a zis: „Sunt cel pe care l-ai văzut în 
tramvai, dar chipul meu de acum este diferit. Mă vezi 
acum aşa cum eram în tinereţe. Omul se transformă la 
exterior. Acestea sunt legile din această lume. Dar în om 
mai există ceva care nu se schimbă niciodată”. La 
început, m-am simţit foarte ruşinată, temându-mă să nu 
mă vadă cineva pe cal împreună cu acel tânăr. Dar, 
brusc, în mine s-a produs o transformare. Toate 
prejudecățile obiceiurilor omeneşti au dispărut. Mi-am 
întors capul spre tânăr şi, cu o oarecare încredere, i-am 
zis: „Du-mă unde vrei!” Am pornit. Calul a luat-o la trap 
pe drum şi aveam senzaţia că eram o zână din poveşti în 
timp ce soarele strălucea, iar ziua şi visul radiau de 
lumină. Când m-am trezit, am simţit doar un regret că 
s-a terminat şi că viziunea a dispărut. Sufletul îmi era 
plin de bucurie. Doream foarte mult să ştiu ce s-a 
petrecut mai departe şi, spre bucuria mea, am adormit 
din nou. Visul a continuat. Mă găseam într-o mică 
încăpere albă, undeva în spatele pădurii de pini. Purtam 
haine de iarnă. Afară ninsese. Totul era acoperit cu o 
mantie albă. Stăteam pe pat şi nu mă simţeam nici vie, 
nici moartă, într-o stare de la frontiera dintre lumea 


aceasta şi lumea cealaltă. În fața mea, pe un scaun 
mare din ratan, stătea el, dar la vârsta pe care o avea 
când l-am văzut în tramvai. Părul cărunt îi încadra din 
nou fața. Era cu adevărat imaginea unui înţelept, a unui 
om sfânt care cunoaşte toate tainele pământului şi ale 
Cerului. Am păstrat tăcerea cufundată în meditaţie şi 
am aşteptat să vii tu, mamă, şi să mă vezi. Deodată, ai 
deschis uşa acelei minunate camere albe, ai intrat şi ai 
zis: „Te-am căutat peste tot, Annie, copila mea! Am fost 
în toate locurile unde credeam că puteai să te afli, la 
toate rudele şi prietenii, în timp ce tu veniseşi aici, în 
această cameră mică pe care n-o cunosc!. Îmi era ruşine 
în faţa maestrului din cauza cuvintelor tale, dar el s-a 
întors spre tine şi a zis: „la-o cu tine, e sănătoasă”. Ne- 
am întors acasă. Simţeam că s-a produs ceva foarte 
important în mine, legat şi de viața mea. 

Sufletul mi-a fost din nou cuprins de acea teamă 
inexplicabilă pentru copilul meu preferat, Annie. Ce 
însemna acel vis? Nu era oare o prevestire? Auzisem 
multe despre maestrul Beinsa, dar ce însemna faptul că 
o luase cu el şi o dusese îmbrăcată ca de căsătorie? 

Abia mai târziu am aflat că există lucruri inevitabile 
ce sunt scrise în eterna Carte a Vieţii şi care aşteaptă 
momentul realizării ineluctabile. Oare nu era deschisă la 
pagina pe care stătea scris destinul lui Annie? 

Am făcut tot posibilul să uit acest vis şi să nu mă 
mai gândesc la toate astea, sursa îngrijorării mele. Zilele 
au trecut fără evenimente speciale în acea primăvară 
împodobită de flori minunate şi plină de ciripitul 
încântător al păsărilor. 

Într-o dimineaţă, pe la sfârşitul lunii aprilie, Annie 
s-a ridicat din pat şi s-a aşezat pe un scaun, îndoindu- 


se din cauza durerilor de burtă. A devenit posacă şi 
lividă. Suferinţa i se vedea în ochi. 

- Ce ai, Annie? am întrebat-o. 

A murmurat cu greu că, de câteva zile, simţea 
junghiuri mari în burtă. La început, mi-am zis că răcise 
sau că suferea de o indigestie. Apoi, mi-a venit ideea că 
are apendicită, ceea ce medicul a confirmat după ce a 
consultat-o. 

- Trebuie aşteptat câteva zile, a zis medicul la 
plecare. 

A doua zi, după ce a examinat-o din nou, medicul a 
fost categoric. 

- E sigur peritonită, a zis el. 

- Ce trebuie făcut? am întrebat. 

- Să urmeze tratamentul prevăzut pentru astfel de 
cazuri. 

S-a început tratamentul. Am făcut tot ce se putea 
face în acel an 1941, atât de greu pentru ţara noastră, 
dar previziunile pentru vindecarea fetei nu erau deloc 
mai bune. 

A venit vara. Tot timpul bolii, până în luna iulie, 
totul a fost foarte greu. Nu există cuvinte care să poată 
să exprime toată suferinţa, teama, nopţile albe petrecute 
în chinurile presentimentelor stârnite de suflarea de 
gheață a morţii. Nu vreau să mai vorbesc despre asta. 

În ziua de 12 iulie, în cursul acelui an atât de fatal 
pentru familia noastră, în ziua sărbătorii maestrului, 
Annie stătea culcată în sicriu, gata de înmormântare. 
Plecase oare călare pe un cal alb lângă cel care o 
chemase şi pe care îl urmase, cu toată încrederea, ca o 
mică prinţesă, cu o coroană pe care i-o aşezase chiar el 
pe cap? 


Mă simţeam complet pierdută, după acea zi care 
fusese punctul culminant al celei mai mari dureri. Acea 
suferință era o parte din cea de pe pământul nostru. Nu 
puteam să trăiesc cu durerea asemenea celorlalte 
persoane, căci, începând din ziua în care ea a dispărut, 
îi auzeam tot timpul vocea. Îmi răsuna în urechi nu doar 
ca o voce sau ca un strigăt articulat, ci auzeam cuvinte, 
ca şi cum ar fi fost undeva foarte aproape şi voia 
insistent să mă consoleze. Timp de patru zile, am auzit 
aceste cuvinte îndepărtate şi în acelaşi timp apropiate, 
aceste vorbe emoţionante de consolare care elucidau 
legăturile mele adevărate cu ea, Annie, cea mai iubită 
dintre copiii mei. 

Au existat momente în care mi-am zis că-mi 
pierdusem minţile, că durerea îmi rătăcise judecata, dar, 
pe măsură ce trecea timpul, eram din ce în ce mai 
convinsă că, într-adevăr, noi, oamenii de pe acest 
pământ, nu înţelegeam. Ea îmi vorbea întruna de 
scrisoarea roz, de calul alb pe spatele căruia părăsise 
casa noastră şi cât de frumos fusese în tinereţe acel Om 
extraordinar, care venise pe pământ cu o misiune - un 
om modest, care îşi ascundea puterea posibilităţilor şi 
cunoştinţelor, deoarece nu exista nimeni căruia să i le 
poată încredința. Acel tânăr fascinant pe care anii, legile 
şi timpul care se scurge pe pământ îl transformaseră 
într-un bătrân cu părul alb... 

Am încetat de a mai auzi vocea fermecătoarei şi 
adoratei mele Annie doar în ziua în care m-am decis să 
merg la maestrul Beinsa. „Trebuie neapărat, mamă”, 
insista ea cu acea voce pe care o auzeam în visele mele, 
„pentru mine şi pentru tine. Trebuie să te duci la el. E 
destinul tău, viaţa ta viitoare şi sarcina ta. Aştept să faci 
asta”. 


După ce au trecut patruzeci de zile de la cea mai 
nefericită zi din viața mea, am pornit, cu ajutorul unor 
prieteni, spre acea casă albă, spre acea cameră albă 
despre care îmi vorbise Annie. 

Maestrul Beinsa, plin de amabilitate, m-a invitat să 
iau loc într-un fotoliu de ratan, pe care se afla o perniță 
nu foarte groasă, şi s-a aşezat în faţa mea. L-am 
observat în tăcere şi m-a privit şi el un lung moment, 
fără să rostească vreun cuvânt. Deodată, m-am simţit 
cuprinsă de o durere profundă şi insuportabilă. 
Maestrul Beinsa păstra în continuare tăcerea, dar am 
înțeles că aştepta să nu mai plâng. După ce am plâns 
amarnic, lacrimile s-au oprit şi, nu ştiu de ce, i-am 
zâmbit cu tristeţe. M-a privit şi faţa i s-a luminat de un 
surâs timid. 

După ce am căpătat puţin curaj, am zis: 

- Maestre, de ce trebuia ca draga, buna şi preaiubita 
mea Annie să moară? Am venit într-un fel la cererea ei 
insistentă ca să vă povestesc un vis al ei, cum s-a 
îmbolnăvit şi a părăsit această lume în ziua Sfântului 
Petru. 

Maestrul a ascultat cu atenţie visul lui Annie şi a 
dat din cap ca o persoană care ştia ce i se povestea. N-a 
zis nimic. Dar, când, cu o voce plină de disperare, am 
început să strig: „Annie, fata mea adorată, a murit!”, 
maestrul m-a privit cu o mirare plină de seninătate şi, 
cu fața luminată, mi-a zis: 

- E vie! 

- Cum, e vie? N-am îngropat-o? 

Atunci, s-a ridicat, a trecut în spatele unui paravan, 
s-a întors după un minut şi a pus pe masă un pahar cu 
apă şi o bucăţică de zahăr. S-a aşezat din nou, a luat 
bucăţica de zahăr în mână şi a zis: 


- Aceasta reprezintă forma unui corp fizic, în timp ce 
apa reprezintă viaţa integrală. 

A aruncat zahărul în apă şi a continuat: 

- lată cum bucăţica de zahăr dispare din ochii 
noştri, dar dulceaţa zahărului rămâne în apă. E 
inaccesibilă vederii, dar gustul o percepe. În viaţa 
integrală, nimic nu se pierde. 

- Maestre, de ce nu mi-am adus fiica aici cât a fost 
bolnavă? am întrebat. Cât sufăr din cauza asta! 

- Pentru că nu aveai lumina. Dar ea, fiica ce a 
plecat, este un suflet eliberat şi, dacă ştii cum s-o chemi, 
va veni să te viziteze. 

Mă pregăteam de plecare, ştiind că şi alte persoane 
aşteptau o întrevedere cu el, dar, înainte, am întrebat: 

- Dar eu ce voi face, maestre? 

Răspunsul pe care l-am obţinut mi s-a părut, la 
prima vedere, absurd, bizar. M-a durut, deoarece am 
crezut că a fost o glumă. 

- O să-ţi cumperi o vioară şi vei începe cu începutul, 
vei face game. 

Stupefiată, am ridicat ochii spre el, dar am văzut că 
faţa îi era cât se poate de serioasă, ba chiar cu o 
expresie de reculegere. Am înţeles că nu era o glumă. 

- Dar n-am atins în viața mea o vioară. De ce-mi dați 
acest sfat inexplicabil? Am aproape cincizeci de ani. Şi 
acum, după tot ce am trăit, oare voi găsi în mine curajul 
şi forța de a studia vioara? 

- Suferinţa ta e doar o suferinţă. Cu ea vei cânta do, 
re, mi... şi nu-L vei blestema pe Dumnezeu. Nu cunoşti 
legile vieţii, nici care sunt cauzele pentru care se 
întâmplă tot ce vedem pe pământ... 

Am plecat chinuită de gândurile cele mai felurite şi 
mai contradictorii. Am intrat în pădure şi, meditând 


profund, m-am aşezat pe o bancă. Am început să-mi 
vorbesc: 

„Doamne, ce mare încercare şi ce eroism 
incomensurabil mi se cer, căci toată viaţa va trebui să 
port în suflet acest chin! Ce consolare mi-a adus 
înțeleptul maestru Beinsa? Mi-a spus că e vie şi nu va 
dispărea niciodată, în acelaşi fel în care zahărul se 
transformă în apă dulce. Îmi recomandă să cânt la 
vioară ca să nu-L blestem pe Dumnezeu...” 

Aşa cum căile şi lucrările lui Dumnezeu sunt 
necunoscute, şi sufletul omului este secret şi de 
nepătruns. Niciodată n-aş fi putut să admit, nici măcar 
să-mi imaginez că, după această mare nenorocire 
suferită, mi se vor întâmpla astfel de lucruri pe care voi 
fi în stare să le fac. 

Pe acest pământ, suntem sclavii obiceiurilor, ai 
cutumelor şi tradiţiilor. Pentru bucurie şi pentru durere 
avem forme de exprimare stabilite. Când ne loveşte 
durerea, îmbrăcăm haine negre, ne închidem în noi, ne 
luăm privirea de la lume şi evităm să ascultăm sau să ne 
ocupăm de muzică. Nu ştim ce li se potriveşte mai bine 
celor care au plecat în Lumea de Dincolo. Oamenii care 
n-au credinţă şi cei slabi în suferință încep să bea sau 
să se dedea altor obiceiuri iluzorii. Cei care au credință 
însă consideră că trebuie să le adreseze defuncţilor lor 
doar suspine şi rugăciuni. Ce păcat că oamenii nu ştiu 
ce plăcere putem oferi sufletelor defuncţilor cu muzica, 
poezia sau oricare altă artă prin care ne exprimăm 
iubirea față de ei! Dar ce aveau să zică rudele, prietenii, 
cunoştinţele aflând că o femeie ca mine, care tocmai şi-a 
pierdut copila cea mai dragă, asistă la concerte 
simfonice, cântă melodii la un instrument sau cântă din 
gură? Şi oamenii nu aveau oare să creadă şi să-şi 


şoptească la ureche că durerea mi-a luat minţile, dacă 
ar afla că mi-am cumpărat o vioară şi, ascunsă într-un 
colț al casei, învăţ să cânt gama? 

Nici măcar una dintre miile şi milioanele de mame 
care trăiau chinuite de durere, pentru că-şi pierduseră 
un copil din cauza războiului, a unei boli sau a unei 
catastrofe, n-ar crede că am înnebunit, dacă ar afla că, 
după ce mi-am pierdut copilul preferat, mi-am cumpărat 
o vioară şi că, închisă în casă, scârţâi cu arcuşul pe 
coarde ca o şcolăriţă? 

Dar nu-i aşa. 

Luasem deja vreo cincisprezece lecţii de la o soră din 
Frăţie care ştia să cânte la vioară, dar nu îndrăzneam să 
cânt nici în faţa soţului, care m-ar fi privit cu dispreţ, 
nici în faţa celorlalți copii. Toţi ar fi zis că sunt o 
dementă excentrică sau că sufăr de un fenomen 
patologic. 

Cui i-aş fi putut explica că învăţasem deja să scot 
din vioară sunete mai armonioase, că eram convinsă că, 
ca nişte tânguiri sfâşietoare, ele vor ajunge la auzul 
adoratei mele Annie în acel Ego necunoscut, din lumea 
minunată a sufletelor? Am observat că, ascultând acele 
sunete încă rudimentare, dar emoţionante, durerea nu 
se micşora, ci căpăta, într-un fel, sens. Îmi imaginam că 
Annie era aşezată undeva într-un colț întunecat al 
încăperii şi asculta muzica durerii inconsolabile a mamei 
sale, dar care găsise deja un sens. 

Când rămâneam singură, mă duceam la maestrul 
Beinsa să-i povestesc lucrurile pe care le trăiam. Mă 
asculta cu atenţie şi fața îi căpăta expresia unei 
concentrări în rugăciune. Doar maestrul putea să mă 
înțeleagă şi să nu gândească ceva rău despre mine, el 
care reuşise să mă convingă, la vârsta mea, să 


înlocuiesc plânsetul permanent - care, după spusele lui, 
nu era pe placul sufletelor - cu melodii, deşi cântate cu 
greu şi stângăcie la vioara mea. 

De două ori pe săptămână, mă duceam acolo sus, în 
pădurea de pini, să ascult cuvintele maestrului. Când se 
întâmpla să nu mă duc sau să nu mai cânt un timp la 
vioară, simţeam parcă într-o suflare reproşurile pe care 
mi le făcea Annie şi chiar pe cele ale celorlalţi copii ai 
mei, care aflaseră că în felul acesta îmi exprimam 
durerea. Şi, în acele zile, în casă se simţea parcă ceva 
apăsător. Grinzile tavanului trosneau într-un fel aparte 
şi dulapurile îşi mişcau spatele uscat. 

Au trecut anii. Nu mai puteam să trăiesc fără 
cuvintele maestrului, fără consolarea şi sensul pe care le 
găseam în învățătura Frăției. Se zice că timpul şterge 
suferinţa. Nu-i adevărat. Suferințţa sufletească rămâne. 
Însă timpul ne face capabili să suportăm şi chiar să 
iubim suferința, dar şi, lucru cu atât mai uimitor, să 
credem că fusese absolut indispensabil şi inevitabil să 
ne schimbăm radical felul de a trăi. 

Căile care duc la trezirea sufletului omenesc sunt 
diverse. Una dintre aceste căi este suferința. 


MAESTRUL ŞI ÎNVĂȚĂTURA LUI 
Expunere de Mara Belcieva 


Prima dată când l-am întâlnit, maestrul Deunov mi 
s-a părut în vârstă. Părul lung şi grizonat i se unea cu 
barba albă ca zăpada. Ochii căprui, cu o privire blândă 
ce dezvăluia o viaţă interioară profundă, îi străluceau 
sub sprâncenele stufoase cărunte. Avea o frunte senină 
şi descoperită, nasul drept şi fin. S-ar putea crede că 
acea faţă, atât de spiritualizată, a servit ca model pentru 


capul din bronz al lui Homer care e păstrat în muzeul 
din Florenţa, printre atâtea capodopere. 

Îndată ce începe să vorbească, bătrânul dispare şi 
uiţi de necaz, de sărăcie, de suferinţă şi de moarte. După 
câteva minute, te simţi purtat dincolo de spaţiu şi de 
timp, în sferele cele mai luminoase ale sufletului său. 

Apoi tace. Din spatele pupitrului coboară un bărbat 
de talie mijlocie, cu mişcări armonioase. Apoi, se apropie 
de tine cu o mare simplitate. Se află lângă tine, în haine 
gri-deschis sau albe. Şi te întrebi: „Acesta este oare 
maestrul? E chiar el?”. 

Câţiva discipoli îl însoțesc până la umila-i locuinţă, 
în mica grădină expresivă în mijlocul căreia înfloresc 
trandafiri şi sunt răspândiţi stupi. 

Femei, bărbaţi, bătrâni, tineri, bogaţi, persoane 
sănătoase, bolnavi proveniţi din toate straturile societății 
intră şi ies din casă în orice moment al zilei. Unii ajung 
doar până în prag şi, obţinând în tăcere răspunsul, 
pleacă mulțumiți. Alţii îşi aşteaptă cu răbdare rândul şi, 
când ajung în fața lui, uită de ce anume au venit, 
deoarece au lăsat departe în urmă problemele şi grijile 
meschine, ascultând cu atenţie, ca într-un alt univers. 

Deseori, puteau fi văzuţi în faţa uşii sale oameni 
care fuseseră înainte fericiţi, mândri, plini de siguranţă, 
care luau totul peste picior, dar care, loviți acum de 
nenorocirile vieţii şi auzind despre el, veneau după o 
ultimă consolare. Şi, când ieşeau, aveau fața luminată, 
transformată. Optimismul imens din grădina în care 
creştea înţelepciunea maestrului insuflase un sens nou 
în viaţa lor plină de inutilități. 

Maestrul vindecă trupul prin intermediul minţii. El 
recomandă înainte de orice razele soarelui din zori şi 
vegetarianismul. Alimente vegetariene sunt servite pe 


masa lui modestă, la care se află întotdeauna oaspeți 
veniți de departe sau de aproape. Maestrul vorbeşte cu 
ei sau le transmite învăţăturile pe care i le cer. Cuvintele 
lui au spirit, sunt presărate cu vorbe de duh. 

Lângă Sofia, Frăția are propriul amplasament, 
„Izgrev” (răsărit de soare). De jur împrejur se găsesc 
căsuțe din cărămidă sau lemn, unde discipolii îşi petrec 
vara. Dar mulţi dintre ei stau acolo şi iarna. În locul cel 
mai înalt este ridicată o sală mare şi, lângă ea, camera 
de sus a maestrului. Acolo, în zori, la răsăritul soarelui, 
înainte ca vreo persoană să-şi înceapă treburile zilnice, 
discipolii se adună pe o pajişte mare. Au în față un 
peisaj muntos de o mare frumuseţe: Vitoşa, masivul Rila 
şi Pirin. Discipolii fac acolo exerciţii de gimnastică cu 
mişcări armonioase şi cântă. Textul şi muzica celor mai 
multe cântece sunt compuse de maestru. În fiecare 
duminică, de la ora zece la douăsprezece, maestrul ţine 
o conferință publică, într-un limbaj pe înţelesul tuturor. 
În plus, săptămânal, există un curs general şi unul 
special destinat discipolilor şi celorlalţi tineri. 

Maestrul iubeşte munţii. În fiecare anotimp al 
anului, însoţit de discipoli, face excursii pe Muntele 
Vitoşa. Dar, vara, merge pe Muntele Mussala. În cursul 
ultimilor ani, ei îşi petrec vacanţele pe malul celor Şapte 
Lacuri din masivul Rila, unde au trasat cărări, au 
construit poduri şi două fântâni din bucăţi de marmură, 
din care apa ţâşneşte din abundență. Tabăra se află 
lângă cel de-al doilea lac. 


În ceea ce priveşte cunoaşterea universului, 
maestrul porneşte din acelaşi punct al raționamentului 
ca toți scriitorii ocultismului şi chiar ai budismului. Dar 
nu vorbeşte niciodată în mod special despre asta, căci 
discipolul trebuie să verifice totul el însuşi: credința lui 
trebuie să fie cunoaştere, nu superstiție. Această 
concepţie pe care o are despre cunoaşterea universului 
nu e o ipoteză sau o teorie, ci o realitate superioară, 
bazată pe experiența personală. Pe această realitate 
superioară îşi construieşte maestrul învățătura despre 
viață şi de aceea cuvintele lui sună ca o revelație. 

Natura este vie şi rațională. Nimic nu e rodul 
întâmplării. Totul se face conform unui plan determinat. 
Viața este continuitate. Moartea, în sensul pe care i-l 
dau oamenii, nu există. Naşterea şi moartea sunt 
procese interne: murim şi ne naştem zilnic. Murim dintr- 
o viață ca să ne naştem în alta. Unde sunt raiul şi iadul? 
Există ele? „Zi de zi, intrăm în rai şi în iad şi ieşim de 
acolo. Dacă vă comportaţi după legile lui Dumnezeu, 


sunteţi în rai; dacă-L părăsiți pe Dumnezeu, sunteți în 
iad. Viaţa e în Dumnezeu. În afara Lui, e moartea, iar 
ceea ce oamenii numesc moarte nu se poate opune 
mişcării continue şi evoluţiei vieţii: este doar o 
transformare exterioară, aşa cum gheaţa se topeşte şi 
devine apă”. 

În general şi în mod superficial, învăţătura 
maestrului Peter Deunov este considerată ca fiind a unei 
secte, în realitate, dacă luăm definiţia lui Tolstoi, fiecare 
religie e o sectă, căci se consideră ea însăşi ca 
purtătoare a Harului lui Dumnezeu, socoteşte că 
dogmele ei sunt cele adevărate, acuzând celelalte religii 
că greşesc. Numai că învăţătura lui Peter Deunov nu 
este a unei secte şi nu este o religie. In plus, nu intră în 
contradicţie cu nicio religie şi nu contestă niciuna, 
oricare ar fi ea. 

„Religia este un veşmânt al Adevărului. Prin «religie» 
se subînţeleg forme: este ceva exterior. Veşmintele pot să 
fie diferite, dar Adevărul e unic. Se spune că nu trebuie 
să existe o singură religie. Îi este oare posibil unui copac 
să trăiască cu o singură frunză? Trebuie să existe o 
legătură exterioară între ele, dar nu să fie unice. 
Dumnezeu n-a creat oamenii nici ortodocşi, nici catolici, 
nici protestanți, nici ocultişti, nici de vreo altă religie, 
nici de vreun anumit rang ierarhic sau social; toate 
acestea au venit după aceea, şi asta nu e important. 
Important este ce vine de la Dumnezeu, şi acesta este 
omul. Omul nu este creat pentru religie, ci religia este 
creată pentru om. Cărei religii îi aparţine omul exterior 
n-are importanţă; important este ce anume e interior”. 

Şi cei care vor să-l urmeze pe maestrul Peter Deunov 
nu sunt nici botezați, nici înregimentaţi, nici supuşi 
vreunei formalităţi, nici vreunui rit. Căci învăţătura lui 


nu este nici sectă, nici religie, ci e o şcoală liberă - 
învăţătura vieţii -, o universitate liberă, ale cărei porți 
sunt deschise pentru toţi cei care intră şi ies după voia 
lor. Poţi să crezi sau nu, să fii de acord sau nu, o faci pe 
răspunderea ta. „De ce vorbesc? De ce străluceşte 
soarele? Propovăduiesc pe răspunderea mea: doar acolo 
unde gândirea voastră se încrucişează cu a mea, aceasta 
vă va fi de folos”. 

Puteţi întâlni lângă maestrul Deunov oameni de 
diferite religii, de diferite convingeri. Nu contrazice, nu 
contestă pe nimeni. „Nu vreau să vă distrug profesiunea 
de credinţă”. Nu este nici măcar împotriva ateismului. 
Acesta este şi el doar o formă, dar o formă de gândire. 
„Dumnezeu Se manifestă prin intermediul fiecărei 
persoane care are un ideal, care luptă pentru Bine în 
lume, care trăieşte pentru El şi-L slujeşte în mod 
dezinteresat, chiar dacă nu e conştient de asta, chiar 
dacă se consideră ateu”. 

Sau: 

„Dacă o religie îmi edifică viaţa, o accept. Dacă îmi 
pune piedici, o resping. Profesiunea voastră de credință 
de astăzi nu trebuie să fie asemenea celei de ieri, nici 
cea de mâine asemenea celei de azi. Trebuie să 
dobândim zilnic ceva nou. Apostolul Petru a zis: Noi toți 
nu vom muri, ci ne vom transforma. Trebuie să ne naştem 
zi de zi”. 

Materialism, sau idealism? 

„Există oameni care sunt exterior idealişti, dar 
interior materialişti, în timp ce alţii sunt exterior 
materialişti şi interior idealişti. Important este ce eşti 
interior. Zici că nu crezi în Dumnezeu, ci doar în 
omenire. Ne putem înţelege amândoi”. 


Maestrul Deunov nu respinge nicio concepţie asupra 
vieţii, din moment ce încurajează omul să se 
perfecționeze spiritual. Nu respinge nicio opinie, oricare 
ar fi, din moment ce omul care o are ia din ea forța 
necesară ca să slujească Binele în lume, ca să-L 
slujească pe Dumnezeu. „Toți oamenii, indiferent de 
religie şi doctrină, care poartă în ei un ideal înalt, care, 
într-un mod cinstit şi altruist, luptă pentru Bine, pentru 
sublimul din lume, pentru starea de bine a întregii 
omeniri, trebuie să-şi întindă mâna. Diferenţele lor 
exterioare vor aduce doar frumuseţe în diversitate”. Este 
clar că într-o astfel de învăţătură nu există loc pentru 
cuvântul „sectă. 

Dar, nerespingând nimic, maestrul Deunov ne arată 
doar o cale: calea Iubirii. „Numai iubirea de Dumnezeu 
aduce plenitudine vieţii. Aceasta este calea perfecţionării 
interioare pe care fiecare trebuie s-o urmeze singur. 
Acolo are loc sinteza dintre individualism şi colectivism. 
Drumul tău e trasat de cei care sunt mai avansați decât 
tine. Şi trebuie să trasezi drumul pentru cei care sunt 
mai în urmă decât tine. Cel mare îl ajută pe cel mic. 
Mare nu e cel care e slujit, ci cel care slujeşte”. 
Ajutoarele invizibile se găsesc la un nivel mai ridicat 
decât oamenii. „Omul este un lucrător al lui Dumnezeu. 
Cu cât creşte, cu atât i se încredințează mai multe 
sarcini responsabile”. 

Cel ce caută perfecțiunea şi prosperitatea pentru el 
însuşi rămâne la acelaşi nivel, deoarece este detaşat de 
Tot, deoarece a ieşit din planul general. Şi viaţa nu 
există decât în Tot şi doar în Tot putem creşte. Spiritul 
omenesc, spiritul omenirii conduce viaţa pe pământ. 
Toate fiinţele omeneşti sunt doar organele lui, doar 
slujitorii omenirii, omului cosmic. Şi, pentru că slujitorii 


se ceartă şi se bat, fiindcă fură şi fiecare crede doar în el, 
treburile Stăpânului nu merg şi suferă şi ei. 

Maestrul Deunov vrea să facă din elevii lui luptători 
ai voinţei lui Dumnezeu. De aceea trebuie ca ei să-şi 
anihileze orice teamă. Şi, ca să reuşească asta, trebuie 
neapărat să aibă o credință absolută, o încredere 
absolută în natura vie. Şi aceasta, într-o viață pură, o 
inimă pură, o gândire pură, un corp pur. Este nevoie de 
o echitate absolută, de o cinste şi un altruism absolute. 
„Fiţi întotdeauna fideli, sinceri, puri şi buni! Discipolul 
trebuie să-şi călească voinţa: niciun obstacol nu trebuie 
să-l facă să se poticnească. De exemplu, dacă a fost 
prevăzută o excursie în munţi şi în acel moment începe 
să plouă, să ningă, să se facă foarte frig sau se 
dezlănţuie o furtună, trebuie să se plece la ora stabilită, 
fără a fi luate în seamă elementele dezlănţuite ale 
naturii. În această viaţă, discipolul va întâlni cele mai 
mari furtuni: trebuie să înveţe să le suporte. În orice 
condiţii se va afla, discipolul trebuie să lucreze, căci în 
toate condiţiile va fi întotdeauna ceva favorabil. „Oriunde 
veţi fi plasați, trebuie să lucraţi”. „Lumea le aparţine 
celor muncitori”. „Alternaţi munca fizică cu munca 
intelectuală. Discipolul trebuie să înveţe de peste tot şi 
de toate. Maestrul Deunov nu respinge ştiinţa, dar, după 
ştiinţa oficială, există o alta pe care omul o va învăţa de 
la natura vie. Chiar şi maestrul îşi ia de la ea 
cunoştinţele. „Nu poţi să treci în clasa următoare dacă 
n-ai terminat-o pe prima. Întâi, trebuie să studiezi 
lumea fizică - vei învăţa toate ştiinţele care se învaţă la 
şcoală şi în universităţi şi apoi vei începe să studiezi 
ştiinţa lumii spirituale”. 

Iubirea de studiu este tipică la discipoli. Ei termină 
mai multe facultăţi la universitate. Există mulţi care n- 


au mers la şcoală şi îşi fac studiile secundare şi intră la 
universitate. Există cazuri în care oameni de şaizeci de 
ani abia la acea vârstă încep să înveţe să citească şi să 
scrie. „Nu există bătrâneţe. Este bătrân doar cel care nu 
munceşte, care zice: Timpul meu a trecut deja! Cel care 
munceşte şi studiază este întotdeauna tânăr. Vreau să 
fiți mereu tineri”. 

El recomandă în mod special muzica. Muzica este 
simbolul armoniei cu legile naturii vii. Numărul celor 
care au terminat Academia de muzică din ţara noastră 
este proporțional foarte mare. Pictura, poezia 
înnobilează şi ele sufletul. 

Maestrul Deunov nu respinge viața. El nu le cere 
discipolilor să fie asceți. Ei trebuie să lucreze în toate 
domeniile vieții unde se creează bunurile materiale şi 
spirituale - fiecare după capacitățile lui dar să se 
distingă prin cinste şi altruism şi să fie conduşi de 
Marea Iubire Divină. „Fiți în lume, dar nu fiți din lume”. 
Viața pe pământ este cea mai importantă. Omul nu e 
răspunzător doar de el însuşi, căci de înălțarea sau de 
căderea lui depind înălțarea sau căderea tuturor ființelor 
care se găsesc sub el. Pământul se află în prezent într-o 
sferă de influențe cosmice dintre cele mai favorabile. 
Ceea ce se întâmplă acum pe pământul nostru nu s-a 
mai petrecut niciodată înainte. A venit vremea ca fiecare 
cap să se maturizeze. Lumea invizibilă le cere oamenilor 
să-şi organizeze viața după legea Iubirii. Dar, dacă vor 
rămâne surzi, catastrofa va fi inevitabilă. „Să fim fericiți 
pentru ceea ce trăim pe pământ şi pentru ceea ce va 
veni într-o zi, care va aduce pacea şi bucuria tuturor 
oamenilor”. Sau: „Sarcina noastră este să instaurăm 
împărăția lui Dumnezeu pe pământ, să devenim 
vehiculele legilor lui Dumnezeu. Păcatul e un munte 


care desparte pământul de cer. Hristos a străpuns acest 
munte, dar puţini sunt cei care pornesc pe cărarea 
îngustă”. Sau: „Tatăl, mama, căminul sunt primele 
instituții de pe pământ. Să fii maestru înseamnă să dai 
naştere cuiva. Întâi, educaţi-vă pe voi înşivă. Este liber 
doar cel care este unit cu Dumnezeu, cel care duce o 
viață conştientă”. Sau: „Dumnezeu şi Hristos sunt cele 
două principii. Dumnezeu este germenul minţii, baza pe 
care se construieşte viața, în timp ce Hristos este 
Principiul raţional provenit din Dumnezeu Unitar şi 
conduce şi salvează toate fiinţele vii”. 

Sau: „Dumnezeu înseamnă gânduri plăcute în 
mintea noastră. Sau: „îl căutaţi pe Dumnezeu în cer? E 
cu voi atunci când suferiţi. Sau: „Prima condiţie pentru 
ca Dumnezeu să trăiască cu voi este modestia”. 

Impresia pe care o ai prima dată când asculţi 
conferințele maestrului Deunov este fragmentarea. Ai 
impresia că orice legătură este exclusă. Aceasta pentru 
că se exprimă în metafore şi simboluri. Vorbeşte despre 
o realitate superioară, realitatea noastră vizibilă fiind 
doar reflexia ei. Şi, ca s-o exprime, foloseşte metafore şi 
simboluri din viaţa zilnică, din literatură, din ştiinţă. Şi 
doar cel care l-a ascultat mult timp sau este înzestrat cu 
capacitatea înnăscută de a înţelege latura interioară, 
spirituală a lucrurilor, doar acela care se obişnuieşte cu 
limbajul şi simbolurile lui începe să priceapă legătura 
interioară dintre diferitele metafore. 

Se ştie că maestrul Deunov a făcut studii de 
medicină, în afara cunoştinţelor din domeniul biologiei şi 
al ştiinţelor naturale, din exemplele folosite în conferinţe 
sare în ochi marea sa erudiție. Cunoaşte bine limbile şi 
literaturile engleză, rusă, poloneză şi bulgară. Cunoaşte 
foarte bine istoria lumii. A studiat toate marile filosofii 


ale Antichității, ale Evului Mediu şi ale epocii noastre 
moderne. Cunoaşte ştiinţele matematice şi astronomia. 
Cunoaşte foarte bine istoria şi muzica. El însuşi e un 
bun muzician şi cântă deseori la vioară. Pe lângă 
melodiile cântate de discipolii lui, a creat compoziţii 
pentru vioară. Ele sunt caracterizate de blândeţe şi 
intensitate mistică. Se execută foarte des pastorala lui. 
Ne impresionează în mod deosebit cunoştinţele sale 
aprofundate de mitologie antică şi orientală. Este şi o 
sursă inepuizabilă de anecdote şi episoade din viața 
marilor personalităţi din toate secolele şi de la toate 
popoarele. Urmăreşte toate evenimentele politice şi 
sociale atât din ţara noastră, cât şi din lumea întreagă, 
dar şi ştirile despre descoperirile noi din ştiinţă, tehnică, 
medicină. Îşi ia metaforele şi exemplele din toate aceste 
domenii ca să-şi exprime ideile. De aceea zice deseori: 
„Nu-mi luaţi cuvintele întocmai, ci interpretaţi-le”. 
Deseori, face el însuşi aceste interpretări. 

Maestrul Deunov nu urmăreşte popularitatea, dar 
numărul discipolilor săi creşte de la an la an. Numai în 
Bulgaria are aproape 40.000 de discipoli (Nu se poate 
Jace o actualizare a acestui număr (n.ed.)). Dar are şi în 
America de Nord şi de Sud, în câteva ţări din Balcani şi 
din Europa. Multe conferinţe ale sale au fost traduse în 
franceză, italiană, engleză, dar şi în spaniolă, germană, 
esperanto, japoneză etc. 

Lângă Frăția din Sofia se află o şcoală unde se 
învaţă după o metodă pedagogică nouă, în conformitate 


cu natura. 
x 


* x 


Ceea ce se spune despre învățătura maestrului 
Deunov este infim. Nu este cu putință s-o cuprinzi pe 


toată, s-o închizi în cadrul unei definiţii sau s-o treci 
într-o categorie. Este o mină inepuizabilă de înţelepciune 
şi ştiinţă generatoare de viață, din care fiecare ia ce 
doreşte în funcţie de propria-i dezvoltare. Este o mină 
inepuizabilă de înţelepciune din care ia fiecare, cu 
condiția să nu fie însufleţit în viață de stimularea unei 
cupidități vulgare. Nu contează dacă este credincios sau 
necredincios, idealist sau materialist, este de ajuns să 
fie un om cu gândirea curată. 

Când maestrul vorbeşte, ai impresia că e aşezat pe 
malul mării, că ia din ea şi umple recipientele mici ale 
auditorilor, după volumul lor. Şi se simte că această 
abundență nu poate să înceteze niciodată. 

Mara Belcieva 


MĂRTURIA UNUI GRUP DE FRANCEZI ÎN 
BULGARIA ÎN 1939 


În vara anului 1939, exact înainte de începutul 
războiului, câţiva francezi şi-au concretizat planul de a 
veni în Bulgaria ca să-l întâlnească pe maestrul P. 
Deunov şi să ia contact cu discipolii săi de aici. Ei 
cunoşteau existenţa maestrului de un an sau doi. Un 
elveţian, care locuia atunci la Paris şi participase la 
această călătorie, le-a trimis unor prieteni, în noiembrie 
1939, scrisoarea următoare, care este o mărturie 
emoţionantă, ce nu mai are nevoie de comentarii. 


acei în TETE în n august 1939, zanele 
discipolii maestrului. Săgeata îl indică pe autorul 
mărturiei care urmează. Maestrul este în centru 


Lausanne, 19 noiembrie 1939 


Dragi prieteni, 

Recunosc că nu prea ştiu cum să procedez ca să vă 
scriu. De când aţi părăsit Parisul, au avut loc 
evenimente care ne-au marcat viața. Pentru noi nu mai 
contează acum decât, ghiciţi asta, Frăția, maestrul, Rila, 
Izgrev. 

Ar trebui probabil să vă putem vorbi îndelung, 
direct, despre ce-am trăit la Izgrev şi la Rila, ca să puteţi 
întrezări cât de cât cine este cu adevărat maestrul, ce 
este Frăția. 

Ceea ce am găsit la Rila şi la Izgrev ne-a depăşit 
aşteptările. Există acolo un fel de zori ai noii omeniri; 
există acolo un foarte mare maestru, al cărui nume 
trebuie să fie rostit cu respect. 


Mi-aţi dat de înţeles în ultima scrisoare că ceea ce 
voi simţi ar putea să fie un fel de stimă sau de admiraţie 
intelectuală pentru maestru. Nici vorbă de aşa ceva. 
Maestrul este unul spiritual şi învăţătura lui este în 
întregime christică. 

Trebuie să încercăm să vă istorisim ce-am trăit 
acolo? Ar fi nevoie de o carte întreagă şi eu trebuie s-o 
fac în câteva pagini... 

Întâi, câteva cuvinte despre călătoria care avea să fie 
marcată de multe incidente materiale. Aveam un număr 
enorm de bagaje (eram optsprezece); trebuia să stăm opt 
zile la Izgrev, foarte aproape de Sofia, într-o climă 
comparabilă cu cea de la Nisa, apoi cincisprezece la o 
altitudine de 2.200 m, la Rila, unde temperatura este, 
noaptea, apropiată de zero grade. La Rila, trebuia să 
locuim în corturi individuale, lucru nou pentru 
şaptesprezece dintre noi! Această viaţă în două feluri de 
condiții climatice diferite impunea bagaje destul de 
complicate, mai ales pentru oameni lipsiţi de experienţă 
ca noi. In afară de bagaje, aveam şi patru colete mari şi 
un cort mare pliat (cadoul francezilor pentru maestru). 
În fine, aveam aparatele foarte grele de înregistrat 
discuri de gramofon. Toate astea făceau peste şaizeci de 
bagaje mari, pe care era imposibil să le ţinem în trei 
compartimente şi care blocau culoarul vagonului. Mai 
mult decât atât, a fost nevoie de mai multe transbordări 
şi de mai multe treceri la vamă. Călătoria fusese foarte 
prost organizată de o agenţie; eram frânțţi fizic. Ba chiar 
am auzit un participant murmurând (ne aflam abia la 
Milano) că, dacă ar fi ştiut cum e, n-ar fi plecat 
niciodată. După două zile, plângea de bucurie şi de 
emoție, căci primirea de la Izgrev a fost de-a dreptul 
înduioşătoare. 


Un frate de acolo ne-a aşteptat la frontiera bulgară, 
astfel încât ultimele operaţii vamale au trecut pe 
neobservate, la fel şi formalităţile pentru introducerea de 
devize, care ne-au pricinuit o oarecare îngrijorare. 

Apoi am ajuns la Sofia, unde vreo douăzeci de fraţi 
ne-au primit la gară şi ne-au eliberat de grija acelor 
multe şi stânjenitoare bagaje. Am fost conduşi imediat 
într-o mare clădire de băi, din centrul Sofiei, unde am 
putut să ne odihnim şi să scăpăm de praful strâns după 
trei zile şi trei nopţi de mers cu trenul. 

La nici douăzeci de minute de centrul oraşului, am 
ajuns cu autobuzul la Izgrev, un parc natural foarte 
frumos, cu câteva căsuțe albe în mijlocul naturii. Acesta 
a fost primul nostru contact cu acel Izgrev despre care ni 
se vorbise. 

Cea mai mare parte a Frăției aflându-se la Rila pe 
timpul verii, la Izgrev ne-au primit doar vreo cincizeci de 
frați şi surori. Dar această primă primire avea să ne 
producă deja o impresie profundă. Acei cincizeci de 
„ambasadori ai Frăției erau grupaţi la intrare şi, ca bun- 
venit, au cântat în cor melodii compuse de maestru. 
Această primire era frumoasă şi emoţionantă prin 
simplitatea ei. Dar cel mai mult ne-a surprins faptul că 
am observat pe mai multe chipuri o expresie, o lumină, 
o privire, mai ales, care aparţine doar fiinţelor foarte 
dezvoltate spiritual, celor care nu trăiesc viața oamenilor 
obişnuiţi. 

Evident, am fost găzduiţi la cei care ne puteau primi 
şi am aflat că mulţi dintre ei îşi părăsiseră camerele ca 
să se instaleze într-un pod, ba chiar într-un beci. Seara 
am luat prima masă bulgărească sau, mai curând, 
prima masă la Frăţie. 


Frugalitatea hranei membrilor Frăției a fost alt motiv 
de uimire. Dar ce savoare în această frugalitate! O supă 
groasă de legume, destul de condimentată, cu usturoi, 
două felii de pâine; uneori primeam pepene verde şi 
brânză la desert, atâta tot. I-ai fi putut crede 
subalimentaţi, dar am remarcat o mare rezistenţă şi 
robusteţe atât la tineri, cât şi la cei mai în vârstă. 

După masa de seară, adică abia coborâţi din tren, 
au dorit să ne ofere muzică. Mulţi dintre fraţii de acolo 
sunt muzicieni, şi unii, de prim ordin: îşi duc traiul 
acompaniaţi de cântece şi de muzică de dimineaţă până 
seara (în perioada vacanței, bineînţeles). Maestrul cântă 
şi el la vioară şi pian; a compus cântece admirabile, ca şi 
toată muzica paneuritmiei. 

A doua zi, la şase dimineaţa, eram deja toţi adunaţi 
pentru paneuritmie. La Paris, executaserăm deja câteva 
mişcări, dar nu simţiserăm toată puterea şi frumuseţea 
acestei paneuritmii. Dar, din acea primă dimineaţă 
petrecută la Izgrev, am fost cu toţii cuprinşi de 
inexplicabila acţiune binefăcătoare a acelor mişcări, de 
frumuseţea nobilă a gesturilor şi a muzicii. Pe plan pur 
ritmic, acele mişcări sunt deja admirabile; când le 
cunoşti sensul profund, simţi mai mult decât admiraţie. 
Fiinţa, în manifestarea sa exterioară, ca şi în realitatea 
sa interioară, se ridică la un nivel estetic, la o calitate de 
armonie necunoscută până atunci de cei mai mulţi 
dintre noi, aşa presupun, necunoscută de mine, cu 
siguranță. Amintesc, la întâmplare, numele câtorva 
mişcări: trezirea, purificarea, biruința, înălțarea, 
frumuseţea, țeserea, bucuria pământului etc. 

Există 28 de mişcări şi totul durează 45 de minute. 
La Izgrev, la prima noastră participare, a fost doar o 
orchestră mică de muzicieni, toţi ceilalți fiind la Rila. 


Uneori, cântă aproape o orchestră simfonică, cu 20-30 
de muzicieni. 

Uitasem să vă spun că, înainte de paneuritmie, am 
făcut cele şase exerciţii de gimnastică, cunoscute deja de 
prietenii noştri parizieni. 

Dar primul nostru contact cu Izgrev avea să fie 
scurt: la două zile de la sosirea noastră, noaptea (la 
două dimineaţa), aveam să plecăm spre Rila. Cu o seară 
înainte, câteva surori veniseră să coasă pânze groase în 
jurul valizelor noastre, transportul fiind prevăzut să se 
efectueze cu catâri pe o porţiune mare de drum. 

Deci plecarea, noaptea; trei ore de autocar printr-un 
şes arid. Apoi, apar peisaje în care vegetaţia devine din 
ce în ce mai abundentă, peisaje ca din Munţii Jura. 
Trebuie atunci pornită pe jos ascensiunea în masivul 
Rila, până la altitudinea de 2.200 metri. Asta înseamnă 
şapte ore de mers. Nu e nevoie să fii foarte antrenat ca 
să ajungi cu bine la ţintă; apropiata întâlnire cu 
maestrul ne dădea forţă tuturor. 

De altfel, câţiva fraţi coborâseră până la jumătatea 
drumului, aducând un ceaun mare. Ne-au făcut apă 
caldă, faimoasa apă caldă (topla vodă), faimoasă 
asemenea celor şase exerciţii, adevărat panaceu. 

Apoi, pe când ne apropiam de ţintă, alţi fraţi şi alte 
surori ne veneau în întâmpinare, cei mai tineri şi mai 
curajoşi, cei cărora nu le era teamă să repete partea cea 
mai abruptă a urcuşului, doar din simpla plăcere de a 
ne însoţi. Pe măsură ce ne apropiam, alţii ne ieşeau în 
întâmpinare, astfel încât, cu puţin înainte de a ajunge, 
formam un cortegiu de peste două sute de persoane. De 
fiecare dată când un grup ni se alătura, o făcea intonând 
o melodie foarte frumoasă de întâmpinare, pe care o 
cântam apoi cu toţii în cor şi care răsuna în toți munții. 


Această primire era emoţionantă; eram impresionați 
întâi pentru că primirea era plină de o bucurie profundă 
şi naturală, vizibilă pe toate chipurile, apoi, pentru că 
simțeam că ne apropiam de, că luam contact cu fiinţe 
spirituale mai avansate decât noi. Şi ei erau emoţionaţi, 
deoarece era prima oară când un grup destul de mare 
făcea o călătorie atât de lungă ca să vină să-l salute pe 
maestru. Apoi, am ajuns în locul în care se afla tabăra, 
unde am fost întâmpinați cu cântece. 

Dar nu străbătuserăm, încă, ultima etapă. Am fost 
adunaţi rapid şi am fost conduşi la cortul maestrului. 
Acel cort domina tabăra. Mai trebuia să urcăm cinci 
minute pe o pantă abruptă ca să ajungem la el. În ciuda 
oboselii, acest ultim efort ne-a costat cel mai puţin. 
Maestrul era în picioare în faţa cortului. Ne-am apropiat, 
unii după alţii, ca să-l salutăm. Fraţii bulgari se aflau în 
jurul nostru şi cântau. Emoţia era intensă; mulţi 
plângeau; cei care nu plângeau făceau eforturi mari ca 
să-şi stăpânească lacrimile, lacrimi de bucurie aşa cum 
cred că nu le este dat prea des oamenilor să aibă. 

Maestrul a rostit câteva cuvinte foarte simple despre 
iubire, care ne-au fost traduse. 

Nu vreau să descriu impresia pe care ne-a făcut-o 
personalitatea maestrului. Tot ce pot să spun este că, 
pentru noi toţi, acest prim contact cu el, acolo sus în 
munţi, a fost un moment care va marca o cotitură în 
existența noastră. 

Seara, am avut primele experienţe de tabără. Toate 
corturile noastre fuseseră montate de gazde, dar a 
trebuit să ne instalăm acolo. Între saltelele de paie era 
un culoar de doar douăzeci de centimetri; acesta era tot 
spaţiul de care dispuneam ca să circulăm şi să aşezăm 
valizele. Problemă spinoasă! 


A doua zi, la 4:30 (era încă întuneric), suntem treziţi 
de o trompetă. Aproape pe bâjbâite, la lumina unei 
lumânări sau a lanternelor, ne îmbrăcăm în grabă. 
Luăm cuverturi, căci e destul de frig, şi urcăm pe un 
pisc de piatră, încă amorţiţi de somn. Cu faţa spre 
răsărit, ne aşezăm, strânşi unii în alţii, căci muntele e 
abrupt, suntem mulţi şi terasa stâncoasă pe care ne 
aflăm nu este foarte mare. Ne rugăm şi medităm câteva 
clipe. Soseşte maestrul; ne ridicăm să-l salutăm. Când 
apar primele raze de soare, răsună un cântec admirabil: 
„Duh al lui Dumnezeu, Duh inefabil...”, cântat încet, ca 
o rugăciune. Urmează alt cântec, după Evanghelia Sf. 
loan: „La început a fost Cuvântul, şi Cuvântul era 
Dumnezeu...” 

După aceea, maestrul vorbeşte şi spusele lui sunt 
traduse frază cu frază, iar unii dintre noi le notează 
imediat, toate conferințele, lecţiile şi conversațiile 
maestrului sunt astfel stenografiate şi tipărite într-un 
răstimp destul de scurt. 

După rugăciune coborâm, trecem prin tabără şi 
mergem pe un mare teren plat, lângă lacul al doilea, 
unde facem paneuritmia. E probabil între şapte şi opt şi 
soarele începe să ne încălzească. Ne aflăm într-un decor 
montan feeric, lângă un lac mic cu apa transparentă, şi 
executăm acea admirabilă paneuritmie. 'Tot ce se petrece 
acolo poate să încânte inima şi sufletul unui muzician, 
al unui artist, al unui îndrăgostit de natură şi al unei 
fiinţe spirituale. 

E aproape nouă şi avem burta goală. Ne întoarcem 
în tabără şi fiecare îşi pregăteşte micul-dejun în cortul 
lui. Apoi, restul dimineţii este consacrat altor treburi: 
toaletă, lemne pentru bucătărie, pregătirea mesei de 


prânz, copierea conferințelor, convorbiri particulare cu 
maestrul etc. 

Masa de prânz se ia în comun. Maestrul se află în 
mijlocul nostru, la o masă mică. La sfârşitul mesei, 
cântăm cu toţii în cor melodii sau asistăm la execuţii 
muzicale ale unor solişti foarte buni. Dacă nu e foarte 
cald în cort, putem să facem o mică siestă, altfel, e mai 
bine să mergem la plimbare. Putem escalada mici creste, 
de unde se poate admira priveliştea splendidă a celor 
şapte lacuri din masivul Rila. 

Seara, masă individuală în cort, apoi adunare în 
jurul focului de tabără, unde cântăm şi facem muzică. 

Mergem la culcare frânţi de oboseală. Depunem o 
activitate fizică atât de intensă de la şase dimineaţa la 
zece seara, încât şederea la Rila înseamnă mult sport. 

De aceea, în ciuda saltelei tari, dormim profund. 

Din păcate, n-am putut să duc decât doar opt zile 
această viaţă minunată. M-am aflat printre cele patru 
persoane care au fost nevoite să coboare înaintea 
celorlalţi la Izgrev ca să se ocupe de înregistrarea pe disc 
a paneuritmiei, a câtorva cântece şi a unor diferite 
bucăţi din folclorul bulgar. 

După câteva zile, ni s-a alăturat întreaga tabără de 
la Rila. Congresul anual se ţine întotdeauna în acea 
perioadă şi el aduce la Izgrev multă lume din toată 
Bulgaria, astfel încât locul suferea de suprapopulare! 

Dar se apropia momentul întoarcerii în Franţa. 
Plecarea de la Sofia a fost imposibil de descris. 

Între două sute şi trei sute de persoane ne însoțeau 
la gară cântând de-a lungul traseului, în plin centrul 
Sofiei, ocupând mai multe tramvaie. La gară, am urcat 
în vagonul nostru cu braţele pline de flori şi de cadouri, 


până şi de borcane cu dulceaţă şi un recipient mare 
încărcat cu vinete fripte! 

Trăim acum cu amintirea intensă a tot ce am trăit în 
atât de puţine zile. Erau acolo atâtea lucruri inedite 
pentru noi, încât am fost puternic bulversaţi. Abia acum 
înțelegem în profunzime splendidul mesaj christic pe 
care ni-l aduc învăţăturile maestrului; abia acum are loc 
acțiunea spirituală, acum îşi arată roadele Rila şi Izgrev. 

Ne întrebăm deseori de ce mai degrabă noi decât 
alții am avut bucuria imensă de a trăi tot ce am trăit 
acolo. 

Probabil pentru că trebuia să ne numărăm printre 
primii care să încerce să le transmită altora ce ne-a adus 
acel „ceva” nou pe care l-am descoperit şi l-am simţit în 
acele clipe scurte, dar intense, la întâlnirea cu maestrul 
şi discipolii lui într-un cadru şi în condiţii de neuitat. 

R.F. 


IV. TEME DIVERSE 
MUZICA 


Muzica este una dintre cele mai puternice pârghii 
care se găsesc în lucrarea spirituală a maestrului. După 
tema iubirii, despre muzică a vorbit cel mai mult. 
Maestrul le recomanda discipolilor săi să cânte din gură 
şi la câteva instrumente muzicale. În plus, spunea că 
trebuie să trăim muzical. Exista ceva remarcabil şi unic 
în felul în care cânta la vioară. Arcuşul îi aluneca 
încetişor pe coarde şi această atingere făcea să se nască 
melodii care, deşi duioase, purtau în ele o forţă 
emoţionantă. 


Nu toţi cei din anturajul maestrului percepeau acea 
forță, ci de preferinţă doar muzicienii, precum şi cei care 
aveau ureche muzicală şi sufletul sensibil la arta 
muzicală. Aceştia au învăţat de la el ce trebuiau să caute 
şi să aprecieze la o interpretare muzicală. Unii muzicieni 
şi cel mai des cântăreții încearcă să obţină celebritatea, 
ca mari interpreţi, abuzând de efecte exterioare care, 


departe de a ridica simţul muzical la auditori, îl coboară. 
Unii dintre ei, înzestrați cu o mare forță vocală, uzează 
de toate posibilităţile şi ajung să-i asurzească pe 
auditori. Ceea ce numim forța vocii, calitate dependentă 
de amplitudinea undei sonore, nu e mai preţios şi mai 
captivant în voce. Este doar o valoare fizică şi este o 
bogăţie; ca orice altă bogăţie, trebuie să fie folosită într- 
un mod cultivat şi rațional. 

Maestrul vorbea deseori despre intenția 
muzicienilor: 

„Dacă cineva cântă la un instrument sau vocal ca şi 
cum ar da un concert, ar trebui să alunge din conştiinţă 
auditorii şi s-o facă doar pentru muzica însăşi şi pentru 
sufletul lui. Oamenii să asculte, dar interpretul să cânte 
pentru el însuşi. Nu e vorba de egoism. A cânta pentru 
tine însuți înseamnă să cânți pentru Divin, pentru ceea 
ce se află dincolo de sine. În acest caz, muzica ta se 
transformă, pe căi necunoscute, într-o manifestare a 
Iubirii. 

Cântăreţii trebuie să tindă să cânte cu o voce joasă. 
Aceasta înnobilează. A cânta tare este mai curând o 
manifestare a voinței. Dacă vreți să puneţi ceva sublim 
în gândirea şi în sentimentele voastre, trebuie să cântaţi 
încet. Astfel veţi conferi un conţinut preţios cântecului 
vostru. Când cântațţi încet, atrageți ființe divine dintr-o 
categorie mai înaltă şi o cultură spirituală mai elevată”. 

Bineînţeles, registrul vocal este şi el o mare calitate 
pentru un cântăreț. Cu ajutorul lui, se pot manifesta 
mari efecte. Totuşi, nu asta emoţionează. „Registrul, la 
fel ca forța vocală, poate doar să ne uimească, nu să ne 
emoţționeze”. 

Calitatea cea mai prețioasă a vocii, din punct de 
vedere spiritual, constă în timbrul său. Şi nici chiar în 


timbru ca valoare fizică a vocii, în raport cu numărul şi 
natura acompaniatorilor, ci în altceva, ce nu s-ar putea 
analiza într-un laborator de fizică, ci care se produce în 
sufletul auditorului. Ne lipsesc termenii ca să-l definim, 
dar fiecare simte şi evaluează aceasta în funcţie de 
gradul de emoție şi de frumuseţe interioară pe care le 
simte ascultându-l pe cel care cântă. Cine ştie dacă nu 
cumva înalta cultură muzicală, formaţia anterioară a 
sufletului, a intelectului şi a emoţiilor nu i se transmit 
vocii prin vibrații deosebite şi insesizabile? Şi deci 
tocmai acest insesizabil emoţionează până la lacrimi, 
fiind un element de inspiraţie. Deci, prin felul în care 
cânta, maestrul ne făcea să gustăm tocmai acest 
element al muzicii şi de aceea nu raportam interpretarea 
lui la cea a unei serii de interpreţi virtuozi pe care îi 
ascultaserăm; ne dădeam foarte bine seama că acei 
muzicieni, de pe scena lor de executanţi, aveau tot ce le 
trebuia, dar le lipsea singurul lucru pe care maestrul, la 
vioara lui, ni-l demonstra în plenitudinea sa. 

Maestrul interpreta una dintre compoziţiile numite 
Idilă bulgară. Sonoritatea şi efectul său aveau o 
intensitate psihologică atât de puternică, încât auditorii 
n-o puteau uita până la sfârşitul vieţii. Când o ascultam, 
ni se părea că legiuni de ființe luminoase mergeau în 
rânduri strânse, în triumf, ca să transforme prin razele 
lor întunericul, aducând o lumină strălucitoare. Pagşii 
miraculoşi ai acestei „armate cereşti” cucereau unul câte 
unul toate colțurile şi colțişoarele universului şi ele 
deveneau parte a împărăției cereşti. 

Cântecele Frăției au luat naştere într-un mod foarte 
original. Se întâmpla chiar ca, în mijlocul cursurilor de 
la Şcoală, maestrul să înceapă să fredoneze o melodie 
care îi venise în minte. Treptat, aceasta căpăta formă. În 


câteva minute, se năştea un cântec nou. Credeam cu 
fermitate că aceste mici cântece, cele aparte pe care 
maestrul le numea exerciţii spirituale, vor deveni într-o 
zi o sursă de inspiraţie pentru muzicienii din viitor, ca 
să fie creată noua muzică spirituală. Consideram 
crearea de cântece de către maestru un fenomen prin 
care, prin căi alchimice spirituale necunoscute nouă, 
ideile se transformau în muzică. Si aceasta este cauza 
pentru care fiecare dintre aceste cântece exercită o 
influenţă riguros definită asupra auditorilor. 

Astfel, multe cântece au fost editate într-o culegere 
specială; ele pot să fie împărţite în două categorii. În 
prima sunt cele ale maestrului şi cele compuse de 
discipoli pe motive create de el. Specific celor din prima 
categorie este că poartă marca primilor paşi ai acelei 
ucenicii, atunci când sufletul omenesc caută o consolare 
în sprijinul plin de devotament şi de speranţă, în mila 
cerească. Exerciţiile din a doua categorie, numite 
„exerciţii spirituale”, au în ele ceva nou, necunoscut 
muzicii contemporane, o structură a melodiei şi a 
arhitecturii muzicale care marchează o forță şi o 
profunzime interioară. Nu sunt cântece obişnuite, ci 
melodii care ne unesc cu Cuvântul, dat fiind că între 
Cuvânt şi muzică există o legătură strânsă care permite 
să se ajungă la unicitate. 

Muzica n-a ocupat un loc primordial în şcolile 
inițiatice din trecut. Nu se poate obţine un rezultat dacă 
gândirea nu ajunge la concentrarea necesară. Fiecare 
ton, fiecare cuvânt trebuie să treacă prin conştiinţa 
omului, prin gândirea lui. 

Aici trebuie să facem o remarcă. În Frăţie erau 
încurajate, şi continuă să fie, tot felul de manifestări de 
ordin creator. Nimeni nu poate să-i interzică vreodată 


cuiva să creeze în arta care îi place. Maestrul se bucura 
de fiecare impuls creator şi acorda atenţie la tot ce i se 
prezenta. Şi în acest fel a apărut o întreagă serie de 
opere literare, muzicale şi de artă plastică. Unele dintre 
ele au o valoare contestabilă, dar altele pot să treacă cu 
succes examenul unei critici serioase. Majoritatea 
acestor opere ale fraţilor şi surorilor noastre este formată 
din cântece. Ele cuprind texte acceptabile, precum şi 
melodii foarte plăcute, care totuşi n-au nimic comun cu 
muzica spirituală despre care este vorba în conferinţe. 
Există melodii foarte lungite şi oarecum naive, care duc 
cu gândul la cântecele melodramatice, la textele 
instructive şi cuvintele dulcege ale serilor intime, dar ele 
se află la o distanţă astronomică de cântecele maestrului 
încărcate de un apel mistic, uneori riguros şi categoric. 
Alteori, cântecele lui erau impregnate de o tristeţe 
profundă, cosmică, s-ar zice, care îi aminteşte celui care 
cântă că este deja mântuit şi că nu-i mai rămâne decât 
să se bucure de propriul merit pentru această 
„mântuire”. 

Au fost realizate povestiri, poeme şi tablouri. Dar 
puţine dintre ele ar fi putut atrage atenţia unui ochi 
avizat. Nimeni nu reneagă aceste opere. Totuşi, 
cântecele, ca şi operele literare şi poeziile, trebuie să 
poarte numele autorului, ca să nu fie confundate cu 
opera maestrului, care a luat naştere în cursul 
procesului lucrării la şcoala spirituală. 

Este foarte adevărat că maestrul a declarat frecvent 
că nu voia să fie citat literal şi cu fanatism; totuşi, orice 
citat care nu face parte din conferinţe, plasat între 
ghilimele, ar trebui să poarte şi numele autorului. Ar 
putea fi „un extras”, un rezumat personal, o poezie de 
„X”, o povestire de „y”, un cântec de „z”... un tratat de 


filosofie indiferent de cine sau, după cum e cazul lucrării 
de față, o operă elaborată de un colectiv de discipoli care 
au avut la dispoziţie anumite materiale despre viaţa şi 
opera maestrului. 

Aceasta este etica muncii creatoare în lumea 
întreagă, în toate cazurile în care este vorba despre 
probleme ideologice şi concepţii despre univers. 

Să revenim la muzică. În timpul unei conversații, pe 
care o reproducem pe scurt mai jos, maestrul şi-a 
exprimat concepţiile fundamentale şi originale cu privire 
la aceasta. El îşi prezintă atitudinea față de muzică 
drept un mijloc puternic de înălțare a sufletului 
omenesc. 

Să retrăim deci una dintre acele zile de primăvară de 
o puritate de cristal, când soarele, traversând punctul 
vernal al echinocţiului, radiază din înaltul cerului senin 
ca să trezească fiecare fir de iarbă şi orice viaţă aţipită în 
zilele şi nopţile de iarnă. La adăpost, pe pajiştea de la 
Izgrev, se adunaseră după paneuritmie câţiva fraţi şi 
câteva surori. Ei ascultau cu atenţie conversaţia dintre 
maestru şi Boian Boev. Maestrul era deosebit de bine- 
dispus, deoarece vorbea despre unul dintre subiectele 
lui preferate: muzica. Asculta cu răbdare până la capăt 
întrebările lui Boev, deşi acest frate ar fi fost în stare să 
pună întrebări zile şi nopţi în şir. 

- Spuneţi-ne gândurile fundamentale pe care le aveţi 
despre muzică nu ca artă, ci ca forță puternică pentru 
dezvoltarea spirituală, a spus fratele Boev. 

Maestrul şi-a îndreptat privirile spre fratele Boev şi a 
răspuns imediat: 

- Muzica este viaţa. Acolo unde e viaţă, este şi 
muzică. Acolo unde nu e muzică, e împărăţia morţii. 
Dacă omul n-ar cânta, în sensul cel mai larg al 


termenului, n-ar ajunge la nimic. Oamenii au pierdut 
muzica adevărată când au părăsit raiul. Fiecare om 
poate să facă o experienţă cu el însuşi. Dacă nu vă 
simţiţi bine, cântaţi un cântec. Dacă starea nu vi se 
schimbă, mai cântaţi unul şi încă unul, şi veţi vedea că 
se va produce o schimbare. 

- În ce fel influenţează muzica organismul şi sufletul 
omului? 

Când el începe să cânte, are loc o dilatare a 
capilarelor, circulația devine mai uşoară, irigarea 
sangvină a diferitelor părţi şi organe e completă şi astfel 
se obţine o ameliorare a stării generale. Durerile pe care 
le simțim deseori sunt provocate de  îngustarea 
capilarelor. Deoarece muzica facilitează circulaţia, 
durerile încetează. În plus, când începem să cântăm, 
atragem atenția anumitor entități superioare care, 
invizibile, vin la noi şi ne ajută. La fel, când vreme de 
mulți ani nu reuşim să realizăm anumite lucruri, este 
de-ajuns să cântăm câteva melodii ca să le ducem la 
bun sfârşit foarte repede. 

Paneuritmia executată pe peluza de la Izgrev (Sofia). 

Oricine poate să se ajute cu muzica? 

- Da, oricine. Dar oamenii şi-au dezvoltat simțul 
muzical în grade diferite. Unii au un simţ dezvoltat al 
tempoului, alții al ritmului, alții al melodiei. Multe 
persoane au, în principiu, o voce frumoasă, dar nu şi-au 
dat osteneala s-o cultive. Când cineva capătă obiceiul să 
cânte şi să se ajute astfel singur, atunci întunericul nu 
mai are putere asupra lui. Forțele întunericului atacă 
omul îndată ce nu mai cântă. 

- Putem să ajutăm oamenii prin muzică? a întrebat 
fratele Boev. 

- Sigur că da, şi chiar foarte eficient. Când vă duceți 
la un bolnav, nu-i vorbiți despre boala lui, ci cântați 
pentru el preț de cincisprezece-douăzeci de minute şi, 
dacă o faceți din toată inima, cu iubire şi dorința 
arzătoare de a-l ajuta, atunci îi veți ameliora 
considerabil starea. Şi, dacă veți persevera, îl veți ajuta 
astfel să părăsească patul. De aceea, trebuie să ne 


rugăm la Dumnezeu să ne dăruiască o artă cu care să 
putem alina suferinţele. 

- Putem obţine rezultate cu orice fel de muzică? 

- Fiecare muzică e folositoare. Dar discipolii trebuie 
să ştie cu ce fel de muzică să trateze o anumită stare 
negativă. Căci fiecare stare cere o muzică 
corespunzătoare. Voi nu ştiţi ce lucrare importantă, deşi 
invizibilă, realizează muzicienii în lume. Poate fără să 
ştie nici ei, transformă starea oamenilor. Un întreg popor 
poate să se schimbe, să fie încurajat şi inspirat de 
muzicieni. Aceştia sunt un bine pentru omenire. Nu ştiţi 
ce mult alină ei suferința oamenilor şi câte persoane au 
salvat de la disperare! 

Fratele Boev a reflectat la aceste cuvinte ale 
maestrului, în timp ce toţi cei care ascultau se priveau, 
cu un zâmbet înduioşat pe buze. 

- Dacă aţi cunoaşte legile tainice şi aţi fi discipoli 
perfect devotați, aţi şti nu numai să schimbaţi starea 
timpului şi să abateți furtuna, ci şi să vă întineriţi. 
Şarpele se lasă şi el fermecat de muzică. Vi s-a întâmplat 
să vă întrebaţi cum poate o melodie să adoarmă cele mai 
cumplite cobre, al căror venin aduce moartea 
instantanee? Toate lucrurile bune în viaţă se 
concentrează asupra celui care cântă. Muzica spulberă 
toate dificultăţile. 

- Oare muzica de care dispun oamenii este 
suficientă ca să-şi poată veni în ajutor graţie ei? 

- Trebuie introduse unele elemente în muzica din 
lumea noastră. Această muzică este urmată de muzica 
spirituală. Aceasta nu este încă destinată oamenilor, 
pentru că ar putea să abuzeze de ea. Există o muzică ce 
ar putea să stimuleze creşterea unei anumite flori, iar 
alta ar putea să ţină în frâu o furtună. 


- Fiecare om e capabil să devină muzician? 

- Există genii ale muzicii care se nasc cu acest dar. 
Totuşi fiecare om poate să încerce să cânte din gură sau 
la un instrument. Fiecare ființă care a trăit după voia lui 
Dumnezeu are un simţ muzical şi cântecul ei căpătă 
forţă. Cel a cărui viață este egoistă şi nu s-a iubit decât 
pe sine n-are simț muzical. Muzicianul adevărat are 
abnegaţie. Şi-a organizat viaţa. Materia însăşi se poate 
organiza sub influenţa muzicii. Trebuie să ştiţi că 
muzica există în toate. Tot ce faceţi în viaţă, să faceţi 
muzical. Vorbiţi în aşa fel încât să aveţi muzică în vorbe. 
Formulele pe care le rostiţi, ca să aibă efect, trebuie să 
fie pronunţate muzical. Croitorul care coase haine sau 
cizmarul care face pantofi, dacă au simţ muzical, vor 
include ceva frumos în acestea şi oamenii care le vor 
purta vor simţi bucurie. 

Soarele se ridicase şi încălzea plăcut proaspăta 
dimineață de primăvară, păsările zburau ciripind din 
când în când, pierzându-se apoi în adâncurile verzi ale 
pădurii de pini din apropiere. Exista ceva luminos, 
radios în acea zi cu adevărat muzicală. S-ar fi zis că se 
manifesta o relaţie între conversaţie şi natură. Cuvintele 
maestrului despre muzică acordau muzical nu numai 
auditorii, ci şi tot mediul înconjurător. 

- Vor veni şi alte genii ale muzicii, a continuat 
maestrul după o scurtă pauză. Ele vor aduce omenirii o 
muzică nouă. Omenirii viitoare i se va acorda un nou 
avânt muzical. Atunci, unele suflete vigilente vor auzi 
corul îngerilor, care este format din 144.000 de voci. 
Când omul cântă din toată inima, cântă împreună cu el 
încă un cor de alte suflete. 


- Dintre aceste cântece, care au cel mai mare efect? 
a întrebat fratele Boev, a cărui curiozitate nu putea să 
fie pe deplin satisfăcută niciodată. 

- Toate. Dar acţiunea lor e diferită. De exemplu, 
cântecul Sufletul meu, binecuvântează-L pe Domnul 
acționează salutar. Cu cântecul Vino să binecuvântezi se 
elimină duhurile care împiedică evoluţia, în timp ce 
cântecul Aum este un cuvânt al Duhului Sfânt. 

- Ce cântece recomandaţi în mod special? 

- Printre altele, cântecul Fir-fur-fen. Este un cântec 
revitalizant ce nu trebuie cântat oricând. Dacă învăţaţi 
să cântaţi aşa cum trebuie cântecul O auroră minunată 
se ridică la orizont, veţi beneficia de toate posibilitățile de 
evoluţie şi succes. Trebuie să ştiţi că aceste cântece ale 
noastre sunt în acord cu legile divine. Există o muzică şi 
în natură. Aţi ascultat muzica florilor, corul arborilor 
fructiferi pe cale să-şi coacă poamele, muzica apelor vii, 
cea a vântului? întreaga natură este o orchestră 
grandioasă. Organele corpului omenesc sunt mai docile 
şi lucrează mai bine sub efectul diferitelor tonuri ale 
muzicii gamei. Muzica reprezintă viaţa. V-am spus de la 
început. Cântaţi din gură şi la un instrument! Astfel veţi 
gândi, veţi simţi şi veți acţiona mai direct. Atunci, nu 
veți mai permite niciodată ca în capul vostru să intre 
gânduri care să vă aducă întuneric şi tulburare. Trebuie 
să ştiţi că Dumnezeu se află înlăuntrul vostru. Credeţi în 
EI, nu distrugeţi ce a construit Dumnezeu. lubindu-L pe 
Dumnezeu, cântaţi. Doar atunci veţi iubi toate fiinţele. 
Atunci veţi şti de ce trăiţi şi de ce-aţi venit pe acest 
pământ. 

Maestrul s-a ridicat, şi-a întors privirile spre azurul 
strălucitor, a zâmbit ca şi cum ar fi auzit marea 
orchestră a universului şi, salutând cu o mişcare a 


capului, a intrat lent în sală. Discipolii, în compania 
fratelui Boev, l-au urmat în grupuri mici. Chipurile le 
radiau.  Conversaţia despre muzică îi copleşise cu 
bucurie, armonie şi cu aceleaşi daruri inestimabile pe 
care le putem primi când suntem în contact imediat cu 
maestrul nostru. 

Unul dintre discipolii rămaşi pe pajişte s-a oprit un 
moment. Ceilalţi s-au oprit şi ei. Atunci, omul s-a întors 
spre fratele Boev şi l-a întrebat: 

- Frate Boev, există undeva notate maxime despre 
muzică, pe care maestrul le-a rostit în cursul 
conferinţelor sau conversaţiilor particulare? 

- Există, a răspuns imediat fratele Boev. Le am în 
cameră. Dacă vă interesează, să vină unul cu mine să le 
ia. Dacă aveţi timp, puteţi să le citiți imediat pe pajişte. 

Ceea ce au şi făcut. Unul dintre fraţi s-a dus în 
camera fratelui Boev, care i-a înmânat caietul unde 
notase cuvintele maestrului despre muzică. Grupul, 
format în majoritate din tineri, s-a instalat la capătul de 
sud-est al pajiştii, unde era trunchiul mare al unui 
copac tăiat pe care se aşezau deseori prietenii şi 
vizitatorii. Unul dintre fraţi a luat caietul şi a început să 
citească: 

- Nu-L putem cunoaşte pe Dumnezeu decât ca 
Iubire şi prima apariţie a Iubirii, aici pe pământ, este 
muzica. Cele şapte tonuri ale muzicii sunt cele şapte 
trepte pe care înţelepciunea conduce omul pe calea 
ascensiunii sale, dat fiind că manifestarea cea mai 
genială a Raţiunii este tot muzica. Muzica spirituală 
serveşte marele Adevăr. Prin muzică poate Adevărul să 
pătrundă în inteligenţa omului, în priceperea lui, căci 
ceea ce nu s-ar putea exprima prin cuvinte poate fi spus 
prin muzică. Introducem în noi armonie cântând din 


gură sau la un instrument. Atunci vom atrage acele forţe 
ale naturii care sunt în armonie cu noi. Când cântăm 
din toată inima, chemăm duhurile muzicii, care 
provoacă o reînnoire. Atunci, în funcţie de gradul de 
perfecțiune al interpretării şi în funcţie de inspiraţia pe 
care o avem în conştiinţa noastră, vor avea loc şi 
schimbările respective. Muzica este veriga de legătură 
dintre lumea îngerilor şi cea a oamenilor. Este limbajul 
duhurilor. Ele îi cunosc limbajul. Dacă vreţi să invocaţi 
vreun duh şi să intraţi în comunicare cu el astfel încât 
să vă înţeleagă, aceasta se poate realiza doar când 
cântați din gură sau la un instrument. Muzica obişnuită 
poate să fie executată în orice moment şi în orice stare. 
În timp ce, când executaţi exerciţii spirituale, trebuie să 
găsiţi pentru aceasta timpul potrivit, dar şi să 
introduceţi în fiecare ton gândire, sentiment şi voinţă. 
Când cântăm şi asupra laringelui acţionează doar 
gândirea, vocea va fi seacă. Dacă la interpretarea unei 
melodii acţionează doar sentimentele, atunci vocea va 
suferi o slăbire şi va fi atenuată. Dacă doar partea 
voluntară a naturii acţionează, vocea va primi doar 
dinamism. La modul adevărat de a cânta se ajunge doar 
prin coordonarea armonioasă a acestor trei elemente. 
Încercaţi să nu cântaţi tare. A cânta tare înseamnă doar 
a săvârşi un act de voință. Dacă vreţi totuşi să puneţi 
ceva sublim, precum şi un element de nobleţe în 
gândirea şi în sentimentele voastre, trebuie să cântațţi 
încetişor. În plus, cântecul executat încet e mai expresiv. 
Cântând încetişor, putem să atragem entități dintr-o 
cultură spirituală mai elevată. În lumea oamenilor, 
apariția muzicii este legată de trezirea conştiinţei. Deşi 
conştiinţa de sine a apărut la oameni în urmă cu 
300.000 de ani, muzica, manifestare creatoare la 


oameni, este de dată mai recentă, cu 3.000-4.000 de ani 
înainte de Hristos. Până atunci, muzica n-a existat în 
sensul actual al termenului. De exemplu, oamenii din 
rasa atlanţilor erau lipsiți de simț muzical. Aceasta se 
vede clar după examinarea craniilor lor. Fiecare om este 
construit pe un ton de bază care îi determină viaţa. În 
consecință, oamenii au diferite tonuri fundamentale. 
Unul are ca ton de bază „do”, altul, „re etc. Trebuie să 
cunoaşteţi tonul spiritual al fiecărei persoane şi să vă 
acordaţi în consecință comportamentul faţă de ea. 
Fiecare popor are şi el un ton de bază. În cazul 
poporului bulgar, acest ton este „fa”. Este necesar ca 
discipolii să ştie că muzica este o metodă de 
transformare a stărilor unei ființe omeneşti. Există stări 
pe care nu le putem transforma fără concursul muzicii. 
Dacă cântaţi cu bună-ştiinţă cincisprezece minute pe zi, 
cu concentrare şi participarea gândirii, a sentimentelor 
şi a voinţei, într-un an veţi obţine efecte neaşteptate. 
Situaţia voastră se va ameliora cu cincizeci la sută în 
toate privinţele. Muzica suprimă toate contradicţiile 
personale, familiale şi sociale. În muzica actuală există 
multă bucurie, dar şi multă tristeţe. Muzica viitoare a 
omenirii, a cărei bază va conţine motive spirituale, va 
acționa în mod evolutiv şi va trezi un sentiment de avânt 
şi de efort creator. 


VIOARA 


Ştiam toţi că maestrul cânta la vioară. De multe ori 
ne-a stârnit admiraţia minute în şir şi chiar ore, când 
începea să cânte, şi am simţit întotdeauna ce era 
extraordinar în interpretarea lui. Vioara lui răspândea 


pace şi calm şi, prin profunzimea şi misticismul ei, 
îndemna la meditaţie. 

Asta înţelegeam noi, profanii. Dar muzicienii, care 
încearcă întotdeauna să găsească ceva mai mult decât 
ceilalți, înţeleseseră în plus lucruri legate de măiestria şi 
de particularităţile interpretării. 

Ni se pare oportun să oferim aici scurta descriere a 
unuia dintre fraţii noştri, care a ascultat şi a observat 
atent o interpretare muzicală a maestrului: 

„Timp de ani întregi în care capitala noastră 
organiza concerte cu concursul unor muzicieni de 
renume mondial, fie violonişti, pianişti, cântăreţi sau 
orchestre, printre ascultătorii cei mai asidui din sălile de 
concert din Sofia descopereai cu uşurinţă silueta 
caracteristică a maestrului. Îi stima mult pe interpreţi, 
urmărea foarte atent felul în care prezentau 
compozitorul şi apoi, după concert, îşi spunea părerea. 
Pe lângă siguranța simțului ritmului, al măsurii, al 
purității şi frumuseţii tonului, el căuta artistul, 
instrumentistul sau cântăreţul înnăscut. Acorda o mare 
importanţă interpretării care putea să-l atragă ca 
auditor şi inspirator pe compozitorul însuşi. 

Oricât de neverosimilă ar părea această afirmaţie, şi 
în afara lucrurilor posibile în spaţiul celor trei 
dimensiuni, este cât se poate de adevărată pentru cei 
care au ochii deschişi. Din acest punct de vedere, 
concertele reprezentau pentru maestru o solemnitate 
dublă, atât vizibilă, cât şi invizibilă. 

Maestrul cânta din gură şi la vioară. Făcuse şcoală 
bună. Nu ştim cine i-a fost profesor şi cine l-a inițiat în 
arta de a atinge coardele şi de a mânui arcuşul. Totuşi, 
în conversațiile lui, maestrul vorbea cu entuziasm 
despre bunul pedagog care, ajutându-l să cunoască 


vioara, la primele lecţii, cânta el însuşi cu mare 
concentrare în fața sa, a tânărului elev. După toate 
probabilitățile, acest pedagog, venit în Bulgaria după 
eliberare (1878), trebuie să fi fost un muzician de talent. 

Pe când era student în SUA, maestrul a dat concerte 
în sălile universităţii, pentru colegii lui. 

L-am întâlnit pe maestru când era un violonist cu 
părul alb care cânta în faţa discipolilor. Apoi, închis în 
cămăruţa lui, cânta deseori singur, ca şi cum ar fi dat 
un concert unor auditori invizibili. 

Era în afara oricărei îndoieli că se afla în contact cu 
lumea superioară, cea a muzicii. Temele, cântecele şi 
exerciţiile muzicale pe care le interpreta erau cu totul 
originale, extraordinare şi purtătoarele unei mari forţe 
spirituale. În ceea ce priveşte notele, acestea dezvăluiau 
apariţia unor motive în muzică pentru prima oară pe 
pământ. Compozitori şi interpreţi de muzică numeau 
opera lui muzicală «un imn patetic al sufletului 
omenesc». 

Limbajul muzical în care se exprima maestrul era 
foarte caracteristic şi pur. Cu toate că existau melodii 
care te duceau cu gândul la un Orient îndepărtat, el era 
totuşi ceva cu totul diferit şi nou. Maestrul interpreta cu 
o distincţie academică acele pasaje în care exista o 
rezonanţă clasică, în timp ce executa cântecul bulgar, 
vesel sau trist, de cele mai multe ori subordonat unor 
măsuri neregulate şi unor legato de arcuş complicate, cu 
o vioiciune atât de lesnicioasă, cu un asemenea antren, 
încât ni se părea că auzim un bulgar faimos cântând la 
rebec (vioară veche cu trei coarde). 

Vioara, ca instrument muzical, era pentru el unul 
dintre lucrurile perfecte pe care omul a reuşit să le 
creeze. Maestrul contempla deseori formele armonioase 


ale structurii viorii, graţia celor două S-uri ale cutiei de 
rezonanţă, prin care se revărsau sunetele răsfrânte din 
cutia ei. Spunea despre acest instrument că era 
simbolul Omului şi, în aceste cazuri, menţiona mereu 
numele lui Stradivarius. 

Maestrul cunoştea în cele mai mici detalii tehnica 
digitaţiei şi a arcuşului. Execuţia lui, care conferea 
tonurilor un colorit specific, era plină de prospeţime şi 
blândeţe. Numea «conversaţie furtunoasă» pe plan fizic 
execuțiile zgomotoase şi îndrăzneţe. De cele mai multe 
ori, cânta cu o atingere molcomă a arcuşului, folosind 
spicatto, arcuşul zburător, şi chiar pizzicatto. 

Una dintre zilele remarcabile de interpretare 
muzicală a fost ultimul concert al maestrului, ţinut în 
locul unui discurs de dimineaţă, într-o duminică a 
anului 1943. A intrat în clasă cu vioara în mână. 
Discipolii şi-au ocupat locurile. După rugăciune, 
maestrul a coborât de la catedră şi a spus că va 
interpreta motivul muzical «Fiul risipitor», pe care nu-l 
mai cântase de mai bine de treizeci de ani. Atingerea 
uşoară a arcuşului a făcut să răsune câteva acorduri; 
astfel a verificat dacă vioara era bine acordată şi a 
început să cânte. 

Interpretarea şi conţinutul cântecului nu puteau să 
fie puse pe note. Tempoul era uneori furtunos şi 
mişcările se succedau atât de rapid, încât nu reuşeai să 
le observi. 

Ascultam cu toţii. Eram introduşi într-o lume 
muzicală extraordinară, construită din tonuri cu un 
conţinut atât de bogat, încât numai sufletele noastre îl 
puteau înţelege. Interpretarea era precisă, bogată în 
frumuseţe şi sonorități. În limita a trei octave, maestrul 
a narat viaţa unui suflet nemuritor, care a traversat o 


existență plină de drame, marcată pe alocuri de 
romanesc şi, în alte locuri, cufundată în meditaţie. «Fiul 
rătăcitor» îşi mărturisea viața prin intermediul 
limbajului tonurilor. Am perceput conflictele, 
contradicţiile şi, până la un punct, calmul pe care îl 
conferă speranţa radioasă a unei vieţi ţesute din lumină 
şi iubire. Am perceput elanurile tandre ale unei inimi 
iubitoare într-un pianissimo abia audibil, asemenea unei 
şoapte. Acea inimă căuta pacea în marea arenă a vieţii, 
lipsită de iubire şi de compasiune, şi unde acea inimă 
rămâne încă necunoscută. În acordurile arpegiului, pline 
de dinamism şi forţă şi derulate într-o linie armonios 
ascendentă, am simţit cum Voința supremă îi întinde 
mâna vagabondului, îi dirijează destinul din lume în 
lume şi-i conferă minţii sale siguranța că drama 
începută va avea un deznodământ fericit. 

Narațiunea s-a terminat cu câteva acorduri 
solemne... 

Degetele care fuseseră aşezate pe coarde şi cele care 
ținuseră cu grijă arcuşul au pus vioara în cutia ei. 

Concertul luase sfârşit. Şi a fost ultima mare 
interpretare a maestrului în faţa discipolilor”. 


PANEURITMIA 


O altă formă de activitate caracteristică şi originală 
pentru Frăţie este paneuritmia. Ea este o succesiune cu 
totul aparte de dansuri şi mişcări ritmice executate în 
comun dimineața, cu acompaniament muzical. 
Paneuritmia are o foarte mare importanţă atât pentru 
sănătatea fizică, cât şi pentru vitalizarea armonioasă a 
organismului omenesc. 


Maestrul a precizat sensul adevărat al paneuritmiei 
din punct de vedere spiritual prin următoarele cuvinte, 
pline de semnificație: „Paneuritmia este un schimb 
reciproc raţional de energie cu forţele naturii vii”. 

Dacă privim cu atenţie şi perspicacitate sensul 
profund al vieţii omeneşti şi cosmice, vom descoperi că 
fiecare manifestare a vieţii microscopice este 
repercusiunea sau rezonanţa unei vieţi bogate care se 
iveşte din macrocosmos. Omul care s-a trezit din somnul 
existenţei sale biologice s-a străduit întotdeauna să 
confere o expresie acestei vieţi superioare a spiritului 
atât prin mijloacele de exprimare ale muzicii, picturii, 
arhitecturii, cât şi prin cele ale artei coregrafice. 
Mişcările omului, chiar cele executate în viaţa obişnuită, 
sunt expresia unei idei. Şi, dacă am avea răbdarea şi 
privirea pătrunzătoare a unui cercetător, am putea să le 
clasificăm după ideile şi stările sufleteşti pe care le 
exprimă. 

Orice mişcare este expresia unui gând. Arta 
coregralică ar trebui să fie atât de perfectă încât 
observatorul să poată primi, pornind de la executarea 
mişcărilor, acel gând spre care ele ne orientează. 
Repetarea unei anumite figuri de dans trebuie să ne 
ducă la ideea, la gândul şi la ceea ce simțim în interior, 
în consecinţă, dansul însuşi poate să devină o expresie a 
principiului spiritual la om. Astfel, dansul ritmat ne 
duce la ideea ritmului cosmosului. 

Cele 28 de mişcări ale paneuritmiei, reproduse după 
natura vie, sunt o expresie a stărilor ascendente ale 
omului. Ele sunt calme, lipsite de impetuozitatea 
îmbătătoare şi insistentă a emoţiilor, marcate de marea 
simplitate a lucrurilor utile şi minunate. Ele sunt 
executate dimineața devreme, la ceasul când se trezeşte 


viaţa, când marele dar al iubirii divine se revarsă în 
valuri mari din inima lumii. 

Dansul în cerc al paneuritmiei este o mică imitație a 
enormei roţi universale prin care se efectuează scurgerea 
forţelor vieţii din macrocosmos. În aceste dansuri sunt 
ascunse toate stările pozitive care traversează viața 
omului. Astfel, prin acest exerciţiu executat în zori, 
fiecare poate să ajungă la un acord armonios cu forţele 
binefăcătoare ale naturii vii. Şi, graţie influenței 
exercitate de ea, încolţesc şi cresc micile seminţe depuse 
în sufletul omului. 

„În ora frumoasă şi sfântă”, zicea maestrul, „când 
natura întreagă freamătă de bucurie, formăm cercul viu 
al paneuritmiei. În zori, în natura radioasă, începem 
exerciţiile ritmice, în care îşi găsesc realizarea cele şapte 
principii fundamentale ale vieţii divine”. 

lată cum le defineşte ermetismul: 

Întâiul principiu este raţiunea. Aceasta înseamnă că 
totul în lume este rațiune. 

Al doilea este principiul conformităţii. El se poate 
explica astfel: există o similitudine între toate lucrurile 
din lume, o conformitate. Filosofia ermetică exprimă 
aceasta astfel: „Tot ce este sus este la fel cu ceea ce este 
jos”. De exemplu, există o corelaţie între idee, ton, 
formă, mişcare şi număr. Există o armonie şi o corelaţie 
între diferitele planuri ale vieţii: fizic şi spiritual. Tot ce 
este în cer se găseşte şi pe pământ. „Soluţia unei serii de 
probleme de ordin ştiinţific, filosofic şi spiritual este 
obținută în acelaşi fel ca în geometrie, căreia trebuie să-i 
cunoaştem principiile de similitudine”. 

Al treilea principiu este cunoscut sub numele de 
„Principiul vibratiilor”. Acesta spune că totul este 
mişcare, că totul vibrează. Ştiinţa contemporană edifică 


totul şi explică toate fenomenele cu ajutorul frecvenţei 
despre care e vorba în acest principiu fundamental. În 
acest fel se determină fenomenele următoare: sunetul, 
căldura, lumina, razele Roentgen, emanaţiile radioactive 
etc. 

Al patrulea este principiul polarizării. Totul în natură 
este polarizat. Şi această activitate sau polarizare este o 
lege fundamentală a naturii. Există principii masculine 
şi feminine, două feluri de sarcini electrice, doi poli 
magnetici şi o întreagă serie de polarizări în natura 
organică şi anorganică. 

Al cincilea principiu este ritmul. Acest principiu ne 
vorbeşte despre periodicitatea fenomenelor. Anotimpurile 
au ritmul lor, succesiunea zi/noapte este un fenomen 
ciclic, ritmic, bătăile inimii, fluxul şi refluxul mării, la 
fel. Aproape toate fenomenele astronomice sunt ciclice, 
aşa cum există indicii ale ritmurilor în istorie. 

Al şaselea este principiul cauzelor şi consecințelor. 
Fiecare fenomen este provocat de o cauză şi orice cauză, 
atât în viaţa fizică, cât şi în viața spirituală, are 
consecinţe inevitabile. 

Al şaptelea şi ultimul este principiul unicității şi 
înrudirii. Totul în natură este înrudit, provenit din 
Marele Tot. Când căutăm urmele unor fenomene diferite, 
vom descoperi că ele se reunesc toate într-un focar, într- 
o cauză generatoare, că există o legătură între tot ce se 
petrece în viață, atât în cea a fiinţei izolate, cât şi în cea 
a Totului. Aşadar, am putea privi universul întreg ca pe 
un organism infinit de mare. (Aici, termenul „infinit” este 
folosit în sensul de dificil imaginabil şi de o lume şi mai 
greu de determinat de noţiunile şi gândurile noastre.) 
Paneuritmia executată în masivul Rila (jos, unul dintre 
cele şapte lacuri) 


Să ne întoarcem la paneuritmie. Doar vorbind, omul 
execută mişcări. Dacă vom încerca să transformăm un 
cântec, oricare ar fi, în mişcări, vom observa că aceste 
mişcări exercită asupra noastră o oarecare influență. Se 
pare că, cu ajutorul acestor mişcări, tonurile şi cuvintele 
cântecului devin mai vii. Aşa s-au născut dansurile. 


Paneuritmia se bazează pe legea corelaţiei dintre idei, 
cuvinte, muzică şi mişcări. 

Paneuritmia pune omul în contact cu fiinţele mai 
avansate decât el. În al doilea rând, ea trezeşte calitățile 
şi capacităţile latente dintr-o anumită ființă. Prin ea 
devine aptă să perceapă forțele vitale de care e plin 
universul. Ea o face să rezoneze în armonie cu aceste 
forţe. Care sunt ele? Potrivit maestrului, ele sunt: binele, 
dreptatea, raţiunea, armonia, frăţia, libertatea, ca şi 
posibilitatea de a ajunge la Iubirea cosmică. 

Într-o anexă a ediţiei muzicale a paneuritmiei, 
printre alte explicaţii date despre importanţa şi 
semnificația profundă a acestor dansuri, găsim un text 
din care cităm un fragment: 

„De ce exerciţiile paneuritmiei încep în fiecare an la 
22 martie şi de ce paneuritmia este dansată în zori? 
Răspunsul la această întrebare este dat de un citat din 
cartea În împărăţia naturii vii. Dimineaţa, când răsare 
soarele, pământul are o polarizare negativă. În acest 
moment acumulează cel mai mult. Acest fapt este de o 
mare importanţă pentru a aprecia semnificaţia răsăririi 
soarelui. De aceea, la răsăritul soarelui, organismul 
omenesc este cel mai apt să perceapă energia solară. 
Dimineaţa este mai multă prana sau energie vitală decât 
la amiază. Atunci absoarbe organismul mai multe 
energii pozitive. 

Pământul însuşi este mai negativ la începutul 
primăverii decât în celelalte anotimpuri, atunci absoarbe 
şi acumulează cel mai mult. De aceea razele soarelui 
acționează într-un mod mai curativ primăvara. Cea mai 
bună perioadă pentru revitalizare este 22 martie - 22 
iunie. În acest răstimp, omul trebuie să se deschidă el 


însuşi şi să perceapă cu iubire forța dătătoare de viaţă 
în care este cufundat. 

Acţiunea paneuritmiei asupra omului este enormă şi 
totală. Ea are importanţă pentru dezvoltarea şi 
metabolismul organismului. Mişcările paneuritmiei nu 
sunt obositoare, deoarece sunt armonioase şi frumoase. 
În cursul acestor dansuri sunt solicitate toate părţile 
corpului, fără vreo tensiune inutilă. Muşchii se dezvoltă, 
respiraţia şi circulaţia se intensifică, sistemul nervos se 
stabilizează. 

Mişcările paneuritmiei nu sunt întâmplătoare, ci 
sunt rodul unei cunoaşteri a forțelor vitale ale naturii 
care se trezesc în organismul omului”. 

Deoarece mişcările exerciţiilor şi dansurilor 
paneuritmiei sunt însoţite de o muzică specială, pentru 
fiecare exerciţiu, această combinaţie exerciţiu-muzică 
creează la om o bucurie şi o plăcere estetică, ridică 
tonusul şi creează bună-dispoziţie. Când aceste dansuri 
sunt executate în compania multor persoane, efectul 
este mai mare, te simţi inclus într-un proces ritmic ce 
pare o prelungire a ritmului naturii şi al cosmosului. 

Referitor la efectul dansului asupra omului, în 
anexa citată găsim şi ceea ce urmează: 

„Acţiunea exerciţiilor de paneuritmie este triplă: 

- Ele acumulează în organism forțele constructive 
ale naturii şi cooperează la dezvoltarea sa; aceste forţe 
sunt însuflețitoare; 

- Deoarece sunt în armonie cu ritmul cosmic, 
mişcările paneuritmiei trezesc forțe latente în sufletul 
omului; 

- Prin intermediul paneuritmiei, trimitem forte, 
gânduri şi idei în lume, toate continuând să lucreze în 
sens pozitiv”. 


Este posibil ca unele persoane, ignorând fenomenele 
ascunse ale vieţii universale, să-şi zică: „Care poate fi 
sensul unor astfel de dansuri pentru viaţa Totului?” O 
astfel de întrebare nu s-ar putea pune decât de oameni 
care trăiesc în greşeală şi izolare şi care încă n-au 
înțeles că tot ce se întâmplă în lume se reflectă în 
întreaga viață. În consecință, gândurile omului, 
sentimentele şi acţiunile sale umplu un spaţiu raţional, 
numit plan spiritual, care este uneori atât de poluat de 
gândurile, dorinţele şi acţiunile negative ale oamenilor, 
încât se impune cu necesitate o „ozonare”, pentru ca o 
viață ulterioară şi o armonie relativă să fie posibile. Ar 
putea să pară ciudat, dar e un fapt dovedit că armonia, 
iubirea şi gândurile optimiste care domnesc într-o 
familie determină într-un grad înalt starea de sănătate a 
membrilor săi. Puțin mai departe în textul anexei, stă 
scris: 

„Mişcările noastre, chiar când sunt inconştiente, nu 
sunt întâmplătoare. Pentru un bun observator, mişcările 
noastre spun multe lucruri. Mişcările mâinilor, 
picioarelor, mişcarea involuntară pe care o facem ca să 
ne ducem mâna la cap sau în altă parte sunt mişcări cu 
care ne eliberăm de energia acumulată acolo unde este 
în surplus sau cu care transferăm energie acolo unde ea 
lipseşte. Nu întâmplător, atunci când ne doare capul, îl 
sprijinim cu palma sau, dacă ne dor dinţii, o punem pe 
obraz”. 

La fel se întâmplă în cazul unui orator. Prin 
diversitatea mişcărilor, acesta arată intensitatea gândirii 
sale în diferite părţi ale discursului, aşa cum un actor 
alege, în cursul recitalului, gesturi care să fie 
sincronizate psihologic cu cuvintele. 


„Orice idee, fiecare calitate a sufletului - se poate citi 
în textul ediției amintite - corespunde unei anumite 
mişcări. Există mişcări ale binelui, ale carităţii, ale 
dreptăţii. lubirea are mişcările sale curbe. La fel şi 
frumuseţea. Toate virtuțile au mişcările lor. Trebuie să 
învăţăm asta. Pe această bază este construită 
paneuritmia. Oamenii care au dus o viaţă rea devin 
urâţi, la fel şi gesturile lor. Iată de ce este indispensabil 
să includem elemente conştiente în viața subconştientă”. 

Semnificația paneuritmiei devine evidentă în privința 
a ceea ce numim „corelaţia din natură”. Există o 
corelaţie între toate lucrurile. Aceasta este bazată pe 
unitatea pe care se sprijină întreaga viaţă. În sistemul 
periodic al elementelor chimice, după fiecare şapte 
elemente urmează alte elemente care au proprietăţi 
analoage. La fel stau lucrurile cu spectrul luminii sau cu 
octavele muzicii. Aceeaşi situaţie există şi în cazul 
vibraţiilor electromagnetice. 

Se pot menţiona anumite lucruri din scrierile 
Sfântului Yves d'Alveydre, adunate în lucrarea intitulată 
Arheometrul. Această deviere aparentă ne va arăta felul 
în care au fost stabilite legătura şi raporturile dintre ton, 
formă şi idee. Potrivit acestui ocultist francez, o formă a 
spaţiului poate fi considerată cristalizată, încremenită, 
sub forma unei muzici. D'Alveydre afirmă că măsurile 
date în Biblie în cartea Exodului, capitolul 25, sunt 
măsurile Tabernacolului. Acestea nu sunt arbitrare şi, în 
ansamblu, formează o simfonie muzicală. Autorul face 
aceeaşi analiză şi trage aceleaşi concluzii în privinţa 
descrierii Templului lui Solomon din cartea lui lezechiel, 
capitolele 40-43. Sfântul Yves  d'Alveydre descrie 
metodele după care putem incorpora o formă muzicală 
într-un edificiu sau într-un ornament. Aceasta ne 


permite să judecăm cât de vastă este sfera influenţei 
muzicale. În plus, autorul pretinde că numeroasele 
forme ale naturii reprezintă muzică cristalizată. 

De aceea se consideră că formele mişcărilor 
paneuritmiei, care se conformează anumitor perioade ale 
ritmului vieţii cosmice, acţionează puternic în sens 
pozitiv asupra organismului şi psihicului omului. 

În concluzie, vom spune că paneuritmia este un 
dans ale cărui forme sunt apte să exprime, prin muzică 
şi cuvinte, ideile noi despre viaţă care formează 
învăţătura maestrului Frăției Luminii şi pe care le poate 
transmite nu numai individului, ci şi vieţii universale. 

Numărul de discipoli din Frăţie creşte, deşi 
concepţiile ştiinţei oculte care confirmă exact concepţiile 
discipolilor Frăției spun că nu devii discipol în Ştiinţa 
Divină decât atunci când a venit timpul când sufletul se 
trezeşte din somnul său secular. Este cazul celui care a 
trecut deja prin experienţele şi încercările vieţii sale 
anterioare şi prezente şi s-a convins singur, fără să fie 
influenţat de propagandă sau forțat prin violenţă, că 
această cale este singura pentru evoluţia lui, dar şi 
singura concepție despre lume care  suprimă 
contradicţiile fundamentale ce chinuie omenirea. 

Nu există nicio problemă a ştiinţei şi a artei despre 
care maestrul să nu se fi pronunţat şi cu privire la care 
să nu fi oferit, într-o formă uşor de înţeles, preţioase 
gânduri fundamentale şi directive care sunt căi sigure ce 
duc la adevăruri şi mai sigure. Dacă oameni de 
specialități diferite ar începe să caute în sutele de 
volume şi de conferinţe ale sale, ar găsi indicaţii unice, 
fiecare în specialitatea lui. Maestrul vorbea mai ales 
despre medicină, istorie naturală, astronomie, 
astrologie, pedagogie şi muzică. Nu avem posibilitatea să 


înfăţişăm tot ce l-ar interesa pe omul contemporan, avid 
de lumină în toate privinţele. Dar, ca ilustrare, vom oferi 
aici câteva gânduri şi concepţii de bază ale maestrului 
cu privire la medicină şi sănătate. (Extrase din 
conferinţe.) 


PROBLEMA SĂNĂTĂȚII 


Filosofii monişti afirmă că lumea este una şi unică. 
Nu există mai multe lumi diferite. Totuşi, mii şi milioane 
de oameni vor spune, despre această lume unică pentru 
noi, lucruri cât se poate de contradictorii. Pentru unii, 
această lume este o povară anevoioasă, un nonsens şi o 
obligaţie dură. Pe alţii, nimeni n-ar putea să-i abată de 
la sentimentul că lumea este ţesută din gânduri 
minunate şi splendide, din impulsuri pure, din înaltă 
înțelepciune, Iubire şi Lumină, care sunt suporturile 
eterne ale unei vieţi infinite şi eterne! 

Viaţa noastră se scurge într-un mod minor, sau 
major? Faptul că lumea ne pare întunecată sau 
luminoasă depinde de acele stări pe care le numim boală 
sau sănătate.  Deznodământul tuturor conflictelor 
dramatice sau sociale este determinat, până la urmă, de 
forţele spirituale şi fizice ale individului. Sănătatea sau 
boala, forța sau infirmitatea, progresul sau decăderea, 
acestea sunt direcţiile fundamentale şi decisive din 
evoluția fiecărui proces vital. 

Dacă Hristos n-ar fi făcut decât să propovăduiască, 
fără să vindece infirmi, gloria Sa ar fi fost mai mică. 
Forţa şi măreţia Sa constau în metodele pe care le-a 
oferit oamenilor ca să transforme slăbiciunea în forță, 
ceea ce înseamnă că stările dureroase şi negative sunt 
transformate în stări pozitive, evolutive, salutare. Fiecare 


rău şi fiecare tulburare din viață sunt legate de o 
dizarmonie, în timp ce fiecare bine şi fiecare bucurie 
sunt produsele unei perfecţiuni elaborate. Cei mai mulţi 
dintre noi se lovesc de probleme de medicină şi de 
sănătate. lată de ce concepțiile medicale se elaborează în 
virtutea experienţelor trăite nu numai de cercetători în 
acest domeniu, ci şi de oameni nespecializaţi, ignoranți 
şi învăţaţi, ţărani şi orăşeni, meşteşugari şi profesori, pe 
scurt, oameni de toate categoriile. 

De matematică se ocupă specialişti ca 
matematicienii; fizicienii atomişti se ocupă de domeniul 
atomic. În schimb, doar în medicină găsim nu numai 
medici specializaţi, ci şi, în plus, oameni de cele mai 
diferite profesii, care dobândesc un renume pentru 
marele număr dintre tratamentele lor care sunt 
încununate de succes. Prin ceea ce am spus, nu avem 
intenţia să subestimăm medicina oficială învățată în 
universități, şi aceasta mai ales în domeniul chirurgiei, 
care face minuni. Totuşi, aceste exemple ne arată că, 
pentru a acţiona în acest domeniu pur biologic, nu este 
de-ajuns să cunoaştem perfect anatomia, fiziologia, 
patologia, precum şi celelalte părţi ale artei vindecării, ci 
mai curând trebuie să avem o percepţie directă, fineţe, 
intuiție, ca să înţelegem fondul ritmului vital al 
individului. 

Paginile de faţă sunt scrise pentru cei pentru care 
vederea reprezintă ceva în plus decât optica elementară. 
Vederea lipsită de forţă de pătrundere nu va putea să 
profite de studiul problemelor biologice. Vederea care se 
opreşte şi se fixează asupra punctelor materiale ale vieţii 
nu poate să perceapă nici ceea ce este veşnic viu în ea, 
nici măreţia cosmosului. Aşa cum, pentru a înlătura 
cauzele unor deranjamente în funcţionarea unui aparat 


sau a unei maşini, este indispensabil să dispunem de 
schema sa de construcţie, suprimarea tulburărilor unui 
organism cere cunoaşterea structurii şi a funcţiilor sale. 
De aceea, orice practică medicală se raportează atât la o 
teorie medicală bine determinată, cât şi la concepţiile 
specifice din domeniu. Maestrul spunea că omul este în 
acelaşi timp un corp şi un suflet. În consecinţă, este 
format dintr-o substanţă constituită dintr-o materie 
grosieră şi totodată fină şi super- subtilă. Şi aceste trei 
părţi componente au relaţii reciproce bine determinate şi 
foarte complexe, dar componenta cea mai subtilă 
domină, pe când celelalte îi sunt subordonate. 

Vom exprima părerea maestrului despre raporturile 
şi legăturile dintre materie, suflet şi spirit printr-o 
comparație. 

Să ne imaginăm că omul ia un mijloc de transport, 
un automobil, un avion sau o ambarcaţiune. Se 
foloseşte de el, călătoreşte. Primul sistem reprezintă o 
organizare tipic materială şi tehnică. Al doilea este 
intelectual, emoţiile pe care le dirijează vehiculul; al 
treilea este ideea care dirijează raţiunea însăşi pentru 
care este făcută această călătorie. Dacă încercăm să 
percepem până la capăt acest exemplu, fără idei 
preconcepute, vom înţelege că atât fără spiritul, fără 
rațiunea, fără voinţa omului, cât şi fără ideea supremă şi 
inițială, vehiculul n-ar avea nicio importanţă, nici măcar 
n-ar exista şi n-ar avea niciun sens. Maşina nu se poate 
construi ea însăşi, singură. Ea este un produs al 
rațiunii, al cunoştinţelor şi al artei oamenilor. Este 
produsul unei inteligenţe. La fel stau lucrurile în cazul 
corpului omenesc şi al tuturor organismelor care sunt 
produsul unei inteligente. Corpul omenesc, ca orice 
organism, este produsul unor forţe inteligente creatoare 


din imensul laborator secret al naturii. De aceea, numim 
evoluţie spre spiritual treptele conştiinţei omeneşti care 
duc la cunoaşterea Adevărului. În schimb, numim 
involuţie spre substanţa grosieră sau densă treptele care 
duc la un sistem mai limitat şi subordonat. Cunoaşterea 
acestei substanțe solide este de o importanţă 
primordială pentru medicină, dat fiind că organismul 
omului, ca şi al oricărei fiinţe vii, este creat de 
inteligenţă şi de factori care dirijează tot în laboratorul 
raţional şi viu al naturii. 

Maestrul, care cunoştea medicina modernă, avea o 
atitudine pozitivă față de o parte dintre metodele 
medicale ale epocii noastre, mai ales în ceea ce priveşte 
chirurgia. Dar acorda prioritate îndeosebi tratamentelor 
făcute prin mijloace naturale. Principiul iniţial este 
concepția că procesul curativ nu constă înainte de toate 
în efectul exercitat de un anumit medicament fizico- 
chimic (chimioterapie), ci în posibilitatea de a stimula 
organul respectiv să-şi mărească activitatea, de unde 
decurge o însănătoşire naturală. De la maestru veneau, 
ca dintr-un izvor viu, metode curative naturale utilizând 
apa, aerul şi lumina, exercițiile respiratorii şi 
gimnastica, care cuprindeau şi paneuritmia, referitor la 
care am prezentat deja câteva principii fundamentale. 

Trebuie ştiut că, în perioada în care în Bulgaria nu 
existau nici măcar noţiuni elementare despre aceste 
metode de terapeutică naturală, când discipolii Frăției 
ieşeau în zori să facă gimnastică la soare, societatea 
isnorantă considera că era vorba despre un cult păgân. 
Totuşi, în zilele noastre, tot ce era atunci subiect de 
zeflemea şi de ironie se practică în masă. Cei mai în 
vârstă dintre discipolii Frăției îşi amintesc de timpurile 
trecute, atunci când maestrul conducea grupuri de 


apropiaţi pe Muntele Vitoşa şi când pe coastele acelui 
munte nu se zărea niciun turist. În prezent, vedem 
nenumărați turişti şi mulţi dintre ei beau deja apă caldă, 
care alungă oboseala, fără ca acesta să fie considerat 
„obiceiul ciudat al unor oameni bizari”. 

Maestrul este un izvor deosebit de original de 
metode psiho- terapeutice. Bazându-se pe concepţia că 
foarte multe tulburări îşi au originea în viaţa spirituală a 
individului, el a oferit un număr impresionant de 
combinaţii de acest fel de tratamente. 

Pe una dintre paginile carnetului unuia dintre fraţii 
noştri, citim rândurile pe care le reproducem ca să 
ilustrăm una dintre metodele de tratament ale 
maestrului. Când spunem  „metode”, aceasta nu 
înseamnă că este o terapeutică accesibilă tuturor. A 
oferit metode în cadre mult mai largi, dar prezentăm aici 
cazul unei vindecări pe care maestrul putea să-şi 
permită s-o efectueze când credea de cuviință, deoarece 
„pacientul” o merita pentru o întreagă serie de motive. 

„in 1925”, stă scris în notele fratelui nostru, „m-am 
îmbolnăvit de angină pectorală. În 1922, când mi se 
întâmplase să sufăr de dureri de cap oribile pe care nu 
le putea alunga niciun medicament, recursesem la 
maestru, care m-a eliberat. De aceea, am hotărât să 
recurg tot la el, în ultimă instanţă. 

Deşi bolnav, am reuşit să ajung la maestru, la Sofia, 
pe strada Opalcienska nr. 66. Simţeam junghiuri 
dureroase în piept şi nu puteam sta în picioare. Ghemuit 
pe un scaun, îl aşteptam. Când şi-a făcut apariţia, m-am 
ridicat cu un mare efort, i-am sărutat mâna, apoi m-am 
ghemuit din nou pe scaun. A dorit să ştie ce aveam şi 
am reuşit, sâfâind şi cu cuvinte întretăiate, să-i explic de 
ce sufeream şi să-l întreb ce trebuia să fac. 


Maestrul stătea în picioare în faţa mea şi, în timp ce 
mă răsuceam de durere, am remarcat că faţa îi părea 
veselă şi că pe buze chiar îi apăruse un zâmbet. 
Deodată, tot zâmbind, mi-a ordonat: 

- Ridică-te! 

Am reuşit să mă ridic şi m-am uitat în ochii lui. 

- Respiră profund, mi-a cerut întinzându-şi spre 
mine mâna dreaptă, îndreptată spre piept, ţinând braţul 
orizontal, cu palma în jos, degetele întinse şi lipite. 

Apoi, s-a apropiat de mine lent şi, când mâna lui a 
ajuns la vreo zece centimetri de pieptul meu, a început 
să mişte degetele de sus în jos. Am simţit că trecea prin 
mine un fluid care, în câteva secunde, a suprimat 
durerea intolerabilă. Pieptul, până atunci contractat de 
suferință, s-a dilatat. Am simţit că plămânii îmi erau 
plini de aer şi că respiram fără nicio dificultate. M-am 
simţit cuprins de un sentiment de uşurare şi de bucurie. 

- Mai ai dureri? a întrebat maestrul. 

- O, maestre! Nicio durere, nicio durere! 

Am reuşit cu greu să-i răspund, atât de mare îmi era 
emoția. 

Am plecat sănătos, revitalizat, foarte bucuros. 
Aveam sufletul plin de ceva minunat, uriaş. Nu era doar 
recunoştinţă. Era ceva ce nu puteam să exprim în 
cuvinte...” 

Vom încheia acest capitol cu câteva pasaje din 
conferințele maestrului despre probleme privind 
sănătatea. 

„Fiecare boală este consecința unor greşeli comise în 
trecut sau în prezent. În epoca noastră, bolile iau 
amploare, în loc să scadă. Până când vor continua? 
Până când oamenii vor deveni conştienţi că trebuie să 
caute cauzele bolilor lor în ei înşişi şi, după ce le vor 


găsi, să le elimine. Când încălcăm legile Marii Naturi 
raționale, ne îmbolnăvim. Bolile de stomac şi ale 
sistemului digestiv provin din sentimentele false ale 
oamenilor, în timp ce dizarmonia conştiinţei provoacă 
boli nervoase. 

Oamenii care se folosesc tot timpul de minciună şi 
de înşelătorie încep să sufere de boli specifice. Stările 
maladive apar în organism în urma unor anxietăţi, unor 
frământări. Toate gândurile rele, sentimentele şi 
acțiunile rele au repercusiuni asupra sănătăţii prin stări 
maladive. Dacă oamenii ar putea suprima din ei teama, 
ura şi anxietatea, n-ar mai suferi de atâtea boli diverse. 
Stările negative din om creează depuneri şi intoxicații în 
organism. Oamenii care păstrează, acumulate în mintea 
lor, idei învechite şi apără fanatisme sunt afectaţi de o 
slăbiciune considerabilă a memoriei. Îndoiala, bănuiala, 
ca şi lipsa de încredere devin frecvent cauza unor 
tulburări ale ficatului. De aceea, este indispensabil ca 
fiecare să găsească în el însuşi forța să transforme 
aceste condiţii rele, precum ura, invidia, gelozia, 
neîncrederea, şi să se elibereze de ele ca de nişte 
otrăvuri periculoase, căci, cultivându-le permanent, se 
expune la pericolul bolilor. 

Dacă omul va trăi în mod raţional, va fi sănătos, 
indiferent că e bogat sau sărac. 

Potrivit concepţiilor mele, este sănătos cel care 
păstrează o stare de spirit pozitivă, chiar când există 
mari dificultăţi; cei care îşi pierd buna-dispoziţie cu 
ocazia dificultăţilor vieţii se îmbolnăvesc. 

Curăţenia este fortăreața cea mai puternică 
împotriva bolilor. 

Faceţi deseori excursii în munţi. Aceasta vă va ajuta 
să vă scuturaţi de acea inerție ce duce la indolenţă. Nu 


lăsaţi să treacă orele dimineţii, când atmosfera este 
saturată de energie vitală. Luna aprilie şi luna mai au o 
importanţă deosebită. 

Cel care îşi cruţă energiile este puternic şi ajunge la 
o vârstă avansată. Există regula care spune să 
acumulăm mai mult şi să consumăm mai puţin. În asta 
se ascunde secretul longevităţii. 

Evoluaţi permanent şi înălțaţi-vă spiritual, căci cel 
care nu mai evoluează îmbătrâneşte prematur”. 


O CONVERSAŢIE CU T.P 
POVESTEA PALATULUI DE GHEATĂ 


Maestrul era foarte tolerant faţă de toate doctrinele, 
şcolile şi societăţile existente, dar era categoric când 
trebuia să demaşte minciunile inserate pe furiş în 
dogmele lor şi instaurate fie într-un scop interesat, fie în 
urma unui fanatism obscurantist. Odată, când a venit 
vorba despre literatura şi doctrina teozofice, pe care 
aproape toți discipolii Frăției le folosiseră datorită 
conformităţii lor cu Adevărurile lui Hermes Trismegistul 
(care e considerat a fi fondatorul ştiinţelor oculte), 
maestrul nu numai că nu a negat importanța acestei 
literaturi, ci, în plus, a recomandat-o, subliniind totuşi 
că e indispensabil ca, în ocultism, totul să fie transpus 
pe baza perfecțiunii absolute a învăţăturii lui Hristos. 
Această învățătură se bazează nu numai pe cunoştinţe, 
despre care se vorbeşte atât de des în ocultism, ci şi pe 
dezvoltarea tuturor virtuţilor, printre care el plasa în 
primul rând Iubirea de Dumnezeu şi Iubirea de 
aproapele nostru. 

În cursul unei conversații pe acest subiect, unul 
dintre fraţii noştri, T.P. din oraşul lambol, i-a vorbit 


maestrului despre impresiile pe care i le-a lăsat cartea 
Crezul creştin scrisă de Leadbeater şi îndeosebi despre 
pasajul în care acesta relatează că, în momentul în care 
sfintea pâinea şi vinul Euharistiei, L-ar fi văzut pe 
Hristos ieşind din potir. (Trebuie să precizăm că 
Leadbeater era nu numai teozof, ci şi episcop al Bisericii 
Anglicane.) 

Maestrul a rămas tăcut câteva clipe, apoi, cu o voce 
serioasă, dar blândă, i-a spus: 

- În fiecare primăvară, îl văd pe Hristos ieşind din 
potirele florilor de pe pământ şi din copaci. Dacă 
Leadbeater nu-L vede pe Hristos ieşind decât din potirul 
Sfintei Taine, e puţin. 

Aceste cuvinte ale maestrului conţin diapazonul pe 
care îşi aşază concepţiile despre lume şi viaţă. Aşa îl 
vede şi îl înțelege el pe Hristos. Pentru el, Hristos este 
reincarnarea Duhului Universal care participă nu numai 
la viaţa omului, ci şi a întregii naturi. Pentru maestru, 
Hristos este manifestarea completă şi universală a lui 
Dumnezeu în toate domeniile Creaţiei. 

Pentru toţi discipolii maestrului şi pentru cei care îl 
vizitau, era clar că încântarea pe care maestrul o trezea 
în sufletul interlocutorului provenea direct din prezența 
lui. Acea încântare se revărsa ca un fluid, ca un torent 
invizibil de forţe şi de certitudine care vindecă omul de 
indispoziţiile sale şi îl ajută să depăşească greutăţile şi 
contradicţiile. Acest torent acționează asemenea 
câmpurilor de forță. Cufundat în această influență, omul 
dobândeşte siguranța că, în vastul ocean agitat în care 
domneşte îndoiala şi în care cuvintele omului nu sunt de 
cele mai multe ori decât un paravan, în spatele căruia se 
ascunde înşelătoria, în fața lui se află un om căruia i se 
poate spune totul şi care ştie să ne dezvăluie, în cuvinte 


uşor de înţeles, adevăruri verificate de mai bine de o mie 
de ori. 

Cu maestrul se putea vorbi foarte uşor şi fără cea 
mai mică jenă chiar despre evenimentele cele mai 
obişnuite ale vieţii. Felul în care putea să tragă o lecţie 
înţeleaptă din lucrurile cele mai banale ale vieţii de zi cu 
zi şi să i-o sugereze interlocutorului prin maxime 
spontan enunțate era întotdeauna foarte interesant şi 
util. 

Acelaşi frate T.P. povestea următoarele: 

În 1925, la Sofia a sosit un număr mare de 
emigranţi ruşi. O întreagă serie de motive politice şi 
personale îi constrânseseră pe acei oameni să caute 
ospitalitatea Bulgariei. Unul dintre acei emigranţi s-a 
instalat într-o locuinţă din acelaşi imobil în care locuia 
atunci T.P. În principiu, bulgarul este ospitalier şi, dacă 
nu întotdeauna, cel puţin în anumite cazuri a dat 
dovadă de multă încredere în cei cu care se împrietenea. 
Cu ruşii, pe care îi consideră apropiaţi şi din aceeaşi 
familie etnică, este deseori foarte deschis şi în mod 
special încrezător. Astfel, între prietenul şi fratele nostru 
şi acel emigrant s-a născut o prietenie foarte cordială. 

Într-o zi, rusul l-a rugat pe T.P. să-i găsească 10.000 
de leva, căci avea intenţia şi o posibilitate sigură de a 
deschide un restaurant. La început, fratele nostru a 
reflectat îndelung, apoi i-a fost milă şi, după ce a primit 
asigurări insistente că banii lui nu vor fi pierduţi, a 
împrumutat 10.000 de leva din acea perioadă, sumă 
pentru care a semnat polite. Rusul Konstantinovici a 
deschis într-adevăr un restaurant şi a început să câştige 
bine. Acel restaurant ajunsese să fie foarte frecventat. 
Konstantinovici a angajat o formaţie de cântăreți la 
balalaică ce atrăgea clientela. Foarte repede, umilul 


emigrant a început să-şi dea aere de stăpân. Fratele 
nostru l-a rugat pe noul lui prieten de mai multe ori să-i 
dea din bani, ca să-şi poată achita datoria, dar acesta i- 
a răspuns de fiecare dată că nu putea să se lipsească de 
acea sumă. Trebuia să-şi extindă restaurantul. 

S-a întâmplat ca T.P. să fie nevoit să lipsească un 
timp din oraş şi, la întoarcere, a avut parte de o mare 
surpriză: Konstantinovici dispăruse din Sofia. După ce- 
şi abandonase restaurantul, părăsise ţara! Şi fratele 
nostru a fost nevoit să plătească toți banii împrumutaţi. 

Într-o zi, fratele T.P. l-a văzut pe maestru pe pajiştea 
de la Izgrev şi a simţit nevoia să-i destăinuie păţania sa 
şi marea decepţie pe care o trăise. S-a îndreptat spre el 
şi, mai înainte de a începe să-i povestească ce i se 
întâmplase, maestrul l-a primit zicându-i cu insistenţă, 
dar cu faţa luminată de un zâmbet plin de blândeţe: 

- Nu-i este permis unui discipol din Şcoala spirituală 
să facă comerţ, indiferent sub ce formă. 

După acest avertisment, a enuntat: 

- Nu oferi festinuri lupilor! Nu face înţelegeri cu 
vulpea! Nu te împrieteni cu urşii! Nu intra în competiţie 
cu leii! Nu te juca cu şarpele! 

Apoi a zâmbit, a făcut un gest cu mâna şi s-a 
îndepărtat. 

După acea conversaţie, fratele nostru, deşi păcălit, a 
simţit o mare linişte. Nu se ştie cum, dar, din acel 
moment, a început să i se pară că acei 10.000 de leva nu 
erau o sumă chiar atât de mare pierdută, în comparaţie 
cu frumoasa lecţie pe care o primise prin sentinţele 
originale rostite cu acea ocazie. 

Fratele T.P. s-a gândit şi a înţeles că lupii, vulpile, 
urşii şi toate celelalte animale, cu calităţile lor proprii, 
trăiesc în om ca trăsături specifice şi părţi integrante ale 


caracterului său. Atunci, şi-a amintit cuvintele rostite de 
maestru într-o conferință: „Pe pământ se nasc patru 
feluri de suflete: sufletele angelice, omeneşti, animalice 


şi satanice. Fiţi atenţi cu cine aveţi de-a face”. 
% 


* x 


Fiecare persoană care avusese o conversație cu 
maestrul era convinsă că avea de-a face cu un 
reprezentant al unei lumi superioare în care nu exista 
înşelăciune. Fiecare primea confirmarea sau un 
avertisment că un gând, un sentiment sau o acțiune 
eronată provocau obligatoriu o decepție, şi asta devenea 
cât se poate de evident, fără nici cea mai mică îndoială. 
O astfel de acţiune nu putea să fie exercitată decât de 
înțelepciunea emanată din cuvintele „bunăvoinţă” şi 
„putere”. 

Atitudinea discipolului față de maestrul lui, 
influenţa tăcută exercitată asupra lui sunt de o natură 
atât de iraţională încât nu se pretează la un examen şi 
nu pot fi tratate ca acele lucruri din viaţa de zi cu zi care 
nu cer dovezi evidente şi banale. 

Un singur contact cu maestrul era de-ajuns ca să 
înţelegi că nu era o persoană obişnuită. Discipolii 
resimţeau asta cel mai puternic, în timp ce aceia care nu 
erau inițiați în cunoştinţele spirituale simțeau că avea în 
el ceva extraordinar, ca un farmec specific naturii sale. 

Înţelegându-l astfel - ca pe un om având o viață 
spirituală puternică şi inepuizabilă şi cunoscând perfect 
toate stările omeneşti -, pictorul Boris Gheorghiev l-a 
pictat cu ochii închişi, concentrat în sinea lui, radiind o 
lumină interioară. 

Chiar şi persoanelor cu o sensibilitate scăzută, 
maestrul le apărea ca o lumină ce le permitea să 


citească scrierea dificilă a vieţii. În schimb, vizitatorii 
care veneau la el „cu uşile şi ferestrele închise”, cu 
intenția de a observa ca să poată scrie vreo absurditate 
în „presa tânără”, simțeau cum se închidea în el şi se 
transforma într-o oglindă în care îşi vedeau propriul 
neant spiritual. 

Dacă e necesar să amintim câteva trăsături 
caracteristice ale înfăţişării sale, se poate spune că 
maestrul era de statură mijlocie. Avea corpul dezvoltat 
armonios şi dădea impresia să corespundă regulii de aur 
a geometriei vii. Stătea întotdeauna foarte drept. Mersul 
îi era întotdeauna ponderat, elegant şi frumos; gesturile 
îi erau armonioase şi elegante. Maestrul, căruia îi 
albiseră părul şi barba, dădea impresia unui om care îşi 
păstra tinereţea. A avut acest aspect până la sfârşitul 
vieţii. 

Maestrul Beinsa Douno avea o privire blândă, 
călduroasă, care emoţiona sufletul. Lumina din ochii săi 
pătrundea profund în interlocutor. Acea lumină aducea 
pace şi linişte. Totuşi, în conferințele sale, când aborda 
subiecte despre minciuna şi perfidia din viaţa noastră 
din prezent sau evoca cuvinte hulitoare contra a ceea ce 
este sublim şi sfânt în Creaţie, atunci lumina blândă 
care emana din privirea lui se transforma în fulgere 
ieşite din norii nobilei mânii divine. 

Maestrul cunoştea toate profunzimile sufletului 
omenesc. Ştia imediat la ce nivel ajunsese cel care venea 
la el şi acţiona în conformitate cu cele pe care le 
văzuseră ochii săi spirituali, fără a aduce atingere 
libertăţii acelei persoane şi fără a proiecta asupra ei 
umbra autorităţii sale. 

Punând întotdeauna în practică poruncile lui 
Hristos, care zisese: „N-am venit pentru cei drepţi, ci ca 


să le cer păcătoşilor să se căiască”, maestrul le acorda 
mai multă atenţie celor care, încurcaţi în mirajele 
păcatului cu numeroase fațete, încercau să se elibereze. 
Pentru el, totul în această viaţă era o porţiune mai mică 
sau mai mare a evoluţiei; maestrul avea darul de a 
lămuri şi de a explica cu înţelepciune toate lucrurile care 
păreau nu foarte importante. El putea să facă asta, căci, 
deşi în exterior părea un om obişnuit, trăia în regiuni 
inaccesibile pentru neinițiaţi şi de aceea previziunile, 
sfaturile, deciziile şi acţiunile sale ni se păreau deseori 
surprinzătoare. Abia mai târziu, după ce evenimentele îi 
confirmau spusele, înțelegeam mai bine despre ce fusese 
vorba. 

Maestrul avea acces liber la lumi străine persoanelor 
obişnuite şi de aceea putea să cunoască trecutul, 
prezentul şi viitorul unor indivizi, dar şi ale unor 
popoare întregi. Ştia ce lucruri erau karmic inevitabile şi 
care puteau să fie înlăturate. Din cauza unui 
avertisment pe care i-l trimisese regelui Ferdinand al 
Bulgariei, prin intermediul unor personalităţi apropiate 
de Curtea regală (cum că, în Primul Război Mondial, 
intrarea în război a Bulgariei va aduce o catastrofa), 
maestrul a fost întemnițat în oraşul Varna. Mai târziu, 
evenimentele au dovedit cu claritate că avusese dreptate. 

Ca să precizăm trăsăturile spirituale ale maestrului, 
vom adăuga alte cuvinte pe care le-a rostit ca răspuns: 

„Unii dintre prietenii mei vor să vadă în mine 
manifestările lui Hristos. Nu, nu e corect. Nu-L veţi găsi 
pe Hristos decât în învăţătura Sa. Dacă vreţi să ştiţi cine 
sunt, vă voi răspunde că sunt fratele dintre cei mai mici 
din împărăţia lui Dumnezeu. Eu, cel mai mic, vreau să 
împlinesc vrerea lui Dumnezeu, să-l sfințesc numele şi 
să-l mulţumesc cu toată recunoştinţa mea. 


Celor dintre voi care cunosc adevărul ştiinţelor 
oculte le voi spune că este caracteristic pentru epoca 
noastră că intrăm sub influenţa Vărsătorului. Energiile 
specifice acestui semn zodiacal sunt îndreptate spre 
planeta noastră ca să creeze aici o cultură nouă. Oricât 
de conservatori ar putea să fie oamenii care încearcă să 
împiedice venirea acestor valuri revoluţionare, eforturile 
lor vor rămâne sterile. Planul cosmic este mai presus de 
toate planurile omeneşti şi eforturile de păstrare a vechii 
ordini a lucrurilor vor părea ridicole. Oricât de severe, 
categorice şi amenințătoare sunt legile şi sancțiunile 
susținătorilor fanatici ai regimurilor politice, pe 
nesimţite, încet, dar cu putere interioară, noul va pune 
stăpânire pe mintea şi pe voinţa oamenilor. Peste tot, în 
gândirea filosofică, în ştiinţe, în literatură, ca şi în toate 
artele, se percep elementele unei noi concepţii despre 
lume şi aceasta vine din interior, ca o vizită. Vechile 
concepţii sunt inapte şi absurde faţă de paşii gigantici 
făcuţi de ştiinţă şi de noua sensibilitate a unor indivizi 
din tânăra generaţie. Adevăruri care erau considerate 
până acum naivități sau absurdităţi capătă deja 
aspectul unei realităţi, în timp ce însuşi cuvântul 
realitate, pe nesimţite, dar rapid, îşi extinde limitele”. 

Omenirea pare saturată de explicaţii ale vieţii lipsite 
de fundament, ajustate în mod artificial, care au apărut 
de mai bine de un secol, timp în care gândirea omului 
care avansa trebuia să lupte contra superstiţiilor şi 
fanatismului Evului Mediu. Tocmai pentru acel timp a 
fost creată doctrina materialistă, care şi-a trăit deja 
traiul şi este cu totul inaptă în faţa nevoilor epocii noi. 

Apărătorii perseverenţi a ceea ce este vechi, fie ei 
dogmatici religioşi sau atei, luptă ca să nu-şi părăsească 
poziţiile, deoarece ştiu că noul care vine nu numai că le 


va aerisi grota, ci le va şi spulbera filosofia. Ei seamănă 
cu acei suverani despre care ne vorbea maestrul. Ca să 
ilustrăm mai bine felul metaforic şi plin de veracitate al 
cuvintelor sale, considerăm că este potrivit să cităm aici 
povestea „Regelui ghețarilor”, pe care ne-a istorisit-o în 
cursul unei conversații improvizate. 

A fost odată un suveran bogat şi puternic, dar foarte 
capricios. Era o iarnă grea şi pământul se acoperise cu 
blocuri enorme de gheaţă. Acest amator de ghețari a 
poruncit să vină slujitorii şi le-a cerut să-i găsească cel 
mai bun meşteşugar ca să-i construiască un palat 
minunat din gheață. Acel suveran nemilos credea că 
acea iarnă, atât de aspră, nu va mai pleca niciodată. 
Sifetnicii săi, mai cu judecată, au fost foarte surprinşi. 
Dar nimeni n-a îndrăznit să-i spună că un palat aşa 
cum şi-l dorea el nu putea să dureze mult timp. Au adus 
deci cei mai renumiţi meşteri din ţară şi l-au ales dintre 
ei pe cel mai bun. Nu se putea face altfel. Muncitorii, la 
ordinele constructorului-şef, au început să taie blocurile 
de gheaţă şi să le aranjeze aşa cum li se spunea. 

N-a trecut mult şi în centrul imperiului tiranului a 
fost ridicat un palat imens şi minunat. Rece şi 
ameninţător, el atrăgea atenţia oamenilor, mai ales a 
celor înclinați spre ură. Din toate părţile, soarele palid al 
iernii îl făcea să strălucească cu reflexe albastre-verzui, 
dar nu-i putea schimba falsa splendoare. Luna, în 
nopţile senine, crea spectacole feerice cu lumina ei 
fosforescentă. 

- Ce splendoare! Ce splendoare! spuneau oamenii 
privind turnurile şi arcadele, tivite cu ghirlande de 
gheaţă, care se înălțau spre cerul îngheţat. 

Dar n-a durat mult. Într-o zi, norii pufoşi care 
acopereau cerul s-au risipit. Lumina a strălucit şi în 


grădinile tiranului a început să cânte mierla. Deodată, 
au prins să bată vânturi calde. Atunci, splendidul 
edificiu de gheață a început să se deformeze şi să-şi 
piardă din frumuseţe. 

- Aduceţi lanţuri şi frânghii ca să-mi consolidaţi 
palatul! striga tiranul, furios la culme. 

Şi sutele de muncitori au început să consolideze 
bolțile, coloanele şi turnurile. 

Totuşi, se apropia primăvara. Noapte de noapte, 
vântul din sud bătea din ce în ce mai tare şi în fiecare 
dimineață soseau noi stoluri de păsări şi peste tot 
răsunau trilurile lor vesele. Edificiul de gheaţă devenea 
de la o zi la alta mai jalnic şi se lăsa în jos într-un mod 
ameninţător. Suveranul răcnea, ameninţa, pedepsea în 
neştire muncitorii pentru că nu reuşeau să-i salveze 
palatul iubit, dar asta nu schimba nimic. 

Într-o noapte, căldura plăcută a primăverii a ajuns 
deasupra întunecatului imperiu şi palatul de gheaţă s-a 
prăbuşit cu un zgomot îngrozitor. Vacarmul i-a trezit pe 
oameni din somn. 

A doua zi, printre ruinele hidoase, în mijlocul 
frânghiilor şi lanțurilor, susura apa unui pârâu care se 
avânta vesel la vale, sub soarele care îi surâdea cu 
mărinimie. 


VENIREA PE PĂMÂNT A MAEŞTRILOR 


În cursul fiecărui ciclu bine determinat de timp, care 
durează câteva secole, pe Pământul nostru se 
incarnează un maestru, a cărui misiune este să arate 
calea adevărată celor care o caută, celor care au ieşit 
deja din visul seducător al iluziilor. Acest maestru îşi 
găseşte discipolii, lucrează împreună cu ei, acţionează 


asupra poporului în mijlocul căruia a venit, lăsând o 
urmă scânteietoare: o nouă schimbare a evoluţiei eterne. 

Maestrul Frăției Luminii din Bulgaria este unul 
dintre aceşti trimişi ai Cerului şi care, într-un mod 
îndrăzneţ şi categoric, spune adevărul despre viaţa 
epocii contemporane lui şi arată modalitatea ieşirii din 
criza secolului nostru şi a celui viitor. 

Printre alte lucruri, un astfel de maestru reprezintă 
un „transformator” care schimbă acumulările de gânduri 
şi de sentimente negative din atmosferă în gânduri 
luminoase, optimiste şi pline de speranţă. 

Dacă n-ar efectua acest proces alchimic în tăcere şi 
cu atâta iubire, din sufletul omenesc ar dispărea treptat 
tot ce e sfânt şi viața ar începe să semene cu o ruină 
spirituală. În atmosfera spirituală astfel ozonată, 
reînsuflețită, se manifestă forţele pozitive, evolutive şi 
creatoare ale unui popor. De aceea, oricât ar putea să 
pară de absurd, odată cu venirea unui astfel de maestru 
începe „o cultură nouă”. 

Maestrul Frăției Luminii din Bulgaria, Beinsa 
Douno, marchează cu venirea lui pe Pământ un jalon pe 
calea evolutivă şi este precursorul Culturii Iubirii. 


DESPRE IMAGINEA SPIRITUALĂ A MAESTRULUI 


Învățătura Frăției Luminii are propriile trăsături 
specifice dintre diferitele variante ale Ştiinţei Divine. Am 
mai vorbit despre asta. Ea constă în faptul că maestrul a 
pus bazele care permit ajungerea la înalta cunoaştere a 
lui Dumnezeu, a Creaţiei şi a Vieţii, pe temeiul 
principiului că Hristos înlocuieşte în multe locuri 
cuvântul Aum, al filosofici lui Hermes Trismegistul, cu 
vorba Iubire. Totuşi, dacă ar trebui să înfățişăm în linii 


generale principiile şi postulatele fundamentale ale 
învăţăturii Frăției, trebuie să convenim că, în liniile lor 
generale, nu se deosebesc de învăţătura Ştiinţei 
Ermetice, care a dat naştere unor variante precum 
Şcoala lui Pitagora şi Iudaismul, ce reprezintă cea mai 
puternică fortăreață a  monoteismului, precum şi 
doctrinele ariene din Orient, care îşi găsesc exprimarea 
cea mai puternică în vechea filosofie hindusă. 

În ştiinţa ocultă, există trei postulate de bază, 
numite legi fundamentale, care  suprimă toate 
contradicţiile din liniile generale ale vieţii omeneşti. 
Acestea sunt: legea evoluţiei, legea cauzelor şi 
consecinţelor (karma) şi legea reincarnării sufletului. 

Pentru a oferi o imagine mai clară a acestei unități 
de concepţie dintre legile fundamentale ale doctrinei 
teozofice şi celei a Frăției Luminii, vom reproduce aici un 
scurt extras dintr-o conversaţie cu maestrul, în care este 
vorba despre esența Egoului. 

Unul dintre cei care veneau la Izgrev i s-a adresat 
maestrului şi i-a povestit următoarele: 

- Acum o săptămână, după dejun, m-am culcat să- 
mi fac siesta. Înainte să adorm, pe jumătate aţipit, am 
înțeles că mă aflam în picioare într-o cameră şi-mi 
priveam corpul pe pat. Am observat că eram mai mare 
decât corpul meu şi cineva care se găsea în spatele meu, 
dar pe care nu-l vedeam, mi-a zis: „Tu eşti acolo”. 
Atunci, l-am întrebat: „Dacă eu sunt acolo, cel care îmi 
priveşte corpul cine e, dacă nu sunt eu?”. Am simţit o 
tulburare. Cel din spatele meu mi-a zis: „îţi voi arăta 
cine eşti”. După ce-a spus asta, m-a dus spre corpul 
meu, în care m-am cufundat, şi apoi m-am trezit de-a 
binelea. 


- Cel care privea este cel real, a răspuns maestrul. 
Cel aflat pe pat era habitaclul lui provizoriu. Dublura, 
care se afla în afara corpului, are şi ea ochi, nas, gură şi 
urechi. Acea dublură se afla în cameră, iar pe pat era 
culcat corpul tău. Dacă o persoană experimentată în 
astfel de lucruri ar pune o bucăţică de zahăr în gura 
dublurii, cel aflat pe pat ar zice: „E zahăr”. S-au făcut 
multe experienţe de acest gen. 

- Ce va rămâne din noi după moarte? a întrebat 
vizitatorul. 

- Când vei ieşi din corpul tău, vei avea altul invizibil 
- un corp transparent pentru vederea celor de pe 
pământ -, în care va sta conştiinţa. 

Ca să scurtăm această conversaţie, vom adăuga că 
maestrul a continuat să vorbească despre corpul 
omenesc astfel: 

„Omul are un corp fizic, o dublură eterică, un corp 
astral, şi, în sfârşit, un corp divin”. 

Aceasta corespunde cu descrierea omului făcută de 
Swami Vivekananda, conform căreia ființa omenească 
are un corp astral şi un corp cauzal. Diferenţa constă în 
faptul că filosofia yoghină este bazată pe hinduism, în 
timp ce învățătura Frăției urmează învățătura lui 
Hristos. 

După ce a terminat conversaţia cu vizitatorul, 
maestrul a continuat: 

- Dacă trăiţi după legile lui Dumnezeu, căile vă vor fi 
deschise. Dar, dacă faceţi greşeli, firesc că vor apărea 
dificultăţi. În lume, există două feluri de ordine, cea 
veche, a omului, şi ordinea divină. 

- Cum vom ajunge să dobândim calităţile necesare 
ca să trăim în ordinea nouă, ordinea divină? a întrebat 
unul dintre cei care asistau la conversaţie. 


- În acelaşi fel în care violonistul reuşeşte să-şi 
dobândească virtuozitatea, a răspuns maestrul. Făcând 
exerciții şi apropiindu-se treptat de ce a fost stabilit ca 
ideal. 


„TESTAMENTUL RAZELOR COLORATE" 
(POLICROMIILE) 


Există documente şi semne care, deşi îndeajuns de 
voalate de remarcabila modestie şi discreţie a 
maestrului, marchează şi dezvăluie momente importante 
din activitatea sa spirituală. 

Discipoli din Frăția Luminii, care au urmărit opera 
maestrului în aspectele ei cele mai diverse, indică anul 
1897 ca o etapă extrem de importantă a căii sale 
pământeşti. Am vorbit deja despre acest an, dat fiind că, 
alături de alte momente importante ale conştientizării 
misiunii sale spirituale, maestrul a publicat atunci, într- 
un număr limitat de exemplare, cartea intitulată 
Testamentul razelor colorate (Policromiile). 

Lectura acestei cărți arată cu claritate cu câtă grijă 
şi profunzime a lucrat maestrul pe textele întregii Biblii, 
verificând veridicitatea multora dintre ele şi clasificându- 
le astfel » 

Încât să le facă adecvate şi să le includă în ordinea 
razelor colorate. Din cuvintele profeților din Biblie, el a 
reuşit să ia impulsurile creatoare ale Creației, dat fiind 
că Sfintele Scripturi sunt doar o ilustrare verbală a 
impulsurilor ritmice ale evoluției omului şi a Totului, 
dăruite omenirii de Sublimul Duh Universal. Astfel, prin 
pătrunderea sa spirituală în Verbul Vieții Vii, maestrul a 
perceput procesul sublim care a convertit neantul în 
Creaţie. 


În privința lui Hristos, omenirea nu cunoaşte 
documente mai serioase şi mai autentice decât cele 
patru Evanghelii şi, mai târziu, Epistolele apostolilor. 
Exact pe această comoară au fost clădite (volumul 
nefiind dintre cele mai mari) cultura (deşi nu pe deplin 
aplicată, din cauza grandorii sale interioare) şi civilizația 
creştinismului. 

Asemenea apostolilor (în urmă cu aproape douăzeci 
de secole) care au transmis imaginea lui Hristos cu o 
inspiraţie supraterestră, nu rareori discipolii Frăției 
(care au tras învățăminte) răspândesc după posibilităţi 
cuvintele maestrului care dezvoltă învăţătura lui Hristos 
în cadre nelimitate, ca să devină o cunoaştere actuală a 
omului, a naturii şi a lui Dumnezeu. 


MANIFESTĂRI EXTRAORDINARE 


Am menţionat de mai multe ori în aceste pagini 
marea şi înțeleaptă modestie cu care maestrul evita să 
arate şi să facă tot ce era în stare. Din marea şi bogata 
sa entitate, n-a manifestat decât ceea ce noi, discipolii 
lui, eram în stare să înţelegem şi să aplicăm. 

Totuşi, în pofida reţinerii sale, s-au petrecut unele 
lucruri care nu puteau să scape ochilor atât de 
numeroşi ai discipolilor. Să menţionăm aici un caz 
ciudat, deşi aparent simplu. 

Cu mulţi ani în urmă, una dintre surori, care a 
devenit mai târziu colaboratoarea unui institut superior, 
a venit din oraşul Târnovo, s-a prezentat la maestru şi l- 
a anunţat cu bucurie că-si terminase studiile secundare 
şi că nu-i mai rămânea decât să se prezinte la un 
examen de limbă şi literatură bulgară. Venise la maestru 
sâmbăta şi i-a spus că trebuia să se întoarcă la Târnovo 


a doua zi, duminică, dat fiind că examenul trebuia să 
aibă loc luni. Maestrul a ascultat-o cu seninătate şi i-a 
spus că nu era necesar să plece duminică şi că putea să 
mai stea o zi cu ai ei. 

- Dar, maestre, cum aş putea să rămân duminică, 
dacă examenul începe devreme, luni dimineaţă la ora 
opt? Dacă nu mă prezint, voi pierde un an şcolar! 

- Poţi să-ţi petreci şi ziua de mâine cu ai tăi, a 
adăugat maestrul şi şi-a văzut mai departe de treabă. 

Sufletul tinerei s-a umplut de sentimente 
contradictorii şi de îngrijorare. Cum să rămână? Nu va 
rata examenul? Pe de o parte, voia să urmeze 
recomandările maestrului şi, pe de altă parte, era 
chinuită de gândul că ar pierde un an întreg, din cauza 
unei singure materii, şi, în plus, s-ar lăsa întrecută de 
colegii ei. Până la urmă, ataşamentul şi credinţa pe care 
le avea față de maestru au fost mai puternice şi a rămas 
la Sofia. 

Când a ajuns luni la Târnovo, întrebându-se cum va 
reuşi să obţină să fie examinată prin excepţie, a fost 
anunțată că examenul fusese anulat din cauza unei 
nereguli oarecare. 

Abia atunci sora a înţeles motivul pentru care 
maestrul i-a recomandat atât de calm să nu se 
grăbească să călătorească duminică. 

Conştiinţa celui care trăieşte în lumi cu alte 
dimensiuni, acolo unde trecutul, prezentul şi viitorul 
formează un tot şi fuzionează, are o altă esență, mult 
mai vastă. 


PAGINI DIN JURNALUL INTIM AL SURORII E.J. 


În această lume, se găsesc întotdeauna şi peste tot 
oameni care trăiesc într-o permanentă anxietate din 
cauza problemei nemuririi sufletului, rămasă încă fără 
rezolvare. Există şi oameni a căror dezvoltare este destul 
de înapoiată. Ei îşi trăiesc existenţa biologică şi, chiar 
dacă au o oarecare cultură, n-au ajuns încă la problema 
arzătoare a morţii şi a nemuririi. Pentru aceşti oameni, 
zilele se succed calme şi liniştite, fără vreun conflict. 
Bineînţeles, viața le pune în faţă tot felul de probleme, 
dar ei le găsesc soluţii după metodele convenţionale 
aflate la dispoziţia lor şi în funcţie de cerinţele propriilor 
interese. 

Alţi oameni duc o viață mai grea, căci în adâncul 
conştiinţei lor s-a trezit un foc neliniştit, care pâlpâie, le 
arde din când în când sufletul şi le ţine gândurile treze 
şi mintea încordată. Nu le place că totul pare o mare 
absurditate, deoarece vine o zi în care bogăţiile, ca şi 
gloria şi viaţa întreagă se năruie în fața morţii. Unii 
dintre ei, ale căror forţe de rezistență sunt mai slabe, se 
prăbuşesc mai repede, pierd orice speranţă şi-şi sfârşesc 
cu tristeţe viaţa. 

A treia categorie de ființe gânditoare, cu o natură 
mai activă, devin suflete îngrijorate, care caută veşnic, 
dar cu perseverenţă, în dorinţa lor de a atinge un punct 
pe planul lor mental şi emoţional în care ezitarea lor să 
ia sfârşit şi să ajungă la o pace relativă față de 
întrebarea pusă de Hamlet: „A fi sau a nu fi?”. 

Jurnalele intime şi notele autobiografice ale unor 
frați şi surori - discipoli ai maestrului - permit să se 
distingă cu claritate aceşti oameni care fac parte din a 
treia categorie şi care în căutarea lor neliniştită n-au 
găsit pacea decât în momentul în care l-au întâlnit pe 
maestru. Dar atunci au luat sfârşit toate contradicţiile 


care îi chinuiau. Bineînţeles, karma lor rămânea 
aceeaşi, căci, odată ce legile echilibrului universal au 
fost încălcate, acest echilibru trebuie să fie restabilit. 
Dar întrebarea „a fi sau a nu fi” persistă. 

Să aruncăm o privire în jurnalul intim al unei surori 
de la Târnovo şi să ne oprim asupra unor lucruri scrise 
aici. 

În perioada în care îşi începea studiile secundare, ea 
era deja urmărită cu o forță fatală de întrebări privind 
existența lui Dumnezeu şi a altor lumi în afară de a 
noastră. În epoca aceea, la liceu existau ore de educaţie 
religioasă şi elevii erau duşi în fiecare duminică la 
biserică. Ritualul şi solemnitatea religioasă a cultului 
ortodox trezeau în ea un sentiment de venerație; totuşi, 
întrebarea fundamentală rămânea fără răspuns. 
Considera că nu era îndeajuns să aprinzi o mică 
lumânare, care avea să se stingă după câteva minute. 
Ce sens să aibă acest act în fața acelei Fiinţe supreme? 
Nu putea să găsească răspuns la această întrebare, mai 
ales că preoţii nu erau nici ei în stare să-i olere o 
credinţă sigură. 

Într-o zi, sora EJ. l-a întrebat pe profesorul de 
psihologie dacă sufletul omului este nemuritor. 
Profesorul a bătut-o uşor pe umăr şi, zâmbind mirat, i-a 
răspuns: „Copila mea, până astăzi, niciun filosof n-a 
reuşit să determine ce este sufletul”. 

Începând din acea zi, tânăra nu şi-a mai pus 
întrebări. 

Trăind astfel cu această enigmă nerezolvată, ea şi-a 
terminat studiile secundare în 1896 şi şi-a luat rămas- 
bun de la prieteni, ca şi de la frumoasele zile de şcoală. 
După câţiva ani, a ajuns institutoare în oraşul Gabrovo. 
Doi ani mai târziu, s-a căsătorit. 


Maestrul a venit la Târnovo în 1905. A ţinut acolo 
câteva conferințe despre frenologie. În sala înțesată de 
lume de la Casa de Cultură, maestrul, cu ajutorul unor 
scheme, dovedea justeţea ştiinţelor oculte, arătând într- 
un mod convingător că nici structura corpului omenesc, 
nici cea a craniului nu sunt deloc arbitrare, ci depind de 
trecutul generaţiilor din care provine omul studiat. La fel 
stau lucrurile şi cu structura sa psihică, cu gândurile şi 
înclinațiile sale. Şi invers: morfologia corpului fizic - 
înainte de orice, capul şi expresia feţei - oferă indicații 
despre trăsăturile fundamentale şi tendințele 
individului. Această corelație între individul „exterior” şi 
individul „interior” a făcut o impresie puternică asupra 
sufletului sensibil şi încă nemulţumit al surorii E.J. Ea a 
văzut în acea conferință despre frenologie un început de 
răspuns la întrebarea care o tulbura atât de mult. 

Maestrul a făcut la Târnovo o serie de măsurători 
frenologice care constituie o perioadă interesantă şi 
activă din opera sa despre studiul trăsăturilor specifice 
ale poporului bulgar în sânul căruia venise să lucreze. 

De la prima conferinţă, sora E.J. a simţit dorinţa de 
a-i mulţumi maestrului pentru felul în care îi luminase 
conştiinţa. Chiar dacă acea conferință nu-i deschisese 
uşa spre lumea extraordinară unde o aştepta probabil 
răspunsul la întrebarea ce o tulbura, cel puţin o 
întredeschisese... 

Câteva luni mai târziu, maestrul a revenit la 
Târnovo. Atunci, sora E.J., împreună cu soțul său, a 
avut ocazia să se apropie de el, dat fiind că efectua mai 
multe examene frenologice, printre care al ei şi al 
soțului. Atunci a putut să-şi dea seama de aproape în ce 
măsură maestrul era un om extraordinar şi cât de 
puternică îi era influenţa. 


Această soră a înţeles mai târziu forţele şi puterile 
extraordinare şi supraomeneşti pe care le avea maestrul 
când soţul ei, mutat în alt oraş, s-a îmbolnăvit subit. 
Rămasă singură, într-un mediu necunoscut, s-a simţit 
la un pas de disperare. „Acum, numai Dumnezeu ne mai 
poate ajuta”, şi-a zis ea. În timpul nopţii, a auzit în vis o 
voce care îi şoptea să meargă să ceară ajutorul 
maestrului. Dar îngrijorarea încă stăruia, deoarece nu-i 
cunoştea nici adresa, nici „profesia”, ca să-i poată 
trimite o scrisoare. Cu toate acestea, a adresat o scurtă 
misivă pe numele maestrului. Şi s-a întâmplat ceva 
neaşteptat. Câteva zile mai târziu, maestrul a sosit în 
acel oraş şi i-a vizitat, zicând: „Dumnezeu mi-a cerut să 
vin la tine, căci, culcând bolnavul în pat, ai zis că numai 
Dumnezeu îți poate veni în ajutor”. 

Stupefiaţi, l-au întrebat cum de ştia toate astea. 
Atunci, maestrul le-a răspuns cu un calm perfect: 
„Pentru cei care aud şi văd, nu există nici distanţă, nici 
barieră”. După aceste cuvinte, maestrul a cerut să i se 
aducă un pahar cu apă proaspătă. Soldatul care era 
ordonanța soțului surorii E.J. a adus un pahar cu apă. 
Atunci, maestrul a luat o linguriţă, a umplut-o cu apă şi 
i-a dat-o bolnavului s-o bea. După nici o jumătate de 
oră, bolnavul s-a ridicat şi a început să se plimbe prin 
cameră. Stomacul îi era foarte uşurat şi, deşi slăbit şi 
epuizat, în cursul serii s-a simţit însănătoşit complet. 
Maestrul i-a spus că-şi putea relua lucrul de a doua zi. 

La puţin timp după aceste fapte, medicul de serviciu 
însărcinat să vegheze asupra stării bolnavului a venit la 
domiciliu. Îndată ce a intrat în cameră şi l-a văzut pe 
pacient plimbându-se vesel şi sănătos, a zis: „Numai o 
minune poate să explice această ameliorare atât de 


neaşteptată. Mă aşteptam ca tratamentul să dureze nu 
zile, ci săptămâni întregi”. 

Medicul a făcut cunoştinţă cu maestrul şi au 
discutat îndelung despre diferite subiecte. Printre altele, 
maestrul i-a explicat că, în afara mijloacelor medicale, 
există şi alţi factori care pot salva un om. În urma 
acestei conversații, maestrul a fost invitat de serviciul 
unde lucra soţul vindecat, ca să ţină o conferință. Ceea 
ce s-a şi întâmplat. 

Odată, cu ocazia unui sejur al maestrului în casa lui 
E.J., ordonanța soțului l-a văzut pe fereastră pe maestru 
rugându-se. Întreaga cameră era luminată de o lumină 
extraordinar de blândă. Dimineaţa, a întrebat-o pe sora 
E.J.: „Ce fel de domn e oaspetele vostru? Nu-i un om 
obişnuit. Hainele lui străluceau şi în toată camera se 
revărsa acea lumină”. Ea a încercat să-l convingă că era 
un efect al imaginaţiei sale, dar el a persistat să susţină 
contrariul. Aşa că, neavând încotro, sora E.J. i-a 
povestii tot ce ştia despre maestru. 

La fel, mai târziu, în luna februarie a aceluiaşi an 
1905, familia surorii E.J. a fost martora unor lucruri şi 
fapte uimitoare, care dovedeau cât se poate de clar că 
oaspetele lor era un om extraordinar. În cursul unei 
excursii împreună cu soțul lui E.J., maestrul i-a trecut 
pe deasupra unei prăpăstii, ducându-i teferi în vârful 
spre care se îndreptau. În cursul aceleiaşi excursii, 
maestrul a manifestat o bucurie evidentă în momentul 
în care, pe neaşteptate, a început să ningă, ca şi cum 
asta ar fi adus varietate călătoriei, preschimbând 
monotonia zilelor care treceau. Odată, ajunşi la un 
torent adânc şi vijelios, imposibil de trecut prin vad, li s- 
a adresat însoţitorilor descurajaţi zicându-le: „Nu vă 


îngrijoraţi! Va sosi curând un om cu maşina şi ne va 
trece torentul”. 

Într-o zi, în timp ce urcau pe munte, o haită de câini 
ciobăneşti au abandonat turmele care treceau prin jur şi 
s-au repezit spre ei. Erau atât de feroce, încât E.J. a 
crezut că-i vor face bucăţi. Atunci, maestrul s-a aşezat 
în faţă, calm, şi, când câinii s-au apropiat cam la un 
metru, s-au oprit, au aruncat o privire, s-au întors 
scheunând, ca şi cum acolo, în jurul maestrului, s-ar fi 
ridicat o barieră insolită. 

Încă ceva a impresionat-o profund pe sora E.J. după 
întoarcerea din excursie. Între timp, se mutaseră şi 
locuiau la Târnovo. Atitudinea maestrului s-a schimbat 
când l-a văzut pe soţul ei tăind un cais plin de fructe. 
Maestrul s-a închis în camera lui şi a refuzat mâncarea 
timp de trei zile. După trecerea acelor trei zile, i-a spus 
surorii: „Ştii că doborârea unui arbore poate să atragă o 
nenorocire? Trebuie să respectăm tot ce e viu şi a fost 
creat de Dumnezeu”. Atunci au înţeles gazdele motivul 
postului de trei zile. 

Sora E.J. a mai notat un fapt ciudat: „Când a fost 
asasinat Stambolov (Mare om de stat din acea perioadă 
(n.ed.)), maestrul era la noi la Târnovo. În cursul cinei, 
ni s-a adresat şi a spus: «A fost asasinat Stambolovb. 
Am întrebat dacă această ştire îngrozitoare fusese 
anunţată în ziare şi el a răspuns: «Crima tocmai a fost 
comisă şi ziarele n-au reuşit încă să comunice ştirea». 
După câte îmi amintesc, acelaşi lucru s-a întâmplat şi la 
asasinarea ministrului Petkov”. 

Sora E.J. a mai scris: „Maestrul ne-a prezis că 
fratele meu, care se afla pe front în timpul războiului 
balcanic, se va întoarce rănit. dl vei primi la Târnovo, 


după ce va cădea Adrianopole!», ne-a spus el. Şi aşa s-a 
şi întâmplat”. 

Sora E.J. a notat încă multe întâmplări pe care nu le 
vom aminti aici, căci nu este singura. Un mare număr 
de fraţi şi de surori au scris lucruri interesante. Totuşi, 
nu se pot aminti toate într-un singur volum. 

În încheiere, vom cita cuvintele maestrului: „Dacă 
bulgarii urmează căile lui Dumnezeu, vom poseda 
teritoriul care se întinde până la linia Enos-Midia; dacă 
se lasă împinşi de spiritul lor, vor trece prin multe 
încercări. Într-o zi, va trebui ca ţările balcanice şi slavii 
să se unească. Acesta e planul lui Dumnezeu. Dacă n-o 
fac, vor fi învinşi separat, deşi, mult mai târziu, vor 
căuta o cale de înţelegere”. 


UN INCIDENT PE FRONT (RELATAREA LUI G R.) 


Această relatare a fratelui G.R. ne arată şi ea că 
maestrul, în anumite împrejurări, ridica un colț din 
vălul care îi acoperea eul spiritual şi le oferea unora 
dintre discipoli posibilitatea de a întrezări ce ascundea 
cu atâta grijă. 

La vârsta de vreo 15 ani, fratele G.R. l-a văzut 
pentru prima oară pe maestru în oraşul lambol, în 1908. 
Reuniunea din acel oraş, cu ocazia prezenţei maestrului, 
a avut loc în casa părinţilor săi. Deşi foarte tânăr încă, a 
ascultat conferinţa cu cel mai viu interes. La sfârşit, în 
suflet i-a rămas o întrebare fără răspuns: „Ce este 


Dumnezeu?”. Mai auzise rostit acest nume, 
„Dumnezeu”, fără să aibă vreo idee despre ce putea să 
reprezinte. 


Într-o zi, după una dintre conferințele ţinute în 
familia lui, maestrul a plecat, dar tânărul s-a ţinut după 


el, obsedat de aceeaşi întrebare la care nu găsea 
răspuns. Continua să meargă în spatele maestrului fără 
să găsească curajul să-i pună întrebarea care nu-i dădea 
pace. Deodată, maestrul s-a întors spre el şi, fără să fie 
întrebat ceva, i-a zis: 

- Dumnezeu este o Entitate al cărei centru se 
găseşte peste tot şi periferia, nicăieri. 

Astfel a primit G.R. răspuns la întrebare; sensul 
acestuia nu l-a putut înţelege imediat, dar a devenit 
pentru el subiect de meditaţie. Abia mai târziu a 
priceput că nu putea să vorbească despre Dumnezeu în 
mod concret, ca despre un obiect sau despre o fiinţă vie 
din lumea noastră, ci ca despre ceva care n-ar putea fi 
conceput în întregime de rațiunea omului. Au trecut anii 
şi fratele G.R. a ajuns la vârsta serviciului militar. 
Atunci, a căzut pradă unui mare conflict de conştiinţă, 
provocat de exigenţele jurământului militar şi învăţătura 
Frăției, conform căreia nu trebuia să ucidă. 

În 1914, maestrul a venit într-o zi la lambol. Fratele 
G.R. l-a rugat să-i ofere o soluţie la această dilemă. 
Maestrul i-a spus: 

- Dacă omul e pe cale să doarmă şi se rosteşte 
asupra lui un jurământ în numele lui, omul nu este 
răspunzător. Discipolul Frăției este în afara războiului. 
Chiar dacă l-ai trimite în fundul iadului, trebuie să ştie 
că şi acolo există suflete care au nevoie de ajutorul lui. 
În cazul în care conştiinţa discipolului nu este de acord 
cu ceea ce este obligat să facă, de exemplu, jurământul 
prestat în afara voinţei sale, atunci nu este răspunzător. 

Asta s-a şi întâmplat. Războiul a fost declarat în 
decembrie 1915. Armatele bulgare au invadat Serbia. Pe 
frontul unde se afla fratele G.R., lucrurile s-au aranjat în 
aşa fel încât, atunci când regimentul se afla pe câmpul 


de luptă, compania lui G.R. a fost rezervă. Şi asta s-a 
făcut de la sine, spontan, fără intervenţia cuiva. 

Puțin mai târziu, fratele G.R. a fost transferat pe 
frontul din Salonic, la frontiera sârbo-greacă. Inamicul 
luase poziţie în câmpie, în timp ce armatele noastre 
ocupau un loc ridicat în munţi. Noaptea, trebuiau să se 
deplaseze în posturi secrete. În fața unităţilor noastre 
militare se găsea un teren a cărui pantă era de 
aproximativ 30*. La stânga, se afla o stâncă abruptă, la 
care se putea ajunge pe un drum aproape orizontal, în 
timp ce, în partea de jos, panta la început era lină, ca 
apoi să devină brusc verticală. Sus de tot, puţin la 
dreapta stâncii Petrenik, se găsea plasat un post secret. 

Într-o noapte, exact la ora douăsprezece, fratele G.R. 
se afla la postul lui de santinelă. Deodată, postul nostru 
de lângă stâncă a deschis focul. Tirul era îndreptat spre 
locul în care stătea G.R. Nimic nu se vedea în 
întunericul nopţii, dar fratele G.R. a înțeles că 
regimentul era în stare de alertă şi că-şi ocupase 
poziţiile. Inamicul n-a reacţionat. Noaptea următoare, pe 
când fratele G.R. era tot de santinelă, s-a întâmplat 
acelaşi lucru. A treia noapte, fratele G.R. se afla din nou 
de gardă lângă o stâncă de mărimea unui om. A răsărit 
luna şi el a început să se gândească la distanţa mare 
care îl despărțea de casă şi la flagelul care era războiul, 
pentru omenire. Gândurile i se îndreptau spre prietenii 
de la lambol, apoi spre soarta omului, a cărui evoluţie 
era atât de departe de ideile Frăției. La un moment dat, 
aruncând o privire spre sud, a observat în depărtare 
oameni care făceau incursiuni spre muncelul unde se 
afla postul. Totuşi, nu se auzeau împuşcături dinspre 
Petrenik: soldaţii dormeau adânc. În acel moment, G.R. 
nu era în stare să decidă ce trebuia să facă. Dacă îi 


trezea, ar fi început să tragă şi să pună regimentul în 
stare de alertă. Dacă n-o făcea, trupele inamicului 
puteau să-i captureze de vii. În ambele cazuri, ar fi 
existat victime. Şi G.R. nu voia să fie el cauza. Se găsea 
într-o situație foarte neplăcută. Era o adevărată 
încercare din care ar fi putut scăpa fără să-şi încalce 
principiile de discipol. Şi, în acea noapte de angoasă, şi- 
a amintit cuvintele maestrului, care spusese că 
discipolul Frăției Albe este în afara războiului, în acea 
stare de anxietate, dar şi de rugăciune, privirile i s-au 
îndreptat în faţă şi, în penumbra nopţii luminate de 
razele lunii, a văzut imaginea maestrului, care, până la 
mijloc, părea să plutească în spaţiu. A observat că purta 
un cordon la haină. A auzit o voce care a zis de trei ori: 
„Nu e nimic!” După ce a auzit aceste cuvinte, G.R. a 
observat dispariţia imaginii. După ce totul s-a terminat, 
fratele G.R. a trezit santinela care trebuia să-l schimbe 
şi aceasta a remarcat şi ea acea incursiune a unor 
oameni venind dinspre câmpie. Ceilalţi soldaţi s-au trezit 
şi ei, dar G.R. le-a spus să nu tragă, că răspunde el de 
toți. 

Încurajat de acea viziune, fratele G.R. a zis că o să 
coboare spre câmpie ca să verifice personal ce se 
întâmpla. Ajuns la capătul de jos al pantei, a constatat 
că la poalele stâncii se găseau tufe mari de ferigă ce se 
legănau în bătaia vântului, creând iluzia unor oameni 
care înaintau pe furiş. 

A trecut mult timp de la acel eveniment, care se 
ştergea treptat din memoria lui G.R. În plus, el a început 
să se îndoiască de acea viziune de noapte, zicându-şi că 
fusese doar o iluzie sau o halucinație. A continuat să-şi 
îndeplinească sarcinile până în ziua în care i s-a acordat 
o permisie. Înainte să plece spre lambol, s-a oprit o zi la 


Sofia şi s-a dus să-l vadă pe maestru, care locuia atunci 
pe strada Opalcienska nr. 66. Maestrul l-a primit în prag 
şi a început să vorbească cu el. În timpul discuţiei, G.R. 
a avut ideea să-l întrebe despre acea viziune, dar l-a 
reținut timiditatea. Cum maestrul avea, probabil, şi alți 
vizitatori, a hotărât să-l elibereze de prezenţa lui. Când 
să-şi ia rămas-bun, maestrul i-a zis: „Nu-mi uita 
adresa!”. Fratele a răspuns că ştia bine adresa, strada 
Opalcienska nr. 66. „Nu, nu, în caz de nevoie, să mă 
chemi din nou!” a replicat maestrul. Abia atunci a avut 
fratele G.R. curajul să întrebe: „Maestre, a fost adevărat 
ce mi s-a întâmplat în noaptea aceea?” - „A fost adevărat 
şi, în caz de nevoie, să mă chemi din nou!”, a răspuns 
maestrul. Fratele G.R. a fost stupefiat de memoria 
maestrului, care avea întâlniri atât de numeroase cu 
multe persoane din diferite oraşe ale ţării. 

Maestrul vedea şi ştia, cu o claritate extraordinară, 
tot ceea ce-i privea pe cei care îi urmau învăţătura. 

Vom reproduce încă o altă conversaţie pe care G.R. 
a avut-o cu maestrul, deoarece este foarte semnificativă. 

Pe la sfârşitul verii anului 1918, se afla din nou în 
permisie. Când şi-a părăsit oraşul natal ca să vină la 
Sofia, era foarte deprimat, căci se gândea că războiul va 
dura încă mult timp, în plus, în tren era o îmbulzeală 
atât de mare de soldaţi, încât i s-a stricat ceasul. Asta l- 
a întristat şi mai mult, deoarece a văzut în asta un semn 
că nu se va întoarce acasă viu. 

Ajuns la Sofia, fratele s-a dus să-l vadă pe maestru 
şi l-a rugat să-i spună cât se poate de simplu dacă nu 
cumva de data asta i se va sfârşi viaţa. 

Maestrul a păstrat un moment tăcerea, apoi privirile 
i s-au fixat deasupra orizontului. La un moment dat, a 
fost străbătut de un fior şi fratele G.R. s-a tulburat, 


aşteptându-se ca maestrul să-i confirme temerile. Dar 
maestrul s-a întors spre el şi l-a întrebat: 

- Te-ai aflat pe o înălţime unde se află un luminiş în 
mijlocul fagilor? Şi acolo, în acel luminiş, au fost mulţi 
morți din amândouă taberele? 

- Am trecut printr-un astfel de loc, dar regimentul 
nostru luptase acolo cu două zile înainte. Ba chiar au 
fost lupte corp la corp şi luminişul era plin de cadavrele 
soldaților bulgari şi sârbi. 

G.R. aştepta cu nerăbdare urmarea. După o scurtă 
tăcere, maestrul a spus: 

- Vei merge pe front şi te vei întoarce! 

Foarte vesel, fratele G.R. i-a mulţumit şi a plecat. 

În ziua de 18 august 1918, francezii a străpuns 
frontul şi au încercuit o mare parte din armata bulgară. 
Senegalezii i-au făcut prizonieri pe soldaţi! bulgari şi i- 
au dus la Salonic. Familia lui G.R. a fost anunţată că 
acesta fusese dat dispărut. După aceasta, tatăl lui G.R. 
l-a întâlnit pe maestru la Târnovo, în momentul 
Congresului din 1919. 

- Maestre, ce s-a întâmplat cu fiul meu? a întrebat 
tatăl, disperat. Se va întoarce teafăr acasă? 

- Da, se va întoarce, a răspuns maestrul. 

- Peste cât timp? 

- Cât timp a stat losif în închisoare? 

- Doi ani, a răspuns tatăl. 

- În acest moment, tocmai trece printr-un examen şi 
îl vei vedea peste doi ani. 

Doi ani mai târziu, la 19 august, fratele G.R. s-a 
întors la Sofia. 


MONEDA DE CINCI LEVA 


Odată, în cursul uneia dintre călătoriile sale, 
maestrul se afla la Varna. Acolo, l-a întâlnit pe librarul 
ambulant T.A., bine cunoscut în acea perioadă. T.A., 
foarte entuziasmat de întâlnirea cu maestrul, a hotărât 
să-l invite la masă la un restaurant vegetarian care 
tocmai fusese inaugurat. T.A. şi unul dintre apropiații 
lui, pe care i-l prezentase maestrului, s-au îndreptat 
spre restaurant. Pe drum, T.A. a fost cuprins de o mare 
tulburare. Îşi amintise că, schimbându-și de dimineaţă 
costumul, îşi uitase portofelul şi n-avea niciun ban. l-a 
venit ideea să se întoarcă acasă, dar ar fi pierdut foarte 
mult timp. Mărturisirea adevărului i se părea umilitoare 
şi jenantă, după ce făcuse acea invitaţie. Pe măsură ce 
timpul trecea, neliniştea îi devenea tot mai mare... şi se 
apropiau deja de restaurant... Deodată, cei trei bărbaţi 
au văzut strălucind la picioarele lor o monedă de cinci 
leva. Maestrul s-a oprit, a arătat cu degetul moneda de 
cinci leva şi i-a şoptit lui T.A.: 

- Frate A., uite banii pentru dejun! Nu-ţi face griji! 

T.A. s-a simţit eliberat de o povară grea, dar cel mai 
mult s-a minunat că maestrul îi citise parcă gândurile 
pline de nelinişte. 


FĂRĂ MINCIUNĂ 


În cursul unuia dintre ultimii lui ani de pe Pământ, 
maestrul a simţit într-o zi dorinţa să meargă pe Muntele 
Musala. L-a chemat pe fratele Boian Boev şi i-a zis: 

- Putem să organizăm o excursie până la Musala? 

Entuziasmat, fratele B.B. s-a ocupat imediat de tot 
ce era necesar. S-a dus repede la fratele B.N. şi l-a 
informat ce dorea maestrul. Cei doi frați au început să 
se gândească cum să procedeze. Problema era 


procurarea unui automobil cu care să meargă până la 
Ciam-Koria. Maşinile erau supuse atunci unei 
reglementări severe, ca urmare a lipsei de benzină. Se 
făceau economii şi era foarte greu să se obţină 
autorizaţia pentru folosirea benzinei. Era acordată doar 
pentru cazurile cele mai urgente. Fratele B.N. i-a zis lui 
Boian Boev: 

- Voi merge la agenţie ca să obţin un permis. 

S-a dus şi a văzut că la ghişeu era o coadă lungă. 
Funcţionarul de la ghişeu era nepăsător, rece şi distant 
ca un idol. Nu elibera permis decât pentru transportul 
bolnavilor. Pentru celelalte cazuri, era neînduplecat, 
limitându-se să rostească un „nu” scurt şi categoric. 

Pe când îşi aştepta rândul, fratele B.N. era foarte 
tulburat, deoarece nu prea ştia ce motiv să invoce. Apoi, 
şi-a zis: „Fratele Boian chiar e bolnav, îl doare rău 
piciorul. Asta ştie toată lumea”. Acel motiv ar fi putut fi 
de folos, totuşi B.N. nu se simțea cu conştiinţa 
împăcată. În fond, nu era acelaşi lucru... Gândindu-se 
astfel, a ajuns la ghişeu. Altă soluţie nu exista. 

- O maşină pentru Ciam-Koria, a zis B.N. 

- Motivul? 

- Este vorba de un bolnav, a răspuns B.N. 

Permisul a fost eliberat. B.N. l-a pus în buzunar şi a 
plecat spre Izgrev. Dar nu putea să scape de un fel de 
tulburare. Îşi zicea că ceva nu era în ordine. La sosire, 
La găsit pe fratele Boian Boev, care îl aştepta cu 
nerăbdare. 

- Am obţinut un permis, i-a spus B.N. lui Boian. 

Boian a pornit în grabă spre casa maestrului şi a 
bătut la uşă. După un minut-două, maestrul a apărut la 
uşă şi Boian s-a grăbit să se laude: 


- Maestre, am obţinut deja permis pentru un 
automobil. 

Maestrul, cu un aer foarte serios, gânditor, a primit 
vestea cu răceală. L-a fixat un moment cu privirea pe 
Boian, apoi a zis: 

- Nu urc într-o maşină obţinută cu preţul unei 
minciuni! Apoi, s-a retras şi a închis uşa. 

Fratele Boian s-a întors descumpănit şi a zis abătut: 

- Maestrul nu vrea maşina obţinută printr-o 
minciună! 

Acest răspuns dur l-a lovit ca o măciucă pe B.N. 
Fără să ezite, şi-a luat pălăria şi s-a repezit din nou la 
agenţie. Nu s-a mai oprit în faţa ghişeului, s-a îndreptat 
direct spre biroul şefului de serviciu. Acesta era un 
tânăr în uniformă, cu un chip amabil. 

- Maestrul nostru şi-a exprimat dorinţa să meargă la 
Muntele Mussala, domnule şef. Avem nevoie de o 
maşină ca să mergem până la Ciam-Koria. 

Fără nici cea mai mică ezitare, tânărul a întins 
mâna şi a luat o foaie de hârtie dintr-un teanc de pe 
birou, a scris pe ea „da” şi a semnat. 

Având în vedere numărul mare de oameni care se 
înghesuiau în faţa lui, „cerberul” de la ghişeu n-a 
recunoscut acea persoană care se prezenta pentru a 
doua oară. Bazându-se pe încuviințarea şefului, a 
eliberat un nou permis. 

De data aceasta, fratele B.N. a zburat pur şi simplu 
la Izgrev, l-a găsit pe Boian, i-a întins permisul şi i-a zis: 

- Uite o autorizaţie obținută fără minciună! 

Boian s-a repezit la maestru. 

- Maestre, iată un permis obţinut fără minciună, a 
zis el îndată ce maestrul a apărut în prag. 

Maestrul a zâmbit şi a întrebat: 


- Am putea să pornim la drum vineri? 

Nu mai existau inconveniente. Au pregătit în grabă 
proviziile şi hainele de care ar fi avut nevoie şi vineri au 
pornit spre munte. 

A fost ultima dată când maestrul a urcat pe Musala. 
Părea că urma să-şi ia rămas-bun de la piscurile 
îndrăgite, unde îşi dusese de atâtea ori discipolii şi 
despre care compusese un cântec. 

Tot timpul cât a urcat, maestrul a fost serios, 
taciturn, concentrat. Mergea lent, oprindu-se deseori ca 
să cuprindă cu privirea panorama. Maestrul îşi lua deci 
rămas-bun de la munţi. Privea rând pe rând falezele, 
formidabile şi minunate, piscurile luminate de soare. Le 
privea îndelung, inspirând adânc aroma brazilor şi a 
ienuperilor, oprindu-se o clipă pe câte o podişcă şi 
cufundându-şi privirea în apa torentelor cu puritate de 
cristal. Maestrul îşi lua rămas-bun de la acea lume atât 
de frumoasă pe care ne făcuse s-o cunoaştem şi s-o 
iubim. 

Acele trei zile, petrecute pe vârful cel mai frumos şi 
cel mai înalt din Bulgaria, au fost minunate... În fiecare 
dimineață, micul grup ieşea ca să salute soarele. 

Acea vizită este „înscrisă” acolo, în stânci. Nimic nu 
se pierde în Creaţie. Gândurile şi sentimentele tuturor 
celor care îl însoțeau pe maestru sunt înscrise acolo, ca 
şi cele ale maestrului. Într-o zi, clarvăzătorii vor citi acea 
„înregistrare”, în timp ce oamenii obişnuiţi vor simţi o 
stare de bine, o bucurie inexplicabilă, neştiind de unde 
vine. 

Nimic nu se duce iremediabil. Totul se păstrează în 
viața Totului. Trecutul, prezentul şi viitorul sunt doar 
Unicul, Indivizibilul, Eternul... 


DINTRE AMINTIRILE SURORII M P 


În culegerea de amintiri a surorii M.P. au fost 
descrise cazuri din care reiese cu claritate capacitatea pe 
care o avea maestrul de a vedea evenimentele din lumea 
cazuală - lucru inaccesibil unui om obişnuit - şi de a 
utiliza, pe plan fizic, ceea ce văzuse, cu o siguranță 
absolută, aşteptând cu seninătate evenimentele pe care 
le prevăzuse. 

Vom reproduce câteva extrase din notele luate de 
această soră. Astfel, la pagina 14 citim: 

„Aceasta s-a întâmplat la 12 septembrie 1933. 
Ministerul Instrucţiei Publice afişase ultimele liste cu 
numele de institutoare la Sofia. Numele meu nu apărea. 
Trebuia să mă reîntorc la Varna ca să-mi reiau acolo 
postul de institutoare. 

Foarte abătută, am pornit spre Izgrev ca să-mi iau 
rămas-bun de la maestru şi să-mi văd câţiva prieteni. 
Am făcut turul pajiştii şi am băut apă din frumoasa 
fântână de la Izgrev. Nuanţele minunate ale toamnei 
înfrumuseţau apusul, în jurul fântânii, aleea era 
acoperită de frunze. Fără să mă gândesc, am luat 
mătura din bucătăria fraţilor noştri şi am început să 
mătur. 

- A, mături! Faci bine, Milca! 

Era maestrul, care se apropiase de mine fără să-mi 
dau seama. 

Am tresărit şi m-am ridicat. 

- Ce se aude cu numirea ta? m-a întrebat el. 

- Nimic, maestre. Asta e ultima zi şi n-am fost 
numită la Sofia. Plec mâine spre Varna, să nu-mi pierd 
şi locul de acolo. 


- Du-te imediat la Inspectorat şi încearcă din nou, 
m-a îndemnat el. 

Maestrul vorbea cu o voce calmă, dar convingătoare. 

- Dar a trecut ora de primire! 

- Îți spun totuşi să te duci acolo! a insistat el. 

Cu voce blândă au fost rostite în urechile mele acele 
cuvinte la care n-am putut rezista. 

- Termin de măturat şi mă duc, am răspuns. 

Apoi mi-am continuat treaba. Maestrul mă privea cu 
atenţie. După ce-am terminat, am dus mătura la locul 
ei, am sărutat mâna maestrului şi am pornit spre oraş. 
Nu ştiu cum şi de ce, dar mă simţeam foarte uşoară. 
Eram fericită că maestrul îmi acordase atâta atenţie. 

Am intrat pe culoarul întunecos al Inspectoratului 
fără să ştiu ce căutam acolo. Primirile se făceau doar de 
la 10 la 12 şi acum era aproape ora 13! Am rătăcit 
câteva minute din uşă în uşă, fără să ştiu unde să bat. 

- O, salut, Milca! Ce faci aici? 

Era vocea unei cunoştinţe, jurnalistul A.G., care 
ieşea din cabinetul preşedintelui. 

- De o lună vin aici în fiecare zi, în legătură cu 
numirea mea, i-am răspuns foarte surprinsă. 

Acel om ştia că familia mea locuia la Sofia, că aveam 
grijă de ea şi eram obligată să lucrez la Varna. N-a zis 
nimic, dar mi-a făcut semn să aştept şi s-a întors în 
biroul preşedintelui. După câteva minute, inspectorul a 
intrat şi el în acelaşi birou. Auzeam că se vorbea cu 
multă  însufleţire. După nici douăzeci de minute, 
jurnalistul a apărut în uşă şi m-a invitat să intru în 
birou. 

- Semnează actul de intrare în funcţie, mi-a zis el. 


Am semnat documentul ca în vis. Jurnalistul m-a 
felicitat pentru numire şi am ieşit amândoi din birou 
foarte mulţumiţi. 

- Domnule G., vă mulţumesc pentru marele serviciu 
pe care mi l-aţi făcut, am zis emoţionată. Cum se face că 
nu v-am întâlnit până acum? 

- Şi totuşi m-ai întâlnit la momentul oportun, mi-a 
răspuns. Au numit astăzi o tânără din Sofia, fiica unică 
a unui arhitect dintr-o familie foarte avută. Dar, după ce 
le-am explicat care era situaţia ta materială, au fost de 
acord să te numească pe tine. La revedere! Mă grăbesc 
să ajung la ziar. 

Şi a plecat. 

Ca într-un vis, am zburat la Izgrev, cu actul de 
numire în mână, zicându-mi: «Maestre, sunt numită la 
Sofia! Cum aţi ştiut în ce moment trebuia să mă aflu la 
Inspectorat? Ah, maestre, cât de puţin vă cunoaştem! Vă 
mulțumesc din toată inima!». 

În minte cu aceste gânduri, nu mi-am dat seama 
când am ajuns la Izgrev. 

În faţa sălii, înconjurat de fraţi şi de surori, maestrul 
vorbea. Când m-am apropiat de grup, a schiţat un 
zâmbet privindu-mă şi a zis cu voce blândă: 

- Şi, acum, munceşte şi învaţă! 

Nimeni dintre cei de față n-a înţeles ce se 
întâmplase. 

Munceşte şi învață! Aceste cuvinte au rămas adânc 
gravate în conştiinţa mea. Am sărutat mâna maestrului 
şi m-am întors acasă ca să le duc alor mei vestea cea 
bună”. 

În alt pasaj, sora M.P. povesteşte: 

„în timpul vacanței mari, lucram pe un teren de 
sport pentru copii. Singura mea relaxare era să mă duc, 


după muncă, la lIzgrev. Am hotărât să petrec acolo 
nopţile o lună întreagă. Mi-am găsit un cort şi am căutat 
în ce loc să-l instalez. Am decis să-i cer sfatul 
maestrului. 

- Aşază-l pe locul care îi aparţine fratelui Ştefan, mi- 
a zis el. 

- E foarte aproape de pădure... mi-ar fi frică! am zis 
cu glas nesigur, deşi nu eram chiar foarte temătoare din 
fire. 

- O să-ţi trimit un paznic, a zis în glumă maestrul. 

Pentru că n-aveam de ales, am acceptat. Îmi 
spuneam că maestrul o să mă păzească cu gândul. 

În aceeaşi zi, care era din nou duminică, doi fraţi 
mi-au montat cortul pe locul indicat de maestru. Au 
construit în faţa lui o măsuţă şi o bancă mică din lemn. 

Nu mai dormisem niciodată într-un astfel de mediu. 
Cortul era alb şi mi se părea o barcă în care navigam pe 
nu ştiu ce mare. Zefirul bătea în vârtejuri, în timp ce, 
din când în când, copacii legănau încetişor pânzele 
bărcii mele albe. Era minunat! Tăcerea nopţii şi a 
pădurii din apropiere îmi liniştea sufletul, alungându-mi 
toată oboseala. 

În prima noapte, înainte de a mă culca, pe când 
legam şireturile intrării în cort, am tresărit, căci exact în 
fața mea stătea culcat un mare câine-lup. În clipa 
următoare, asta a început să mă amuze. Mi-am zis: 
«Cum a găsit tocmai acest loc din faţa cortului meu, ca 
şi cum ar vrea să mă păzească?». M-am culcat liniştită. 
În zori, câinele nu mai era acolo. 

Plină de antren şi relaxată, m-am dus la muncă. 

Seara, m-am grăbit să mă întorc în «barca» mea. Am 
stat un lung moment pe bancă privind stelele. Mi se 


părea că sufletul se ameţise de liniştea nopţii, căci abia 
dacă percepeam un susur misterios. 

Când steaua păstorilor a coborât mai jos, spre vest, 
am intrat în cort să mă culc. De fiecare dată când legam 
şireturile de la intrare, vedeam acel câine mare culcat în 
faţă. 

Ce coincidenţă ciudată! Şi asta toată noaptea! Chiar 
era o întâmplare? 

Toată luna în care mi-am petrecut nopţile în cort, 
câinele a venit mereu să se culce în fața lui şi, 
dimineaţa, când ieşeam, nu mai era acolo. 

Cine îmi trimitea un paznic tăcut? 

Ah! Ce maestru minunat aveam!” 


DECEMBRIE 1944 


În cei 22 de ani de existență a Şcolii oculte din 
Bulgaria (1922-1944), s-au petrecut multe evenimente, 
atât în interior, cât şi în exterior. Maestrul le urmărea cu 
multă atenţie. Deseori, pe chipul lui se putea citi o grijă 
profundă cauzată de comportamentul oamenilor, aflat în 
contradicţie flagrantă cu exigenţele învăţăturii divine. 

În acei 22 de ani, a ajutat multe persoane aflate în 
suferință. 

A început iarna anului 1944. Luna decembrie era cu 
multă zăpadă şi foarte friguroasă. Ultimele zile ale 
anului treceau şi, odată cu ele, se scurgea şi timpul 
acordat existenţei şcolii. Maestrul nu mai venea la 
conferinţe şi în comunitatea de la Izgrev se şoptea că era 
bolnav. Aceasta ni se părea ceva ciudat şi chiar 
incredibil, dat fiind că eram obişnuiţi să-l vedem în 
maestru pe vindecătorul celor care sufereau, şi nu un 
bolnav. 


Nimeni nu ştia de ce suferea. În ceasurile grele în 
care trebuia să părăsească acest pământ şi acel corp, 
rostise de câteva ori, încetişor, aceste cuvinte: „O mică 
sarcină a fost dusă la bun sfârşit”. 

Discipolii au înţeles că nu mai avea nimic de făcut 
pe acest pământ într-un corp omenesc. 

În ziua de 27 decembrie 1944, un ultim oftat i-a ieşit 
printre buze şi, a doua zi, pe 28, era culcat, parcă 
adormit în patul lui, pentru ultima oară, ţinând cu o 
mână Biblia pe piept, în sală, o harpă lăsa să se audă o 
melodie profundă şi emoţionantă, plină de durere şi, de 
jur împrejur, discipolii plângeau în tăcere. 

În acord cu o comunicare trimisă de Gheorghi 
Dimitrov (Gheorghi Mihailov Dimitrov (1882-1949) a fost 
un politician bulgar, lider al Partidului Comunist şi unul 
dintre principalii activişti ai Cominternului. A fost prim- 
ministru al Bulgariei în 1945-1949 (n.tr.)), aflat în acea 
perioadă la Moscova, s-a acordat autorizaţia ca maestrul 
să fie înmormântat la Izgrev. Într-o şedinţă, Consiliul de 
Miniştri, printr-un protocol semnat de Anton lugov 
(preşedintele Consiliului la acea vreme), a confirmat acea 
autorizaţie şi maestrul a fost înmormântat în grădina de 
la Izgrev. Până în ziua de astăzi, mormântul lui este 
păstrat în stare perfectă. 

„În împlinirea voinţei lui Dumnezeu stă forța 
sufletului omenesc”. 

Aceasta este singura inscripţie din jurul 
pentagramei gravate pe mica placă rotundă, din 
marmură, de pe mormântul maestrului. 


V. EXTRASE DIN CUVINTELE MAESTRULUI 


Tot ce-am prezentat până acum despre familia sa, 
despre calea ciudată a tatălui său, preotul Constantin 
Deunovski, ca şi despre tinereţea, studiile şi calea pe 
care maestrul Beinsa Douno a urmat-o până în ziua în 
care a deschis Şcoala, apoi a părăsit această lume nu 
este de ajuns ca să-i putem face înţeleasă învăţătura. De 
aceea, în paginile următoare, vom prezenta un rezumat 
al operei sale imense, generatoare de viață, sub formă de 
extrase substanțiale. 


va i 


ra 
pi si 


La parter, sala de reuniune. La etajul întâi, CAMERA 
MAESTRULUI (BALCON) 


N Sala de reuniune (vedere parţială) 


CONVERSAȚIE DESPRE RĂDĂCINĂ, TRUNCHI ŞI 
ALTOI 


Credem că sarcina noastră principală în viaţă este 
să ne găsim adevărata cale. Cum trebuie să înțelegem 
„calea adevărată”? Ea este calea care îl face pe individ să 
înțeleagă sensul existenţei sale şi drumul care-i va 
permite să fie cel mai util aproapelui şi propriei evoluții. 

Reproducem o conversaţie dintre maestru şi un grup 
de discipoli, care s-a transformat pe nesimţite în 
conferință pe un anumit subiect. 

Nu de puţine ori se întâmpla aşa fie pe pajiştea de la 
Izgrev, în zilele însorite, după exerciţiile de paneuritmie, 
fie în cursul opririlor de la plecarea sau de la întoarcerea 
dintr-o excursie pe munte. Trăiam atunci minute în care 
maestrul era în mod special generos. Atunci, ascultam 
cuvintele cele mai preţioase despre viaţă, ca şi cum, 


printr-o putere magică, el culegea mari adevăruri direct 
din ceruri. 

Conversaţiile începeau ori în urma unei întrebări 
adresate lui, ori când maestrul se pornea deodată să 
transmită în cuvinte subiectul meditaţiilor sale; ne aflam 
atunci, într-un mod neaşteptat, în fața unei probleme 
nedescoperite. 

- De ce lumea de-acum este în plin avânt al reuşitei 
materiale? a întrebat un frate. Din moment ce lucrurile 
stau astfel, din moment ce interesul material personal îl 
conduce pe individ, nu este clar că trăim într-o perioadă 
în care avântul spiritual este frânat? 

Maestrul şi-a îndreptat privirea în față, spre estul 
pajiştii, acolo unde prin frunzişul copacilor scânteiau ca 
nişte stele strălucitoare razele soarelui, deja destul de 
sus la orizont, şi a început să vorbească domol: 

- Ar fi astfel dacă în sufletul omului n-ar exista un 
impuls, deseori inconştient, care salvează multe 
persoane, împiedicându-le să se afunde în hăurile 
materiei şi în umbra amăgitoare a iluziei. În pofida 
tuturor eforturilor pe care le fac oamenii ca să se 
convingă, pe ei şi pe ceilalți, că ideea vieţii este ascunsă 
doar în succesul material, nu pot nici măcar să 
ascundă, pornind de la observarea de sine, că lucrul 
principal pe care l-au avut în viață a fost un impuls 
interior, pe care l-au conştientizat mai devreme sau mai 
târziu. Pentru ca un om să înceapă să urmeze o anumită 
învățătură, o doctrină sau o filosofic, trebuie ca impulsul 
să vină dinăuntrul lui. Oamenii care sunt materialişti 
convinşi să verifice ei înşişi ca să înţeleagă că nu doar 
literatura pe care au citit-o, nici doar influenţele 
exterioare nu sunt cauza pentru care au început să 
urmeze acea cale. Momentul decisiv care le-a marcat 


primii paşi în acea direcţie sau în alta a venit din 
interior. Dacă n-ar fi aşa, ei ar accepta fiecare altă 
influenţă exterioară şi ar susține tot felul de alte idei. 
Dacă asta e adevărat pentru cel care n-are nicio legătură 
cu realitatea spirituală, cu atât este mai adevărat pentru 
cei care recunosc existența unei cauze inițiale. Ca să ne 
convingem de înalta valoare şi de importanţa impulsului 
interior, să ne punem întrebarea următoare: Când sunt 
cel mai nefericiți oamenii de pe acest Pământ? Atunci 
când îşi pierd bogăţia exterioară, sau când îşi pierd 
siguranţa interioară? Când pierderea este exterioară şi 
entuziasmul interior este păstrat, totul e mai uşor de 
reparat. Este mai greu când dispare credinţa în ceea ce 
devenise pentru ei un ideal. Atunci, viaţa îşi pierde 
sensul. Există indivizi la care acest proces se realizează 
foarte rapid. Un insucces, o dificultate în viaţă pot să 
devină cauza unei decepţii şi a unei catastrofe. Această 
categorie de oameni nu cunosc legea schimbului dintre 
situaţiile opuse care sunt indispensabile pentru evoluţie. 

- Care este acest schimb? 

- Viaţa pe Pământ este astfel încât, dacă două 
persoane se prezintă la un concurs, una dintre ele 
câştigă şi este bucuroasă, iar cealaltă este necăjită. Şi 
prin bucurie, şi prin tristeţe se dobândeşte ceva pentru 
evoluţie. Există oameni care au trăit superficial. N-au 
cunoscut niciodată suferinţa şi au devenit superficiali şi, 
într-un fel, fără consistenţă. Când te-ai murdărit, te 
speli cu apă... dar apa se murdăreşte. Apoi, urmând 
calea ciclului etern, apa se purifică şi ne putem murdări 
din nou. Voi nu cunoaşteţi cauza nici a frumuseţii, nici 
a urâţeniei. Există cazuri în care urâţenia devine 
frumuseţe, în timp ce frumuseţea poate să aducă 
nefericire. Lumea este plină de aparente. Nimic din ce se 


pierde ori vi se poate lua nu este proprietatea voastră. 
Proprietatea voastră este doar ce aţi adus cu voi la 
naştere, ceea ce, după toate schimbările şi în toate 
condiţiile, rămâne în voi. Dacă, în cursul vieţii, omul 
reuşeşte să ajungă învăţat, toată această ştiinţă este un 
altoi la viaţa lui. Altoiul nu este una dintre calităţile 
fundamentale ale copacului. Când se rupe, copacul îşi 
dezvăluie natura iniţială. Un învăţat îşi poate pierde 
ştiinţa în urma unui accident sau a unei boli. Îi vor 
rămâne atunci calitățile înnăscute. Există cazuri în care, 
în urma unor depuneri acumulate în vasele sangvine, 
mari învăţaţi, de reputaţie mondială, şi-au pierdut 
Ştiinţa - valoarea lor grefată - şi au avut comportamente 
primitive stupefiante, grosolane şi chiar respingătoare. 
Multe dintre lucrurile vieţii - dintre ritualurile şi regulile 
bunei comportări - sunt astfel de grefe. Nu sunt 
elemente permanente ale eului omenesc. 

- Ce este mai important să dezvoltăm în viața 
noastră? a întrebat discipolul. Câţi învăţaţi şi oameni 
celebri se ocupă de eul lor? Nu este adevărat că întreaga 
viață a celor care s-au consacrat studiilor se petrece în 
perfecționarea specialităţii lor? 

- Da, aşa este. În cazul celor mai mulţi dintre cei 
care se ocupă de studii, grija lor este îndreptată spre 
dobândirea unui număr tot mai mare de cunoştinţe. Nu 
e lăudabil; ci de o mare importanţă este ca omul, în 
procesul evoluţiei sale, să se străduiască să-şi dezvolte 
calităţile fundamentale înnăscute. Aceasta este în 
realitate dezvoltarea spirituală. Atenţia acordată 
perfecționării a ceea ce este iniţial înnăscut nu trebuie 
să fie mai mică decât zelul acordat dezvoltării şi 
perfecționării grefei. Nu trebuie să ne mulţumim cu ce 
am devenit, ci să ne străduim să atingem cele mai înalte 


trepte ale progresului spiritual. Boul nu trebuie să se 
mulțumească cu coarnele lui, nici calul, cu copitele. De 
exemplu, cu ce ochi vede el satisfacția unui porc? Este o 
satisfacție umilitoare, respingătoare chiar. Aşa le apare 
celorlalte lumi superioare situaţia noastră din materia 
densă. Omul trebuie să fie sincer cu el însuşi şi să 
identifice iubirea de care s-a bucurat în viaţă cu unul 
dintre exemplele citate. Totuşi, nimeni nu trebuie să le 
facă reproşuri celorlalți pentru felul în care au cunoscut 
iubirea. Trebuie să ştim că viaţa pe Pământ este serioasă 
şi dificilă. Pământul este o şcoală grea şi oamenii sunt în 
permanenţă pe cale să dea examene. Nu trebuie să avem 
prea mare siguranță în noi înşine, ci să ne punem 
încrederea în Dumnezeu. Se cunosc cazuri în care 
gândurile şi convingerile oamenilor care şi-au consacrat 
viața lui Dumnezeu, atingând cele mai înalte culmi ale 
dezvoltării, au suferit perturbări şi au cedat. Mari 
învăţaţi au părăsit lumea ştiinţei lor atraşi de momeala 
unei frumuseți pământeşti. Au existat cazuri în care 
chiar sfinţi şi-au scurtat timpul acordat vocației lor ca să 
cedeze atracției unei frumuseți pământene care le-a 
apărut în faţa ochilor. Pe planeta noastră, există îngeri 
care se plimbă şi merg de colo-colo ca nişte domni 
distinşi care au uitat de mult misiunea pentru care 
veniseră pe Pământ. De aceea, nu vă grăbiţi să emiteţi o 
judecată în privinţa unor procese care nu sunt încă 
încheiate. Nu sunteţi încă în stare să cunoaşteţi cauzele 
a ceea ce se întâmplă, nici chiar cum se vor dezvolta 
lucrurile în viitor. Comitem deseori greşeli când 
încercăm să emitem o judecată exactă asupra a ceea ce 
este bun sau rău. Nu ştim nici măcar care dintre faptele 
noastre sunt bune. Uneori, faceţi ceva ce considerați a fi 
rău şi vă mirați după aceea văzând că vine un al doilea 


lucru rău. Se poate şi să faceţi un bine care e urmat de 
ceva rău. Trebuie să distingeţi cu atenţie ce este bine. 
Uneori, îi dați bani unui om sărac, iar el se îmbată şi 
comite o crimă. Faptele oamenilor sunt atât de puţin 
clare, încât îi ziceţi uneori celui care e bun că e rău, şi 
invers. Vă voi prezenta o regulă pe care nu trebuie s-o 
uitaţi: Faceţi-i bine celui în care trăieşte Dumnezeu, nu 
celui în care El a murit. Am încredere în voi, discipolii, că 
veţi înţelege ce este viu şi ce este mort. Vă vorbesc vouă, 
tuturor. Veţi înţelege, poate, în profunzime aceasta şi 
veţi acţiona după cum aţi înţeles. În funcţie de 
rezultatele pe care le veţi obţine, veţi înţelege dacă aţi 
urmat drumul cel drept. Demult, Lucifer a hotărât să 
lupte cu Dumnezeu, dar, până acum, nu s-a putut 
întoarce în Cer. Fiecare faptă comisă împotriva lui 
Dumnezeu este lipsită de binefacere şi de adevăr. O 
astfel de faptă se termină cu o catastrofa. Aceasta nu 
deoarece Dumnezeu ar fi plin de cruzime, ci fiindcă 
drumul întunericului duce inevitabil la catastrofa. 

În acel moment, discipolul a profitat de scurta tăcere 
care a urmat ca să pună din nou o întrebare: 

- Maestre, ne este greu uneori să răspundem la 
obiecțiile care ni se fac, cum ar fi: „Ce-au făcut 
popoarele creştine în aceste douăzeci de secole? Au 
urmat învăţătura lui Hristos, nu-i aşa”?”. 

Maestrul s-a întors spre cel care i-a pus întrebarea 
şi, pe un ton puţin sever, i-a răspuns: 

- Popoarele care au trăit în ură şi războaie n-au 
urmat calea lui Hristos. În privinţa asta trebuie să fim 
categorici şi să nu ne amăgim. Aceste popoare pot să se 
numească creştine, dar au slujit o altă divinitate, care 
le-a învăţat să comită crime, şi asta nu vine de la acel 
Dumnezeu pe care Hristos îl numea „Tatăl Mev”. 


Învățătura lui Hristos este încă în germene în conştiinţa 
oamenilor. Încă n-au pus-o în practică. Dumnezeul 
despre care ne vorbeşte Hristos este Iubire. El nu şi-a 
schimbat niciodată atitudinea față de om. Le vine în 
ajutor întotdeauna celor care îl cheamă din tot sufletul, 
din toată inima şi cu toate gândurile. Le va trimite un 
consolator. Prin „consolator” înţelegem un om luminos. 
Când vă vizitează un astfel de om, totul devine clar şi 
uşor de înţeles. Contradicţiile dispar şi începeţi să trăiţi 
în armonie cu universul. Dacă auziţi pe cineva zicând că 
are conştiinţa în întuneric, veţi şti că omul luminos l-a 
părăsit. Când omul care aduce lumină este absent, 
întunericul e cumplit. Dacă vă aflaţi în apropierea unuia 
dintre aceşti slujitori ai lui Dumnezeu, în conştiinţa 
voastră nu va pătrunde niciodată un gând negativ, 
sentimentele voastre vor fi întotdeauna de ordin superior 
şi orice teamă vă va dispărea din suflet. Şi trebuie să 
mai ştiţi ceva. În Sfintele Scripturi apare des cuvântul 
„har”. Va trebui să înţelegeţi corect acest cuvânt. 

Harul nu este pentru leneşii care aşteaptă ca totul 
să le pice de-a gata din Cer. Chiar dacă Cerul a hotărât 
să primiţi ceva, va trebui să faceţi eforturi ca să-l 
obţineţi după cum îl meritaţi. Leneşului nu-i va pune în 
mână nimeni ce-i trebuie. Pe de altă parte, dacă vi se 
refuză ceea ce aţi cerut, încercaţi din nou în 89 de 
locuri, până când veţi primi. 

- Ceea ce înseamnă că, totuşi, totul depinde de noi, 
a remarcat un discipol. Harul nu este un cadou pe care 
poate să-l primească şi cel care-l merită, şi cel care nu-l 
merită. 

- Asa este, a confirmat maestrul. Harul şi Adevărul 
sunt în omul însuşi. Dacă reuşim să ieşim de pe drumul 
iluziilor şi al ispitelor înşelătoare din această lume - 


ispite care ne lipsesc de posibilitatea de a vedea totul 
clar -, vom trezi forțele care moţăie în noi şi aceste forţe 
sunt darul cel mai mare pe care l-am primit, în om 
aşteaptă o forţă foarte mare şi nebănuită, care rămâne 
încă nefolosită. Dacă acea forţă puternică se trezeşte, se 
înţelege ce era de neînțeles şi devine realizabil ce ni se 
părea  irealizabil. Astfel, Harul se găseşte chiar 
înlăuntrul omului. 

Discipolul care începuse această conversaţie a 
întrebat: 

- De ce oare unele persoane care nu trăiesc după 
cerinţele Legilor Divine şi sunt cunoscute ca fiind lacome 
de câştig şi chiar sordide în afacerile lor continuă totuşi 
să trăiască bine si, cel puţin în aparenţă, sunt 
mulțumite în toate privinţele? 

Maestrul a încruntat uşor sprâncenele, apoi a 
ridicat capul şi, cu o privire senină în care strălucea 
lumina unui adevăr, a răspuns: 

- Nu vă bucuraţi de acest „bine” care a fost dobândit 
pe căi necinstite. Este o fericire iluzorie şi foarte scurtă. 
Oamenii pot să nu creadă asta, dar este un adevăr 
verificat că nu te poţi aştepta niciodată la ceva bun de la 
bogăţiile dobândite în mod necinstit. Ceea ce a fost 
dobândit în mod necinstit are o altfel de valoare. Moneda 
pe care ai câştigat-o urmând legile dreptăţii îți va aduce 
mai multe binefaceri decât moneda de aceeaşi valoare 
câştigată prin  înşelătorie. Dumnezeu îşi revarsă 
binefacerile şi harul asupra celor care nu merg pe 
drumul necredinţei. Dacă aţi luat în mod necinstit o 
parte din munca cuiva, ce ați câştigat nu vă va aduce 
binecuvântarea. Aceasta nu face parte din Harul divin. 
Oamenii repetă deseori dictonul: „Omul este lup pentru 
om”. Acest dicton este rezultatul unui proces din natură 


despre care n-am să vă vorbesc acum. Această problemă 
o putem scoate în evidenţă doar dacă ne întoarcem în 
urmă în viață, când s-a întâmplat ceva foarte 
dezechilibrat. Profunde sunt cauzele în urma cărora un 
lup a devenit lup, un urs, urs, un şarpe, şarpe. Cu toate 
acestea, e lesne de înţeles. Dar de ce zicem că omul e 
lup pentru om? în consecinţă, există printre oameni un 
rest din acele îndepărtate procese dominate de 
dizarmonie. Un lup este cel care mănâncă un om; un 
şarpe este cel ce se încolăceşte în jurul cuiva şi îi 
sfărâmă oasele. Dar care este sarcina omului? Ea constă 
în a depăşi aceste animale feroce din el însuşi şi a înălța 
ce este caracteristic şi demn de nivelul uman al 
evoluţiei, ceea ce se mai numeşte şi „omenie”. Omul care 
a primit Harul forţelor superioare nu se deosebeşte de 
ceilalți prin vreo strălucire oarecare. El trăieşte fără să 
atragă atenţia, dar prezenţa sa aduce pace şi bucurie. 
Este ca un izvor care ţâşneşte fără zgomot şi potoleşte 
setea tuturor celor aflaţi în jur. El a cunoscut Iubirea lui 
Dumnezeu, pe lângă care toate plăcerile, bogăţiile şi 
gloria pământeană par lucruri neînsemnate şi inutile. A 
dobândit cea mai înaltă demnitate, aceea de Fiu al lui 
Dumnezeu, care se dăruieşte doar celui care trăieşte 
neobosit în Iubirea de Dumnezeu. Între oameni şi chiar 
discipoli din diferite şcoli, societăţi şi confesiuni există o 
înțelegere diferită a cuvântului Har fiindcă i se dă 
acestui cuvânt un conținut diferit. Pentru o persoană 
care consideră că a mânca şi a bea este starea de fericire 
cea mai mare, Harul este o masă plină cu bunătăţi. 
Pentru un ambițios, Harul este gloria. Pentru alţii, 
înseamnă alte plăceri pământene. Totuşi, Harul nu este 
niciuna dintre aceste stări. Harul este o stare de fericire 
necunoscută ale cărei izvoare se găsesc în împărăţia 


Duhului lui Dumnezeu. Harul nu eliberează de 
suferinţe, ci face omul capabil să le suporte cu bună- 
ştiinţă şi chiar cu bucurie. Cel care este copleşit cel mai 
mult cu Harul cerului este Hristos, care a suferit cel mai 
mare martiriu pe cruce. Totuşi, Hristos ştia de ce se 
întâmplau toate acestea şi n-a ezitat să meargă pe calea 
Lui. Mulţi vor întreba: „Unde e Harul, dacă trebuie să-ţi 
porți crucea?”. Harul constă în aceea că, atunci când ne 
luăm în spate cu bună-ştiinţă şi iubire crucea, avem 
posibilitatea să cunoaştem Adevărul şi Adevărul ne face 
liberi. Harul înseamnă că cerul ne va număra printre 
cetăţenii săi şi sufletele noastre se vor înălța până la 
regiuni unde nu vom putea avea acces urmând calea 
fericirii pământene egoiste. Nu este de-ajuns să fim 
credincioşi şi să ne proclamăm oficial ca atare. Nu 
credința are importanţă, ci posibilitatea de a culege 
roadele unei credinţe care poate să transforme viaţa. Să 
crezi că în munţi există un izvor abundent nu este de 
ajuns. Trebuie să mergi la acel izvor şi să îți domoleşti 
acolo setea. A crede în existența unei livezi nu este de 
nicio utilitate. Trebuie să mergi acolo şi să guşti din 
fructele abundente. Noi vrem să creăm un tip nou de om 
credincios. Acesta trebuie să fie în stare să-şi transforme 
corpul, mintea, inima şi voinţa. Omul nou trebuie să 
renunţe la orice violență, la minciună şi la cupiditate. 
Dacă devine astfel, va urma mântuirea despre care se 
vorbeşte atât de mult. Asta nu va veni din exterior, ci de 
la Dumnezeu, care se află înlăuntrul omului. O revoluţie 
interioară trebuie să aibă loc în oameni ca să treacă de 
la moarte la viață. Vă pun o întrebare: Unde este 
Dumnezeu? Răspunsul nostru: Este peste tot şi nicăieri. 
Prin dilema „peste tot” înţelegem spaţiul întreg şi toate 
dimensiunile din toate lumile. Prin „nicăieri” înţelegem 


că nu se găseşte într-un loc determinat. De asemenea, 
există o discuţie despre Hristos. Cum va veni Hristos? 
De unde va veni? Unii spun că Hristos trăieşte în cutare 
sau cutare ţară. Nu, Hristos va veni ca lumină. Va vorbi 
prin intermediul tuturor oamenilor care si-au deschis 
inima şi sufletul pentru El. Căutaţi-L pe Hristos în voi 
înşivă. Căutaţi Harul şi Adevărul şi nu vă preocupaţi 
dacă există oameni buni sau oameni răi în lume. Fiecare 
se găseşte la locul lui. Dificultăţile şi contradicţiile sunt 
şi ele la locul lor. Sunt probleme a căror soluţie ne va 
ajuta să-L cunoaştem pe Dumnezeu în noi înşine. Pe 
Pământ există situaţii de iad şi de rai. Când suntem în 
rai? Când trăim cu Dumnezeu în noi înşine. Când este 
iad? Iadul îl formează suferinţele noastre, care provin în 
mod inevitabil dintr-o cunoaştere greşită de sine. 
Filosofii din Antichitate au zis: „Cunoaşte-te pe tine 
însuţi!”. În această recomandare nu se spune ce „sine” 
trebuie să cunoaştem. A cunoaşte „şinele” divin şi a-l 
sluji este un rai, dar a cunoaşte şinele limitat într-o 
lume materială duce la iad. Adevărata cunoaştere de 
sine se ascunde în aceste cuvinte: „Viaţa veşnică este să 
Te cunosc pe Tine, Unicul, Adevăratul Dumnezeu, şi pe 
lisus Hristos, pe care Tu L-ai trimis pe Pământ. 
Adevărata cunoaştere de sine este să-L cunoşti pe 
Dumnezeul Iubirii. Doar cel care s-a cunoscut pe sine în 
acest fel s-a cunoscut cu adevărat. Doar un astfel de om 
ştie ce sunt Harul şi Adevărul. 

Cu aceste cuvinte s-a terminat conversaţia de pe 
pajiştea însorită. 


SĂ SUNE BINE 


Pentru a explica anumite legi ale vieţii spirituale, 
maestrul folosea analogii extraordinar de reuşite, 
originale şi pline de înţelepciune. El putea să ia din viață 
exemplele cele mai eficiente ca să ilustreze chiar ce era 
abstract şi deci pentru care nu era uşor de găsit forma 
care să-i corespundă. 

Maestrul afirma că lucrurile neînţelese ascundeau 
în ele, ca sub un înveliş de protecţie, adevăruri 
profunde. Totuşi, ca totul să devină clar, este nevoie de 
răbdare şi de voinţa de a le descoperi. 

„Când lucrurile  neînţelese sunt explicate prin 
rațiune şi înțelepciune, ele devin cu claritate evidente. 

Când cineva se află în faţa straturilor terestre 
erodate de acţiunea perseverentă a apelor, la început nu 
înţelege nimic. 

Mai târziu, când devine geolog, ia în considerare tot 
ce l-au învăţat studiile, şi atunci îi devin clare procesele 
care au avut loc în îndepărtatele perioade geologice. 

Astfel, tot cu ajutorul a ce este cunoscut, 
descoperim ce este necunoscut, recunoscând existenţa 
unei relaţii între cele două categorii. La fel în cazul 
matematicii şi al celorlalte ştiinţe. O propoziţie rămâne 
complet de neînțeles şi n-are niciun sens cât timp nui 
se adaugă un verb. Acest verb dă un sens tuturor 
celorlalte cuvinte, deoarece le plasează într-o anumită 
relaţie. Când auziţi un cuvânt într-o limbă necunoscută, 
rămâneţi complet nelămuriţi; dar, când îi aflați 
semnificaţia, cuvântul respectiv capătă un sens anume. 

La fel în ceea ce priveşte sensul vieţii. A întreba care 
este sensul vieţii este acelaşi lucru cu a întreba care este 
sensul muzicii. Pentru un muzician, această întrebare 
nu se pune, căci el trăieşte permanent în puterea sa 
regeneratoare. O astfel de întrebare poate să fie pusă de 


un ignorant care n-a simțit niciodată puterea de 
încântare a muzicii. Astfel, întreabă despre sensul vieţii 
cei ce sunt săraci spiritual şi n-au simţit niciodată în 
suflet măreţia procesului vieții efectuându-se lângă ei. Ei 
privesc fenomenele doar din exterior şi nu se întreabă 
niciodată care sunt forța motrice şi regularitatea lor. 

Când privim nişte coarde de vioară puse într-o 
învelitoare şi aşezate într-o vitrină, nu le cunoaştem 
valoarea. Dar, dacă aceste coarde sunt fixate la vioara 
unui instrumentist genial şi pe ele se execută lucrarea 
unui compozitor genial, atunci le înţelegem preţul. 
Aceasta este atitudinea noastră faţă de viaţa divină 
nemanifestată, ascunsă în tot ce a fost creat. Aşa privim 
bobul de grâu care hrăneşte omenirea de mii şi mii de 
ani. Şi aşa privim omul înainte de a vedea trezindu-se în 
el forţele creatoare”. 

Unii oameni sunt de acord să-i găsească un sens 
global vieţii, dar nu pot să înţeleagă sensul existenţei 
izolate, individuale. Ce este omul din mijlocul mulţimii? 
Nu se pierde ca un grăunte de praf în imensa masă 
integrală a valului vieţii? De aici provine neînţelegerea 
individului luat separat, şi asta este o eroare. Dacă aşa 
stau lucrurile, pământul nostru, ca loc şi şcoală 
destinate evoluţiei, este şi el un grăunte de praf 
neînsemnat şi infim din edificiul maiestuos al galaxiei. 
El este atât de mic încât, chiar în evoluţiile sistemului 
solar, dimensiunile lui sunt neglijabile, fără totuşi a-i fi 
neglijat şi subestimat locul printre planete. Maestrul 
spunea că sarcina care îi revine fiecărui om chemat în 
arena Pământului este să reprezinte una dintre coardele 
harpei divine. 

„Din moment ce sunteţi una dintre coardele acestui 
«Instrument Grandios», nu spuneţi că viaţa n-are sens. 


Indiferent de tonul pe care-l emiteţi, să ştiţi că trebuie să 
sune pur şi clar. Mulţumiţi pentru tot ce vi se întâmplă. 
Mulţumiţi pentru suferințele, dificultăţile, ofensele şi 
micile bucurii care v-au fost făcute cadou în orele şi 
minutele vieţii voastre. Aceasta demonstrează că nu 
sunteţi într-un înveliş pe o etajeră sau în vitrina unui 
magazin de muzică, ci sunteţi pe Harpa Sublimului 
Maestru. Mâna lui vă va atinge, cu siguranţă, uşor”. 

„Liberul vostru arbitru, despre care vorbesc atât de 
des filosofii, este de a suna bine. Dacă aţi fost creați în 
aşa fel încât trebuie să sunați în tonul «mi», nu vă 
străduiţi să sunaţi ca un alt ton. Inevitabil vă veţi 
mulțumi să sunaţi în tonul vostru, dar străduiţi-vă să 
sunaţi într-un mod bun şi pur. Este singurul lucru care 
depinde de voi. Şi, în acelaşi timp, este ce e mai bun 
pentru evoluţia voastră. 

Şi mai există un lucru pe care trebuie să-l ştiţi. Pe 
harpa Sublimului Maestru sunt încă multe coarde. Cu 
voi, uneori unul după altul sau împreună, ca un acord, 
răsună şi alte tonuri, ca şi cum aţi conversa ca să 
formaţi melodia creată de Sublimul Compozitor. 
Rezonanţa separată de tonuri este foarte importantă, dat 
fiind că fiecare dintre ele intră în melodie. În consecinţă, 
totul trebuie să fie pur, frumos, distins. Un om ar putea 
să spună că rolul lui este neînsemnat, că nu este 
important în ce fel sună, dat fiind că este doar un 
simplu «mi», dar aici comite cea mai mare greşeală. El 
uită că este o parte infimă din întregul ansamblu şi că e 
răspunzător de expresia integrală. Altui om i-ar trece 
prin minte ideea că nu e liber, ci în întregime dependent 
şi lipsit de orice iniţiativă personală, dar asta ar fi o 
greşeală foarte mare. O astfel de persoană trebuie să ştie 
că tocmai rezonanţa este misiunea ei în această viaţă: 


rezonanța e formată din gândurile, sentimentele, 
acțiunile pe care le stăpâneşte deplin. Ca persoană 
particulară, omul nu este lipsit de iniţiativă, dar, în viața 
Totului, n-are altă sarcină mai mare şi mai importantă. 

În viaţă se întâmplă să nu ne ocolească suferinţele. 
Dar cel care suferă trebuie să ştie că nu sună bine. 
Trebuie să-şi imagineze că harpistul a luat cheia şi a 
început să strângă coarda, până reuşeşte să obţină un 
«mi» pur. Urechea fină a virtuozului percepe totul cu cea 
mai mare precizie. Acest muzician nu-i poate permite 
coardei să sune cum vrea ea, deoarece s-a slăbit din 
cauza căldurii sau s-a contractat din cauza frigului. 
Coarda trebuie să sune cu un procent de vibrații 
determinat, nimic mai mult. 

Fiecare muzician trebuie să înveţe arta sublimă de a 
le vorbi oamenilor prin muzica lui. Fiecare pictor trebuie 
să lucreze cu perseverență până când liniile şi culorile 
încep să se supună concepţiei sale. Poetul trebuie să 
ordoneze cuvintele în aşa fel încât să exprime cel mai 
bine inspiraţia inimii sale. 

Aceasta înseamnă că eşti credincios. Credinciosul 
nu este cineva care execută mecanic ritualuri pe care 
nici măcar nu le înțelege. Credinciosul trebuie să 
converseze cu Dumnezeu în acelaşi fel în care vorbeşte 
cu prietenii. Dacă e muzician, credinciosul trebuie să 
vorbească cu Dumnezeu în acelaşi fel în care 
conversează cu vioara lui. Credinciosul sună bine în 
orchestra divină. El înţelege voința Tatălui şi Tatăl e 
mulțumit de el. 

E bine să fii credincios, dar nu trebuie ca acest 
cuvânt să rămână doar o noţiune căreia nu-i cunoaştem 
conţinutul decât în mod superficial. Credinţa este o forţă 
atât de puternică, încât nimic nu-i poate rezista. A avea 


credință nu înseamnă să crezi în ceva, dat fiind că 
fiecare crede în ceva, ci înseamnă să ai o conştiinţă de 
nezdruncinat. Adevăratul credincios nu este niciodată 
nehotărât şi deţine pe deplin dovada a ceea ce crede. 
Credinciosul seamănă cu un pom cu rădăcini, trunchi, 
crengi şi frunze. Acest pom dă fructe, luptă cu furtunile 
şi păsările îşi găsesc adăpost în el. Poţi să contezi pe 
credincios. Prietenul în care aveţi încredere poate să facă 
orice pentru voi fără să ezite. Chiar înainte să-i spuneți 
ce vă supără, el ştie ce nevoie anume aveţi. 

Omul cu credinţă n-are frică şi e puternic. Nu este 
dintre cei care, după ce au făcut doi paşi înainte, dau 
înapoi. Forţele lui sunt atât de mari, încât şi moartea i 
se pare neînsemnată. Câţi dintre cei care-şi zic 
credincioşi au aceste forțe? Credinciosul seamănă cu un 
om care a văzut cu propriii ochi ceea ce afirmă, chiar 
dacă această «viziune» nu s-a efectuat cu ochii lui fizici, 
ci cu ochii lui lăuntrici. 

Într-un fel sau altul, cu ajutorul unor contradicții 
sau revelații, cel care urmează calea sfântă a vieţii 
trebuie să iasă din întuneric; fiecare trebuie să-şi vadă 
propriul soare răsărind. În lumina acestui soare, trebuie 
să găsiți dimensiunile reale ale tuturor lucrurilor din 
viața voastră. Fiecare om trebuie să-şi cunoască 
adevărata mărime, trebuie să ştie cât poate să ceară şi 
cât poate să dea. Nu vă subestimaţi şi nu vă 
supraestimați. 

Acum învăţaţi alfabetul unei mari ştiinţe. Semănaţi 
cu copiii care nu ştiu la ce le vor folosi literele. Aşa cum 
diferitele tonuri ale unei opere muzicale, separate unele 
de altele, nu ştiu nimic despre frumuseţea melodiei pe 
care o formează, la fel discipolul acestei ştiinţe divine, pe 
calea căreia a pornit, nu cunoaşte toate problemele şi 


toate planurile veşniciei. Discipolul nu ştie care îi e locul 
în Sublimul Unic, dar cu iubire îşi îndeplineşte munca 
ce-i revine. Cu alte cuvinte, discipolul se străduieşte să 
sune bine. 

Trebuie să învăţaţi să cereţi, dar, din moment ce nu 
v-aţi însuşit încă această artă, ziceţi: «Doamne, facă-se 
voia Ta! 

Dă-mi ce-mi este mai necesar pentru evoluţia mea şi 
ce mă va ajuta să împlinesc Opera Ta Sfântă». 

Fiţi atenţi şi când vor veni suferinţele. Studiaţi-le în 
mod aprofundat şi daţi-vă osteneala să găsiți cauza 
apariţiei lor. Şi, dacă sunteţi siguri că sunaţi bine, să 
ştiţi că violonistul precis întinde coarda ca să ajungeţi la 
vibraţiile propriului ton. 

Viaţa fiecăruia dintre voi este o sarcină. Este o 
ecuaţie cu multe necunoscute. Cu ajutorul relaţiei dintre 
cunoscut şi necunoscut, veţi descoperi necunoscutul. 
Aşa este relaţia dintre bucurie şi suferinţe, relaţia dintre 
fapte şi consecinţele lor. Fiecare suferință din viață este 
una dintre necunoscutele din ecuaţie. Această suferință 
se poate dezvălui la fel cum dă matematica o soluţie la 
probleme. La fel în cazul geologului despre care am 
vorbit. Cu ajutorul relaţiilor oferite de ştiinţa lui, începe 
să înţeleagă procesele şi să-şi facă o imagine veridică 
despre ce s-a întâmplat cu straturile terestre în urmă cu 
mii de ani. 

Fiecare lucru neînțeles devine inteligibil, după un 
anumit timp, cu ajutorul relaţiilor dintre valorile 
cunoscute şi valorile necunoscute. 

Omul trăieşte şi se dezvoltă. El îşi ia în considerare 
începutul vieţii de la data naşterii, dar nimeni nu ştie 
care este adevăratul început. El se pierde în veşnicie. 
Lumea oamenilor se îndreaptă spre perfecționare. Ea 


urcă, dar vârful nu este niciodată atins. Asta e cel mai 
frumos în viaţă. În asta constă frumuseţea și măreţia sa. 

În această situaţie, nu ne rămâne altceva de făcut 
decât să sunăm bine”. 


DESPRE FORŢE 


În multe conversații, maestrul a spus că există o 
analogie între legile lumii fizice şi cele ale lumii 
spirituale. Divergenţa constă în faptul că înţelegerea şi 
aplicarea acestor legi, pe diferite planuri, se face în mod 
diferit. Diferenţa constă doar în formă, nu în sensul 
interior, care e acelaşi. 

Din aceste cuvinte înţelegem că noţiunea de „lorţă”, 
luată ca exemplu, nu este explicată complet nici chiar în 
mecanismul lumii fizice. Aici, pe Pământ, forţa este 
întotdeauna legată de materie, dar, dat fiind că materia 
nu creează, ci doar manifestă forță, reiese că forţa este 
ceva ce e în afara determinării sale definitive. În lumea 
fizică, judecăm forţa după efectele acţiunilor sale şi chiar 
aceste efecte servesc la determinarea unităţilor 
dimensiunilor sale. 

Pe de altă parte, în limbaj curent, se zice că unele 
persoane au o privire „puternică”. Nu ştim în ce constă 
forţa privirii şi e plauzibil să-i judecăm din nou valoarea 
bazându-ne pe efectele sale. Ştim din practică că o 
privire poate să provoace ridicarea sau scăderea 
moralului la om şi, de aceea, în ştiinţele spirituale se 
spune că privirea nu trebuie să aibă un conţinut 
negativ. Acelaşi lucru este valabil şi pentru gânduri şi 
sentimente. În aceleaşi ştiinţe, se spune că nimeni nu 
este scutit de responsabilitate când e vorba de 
conţinutul pe care îl imprimă gândurilor şi sentimentelor 


sale. În ordinea societăţii, există organisme care vă cer 
socoteală când ați stricat bunurile cuiva sau i-aţi cauzat 
suferințe unui cetățean. La fel stau lucrurile şi în lumile 
superioare, unde există aparate speciale care 
înregistrează calitatea gândurilor omeneşti, intenţiile 
bune ale sentimentelor şi în ce măsură noi, oamenii, 
prin intermediul lor, prejudiciem sau ajutăm evoluţia 
celor spre care le îndreptăm. 

Maestrul spunea că există legi spirituale care 
coincid cu legile lumii fizice. De exemplu, între 
elementele fizice identice se creează o forță de 
respingere, care este aceeaşi ca în fenomenele electrice şi 
magnetice. Se întâmplă deseori ca doi savanţi să nu se 
poată suporta. Rar se întâmplă ca doi cântăreţi să se 
placă. Bulgarul a exprimat foarte bine această lege, 
puţin cam rustic, prin dictonul: „Nu cântă doi cocoşi pe 
aceeaşi grămadă de bălegar”. 

Maestrul zicea: 

„Binele şi răul sunt forţe pozitive şi negative. Ba 
chiar uneori este greu să le  deosebeşii, căci 
înţelepciunea celor care conduc evoluţia le dă formele 
cele mai diverse. Lucrurile percepute superficial nu 
exprimă încă adevărul. Oamenii ştiu că există binele şi 
răul. Dar n-au perceput un detaliu, şi anume că există 
un bine pozitiv şi un bine negativ, după cum există un 
rău pozitiv şi un rău negativ. 

De exemplu, există cazuri în care, atunci când faceţi 
un bine cuiva, îl înălțaţi, dar, în alte cazuri, când îi faceți 
un bine unui om, îl trageţi în jos. Există o lege: să nu-i 
faci un bine unui criminal, ca să nu-i facilitezi intenţiile 
de a comite o fărădelege. Ar fi un bine negativ, un bine 
aparent. Căci binele adevărat nu duce niciodată la 
rezultate negative. Dar există şi un rău care este 


aparent, căci rezultatele lui sunt pozitive. De exemplu, 
un om vă opreşte pe drum şi vă interzice cu insistență 
să traversaţi podul lângă care aţi ajuns. Ba chiar recurge 
la forță, pentru că vreţi neapărat să mergeţi pe acel pod. 
Acel om, aparent violent, ştie că acel pod e minat şi că 
va sări în aer în câteva secunde. Răul pe care vi-l face 
prin această interdicţie este un bine mascat care, la 
momentul potrivit, poate fi săvârşit doar în acest fel. Nu 
uitaţi că oaia în piele de lup nu e rea. Rău e lupul în 
piele de oaie. 

Doar binele pozitiv este un bine indubitabil şi doar 
răul negativ este un rău indubitabil. Conform unei 
interpretări, binele adevărat, pe care îl numim «bine 
pozitiv», este săvârşit de o inimă iubitoare, în timp ce 
răul indubitabil este comis tot de o inimă, dar din care 
lipseşte iubirea. 

Forţele din natură trebuie să se echilibreze. Dacă nu 
ajungem la un astfel de echilibru, obținem explozii. 
Acest lucru este valabil şi pentru fiecare individ în parte, 
şi pentru viaţa socială. Răul împotriva căruia ne 
revoltăm este lăsat să existe în societate deoarece educă 
omul ca să poată evolua, aşa cum, până la urmă, binele 
învinge întotdeauna. Discipolul trebuie să fie rațional şi 
cel care este raţional se recunoaşte după faptul că 
utilizează şi binele, şi răul întotdeauna pentru bine şi 
pentru evoluţia lumii oamenilor. Binele şi răul sunt 
rezultatul unor forţe necunoscute care trasează căile şi 
destinul sufletelor în evoluţie. 

Sărăcia este un rău, dar e o bogăţie ascunsă pentru 
cel care ştie cum s-o folosească. Mulţi oameni vor crede 
că spun asta ca să-i consolez pe săraci. Dar a gândi 
astfel înseamnă ignoranță. Ce sărac, luptând împotriva 
destinului lui, a devenit bogat? Ce bogat, care a adunat 


avuţii prin violenţă, a devenit fericit? Din exterior, 
sărăcia este o situaţie negativă, defavorabilă şi greu de 
suportat, dar, interior, e pozitivă. Ea ascunde multe 
bogății. Din exterior, bogăţia este pozitivă, favorabilă, 
însă ascunde deseori mari pericole interioare. Adevăratul 
bogat este cel care nu contează pe bogăţiile sale, iar 
săracul adevărat este cel ce a sărăcit în sufletul lui. 

Dar omul care ştie să se servească în mod raţional 
de forțele naturii are cunoştinţe utile. Tehnica din 
prezent a pus în slujba lui multe dintre aceste forţe; cu 
toate acestea, omul nu este încă stăpânul lor. Însă ar 
deveni astfel dacă, în paralel cu utilizarea levierului şi a 
mecanicii, ar crea şi levierul cu ajutorul căruia să ridice 
şi să suporte poverile vieţii. 

O pregătire este indispensabilă pentru înţelegerea 
tuturor acestor lucruri. Nu se poate vorbi cu acelaşi 
limbaj tuturor oamenilor. Celui care a făcut doar studii 
primare îi vorbiţi într-un anumit fel când este vorba 
despre înţelegerea unei probleme ştiinţifice. Cu un 
absolvent de bacalaureat, folosiți alt limbaj, iar cu un 
academician, al treilea limbaj. Trebuie să avem acelaşi 
respect pentru fiecare om, ca pentru o fiinţă care merge 
pe calea evoluţiei, dar al cărei limbaj, prin intermediul 
căruia ne înțelegem, este diferit. Adevărurile vieții 
spirituale pot să fie înţelese doar de cei care au ajuns la 
ele urmând căile cele mai diverse, dar proprii lor, 
specifice. Ei au dobândit o anumită sensibilitate față de 
aceste adevăruri care rezonează în alte cuvinte pentru ei. 
Turcii au următorul dicton: «Cel care poate să audă va 
percepe şi ţânţarul; cel care nu ştie să asculte, chiar 
dacă i-am băga în ureche un fluier şi o tobă, tot nu ne- 
ar auzi, nici nu ne-ar înţelege». 


Natura nu dă nimic gratuit. Îşi dăruieşte forţele ca 
să fie folosite într-o muncă anume. Aceste forţe trebuie 
recompensate în mod sistematic şi înţelept pentru 
evoluţia omului, nu pentru producerea de explozii cu 
ele. Omul care a folosit rău forțele naturii va deveni 
debitor şi, mai devreme sau mai târziu, va pierde pentru 
asta. 

Nu vă ocupați de treburile mari, de treburile 
mondiale. Există cineva care să le urmărească şi să le 
ducă la bun sfârşit. Faceţi treaba care v-a fost 
încredințată. Executaţi şi acele lucrări pe care le numiţi 
pământeşti şi care nu vă sunt plăcute întotdeauna, dar 
a căror îndeplinire vă căleşte voinţa. Dacă reuşiţi, pe 
lângă ele, să câştigaţi un prieten pentru opera lui 
Dumnezeu, acele lucrări sunt utile. Indiferent dacă 
scrieți cu condeiul ori săpaţi via sau ogorul, păstraţi 
permanent în minte gândul că împliniţi opera Lui. 
Important nu este atât aspectul exterior al muncii, cât 
conținutul pe care îl depuneţi şi gândul cu care o 
efectuaţi. Nu vă scuzaţi prin condiţiile de muncă. În 
orice timp vă aflaţi, realizați-vă ideile în lucrări mici pe 
care nimeni nu vi le poate interzice. Nu există obstacol 
în lume care să poată să vă ia posibilitatea de a-i face 
cuiva un bine mic, chiar unul microscopic. 

De obicei, cei care nu vor să-şi dea osteneala şi să 
lucreze cu bună-ştiinţă pentru evoluția lor zic: 
«Dumnezeu Se va gândi la toate astea. N-avem de ce să 
ne facem griji». Este adevărat că Dumnezeu Se gândeşte 
la toate, dar ştiţi cum Se gândeşte la om? El, care ne-a 
dăruit toate posibilităţile, îi trimite un mesaj în care îi 
spune: «Ridică-te şi începe să lucrezi. Aşa stau 
lucrurile, căci cel care a hotărât să devină un discipol 


conştiincios al luminii trebuie să-şi rezolve singur 
problemele”. 


OBSERVAȚI ŞI ÎNVĂȚAȚI 


„Aşa cum se poate citi urmărind liniile formelor din 
natură, se poate citi şi în mişcările pe care le fac toate 
organismele vii şi omul. După aceste forme şi aceste 
mişcări se pot recunoaşte gândurile, dorințele şi 
aspiraţiile discipolului, ca şi instinctele, cruzimea, 
teama, şiretenia şi tot restul la animale. Această lege 
este valabilă pentru regnul vegetal, precum şi pentru 
regnul mineral, dar puţini oameni sunt de acord cu asta. 

Nimic nu se face la întâmplare, spun ştiinţele oculte. 
Când un copac care a fost plantat creşte în condiţii 
defavorabile, el efectuează mişcările cele mai diverse, 
imposibil de observat de ochii omului. Cu ajutorul 
acestor mişcări, depăşeşte obstacolele pe care le 
întâlneşte în cursul creşterii şi, după ce a crescut, omul 
poate să vadă cazna cu care acel copac a depăşit 
obstacolele şi s-a ridicat deasupra pământului. 

La om există semne care arată dacă viaţa pe care a 
dus-o până în acea zi a fost grea şi dacă a avut voinţa să 
depăşească dificultăţile care i s-au ivit în cale. Greutățile 
de natură exterioară şi dificultăţile de natură interioară 
sunt diferite. Tot diferite sunt forţele şi semnele acestor 
forţe. Doar un ochi experimentat le poate recunoaşte. 
Multor discipoli, ca şi unor oameni obişnuiţi, nu le place 
să studieze. Ei preferă să li se servească totul de-a gata. 
Degeaba. Învăţăm să cunoaştem lumea cu ajutorul 
observației şi al experienței. Dacă vă observați 
trăsăturile şi expresia propriei feţe şi vă cunoaşteţi în 
parte tendinţele şi obiceiurile, aveţi deja suficiente 


condiţii pentru un exerciţiu profitabil. În acest fel, vă 
puteţi corecta unele trăsături rele. Poate credeţi că nu 
puteţi face nimic. Vă înşelaţi. Dacă ar fi aşa, n-ar exista 
niciun motiv să fiți trimişi la şcoala de pe acest Pământ. 

Ce dobândeşte discipolul prin studiul acestor lucruri 
şi al naturii? înainte de orice, se convinge că, prin 
intermediul gândirii, când ne lovim de unele dificultăţi, 
putem să obţinem ceva. În fiecare labirint de contradicții 
există o ieşire pe unde poate să iasă cel care are 
răbdare. 

Dacă veţi observa un om, veţi putea să înţelegeţi 
dacă e mulțumit sau dacă suferă. Veţi dobândi arta de a 
înţelege calitatea suferinţei sale şi veţi şti cum să-i veniţi 
în ajutor. Măcar îi puteţi spune că pe Pământ e imposibil 
să nu existe suferințe. Aşa cum Pământul nu e o sferă 
netedă, nici viaţa de pe suprafaţa lui nu este posibilă 
fără obstacole. Ce viaţă şi ce şcoală ar fi lumea noastră 
fără dificultăţile pe care trebuie să le depăşim? 

Trăsăturile feţei unui om apar şi în scrisul lui. 
Scrisul este imaginea grafică a stării şi a tendinţelor sale 
spirituale, ca şi a întregii sale firi. Scrisul este un 
oscilograf inconştient al unor procese fizice şi spirituale. 
Cel ce ştie să citească în scris va vedea tot ceea ce-l 
priveşte pe om. Aceasta a fost calea care a dus la ştiinţa 
scrisului, grafologia. 

Va veni un timp, în evoluţia omului, în care toate 
documentele de recomandare şi referințele privind 
calificările date oamenilor vor deveni absolut inutile. 
Sensibilitatea şi delicata percepţie intuitivă le vor 
permite viitorilor oameni să pătrundă în adâncul 
lucrurilor şi asta le va fi de ajuns ca să-l cunoască în 
întregime pe cel care se află în faţa lor. Până la un 
anumit punct, sâmburele acestei capacităţi există în 


fiecare individ, dar timpurile pe care le trăim nu sunt 
favorabile pentru a avea încredere în el. 

În zilele noastre, multor oameni afirmaţiile noastre 
le par un mit sau o legendă fantastică; totuşi, vorbim 
despre lucruri cât se poate de reale. Omul poartă în el 
trei documente care conţin, în mod detaliat şi complet, 
toate aceste caracteristici. Acestea sunt faţa şi cele două 
mâini. Ceea ce este scris în ele nu este o amăgire. 
Adăugând la ele gesturile, mişcările corpului, vocea şi 
expresia feţei, care este semnul înțelegerii spirituale, 
putem fi siguri că-l cunoaştem deja pe acel om. 

Dacă, bazându-se pe un os găsit în cursul unor 
săpături, paleontologul experimentat poate să 
reconstituie scheletul întreg al animalului, de ce n-am 
putea să reconstituim imaginea psihologică integrală a 
unui om bazându-ne pe un anumit semn de pe faţa lui? 

Ceea ce am spus până aici nu oferă reţete. Esenţial 
este ca discipolul să lucreze asupra lui însuşi, să 
observe, să tragă concluzii şi să studieze cu asiduitate 
scriitura sublimă a vieţii”. 


DESPRE NATURA VIE 


„Unul dintre cele mai bogate izvoare de inspiraţie pe 
care le are omul este natura. Este necesar totuşi să 
vedem Rațiunea incorporată în natură. Acesta este 
lucrul cel mai preţios, căci nu este vorba despre natura 
pe care o putem examina în exterior, ca turişti, ci despre 
raţiunea şi legile care îl guvernează şi îl educă pe om, 
amintindu-i că lumea în care trăim este condusă cu 
înțelepciunea şi atotputernicia unui Spirit Creator 
Universal. Adevărul pe care îl caută fiecare, pe căi 
diferite, nu se oferă de-a gata, ca un clişeu sau ca un 


dumicat pe care mama îl pune în gura copilului căruia îi 
e foame; noi singuri îl căutăm şi îl descoperim. Adevărul 
nu se află în faţa noastră ca o deducție gata făcută. El 
este ascuns în procesele din care trebuie să-l smulgem. 
De aceea i-au fost date omului ochii, urechile şi toate 
celelalte simţuri; de aceea i s-au dat rațiunea şi intuiţia, 
ca să ajungă singur la acest adevăr. 

Dar natura este infinită, va zice cineva. Cum s-o 
cuprinzi? Da, este infinită, însă, pentru voi, la un 
moment dat, important este acel segment din ea cu care 
intraţi în contact. În acel segment al naturii se află 
ascuns ce-i este necesar dezvoltării voastre. De exemplu, 
pe Pământ există apă, dar, pentru voi, importantă este 
acea apă pe care o aveţi în mâini şi cu care vreţi să vă 
domoliţi setea. Şi aerul pe care îl inspirați şi expiraţi este 
mai important pentru voi decât tot acel ocean de aer de 
deasupra voastră. 

De exemplu, o observaţie judicioasă vă arată că 
omul care duce o viață spirituală şi emoţională 
armonioasă are o respiraţie regulată. Ştiinţa divină a 
stabilit că dorinţele şi sentimentele omului sunt curenţi 
care vin din exterior, de la periferie spre centrul vieţii. În 
schimb, curenţii gândirii sunt contrari, se îndreaptă 
dinspre centru spre periferie. Aceasta înseamnă că 
dorinţele se primesc, în timp ce gândurile se trimit. Cu 
alte cuvinte, sentimentele şi dorinţele sunt inspiraţia, în 
timp ce gândurile sunt expiraţia. 

Respirația este baza a toate şi reprezintă un proces 
foarte important. Respirația trebuie să fie conştientă, 
dacă nu constant, cel puţin în unele momente ale zilei. 
Oxigenul din aer ne purifică sângele şi, în acelaşi timp, 
ne purifică dorinţele. Acesta este un adevăr, chiar dacă 
nu este recunoscut încă în mod oficial. Pe de altă parte, 


odată cu expirarea aerului, ne purificăm şi gândurile. 
Dacă reuşiţi să faceţi din respiraţie un proces conştient, 
aţi găsit o soluţie importantă la problemele voastre. 

De ce este util şi indispensabil să studiem natura? 
Pentru că tocmai în natură descoperim legile vieţii şi 
înțelepciunea Creatorului, în ea ne putem încrede fără 
reţinere, căci suntem o parte din unicitatea ei. Am luat 
ca exemplu respirația. Acest proces este fizico-chimic. 
Fizic, deoarece plămânii acţionează ca o pompă. Dar, 
când aerul pătrunde în plămâni, începe metabolismul 
substanţelor chimice: receptarea oxigenului şi 
eliminarea acidului carbonic, printre altele. Cu asta se 
termină partea fizică din procesul respirației, dar 
urmarea acestui proces, în cursul căruia are loc 
eliberarea sentimentelor şi gândurilor noastre, n-a fost 
studiată şi, chiar dacă e un fapt din viață, n-a fost încă 
acceptat ca o cunoştinţă ştiinţifică bine stabilită. 

Pentru filosofia materialistă, totul se opreşte aici, la 
procesul fizico-chimic. Dar, pentru ochii care pot să 
pătrundă mai profund şi pentru o conştiinţă superioară, 
cu o perspicacitate mai mare, procesele fizice şi reacţiile 
chimice, care sunt fenomene ce au loc în materie, 
precum şi procesele gândirii şi ale vieţii spirituale şi 
emoţionale formează un tot. Noi îl numim unicitate în 
viața divină integrală, în timp ce alți învăţaţi, cu idei mai 
avansate, eliberaţi de fanatismul materialist, îl numesc 
monism psiho-fizic. 

Lumea actuală manifestă o deschidere insuficientă, 
de aceea, în cadrul limitat al cunoştinţelor 
contemporane, fenomenele observate în natură se 
interpretează unilateral şi într-o manieră eronată. 
Totuşi, va veni o zi în care aceste fenomene se vor reuni 
ca să formeze un tot. Cercetătorii vor fi obligaţi să 


recunoască multe dintre faptele pe care le resping în 
zilele noastre, fie din lipsă de perspicacitate, fie din 
cauza unor păreri preconcepute. Aceleaşi fapte vor 
căpăta atunci un aspect cu totul diferit. În acele timpuri, 
Ştiinţa şi adevărurile vieţii vor fi unul şi acelaşi lucru. 
Aşa cum, în zilele noastre, omul poate fi cunoscut prin 
lucrările anatomistului, fiziologului, histologului şi chiar 
ale psihologului luate împreună, nu aplicate separat, noi 
putem să ajungem la adevărurile naturii vii nu urmând 
cărările separate ale diferitelor discipline ştiinţifice, ci 
reunind într-un tot rezultatele obţinute de toate aceste 
Ştiinţe. Astfel se va îndrepta omul din viitor spre 
cunoaşterea lumii. 

Dacă un om cu posibilități limitate, care nu-i permit 
să pătrundă în profunzimea marilor probleme ale vieţii, 
un om care nu ştie că există dimensiuni ce îi sunt 
inaccesibile, dacă un astfel de om creează o filosofie, 
aceasta s-ar ridica foarte puţin deasupra nivelului vieţii 
animalelor. Oare se întâmplă rar ca un astfel de «sistem 
filosofic» să devină un principiu fundamental obligatoriu 
pentru toată lumea? 

Natura vie şi raţională nu-i permite nimănui să 
aducă atingere legilor ei. Dacă este adevărat că tot ce 
este conţinut în univers se găseşte şi în om, atunci forța 
directoare care veghează la implementarea legilor în 
Marele Univers va veghea şi la implementarea lor corectă 
în «micul univers». Dacă are loc o încălcare oarecare a 
acestor legi, sarcina omului este s-o repare. Într-un 
astfel de caz, rugăciunea se prezintă ca o forță de 
restabilire. Rugăciunea este un apel al sufletului adresat 
lumii raţionale ca să trimită «muncitori» specializați în 
repararea defectelor «instalaţiei» noastre. Dacă aceste 
defecte nu sunt reparate, îşi fac apariţia bolile. Când vi 


se întâmplă să fiţi bolnavi, nu vă întrebaţi care e cauza, 
ci verificaţi-vă starea gândurilor şi sentimentelor. Cum 
să vă simţiţi bine când păstraţi în voi atâtea gânduri şi 
sentimente negative? Ele sunt ca rugina care roade 
fierul. 

«Să fiu eu bine! Altceva nu mă interesează), zice 
ignorantul care nu cunoaşte legile unicităţii. Noi 
răspundem: Ca să fii bine, trebuie ca şi ceilalţi să fie 
bine. Oamenii nu ştiu că seamănă cu vecinii care cultivă 
grădini. Dacă apa curge în canalul uneia dintre grădini, 
va curge şi în cealaltă grădină. Dacă viaţa aproapelui nu 
merge bine, nici a noastră nu va merge bine, iar omul va 
avea şi mai puţine motive să creadă că viaţa lui va merge 
bine dacă el însuşi este cauza nefericirii aproapelui. 
Dacă ar putea să vadă în ce măsură destinele le sunt 
legate unele de altele, oamenii ar fi extrem de prudenti 
în tot ce întreprind. 

Paginile istoriei sunt pline de lupte pe care oamenii 
le-au purtat, din cele mai vechi timpuri, pentru 
eliberarea lor. Totuşi, ei nu ştiu că adevărata eliberare 
vine doar după ce cunoaştem Adevărul. El este singura 
cale ce duce la libertate. Orice altă libertate în afara 
Adevărului este o nouă sclavie. 

Într-un oraş unde există o instalaţie comună de 
încălzire sau de iluminat, dacă un locuitor nechibzuit, în 
urma unor sentimente urâte pe care le are faţă de vecin, 
deteriorează conducta de aducțiune a apei calde sau a 
curentului electric, nici în locuinţa lui nu va mai fi nici 
lumină, nici căldură. 

Aşa cum acestui ignorant citadin nu-i este clară 
această relaţie, nici relația dintre diferiții indivizi şi 
destinul fiecăruia dintre ei nu le este clară celor 
ignoranti în privinţa vieţii spirituale. 


Să luăm lecţii de la natura vie. Asimilaţi-i legile 
sublime şi irevocabile; să ştiţi că sunt asemănătoare cu 
legile care guvernează viaţa spirituală a omului. Studiul 
constă într-o meditaţie permanentă, în aplicarea a ceea 
ce a fost învăţat şi, de asemenea, în ajutorul dezinteresat 
acordat aproapelui nostru”. 


O SCRISOARE A MAESTRULUI 


Am avut ocazia să aud într-o zi dorința exprimată de 
unul dintre prietenii noştri de a se redacta un text care 
să cuprindă, într-o formă concisă şi clară, semnificaţia, 
conţinutul şi forma învățăturii transmise de maestru. 

Într-o zi, examinând copii ale unor scrisori autentice 
ale maestrului adresate unora dintre prieteni, am găsit o 
scrisoare care răspundea exact acelei dorinţe: o definiție 
concisă, o sinteză a esenței învățăturii sale, aşa cum el 
însuşi preciza; o reproducem integral. 


Varna, 26 august 1917 
Către toți prietenii 


Izvoarele trebuie să țâşnească, râurile trebuie să 
curgă, omul trebuie să reflecteze, să raţioneze şi să 
împlinească voinţa Tatălui său din Cer. Voința lui să fie 
lege pentru el. Şi voința Domnului, cuvântul Lui, scop 
pentru el. Multe frunze vor cădea, multe coji se vor 
desprinde până când sufletul va ajunge la perfectiune. 

Fie ca Dumnezeu să vă călăuzească cu Duhul Lui, să 
vă arate înlăuntrul vostru ce e bun şi drept în faţa Lui. V- 
am transmis o învățătură a lui Hristos, o învățătură de 


viață, nu un sectarism, ci o învățătură de înțelepciune şi 
de iubire care poate să refacă viata în integralitatea ei. 

Dumnezeul despre care vă vorbesc trăieşte în 
întreaga natură, acționează în toate fiinţele. Vorbeşte în 
interiorul fiecărei inimi. Îi păstrez învățătura, îi împlinesc 
voia, îi ascult Duhul Sfânt şi-mi găsesc bucuria în 
cuvântul Lui viu. 

Ce har ar fi pentru oameni dacă ar înţelege limbajul 
lui Dumnezeu şi ar crede că sunt frați, nu duşmani! Dacă 
şi-ar împărtăşi durerile şi bucuriile! Se apropie ceasul în 
care va răsuna glasul Cerului. Pacea fie cu voi şi aveți 
răbdare! Va învia, va retrăi şi, în viață, vor fi o singură 
turmă şi un singur păstor. 

Fie ca binecuvântarea Tatălui lui Hristos să coboare 
de sus asupra tuturor celor care îl cheamă, în orice loc şi 
în toate timpurile! 

P.C. Deunov 


GÂNDURILE MAESTRULUI DESPRE IUBIRE 


Iubirea este unul dintre principiile constitutive ale 
Celui ce n-are început, ale sublimului Creator. Această 
Iubire, care ne-a scos din neant, ne va face să ne 
întoarcem în braţele deschise ale Cerului cu inima plină 
de Iubire de Dumnezeu. 

În multe şcoli oculte din Antichitate, calea Iniţierii a 
fost calea înţelepciunii, dar Iniţierea prin Iubire sau, aşa 
cum se numeşte, Inițierea prin Hristos este cea mai 
măreață. De aceea, Şcoala Maestrului Frăției din 
Bulgaria este una care se poate numi Şcoala Iubirii. 

O sarcină foarte importantă i-a fost încredinţată 
fiecăruia dintre cei care s-au născut pe acest Pământ 


pentru ca naşterea, viața şi moartea lor să nu fie 
zadarnice. Această sarcină este să înţeleagă Iubirea care 
a dat naştere lumii întregi şi acţionează în ea. Dacă 
reuşim să ajungem la asta, păşim deja pe calea care 
duce la foarte binevoitorul, răbdătorul şi minunatul 
Tată, ce ne aşteaptă cu acea Iubire pentru care Hristos a 
zis: „Eu şi Tatăl suntem Unul”. 

Nu există altă temă care să fi preocupat mai mult 
mintea tuturor creatorilor în literatură, filosofie şi arte, 
decât tema Iubirii. Totuşi, Iubirea despre care se 
vorbeşte în această lucrare nu este aceea pe care 
oamenii au redus-o la formele banale ale vieţii zilnice. 
Aşa cum ne este prezentată aici, ea luminează altfel 
viaţa. Are limite incomensurabile, îmbrăţişează întregul 
univers, trece prin toate lumile, triumfă în sufletul 
omenesc şi se manifestă ca voinţă primordială a Creaţiei. 


IUBIREA PE CARE TREBUIE S-O CUNOAŞTEM 


„Există o singură cale ce duce la perfecțiune şi ea 
este accesibilă tuturor fiinţelor din întregul univers: 
calea Iubirii. Urmând această cale, ele vor ajunge la ea 
cel mai uşor, iar perfecțiunea este scopul Creaţiei. Dacă 
un om rosteşte undeva cuvântul Iubire, cel care îl aude 
trebuie să ştie că acest cuvânt sfânt înseamnă a te 
apropia de Dumnezeu. Toate celelalte căi care duc la El 
sunt presărate cu pericole, dar lucrul principal este că 
nicio altă cale, în afară de cea a Iubirii, nu ne fereşte de 
cel mai mare pericol: orgoliul. 

Este sublim să concepem ce este Iubirea. Iubirea 
este o forță sfântă. Ea a creat şi susţine viața. Iubirea a 
dat naştere universului, ea este generatorul a toate. Tot 
ea ne va chema din nou în împărăţia minunată, 


inexprimabilă prin limbaj omenesc, acea împărăție de 
unde am provenit cândva. De aceea, nu putem să 
numim întotdeauna prin cuvântul Iubire acele înfiorări 
care agită suprafața naturii omeneşti. Încă nu este 
Iubirea despre care vorbim aici. Este o stare din Creaţia 
pământeană prin care Dumnezeu îi pune la încercare pe 
oameni”. 


% % 


„Încă netreziţi din somnul adânc şi înşelător al 
iluziei, oamenii cred că sufletele slabe, sentimentale, 
necombative vorbesc despre Iubire. Dimpotrivă, Iubirea 
este o forță foarte puternică. Nu putem să ne trăim 
întreaga viață fără s-o simţim cât de cât. Trăim pentru 
Iubirea care decurge din El, Sublimul Spirit Universal; 
murim pentru această Iubire şi înviem din nou pentru 
Ea. Vă vorbesc despre Iubirea care vindecă toate rănile. 
Dacă omenirea continuă să trăiască în infirmităţi, 
dezordine şi războaie, aceasta arată că n-a înţeles încă 
această Forţă Divină. Dacă ar fi înţeles-o, Iubirea ar fi 
vindecat-o de toate suferinţele. 

«Şi suferința noastră se va transforma în bucurie.» 
Aceste cuvinte din Sfintele Scripturi poartă în ele ce am 
spus înainte. 

Toate eforturile noastre din viață sunt inutile, 
zadarnice şi jalnice dacă nu cunoaştem Iubirea. Şi, când 
vom muri, lubirea ne va face nemuritori, căci moartea 
nu poate să ajungă până acolo unde ajunge Iubirea”. 

x 


% % 


„În ciuda tuturor eforturilor pe care le veţi face ca să 
înțelegeți Iubirea în mod speculativ, nu veţi reuşi s-o 
închideţi în gândirea voastră şi s-o îmbrăcaţi cu 


noţiunile voastre. Multe neînţelegeri pot să acopere ceea 
ce vreţi să spuneţi despre ea, multe imagini false şi 
superstiții ridicole pot să întindă o cursă raţiunii 
voastre. Să ştiţi că Iubirea este mai sublimă decât tot ce 
v-aţi putea imagina. Noţiunile vieţii voastre zilnice nu 
acoperă nici măcar una dintre calităţile ei. Să ştiţi că 
este mai presus de orice, că dă naştere vieţii şi 
guvernează lumile, de la cel mai mic furnicar până la 


cele mai înalte ierarhii din lumea îngerilor”. 
x 


x * 


„Cum poate să-L cunoască omul pe Dumnezeu şi să 
discearnă ceva din Entitatea Sa nelimitată? Asta 
depăşeşte posibilitatea raţiunii omeneşti. Singurul lucru 
posibil nouă este să iubim. Ce puteţi discerne despre 
Sublima şi Raţionala Cauză dacă nu urmaţi calea Iubirii, 
singura cale accesibilă vouă? Prin iubire vă aflaţi în 
procesul evoluţiei, ați depăşit stagnarea din neant. Vă 
amintiţi de acel loc în care Hristos - întruchipare într-o 
formă omenească a Iubirii divine - a zis: «Eu sunt Calea, 
Adevărul şi Viața». 

Cei care vor să dobândească Iubirea - Iubirea divină 
despre care vorbim - trebuie să realizeze o performanţă 
interioară. Aceasta constă în a-i ierta pe cei care nu îi 
iubesc şi care le aduc prejudicii. Dacă nu pot să 
îndeplinească acest act de eroism greu, dar salvator, 
trebuie să ştie că n-au ajuns încă la nimic în 
cunoaşterea Iubirii. Nicio ştiinţă, nicio magie, nicio 
şcoală, nicio incantaţie sau formulă nu le poate veni în 
ajutor. lată cum vine lubirea - calea cea mai accesibilă 
ce duce la evoluția sufletului - după realizarea acestei 
victorii interioare”. 


% % 


„Uneori aud spunându-se: «Cel ce mă iubea nu mă 
mai iubeşte!». Aşa ceva este de neconceput pentru 
Iubirea divină. Aceasta nu trece niciodată. Dacă se 
întâmplă aşa, o iubire care a trecut, atunci nu despre 
acea iubire vorbim aici”. 


% % 


„Nu spuneţi că nu aveți nimic de iubit. Când treceţi 
pe lângă un izvor, o floare sau un pom fructifer, opriţi-vă 
un moment şi căutaţi frumuseţea din ele. În fiecare 
lucru există frumuseţe şi sens. Ochii celui care iubeşte 
văd diferit. Văd ce e frumos în om şi chiar în toate 
animalele. Iubirea acoperă totul cu lumină şi eliberează 
omul de orice prejudecată şi de orice teamă. Încercaţi. 
Începeţi prin a vă ocupa de o plantă, fertilizaţi terenul şi 
udaţi-l. Floarea însăşi vă va arăta cât de mare e iubirea 
voastră”. 


% % 


„În Iubire nu există nici îndoială, nici contradicţie, în 
Iubire, totul e clar şi categoric. Dacă există discuţii între 
credincioşi, chiar de aceeaşi religie, aceasta arată că n- 
au ajuns încă în lumina lubirii, care exclude 
contradicţiile. Nu spun că discuţia e ceva rău, dar în 
Iubirea lui Hristos, adică Iubirea lui Dumnezeu, ea 
devine inutilă”. 


% % 
„N-are nicio importanţă ce post ocupați şi ce rol 
jucaţi în arena vieţii. Puteţi să fiți preoţi, militari, 
scriitori, profesori, filosofi sau oameni de stat. Puteţi să 


fiți funcţionari, sau simpli muncitori, sau meşteşugari. 
Dacă aşezaţi Iubirea la baza vieţii voastre, ce veţi face va 
fi binecuvântat. Dacă purtaţi în voi Iubirea, chiar dacă 
nu faceţi decât să curăţaţi ceapă, veţi fi mai valoroşi 
decât cel ieşit de la cele mai mari universităţi. Căci a-ți 
face munca fără iubire... lipsa Iubirii este iad. 

Cerul va îngădui ca toate teoriile, curentele, 
doctrinele, regimurile şi sistemele filosofice să defileze pe 
scena vieţii. Dar, dacă vin fără Iubire, vor eşua. Timpul 
le va birui şi omenirea le va uita. Îşi vor lăsa eşecurile, 
pe care alţii vor fi obligaţi să le repare. Dacă cei bogaţi, 
cei puternici şi notabilităţile vor guverna fără iubire, 
lumea va deveni una a suferințelor. Dacă cei săraci, 
nevoiaşii şi cei cărora le este foame vor guverna fără 
iubire, nu vor ameliora cu nimic lumea. Ea va continua 
să rămână un iad, căci iad este locul unde Iubirea 
lipseşte”. 


% % 


„Fântâna ne dăruieşte apa ei venită din belşug din 
munți, în acest caz, Iubirea lui Dumnezeu faţă de noi se 
manifestă sub o formă materială: apa care ne domoleşte 
setea. În creaţia materială este întruchipată o idee 
divină. Hrana pe care o acceptăm este un sacrificiu făcut 


de bunăvoie de natură şi cu lubire”. 
$ 


x * 


„Când cineva ia cheia portativului muzical, 
violonistul nu poate să cânte corect. Cheia care dă un 
sens portativului vieții şi fără de care chiar vioara celui 


mai mare interpret tace se numeşte Iubire” 
x 


% % 


„Aud  spunându-se: «O, mi-am pierdut prima 
iubire. Profesori, filosofi, mame şi taţi zic asta. În 
aceste cuvinte se ascunde o neînțelegere, dat fiind că 
iubirea nu poate fi nici «prima», nici «a doua». Dacă o 
persoană vorbeşte despre prima ei iubire, asta înseamnă 
că a avut o a doua. Din moment ce a avut o a doua, n-a 
avut-o pe prima. 

Iubirea este una şi indivizibilă. Este veşnică. În 
realitate, Iubirea ar trebui să fie starea permanentă a 
sufletului omenesc, dar oamenii au intervenit brutal cu 
sentimentele lor egoiste şi au încercat să corecteze ceva 
în legile sfinte ale naturii. 

lubirea despre care vorbim aici va fi necesară 
oricărui om ca să treacă din împărăţia morţii în 
împărăția nemuririi. Traversând acest ocean, 
ambarcaţiunea cu care călătorim se va clătina în mod 
inevitabil, dar lubirea ne va da puteri şi rezistenţa 
necesară ca să rezolvăm problema. 

Oamenii nu bănuiesc şi nici măcar nu-şi pot 
imagina cum ar arăta Pământul dacă toţi ar începe să-L 
iubească pe Dumnezeu. Nu s-ar putea găsi rai care să 


rivalizeze cu un astfel de Pământ”. 
x 


x x 


„Despre Dumnezeu nu pot să dau nicio definiție, 
doar cuvintele următoare: Iubire fără degradare, 
cunoaştere fără erori, libertate fără limitări. Dacă nu-L 
cunoaşteţi în acest fel pe Dumnezeu, veți cădea, 
probabil, în superstiție şi fanatism”. 

x 


„Printre aşa-zişii oameni spirituali există unii a căror 
lene a inventat tot felul de căi ca să ajungă cu rapiditate 
la pretinsa mântuire. îl iubim pe Dumnezeu», spun ei. 
«Nu este de ajuns ca să fim siguri că am îndeplinit tot ce 
este necesar pentru mântuirea noastră?» într-adevăr, nu 
e nimic mai facil decât să zicem că-L iubim pe 
Dumnezeu. Problema e că acest facil trebuie să fie 
precedat de ce e mai dificil: să ne iubim aproapele şi 
apoi, prin eroism, să ne iubim chiar duşmanii. 

Şi, astfel, să-L iubim pe Dumnezeu este posibil când 
am îndeplinit ce este mai greu, şi anume să ne iubim 
aproapele şi să-i iubim pe duşmanii noştri”. 

x 


% % 


„Când a făcut din Iubire singura lege a vieţii sale, 
omul a intrat în cea mai frumoasă dintre Biserici. A 
devenit tolerant cu toate religiile şi toate Bisericile, dar 
numai atunci i s-a desluşiit ce nu înţelesese înainte în 
Biserică. 

Formele, ritualurile, misterele şi canoanele capătă 


sens doar prin Iubirea de Dumnezeu”. 
x 


% % 


„Ce conţinut îi daţi noţiunii de viciu? Dacă mă 
întrebaţi ce este un viciu, vă voi răspunde: Viciul este un 
rod al lipsei de iubire. Dacă într-o acţiune va exista o 
iubire sinceră şi dezinteresată, această Iubire va spăla 
petele fiecărei acţiuni”. 

„Ce este Cerul? Cerul este greu de înțeles dacă 
trebuie să fie explicat cu perfecta cunoaştere a celor care 
îl populează. Pentru noi, oamenii care trăim pe Pământ, 
există o cale mai uşoară: Cerul este acel loc de pe 


Pământ unde oamenii trăiesc în lubire şi înţelepciune. 
Tot restul se numeşte iad”. 


% % 


„Gama vieţii oamenilor din prezent este minoră. 
Oamenii au trăit mult timp în ea. Au învăţat-o bine şi au 
rămas specialişti în ea. Dar acum a venit vremea ca 
omul să înţeleagă gama majoră. Nimeni n-o cunoaşte, 
deoarece întreaga ştiinţă contemporană n-a gustat nici 
măcar dintr-un fruct al Iubirii divine. 

Când zic gamă majoră, nu trebuie să se înţeleagă 
literal gama majoră din muzică. Este doar o comparaţie. 
Gama majoră a Iubirii este cu totul altceva. În structura 
sa  maiestuoasă dispar toate durerile, ezitările şi 
tenebrele. Melodiile ei etalează frumuseţea şi imensitatea 
lumii, pe care oamenii le-au căutat dintotdeauna în 
gama minoră a întristării. 

Doar cel care intră în gama majoră îmi va înţelege 
cuvintele”. 


% % 


„«Mă iubeşti?» Este o întrebare pe care o putem 
numi maşinală şi pe care nu trebuie s-o punem. A-i 
pune cuiva această întrebare e ca şi cum i-ai spune unei 
lumânări aprinse: «Mă luminezi?». Din moment ce vedeţi 
literele la lumina lumânării, înseamnă că vă luminează. 

Cine luminează nu vorbeşte. Cine iubeşte nu 
vorbeşte. 

Nu puneţi întrebări maşinale şi nu provocaţi 
răspunsuri maşinale”. 

„Există familii ai căror membri trăiesc în înţelegere 
mulțumită luminii pe care o are unul dintre ei. Dacă 


acesta din urmă părăseşte casa, apar imediat dizarmonii 
şi întuneric. 

Există popoare care au trăit mulţumită iubirii unui 
singur om. Întregul entuziasm, întreaga energie şi 
solidaritate provin de la el. El a făcut să coboare din 
bolțile cereşti ale Duhului Sfânt un dar divin. Dacă acest 
om ar pleca, pentru acest popor asta ar însemna lipsa 
iubirii şi întunericul”. 


% % 


„Dacă aveţi Iubire, nu vă temeţi de cutremurele 
exterioare. Nu vă vor afecta baza. In absenţa Iubirii, 
sunteţi în pericol”. 


% % 


„Nu întrebaţi cum să-L slujiţi pe Dumnezeu. Chiar 
dacă ajutaţi o furnică să iasă din apa în care a căzut, aţi 
început deja să-L slujiţi pe Dumnezeu. Să nu credeţi că 


vă reduceți demnitatea dacă faceţi asta”. 
% 


% % 


„Când sunt întrebat de ce fac oamenii păcate, 
răspund: «Pentru că Dumnezeu iubeşte oamenii şi i-a 
lăsat liberi». 

Când sunt întrebat de ce oamenii fac bine, răspund: 
Pentru că Dumnezeu iubeşte oamenii şi i-a lăsat 
liberi»“. 


% % 


„Nu e deloc rău ca oamenii să se îndrăgostească 
unul de altul. Răul apare atunci când ei devin prea 
posesivi şi încep să se limiteze, până când cad într-o 


adevărată sclavie. Lăsaţi persoana care vă iubeşte să 
dorească ea însăşi să nu se despartă de voi. Lăsaţi 
iubirea care se bucură de libertate să aleagă singură şi 
să-şi impună jugul, care este cel mai plăcut dintre toate. 

Apostolul Pavel i-a zis lui Hristos: «Plăcut e jugul 
Tău“. 


% % 


„Omul care trăieşte în lubirea de Dumnezeu nu 
poate să se oprească şi să spună că nu mai iubeşte 
nimic şi pe nimeni. Oare fluviul Mississippi, care îşi 
urmează cursul, s-ar putea opri brusc şi ar putea zice că 


din acel moment nu va mai curge?” 
x 


% % 


„Vă voi dezvălui un secret dintre secretele spirituale. 
La prima vedere, e cunoscut. Dar nimeni n-a pătruns 
până în adâncul profunzimii sale şi nu-i cunoaşte 
dinamismul interior. Secretul este: Niciun om nu poate 
deveni mare dacă oamenii nu-l iubesc. Niciun om 
înțelept nu poate deveni mare dacă elevii lui nu-l iubesc. 
Niciun om de stat nu poate să devină mare dacă poporul 


se teme de el şi nu-l iubeşte”. 
$ 


% % 


„Când aveţi o suferință, nu spuneţi că în lume nu 
există Iubire şi că cerul v-a părăsit. Nu. Acea suferință 
este degetul violonistului care apasă pe coardă într-un 
loc anume, ca să scoată de la voi un anumit ton al 
simfoniei vieţii”. 


„Cel care iubeşte arde în vatră, în timp ce oamenii 
pe care îi iubeşte sunt aşezaţi de jur împrejur şi primesc 
acea căldură reconfortantă. Va veni o zi în care cei care 
au fost iubiți vor intra în vatra Iubirii ca să dea căldură 
şi viaţă celorlalți. Aceasta înseamnă că vor începe să vă 
iubească şi că veţi începe să-i iubiţi”. 

„De câte ori oamenii vi se par posomorâţi, de câte ori 
lumea din jur vi se pare ostilă? Există zile şi ore în care 
viața îşi pierde sensul, când trecem prin clipe de 
deznădejde. 

Dacă, în astfel de ceasuri, puteţi să treziţi în voi 
Iubirea pentru Dumnezeu, chipurile tuturor oamenilor 
din jur vor deveni pentru voi frumoase şi amabile. 
Lumea vi se va părea prietenoasă şi familiară, iar 


suferința voastră se va transforma în bucurie”. 
* 


% % 


„Când sunt tineri, oamenii spun că e prea devreme 
ca să înceapă să-L iubească pe Dumnezeu, deoarece 
sunt atraşi de ispitele acestei vieţi. Absorbiţi astfel de 
jocul iluziilor, îmbătrânesc şi atunci spun că este deja 
târziu, căci sunt obosiţi şi aşteaptă moartea”. 

x 


x x 


„Eretic este cel ce nu-L iubeşte pe Dumnezeu. Doar 
cel care îl iubeşte pe Dumnezeu este credincios 
adevărat”. 


x * 


„În zilele noastre, încă trăiesc creştini care cred în 
Dumnezeu şi în Hristos, dar care, când este necesar, îşi 
pun baioneta la puşcă, întorc mitralierele şi tunurile 


împotriva fraţilor lor şi trag o salvă devastatoare asupra 
oraşelor şi satelor”. 


% % 


„Dacă vă veţi ruga la Dumnezeu fără Iubire, veţi 
începe să semănațţi cu acei cerşetori inoportuni care cer 
cu un fel de înverşunare şi care, din acest motiv, nu 
primesc nimic”. 


% % 


„Prin ce se deosebeşte Dreptatea lui Hristos de cea a 
Vechiului Testament? 

Răspunsul este dat în textul Evangheliilor, unde se 
spune că muncitorii care au venit în cel de-al 
unsprezecelea ceas au primit acelaşi salariu ca acela 


plătit celor care veniseră de dimineaţă”. 
x 


% % 


„Dacă pana poetului dezbină şi face oamenii haini, 
în timp ce sapa agricultorului îi apropie frățeşte, sapa 
este de preferat penei”. 


* x 


„Dacă şcoala în care vă faceți studiile vă 
îndepărtează de Dumnezeu, acea şcoală nu aparține 
luminii, ci întunericului”. 


% % 


„Să luptăm fără să ucidem!” 


VI. CONVERSAȚII CU MAESTRUL (Întrebări şi 
răspunsuri) 


CONVERSAŢIA 1 


Era una dintre acele zile de primăvară când ne 
simțim permanent cuprinşi de o emoție radioasă. 
Aceasta vine de peste tot şi, probabil, mai ales de la 
frumuseţea somptuoasă a copacilor înfloriți în momentul 
în care nicio petală din florile lor parfumate n-a căzut 
încă. Profunzimile cerului, de un albastru pur ca de 
cobalt, alungau contradicţiile din mintea omului, acest 
veşnic rătăcitor printre probleme insolubile. 

Un grup de discipoli se reunise sub adăpostul de 
formă alungită de pe pajiştea de la Izgrev. Toţi membrii 
lui ascultau, într-o tăcere totală, răspunsurile 
maestrului, care cădeau ca nişte seminţe salutare în 
sufletele auditorilor dornici de cunoaştere şi de lumină. 

Un discipol punea întotdeauna întrebări. 

Discipolul: Care este cel mai mare număr, conform 
Ştiinţei divine secrete? Se găseşte el în seria de numere 
infinit de lungă, sau sfârşeşte cu noţiunea de infinit? 

Maestrul: Cel mai mare număr este Unu. Este atât 
de mare, încât universul nu e în stare să-şi asume un al 
doilea Unu, doar pe cel care există deja. 

Discipolul: Dar nu ştim că există un număr atât de 
mare de lucruri în lume şi că fiecare lucru este într-un 
fel o unitate, de unde rezultă că numerele cresc 
permanent? Nu este adevărat că în astronomie unitatea 
de măsură creşte fără încetare şi poate să ajungă la 
limitele cunoştinţelor omeneşti? 


Maestrul: Ceea ce spui acum este una dintre 
multele aparenţe în mijlocul cărora rătăceşte imperfecta 
cunoaştere omenească a adevăratei realități. Încearcă 
să-ţi reprezinţi infinitul lui UNU şi că toate multitudinile 
fac parte din el. Numerele care urmează după UNU - doi, 
trei, patru, cinci şi următoarele - au fost obţinute prin 
divizarea lui UNU. Când spunem „doi”, copilul înţelege 
două nuci sau două mere, dar înțeleptul înţelege două 
părți din UNU. Aşa stau lucrurile, căci UNU nu se va 
repeta niciodată. 

Discipolul: Dacă lucrurile stau astfel, cum s-au 
format operaţiile aritmetice, dacă în Creaţie este doar 
UNU? 

Maestrul: în evoluţia sa, omul a creat mii de feluri 
de operaţii şi de combinaţii cu părţile lui UNU, dar 
matematicienii trebuie să ştie că prima şi unica operaţie 
aritmetică la care se pretează UNU este împărțirea. 
Floarea, pasărea, leul, ca şi omul, au ieşit dintr-un ou 
mic, fecundat prin impulsul creator al naturii, şi 
universul întreg a ieşit dintr-o sămânță mică fecundată 
de gândirea Creatorului. 

Discipolul: Mi se pare că încep să înţeleg ceva din 
aceste explicații. 

Maestrul: La fel ca tine, toţi discipolii vor înţelege 
ceva din Adevărul Sublim mai ales dacă vor medita mai 
mult, însetaţi de cunoştinţe, asupra a ceea ce au învăţat 
despre cuvinte şi despre viaţă. 

Discipolul: Meditez asupra a multe lucruri, dar mi-e 
greu încă să le înţeleg pe cele aflate în afara lucrurilor 
zilnice şi pe cele pe care filosofii le numesc 
transcendentale, iar matematicienii, iraționale. 


Maestrul: Ceea ce este transcendental, din cauza 
rațiunii prin care rezolvăm problemele zilnice de pe 
Pământ, este o realitate pentru o altă rațiune, încă 
netrezită la oamenii din această lume. Tot aşa, mărimile 
iraționale pe Pământ sunt raţionale pentru o altă lume, 
care este mai elevată decât cea în care trăim. Mărimile 
incomensurabile ale matematicienilor corespund şi ele 
unor realități realizate, pentru care unitatea de măsură 
este aceeaşi ca aceea de aici, dar pe care n-o putem 
concepe în mod desăvârşit. 

Discipolul: Când încep să reflectez asupra a ceea ce 
mi se pare că ştiu şi când compar asta cu întrebările pe 
care mi le pun şi la care nu pot să răspund, îmi devine 
clar că ceea ce nu ştiu este un munte enorm, în timp ce 
ceea ce cred că ştiu este cât bobul de mei. De exemplu, 
uneori, nu ştiu de ce sufăr şi de ce oamenii suferă, pe 
când bucuriile sunt atât de mici şi de scurte. 

Maestrul: Deoarece ai adus vorba despre bucurie şi 
durere, o să vă spun că ele sunt stări schimbătoare, nu 
constante. Omul trece de la o stare la alta după legea 
ritmurilor şi fără să cunoască această lege. Oamenii 
suferă deoarece cred că această lume a fost creată doar 
pentru plăceri. Toţi cred că această lume a fost creată 
doar pentru plăceri, că oamenii sunt buni şi că 
Dumnezeu e nedrept şi crud cu lumea. Oamenii se pot 
obişnui greu cu ideea că suferințele sunt necesare 
pentru evoluţia sufletului şi că, din punct de vedere 
spiritual, ele fac munca constructivă cea mai utilă. 

A urmat o tăcere prelungită. Un suflet pe deplin 
trezit şi o altă viziune, provenită de la un ochi interior, 
ar fi putut să prindă şi să zărească valul ascendent şi 
luminos al gândului pe care maestrul îl dirija spre lumile 
invizibile, dar discipolul dornic de cunoaştere era grăbit. 


Nu voia să lase să treacă niciun minut din timpul care 
se scurgea în proximitatea maestrului şi se întreba cum 
avea să înceapă să vorbească despre una dintre acele 
probleme care-l interesau atât de mult. 

Discipolul: Este adevărat că toate schimbările care 
se produc în starea sufletească a omului au 
repercusiuni asupra stării sale fizice? Şi, dacă este aşa, 
medicina din zilele noastre ar trebui să caute cauzele 
tuturor bolilor în perturbarea echilibrului planurilor 
situate deasupra planului fizic, ca, de exemplu, planul 
emoțional (astral) sau cel al gândirii (mental) al omului. 

Maestrul: Observatorii mai atenţi - medici sau 
psihologi - au remarcat legătura care există între una şi 
cealaltă şi au loc deja mai multe discuţii despre 
influenţa mentalului asupra fizicului. Pentru unii, însă, 
totul este doar o afirmaţie care, deşi adevărată, nu este 
încă la fel de evidentă ca pentru cei care au deschişi 
ochii spirituali. Cei ce sunt inițiați în procesele care au 
loc în lumile de dincolo de lumea materială ştiu că o > 
perturbare a armoniei câmpului de forțe care învăluie 
corpul omului este întotdeauna însoţită de o perturbare 
a funcţiilor organismului. Să spunem fără ocolişuri că 
procesele fiziologice depind direct de schimbările 
provocate în acest câmp, aura, care este centrul acestor 
forţe numite curenți biologici. Cei ce sunt iniţiaţi în 
ştiinţele spirituale ştiu că acest câmp (pe care-l putem 
compara, deşi în mod inexact, cu câmpul 
electromagnetic care se formează în jurul unui 
conductor prin care trece un curent, în care este 
introdus corpul fizic) depăşeşte cu câţiva centimetri 
(chiar cu câţiva decimetri uneori) contururile corpului 
omenesc. Pentru ochii care văd, acesta reprezintă o 


planşetă sau un ecran pe care sunt înregistrate toate 
funcţiile organismului. 

Discipolul: Oare sensibilitatea acestui câmp este 
atât de mare? 

Maestrul: în privința sensibilităţii, nu numai a 
corpului invizibil, ci şi a organismului unor persoane, vă 
voi da un exemplu luat din homeopatie. 

Discipolul: Ce este homeopatia? 

Maestrul: Homeopatia este o metodă terapeutică ce 
constă în tratarea bolnavilor cu ajutorul unor remedii în 
doze infinitezimale. Remarcabil în această terapie este 
că, pentru a putea să devină eficientă, doza trebuie să 
fie sub un anumit minim. Una dintre modalităţile de 
obținere a unei astfel de doze infinitezimale este 
următoarea: dacă într-un recipient cu capacitatea de 1 
litru, turnăm apă pură şi apoi adăugăm o picătură dintr- 
o tinctură-mamă, cum ar fi permanganatul de potasiu, 
după ce se va agita apa, această picătură se va repartiza 
pe moleculele de apă şi vom obţine o soluţie de 1 la 
1.000 (1:1.000), cu condiţia ca picătura să aibă un 
volum de 1 cm*. Dacă, într-un alt litru de apă pură 
turnăm o picătură din prima soluţie, vom obţine o 
diluţie de 1:1.000.000. Homeopaţii susţin că o astfel de 
combinare de diluţii trebuie să se facă până la de 30 de 
ori ca să se obţină o doză homeopatică potrivită terapiei 
homeopatice. Am luat ca exemplu terapia homeopatică 
pentru ca voi să vedeţi ce importanţă pot să aibă pentru 
tratament micile cantități de substanţă şi, de aici, să 
deduceți importanţa micilor idei care ne pătrund, 
conştient sau nu, în conştiinţă. Ele sunt mult mai 
eficiente decât ideile caracterizate ca fiind „mari”. A avea 
în tine însuţi mica idee homeopatică, a-ţi ordona propria 
viață este mai util şi mai accesibil decât a ordona lumea. 


Vă voi spune că repunerea în ordine a lumii, despre care 
oamenii vorbesc atât de des, nu este o sarcină 
omenească. Omului i s-a dat sarcina să-şi pună în 
ordine propria lume şi, făcând asta, să contribuie deja 
cu ceva la repunerea în ordine a lumii întregi. Dacă 
omul şi-ar turna în conştiinţă o doză homeopatică de 
Bine, deşi infinitezimală, şi-ar umple întreaga viaţă. 
Atunci, lumina din viaţa lui ar spori şi ea, iar starea sa 
de sănătate s-ar consolida. Binele ameliorează 
sănătatea. Dar, dacă ar turna o doză infinitezimală de 
Rău, atunci acesta din urmă ar creste şi s-ar forma un 
iad care i-ar distruge întreaga viaţă. 

Discipolul: Ce interesant şi important e tot ce 
spuneţi! 

Maestrul: Alungaţi de la voi orice gând rău, ca să 
nu se transforme în fantomă. Lăsaţi-vă gândurile rele să 
moară de foame, ca să nu vă otrăvească viaţa. 

Discipolul: Câte adevăruri utile învăţăm în foarte 
scurtul timp petrecut împreună! 

Maestrul: Dar cât timp şi câtă muncă sunt necesare 
ca să transpui aceste adevăruri în viaţă! 

Discipolul: De ce cuvântul, care are o putere 
transformatoare atât de mare şi prin care omul este 
superior regnului animal, nu este capabil imediat şi fără 
obstacol să transforme concepţiile greşite ale omului? 
Oare nu este cuvântul cea mai puternică armă? 

Maestrul: Când se incarnează pe Pământ, sufletele 
omeneşti cad imediat în puterea iluziilor şi a sugestiilor. 
Forţele întunericului, care au sarcina să se opună 
evoluţiei, creează atât iluziile, cât şi sugestiile negative. 
Nu uitaţi că sugestia este o calitate omenească. Omul 
care îi cedează sugestiei poate să întâlnească pe cineva 


care are o mai mare capacitate de sugestie şi de la care 
poate să adopte idei ce-i vor stânjeni dezvoltarea corectă. 
Cea mai mică i-ar frâna evoluţia. Din aceste motive, 
fiinţele luminoase au sarcina de a transforma sugestiile 
în inspiraţii. Oamenii noi şi îndeosebi discipolii trebuie 
să treacă de la sugestie la inspiraţie. Inspirația este o 
lege divină. Ea nu vine de la om, ci din lumea 
superioară. Sugestia poate să fie influențată de altă 
sugestie, dar inspiraţia nu poate fi influenţată. E ceva 
invariabil. De aceea, oamenii care cedează la sugestie nu 
sunt fermi, în timp ce aceia care sunt inspirați sunt 
fermi şi stabili. Oamenii inspirați învaţă totul fără efort, 
în timp ce oamenii care nu se pretează la inspiraţie 
trebuie să facă eforturi mari ca să înveţe ceva. Pentru cei 
inspirați, totul devine uşor şi firesc; ei sunt în armonie 
cu ei înşişi şi cu mediul înconjurător. 

Discipolul: Când aud ce ziceţi, sunt din ce în ce mai 
convins că evoluţia este un proces lent şi dificil. Câte 
lucruri nu trebuie să depăşim ca să putem pătrunde pe 
calea spre perfecțiune! Şi de câte obiceiuri căpătate sau 
moştenite trebuie să ne dezbărăm ca să ne putem numi 
discipoli! 

Maestrul: E ceva adevăr în ceea ce spui, chiar dacă 
e adevărat doar din punctul de vedere al logicii 
omeneşti. Este perfect adevărat că trebuie să învingeți 
defectele şi obiceiurile negative, dar cei care conduc 
evoluţia ştiu că infirmităţile omeneşti sunt cele mai bune 
condiții pentru ca forţa omului să se manifeste. 
Adevăratul şi esenţialul efort pe Pământ este depăşirea 
lor. Din punctul de vedere al Ştiinţei Divine, infirmităţile 
şi slăbiciunile omului sunt semnele direcţiei greşite 
urmate de cursul vieţii lui. Când înţelegi asta, e inutil să 
te mai lamentezi şi să filosofezi; trebuie să pui stăpânire 


pe acea apă şi s-o dirijezi spre moara ta, ca să înceapă 
să-ţi macine grâul. Ştiţi, nu-i aşa, câte pagube poate să 
provoace un râu care n-a fost canalizat. El distruge 
semănăturile, casele, provoacă tot felul de nenorociri. 
Totuşi, aceeaşi apă, călăuzită în canalul morii sau în 
generatorul unei centrale electrice, ar realiza o muncă de 
amploare, care ar fi şi utilă. Nimănui nu-i este uşor să 
lupte cu propriile-i infirmităţi. Nu-i uşor, dar este 
esenţial şi lumea spirituală apreciază în mod deosebit 
eforturile celui care se angajează s-o facă. lar dacă 
reuşiţi să respingeţi aceste infirmităţi, sunteţi geniali. În 
viață, se pot observa cazuri în care o persoană capătă 
brusc un anumit obicei caracteristic unuia dintre 
strămoşi; acest obicei se transformă apoi într-un stăpân 
brutal nu numai al gândurilor, ci şi al sentimentelor ei. 
În aceste cazuri, lupta este dificilă, dar, luptând din greu 
şi cu credinţă în Principiul Divin aşezat în noi şi cu 
sprijinul ajutoarelor invizibile, omul iese victorios. 

Discipolul: în ce sens trebuie să fie dirijate 
eforturile discipolului, dacă îi este impusă o astfel de 
luptă? 

Maestrul: Fiecare om şi cu atât mai mult fiecare 
discipol trebuie să aibă o idee divină fundamentală care 
să-i fie principiul director al vieţii. Orice sugestie, 
exterioară sau interioară, nu trebuie să întunece 
strălucirea acestei idei fundamentale. Ea trebuie să fie 
lumina, măsura şi reperul său de orientare în fiecare 
lucru din viață. Dacă, de exemplu, un prieten vă cere să 
faceţi ceva pentru el, comparațţi-i imediat cererea cu 
ideea voastră divină fundamentală. Dacă ceea ce vă cere 
nu este la unison cu Divinul din voi, refuzaţi acea 
cerere, făcând tot posibilul ca totul să se realizeze fără 
să provoace mult necaz, şi faceţi-o cu înţelepciune. Dar, 


dacă ceea ce vă cere este în acord cu măsura voastră 
divină fundamentală, faceţi ce vă solicită. 


CONVERSAȚIA 2 


Discipolul: Când privesc această lume minunată, 
îmi zic că unul dintre marile daruri cu care Cerul l-a 
favorizat pe om este văzul. Bineînţeles, există şi alte 
fiinţe vii care pot să vadă, dar oare văd ele lumea la fel 
ca noi şi au capacitatea să se bucure de frumuseţea ei? 
Asta nu mi-e clar. 

Maestrul: Ştiinţa contemporană a vorbit mult 
despre felul în care văd omul şi animalele. Văzul este un 
proces care depinde atât de structura ochiului, cât şi de 
procesul psihologic dobândit spontan, care face posibilă, 
rapid şi fără niciun efort din partea observatorului, atât 
întoarcerea imaginii, care este inversată pe retina 
ochiului, cât şi estimarea distanţei ce desparte ochiul de 
obiectul observat. Explicaţia oferită de fizică pentru 
aceste acţiuni este exactă. Dar mai e un lucru, pe care 
nu-l cunosc oamenii din epoca noastră: în afară de 
lumina fizică, există şi altă lumină, ce provine dintr-o 
sursă superioară lumii fizice. Sunt pe Pământ indivizi 
care-i percep senzaţia şi văd forma dublului eteric. Cu 
ajutorul acestei lumini, percepem deseori şi impresii cât 
priveşte valoarea intimă, lăuntrică a lucrurilor. Vă voi 
spune că, în spatele retinei ochiului, există o altă 
„retină”: o plasă minusculă invizibilă pentru ochiul 
omenesc, care percepe şi imagini din lumea astrală. 
Astfel, unul în spatele celuilalt, sunt plasate mai multe 
ecrane de percepţie aflate în relaţie cu lumile superioare. 


În lumea fizică, cei mai mulți oameni văd ce le aduce 
lumina fizică. Dar alţi indivizi au trezită sensibilitatea 
retinei astrale. Sunt numiţi clarvăzători în astral. Mai 
rari sunt cei care primesc informaţii din lumea mentală 
şi cu atât mai puţini cei care sunt în contact cu lumea 
cauzală, în care fenomenele şi obiectele de pe Pământ 
sunt doar idei. Discipolii ştiinţei divine trebuie să ştie că, 
în organismul uman, ca şi în cel al animalelor inferioare, 
există organe ce nu pot nici să fie văzute la disecţie, nici 
să fie descoperite în laboratoarele de cercetare. Aceste 
organe sunt formate dintr-o substanţă care n-are nimic 
comun cu substanţele fizice. Nu numai în cazul văzului, 
ci şi în cel al tuturor simţurilor de percepţie, există grade 
de percepţie legate de planurile superioare. Oricât vi s-ar 
părea de ciudat şi de incredibil, aceasta este realitatea 
pentru cei care cred că realităţile cuprind o gamă mult 
mai largă decât cea pe care o exprimă lumea fizică. 
Omul fizic are multe reproduceri pe alte planuri, care şi 
ele se construiesc şi se perfecţionează cu ajutorul 
gândurilor, sentimentelor şi acţiunilor noastre din lumea 
fizică, iar cei ce nu percep dincolo de cele trei 
dimensiuni n-au nici cea mai vagă idee despre asta. 
Clarviziunea, telepatia şi  claraudiţia, precum şi 
fenomenele suprasonice şi supraolfactive nu sunt nimic 
altceva decât percepții de ordin superior. 

Discipolul: De ce vedem oameni cu calităţi bune şi 
necesare, potrivite sufletelor elevate, care n-au niciuna 
dintre aceste înzestrări, în schimb ele sunt întâlnite la 
indivizi care nu fac nicio impresie, nici prin obiceiuri, 
nici printr-o morală obişnuită? Oare nu e ilogic şi în 
contradicţie cu aserțiunea că doar o viaţă virtuoasă şi 
pură duce la dobândirea anumitor capacităţi spirituale? 


Maestrul: Ceea ce pentru oamenii obişnuiţi este 
ilogic şi nedrept este logic şi drept pentru cei care 
cunosc cele trei legi fundamentale ale ştiinţelor 
spirituale: evoluția, reincarnarea şi karma. Există 
clarvăzători, de categorie inferioară sau mai înaltă, a 
căror capacitate vine din trecut; în urma unor calităţi 
moştenite sau dobândite în existenţa actuală, ei s-au 
degradat intelectual sau moral, fără să fi pierdut totuşi 
această capacitate. Dacă o folosesc incorect, au de 
suportat o mare responsabilitate şi, într-o viitoare 
reincarnare, ea va dispărea. Ca s-o poată obţine din nou, 
conform căii lungi a evoluţiei, trebuie să revină la o viaţă 
spirituală pură şi devotată lui Dumnezeu. 

Discipolul: Aţi vorbit adineauri despre organe de 
percepţie invizibile, ataşate de toate simţurile perceptive. 
În ce fel se manifestă ele la unele persoane? 

Maestrul: Aţi auzit, probabil, de mai multe ori că la 
orbi, ca o compensare a vederii pierdute, auzul devine 
mai fin şi simţul tactil, mai sensibil. Adevărul este altul. 
Cei care, din cauze karmice, şi-au pierdut vederea sunt 
ajutați de lumea invizibilă în aşa fel încât în ei se 
trezesc, până la un anumit grad, organele suprafizice 
invizibile ale auzului şi ale simțului tactil, despre care e 
vorba. 

Discipolul: Teoria energetică contemporană ne 
îndeamnă să credem că fiecare activitate a omului, chiar 
gândirea, este un proces în cursul căruia primim sau 
consumăm energie. Dacă este adevărat, limbajul nostru 
trebuie inevitabil să exercite o influenţă asupra celor 
despre care vorbim atât cu ajutorul sunetelor, cât şi prin 
semnificaţia cuvintelor, precum şi prin calitatea 
curentului de energie. Unde merge energia cuvintelor 
rostite şi în ce se transformă ea? Această întrebare mi-a 


venit în minte în legătură cu conversaţia noastră de 
dinainte. Conform legii conservării şi transformării 
energiei, ştim că şi cuvântul, ca purtător de energie, ar 
trebui să se transforme într-una dintre aceste 
numeroase forme. 

Maestrul: Fiecare cuvânt pe care îl rostim, examinat 
într-un plan spiritual superior, are caracteristici 
specifice. Există cuvinte fără conţinut. Ele doar mişcă 
aerul şi au legătură numai cu transformarea fizică în 
proces energetic. Produc unde acustice care se propagă, 
se reflectă, se refractă, interferează etc., dar nu poartă 
nimic din punctul de vedere superior despre care v-am 
vorbit. Un om poate să pronunţe un cuvânt în feluri 
diferite. Există cuvinte saturate de sentimente, altele 
saturate de gândire, altele care poartă trezirea 
conştiinţei la o nouă viaţă. „Rosteşti cuvinte care poartă 
viață!”, i-a spus Hristos unuia dintre discipoli. Să luăm 
ca exemplu cuvântul Iubire. El poate să fie însoţit de 
astfel de elemente ale vibraţiilor sale încât, din plan 
superior, i se poate vedea chiar şi culoarea. Când are 
culoarea roşie, înseamnă că este însoţit de o senzaţie 
fizică. 

Discipolul: Ce lume ne dezvăluiţi prin aceste 
cuvinte şi cât de clară ne este acum responsabilitatea 
pentru felul în care folosim cuvântul! Ne putem gândi la 
multe lucruri când reflectăm la efectul în culori al 
cuvintelor şi la consecinţele unui cuvânt. 

Maestrul: Poate ați crezut că felul în care se 
pronunţă un cuvânt nu are importanţă. Discipolul care 
a păşit în mod conştient pe calea evoluţiei trebuie să se 
străduiască să pronunţe cuvintele în aşa fel încât să 
producă la auditor senzațiile unei ordini superioare. 
Puteţi să provocaţi suferință sau bucurie, o înălţare sau 


o coborâre a stării persoanei căreia îi vorbiți nu numai 
prin sensul cuvântului, ci şi prin sentimentul cu care îl 
însoţiţi. Încă ceva: de calitatea sentimentului cu care 
rostiți cuvintele depinde starea voastră de sănătate, 
precum şi starea celui căruia îi vorbiţi. Oamenii pot să 
se îmbolnăvească sau să se vindece în urma unei 
conversații. 

După o scurtă pauză, Maestrul a continuat. 

Maestrul: Bineînţeles, nu se poate ca omului să nu- 
i vină în minte gânduri negative pline de dizarmonie, dar 
trebuie să nu le păstreze mult timp şi trebuie ca ele să 
nu devină originea unei conversații. Gândurile negative 
trebuie să treacă şi să vă părăsească mintea asemenea 
unor călători necunoscuţi. Atunci nu vor face rău 
nimănui. Vă voi prezenta o regulă care, simplu de 
înţeles, este foarte importantă grație rezultatelor ce se 
pot obţine prin punerea ei în practică. Această regulă ar 
putea să salveze oamenii din lumea întreagă de multe 
suferinţe inutile. Când în om intră un gând negativ care 
începe să-l chinuiască sau când se instalează în el un 
sentiment neplăcut, trebuie să le ţină piept, să le 
examineze calm şi cu precizie, în acelaşi fel în care un 
savant studiază un fenomen oarecare, prin logică şi 
analiză, şi, după ce s-a convins de inutilitatea şi de răul 
lor, să le predea, ca pe nişte vizitatori deranjanţi, 
puternicului curent subconştient şi raţional care le va 
veni de hac, aşa cum savantul se debarasează de copiii 
care îi tulbură liniştea şi care i-au invadat cabinetul de 
lucru dându-i pe mâna dădacei, care-i va lua cu ea şi le 
va capta atenţia cu poveşti interesante. Dacă omul 
ajunge să facă asta, a reuşit să realizeze ceva important. 

Discipolul: Cât de simple par toate aceste lucruri 
importante şi utile! Dar omul poate oare să se 


depăşească întotdeauna chiar aşa de uşor cum pare la 
prima vedere? 

Maestrul: Pentru omul zelos totul este realizabil. Şi, 
ca să vă obişnuiţi să vă manevraţi cu succes gândirea, 
începeţi prin a vă ocupa de o problemă legată de ştiinţă 
şi de viață. Studiaţi-o bine, cu răbdare, cu iubire, până 
veţi ajunge la deducţii utile care vă vor dezvălui ceva 
foarte preţios şi necesar pentru evoluţia voastră. Le voi 
recomanda discipolilor să studieze lumina. Lumina pe 
care o studiati la fizică reprezintă un grad inferior al 
luminii vii, deoarece lumina are diferite grade care 
corespund conştiinţei omului, subconştientului, 
conştientului şi supraconştientului său. Lumina face o 
muncă enormă în natură. Nu numai că transformă 
materia anorganică în organică, ci transformă şi 
aciditatea şi acreala unor fructe în savoare dulce. 
Diferitele fructe se află sub influenţa a diferite planete, 
ca toate varietățile din regnul vegetal. Oricât de abstract 
ar putea să pară, omenirea evoluată va înţelege într-o zi 
că lumea siderală, prin influenţa ei, participă la 
construirea vieţii pe o planetă, precum şi la crearea atât 
de marii diversităţi de organisme, pornind de la 
inferioare spre superioare până la om. 

Discipolul: Pentru mine este inexplicabil că o mare 
parte dintre savanții din lumea noastră contemporană 
continuă să se încăpăţâneze şi să nege această lume 
invizibilă, dar reală, chiar când văd dovezi veridice şi 
uneori chiar imposibil de tăgăduit despre influenţa unei 
lumi suprafizice. 

Maestrul: Cauza este ataşamentul fanatic pe care-l 
au oamenii față de lumea pe care o cunosc cu ajutorul 
celor cinci simţuri. Există o lege conform căreia omul nu 
poate fi în armonie cu lumea divină şi în acelaşi timp cu 


lumea materială. Dacă e în armonie şi înţelegere cu 
lumea fizică, va fi în contradicţie cu lumea invizibilă. 
Dacă e în armonie cu lumile superioare, va fi în 
contradicţie cu lumea fizică şi cu ordinea care domneşte 
acolo. Este greu să fii în deplină armonie cu cele două 
lumi. Aşa ceva nu poate fi realizat decât de sufletele 
foarte elevate, care au parcurs deja o parte importantă 
din calea evoluţiei lor. 


CONVERSAȚIA 3 


Conversaţiile dintre maestru şi discipoli au devenit o 
tradiție minunată pe care discipolii o întreţineau cu 
fervoare, în ziua aceea, probabil una dintre cele mai 
frumoase de primăvară, totul vibra de bucuria radiată de 
pomii în floare, de norişorii de pe bolta cerească şi de 
zbârnâitul albinelor trezite de-a binelea ca să-şi facă 
treaba, i 

De data aceasta, maestrul a început conversaţia. 
Îndată ce a sosit, ne-a spus că aducea un gând pe care-l 
pregătise ca pe o pâine pentru copiii lui înfometați. 

Maestrul: în viaţa omului apar în mod inevitabil 
atât stări pozitive, cât şi stări negative. Totul se întâmplă 
pentru ca în el să se formeze atât de preţioasa calitate 
care este răbdarea. Fiecare om trebuie să înveţe arta de 
a avea răbdare până când starea negativă din el se 
transformă într-una pozitivă. Totul se petrece într-un 
mod firesc, imperceptibil. E posibil să faceţi cunoştinţă 
cu necazul, cu lacrimile, cu durerea şi chiar cu umilinţa, 
dar trebuie să le suportaţi. Cum va reacţiona o persoană 
obişnuită, asta e altă poveste, dar, în acest caz, un 
discipol trebuie să spună: „Astăzi sufăr, sunt trist şi 
sunt umilit, însă asta arată că sunt de serviciu. Sunt 


plasat într-un post ca să ridic cu umărul o părticică din 
durerea genului uman. Mâine, cineva poate veni să mă 
schimbe şi altul îmi va lua locul”. Doar cel care poate să 
vorbească astfel şi să acţioneze aşa este discipol. E bine 
de ştiut că răbdarea, pe care o putem numi elixirul 
sufletului, este greu de cucerit, fiindcă ea cere şi voinţă, 
şi sacrificii. 

Discipolul: Mă întreb foarte des până unde se întind 
posibilităţile pe care le are omul de a cunoaşte nu numai 
natura, ci şi sufletul omenesc. Cu alte cuvinte, ce parte 
din sublima cunoaştere a lui Dumnezeu, a naturii şi a 
omului poate să ajungă la cunoştinţa rațiunii umane? 

Maestrul: Gradul de cunoaştere pe care omul poate 
s-o dobândească în cursul vieţii pe Pământ depinde de 
multe lucruri. Există oameni cărora nici măcar nu le 
este accesibilă această cunoaştere care, în principiu, 
este accesibilă fiecărei persoane obişnuite. Ei nu pot s-o 
asimileze, căci n-au făcut eforturi ca să-şi dezvolte 
mintea şi au rămas înapoiaţi în dezvoltare. Una dintre 
principalele cauze este că n-au acea puritate interioară 
care este indispensabilă dezvoltării minţii. Deşi s-ar 
putea să vi se pară ciudat, trebuie să ştiţi că pentru 
dezvoltarea minţii este necesar să aveţi lăuntric acea 
puritate în gânduri, în sentimente, în intenţii şi acţiuni. 
Cunoştinţele pe care oamenii de astăzi le au despre 
lume, natură şi viaţă, ca şi cele despre suflet şi 
nemurirea lui sunt cât se poate de superficiale. Nici 
măcar nu sunt cunoştinţe, ci, de cele mai multe ori, 
doar supoziţii. Într-o astfel de situaţie se găsesc mulţi 
dintre credincioşi, dintre oamenii Bisericii şi chiar mulți 
dintre cei ce se numesc „ocultişti”. Dacă l-aş întreba, pe 
unul dintre cei care „ştiu”, de cât timp a ieşit din casa 
lui divină, va spune că nu ştie. Şi câţi dintre ei au veşti 


despre tatăl sau mama lor? în loc să răspundă, vor da 
din umeri. Singurul răspuns pe care îl vor da este că ei 
cred în Dumnezeu. Cine beneficiază de pe urma unei 
astfel de credințe? Dacă stai în camera ta şi crezi că 
afară e soare, dar nu ieşi ca să te încălzească, la ce îţi 
foloseşte credinţa că există soare? Dacă vă închideţi într- 
un beci şi, ca învăţaţi, studiaţi puterea luminii solare 
după date pe care le-aţi obţinut teoretic sau calculațţi 
lungimea de undă a uneia dintre razele spectrului, ce 
beneficiu v-ar aduce astea? Este adevărat că fiecare 
cunoştinţă îmbogăţeşte ştiinţa, dar este vorba doar de o 
acumulare de fapte. Aceste fapte n-au transformat decât 
aspectul exterior al ştiinţei contemporane, dar nu l-au 
transformat pe om. Cunoaşterea este ceea ce obținem 
din contactul direct cu adevărurile vieţii, de la care am 
primit influenţa binefăcătoare, eliberându-ne în acelaşi 
timp de influenţele nefavorabile ale unei succesiuni de 
greşeli care există atât în noi, cât şi în afara noastră. 
Totuşi, ce observăm în viaţă? Tinerii îmbătrânesc 
prematur, căci în ei apare dorinţa de a creşte rapid. Se 
grăbesc să ia parte la viaţa politică, să poată vota, să 
devină apoi deputați şi, în fine, miniştri. Alţi tineri, care 
au început să păşească pe calea spirituală, se grăbesc să 
strălucească printr-o anumită erudiție şi sunt convinşi 
că sunt învăţaţi şi perfecţi. În acest ultim caz se ascunde 
un mare pericol, căci tânărul, nefiind încă îndeajuns de 
ferm în propriile virtuţi, acţionează ca un mentor şi ca 
un preceptor. El va fi cuprins foarte repede de o mare 
deceptie, căci, încă lipsit de rezistenţă, îşi va lua pe 
umeri o povară prea mare. lată în ce constă lipsa de 
puritate interioară de care am vorbit. Gândiţi-vă puţin: 
Cum ar putea un om, al cărui creier cântăreşte doar 1,5 
kg, să ştie totul? în plus, nu sunt dezvoltate încă toate 


posibilităţile potenţiale ale acestui creier. Un astfel de 
aparat de gândit poate să cuprindă întregul univers? Şi 
Ştiţi care este capacitatea de a gândi a unei fiinţe din 
ierarhia îngerilor? Prin calitatea sa, exprimată prin 
perceperea atât a ritmurilor înalte, cât şi a celor 
profunde, această posibilitate este la fel de mare ca 
puterea de gândire a creierelor omeneşti de pe întreaga 
noastră planetă. Care ar fi situaţia unui astfel de 
discipol înfumurat dacă s-ar compara cu o astfel de 
fiinţă? Nu fiţi descurajaţi de aceste cuvinte, dar nici nu 
pierdeţi măsura a ceea ce este în general omul pe 
Pământ. 

Discipolul: Dacă aşa stau lucrurile, mi-aş permite 
să vă întreb, maestre, ce este mai preţios în om? Ştim că 
fiecare om are intelect, sentimente şi voinţă. Totuşi, 
deasupra lor există şi altceva, căci nicio minte nu este 
perfectă, nu toate sentimentele au puritate de cristal, nu 
fiecare voinţă este binefăcătoare. Ce le este superior? 

Maestrul: Răspund direct: sufletul! Există în 
această lume forţe care pot să transforme cărbunele în 
diamant şi diamantul, în cărbune. Această transmutare 
alchimică este rară, însă posibilă în lumea fizică. Dar, în 
ceea ce priveşte sufletul omenesc, luaţi în considerare că 
nicio forţă din lume nu poate să transmute sufletul - 
care este diamantul perfect - în carbon. Sufletul rămâne 
pentru vecie o piatră prețioasă din împărăţia cerurilor, 
căci a ieşit din suflarea divină. În plus, nu uitaţi că 
sufletul nu se poate compromite. El este întotdeauna 
pur. Vă spun asta ca să nu vă pierdeţi curajul. Când 
apare în voi o contradicţie, spuneţi: „Sufletul meu e pur! 
Eu am putut să mă pătez vremelnic, dar sufletul îmi e 
pur”. Uneori, omul acţionează rațional, alteori, irațional. 
Dar asta nu priveşte sufletul lui. 


CONVERSAŢIA 4 


În cursul acestei conversații, grupul de discipoli a 
auzit alte explicaţii utile care au lămurit în mare măsură 
problemele legate de viața omului ca individ şi ca 
membru al societăţii. 

Discipolul: în ultima vreme, se remarcă în viaţă un 
element nou, o tendință spre munca colectivistă. Eu 
sunt în mod special interesat să ştiu dacă, în 


colectivitate, individualitatea se pierde în parte sau 
complet. Ce mi-aţi putea spune în această privinţă? 
Maestrul: Este adevărat că la oameni şi-a făcut 
apariţia dorinţa de a trăi şi a munci în colectiv, dar nu 
cunoaşteţi o lege secretă, conform căreia omul îşi 
păstrează individualitatea şi în munca în colectivitate, 
căci, în munca comună, va lua acea parte care a fost 
stabilită dinainte de către destin. Nu uitaţi că munca 
individuală este în raport cu individul. Prin această 
muncă se construieşte el însuşi, dar adevărata muncă a 
omului este lucrarea dezinteresată consacrată lui 
Dumnezeu. Prin munca în comun, oamenii au 
posibilitatea să netezească unele asperităţi şi să se 
cunoască mai bine unii pe alţii. Este bine când 
discipolul este pregătit să facă în mod conştient aceste 
două feluri de munci. Este bine ca oamenii să fie obligaţi 
uneori să se reunească în acelaşi loc, măcar pentru că 
astfel au posibilitatea să înveţe unele lucruri care par 
simple, precum curtoazia, care îl face pe om capabil să-l 
asculte pe altul ce dorea să fie ascultat. În plus, această 
ambianță este favorabilă pentru ca oamenii să se 
cunoască unii pe alţii ca monade. Se ştie că oamenii nu 
sunt asemănători. Cei care vin din locuri stâncoase sunt 
ca stâncile, în timp ce locuitorii de pe versanţii 
meridionali ai muntelui sunt cu totul diferiţi. Fiecare 
individ este o complexitate complicată de influenţe. Asta 
e ce putem învăţa mai bine trăind şi muncind în comun. 
Când vă adunaţi pentru o lucrare comună, vi se pare, la 
prima vedere, că toţi sunteți la fel, dar, treptat, ies la 
iveală diferenţe care vă surprind. Unii se comportă ca 
nişte oameni raţionali şi modeşti, în timp ce alţii, ca 
nişte oameni cu pretenţii mari şi nişte candidaţi la 
posturi şi titluri superioare. Pe de altă parte, există alţii, 


cum am mai spus, care se consideră capabili să devină 
mari maeştri, fără să ştie că natura vie şi rațională a 
stabilit pentru fiecare secol doar câteva funcţii 
superioare. Ştiţi oare că, pentru a se naşte un sfânt, este 
necesar ca apariţia lui să fie precedată de două persoane 
geniale? Dar, ca să se nască un Maestru, trebuie ca 
venirea lui în lume să fie precedată de existenţa a zece 
sfinți. „Să trăim conform Domnului”, zic deseori 
creştinii. Însă ei înţeleg asta în felul lor, ba chiar unii 
cred că asta înseamnă să faci fapte extraordinare. În 
realitate, unele fapte ce par foarte mici şi cărora ei nici 
măcar nu le acordă atenţie intră ca parte componentă 
principală în ceea ce ei numesc „a trăi conform 
Domnului”. Omul serviabil, recunoscător, respectuos, 
chiar dacă are doar aceste calităţi, trăieşte conform lui 
Dumnezeu. În această privință, vreau să vă atrag atenţia 
asupra unei calităţi care, din păcate, îi lipseşte mult 
bulgarului: respectul unuia faţă de celălalt. Bulgarii au 
calități bune, dar au un defect care le stânjeneşte mult 
evoluția spirituală: lipsa de respect a unora față de 
ceilalți. Cercetările pe care le-am făcut mulţi ani arată că 
sentimentul religios este şi el slab dezvoltat la bulgar. Şi, 
fără acest sentiment, este greu să se creeze un om nobil. 
Observ asta şi la voi, discipolii învăţăturii divine. 
Renunţaţi să mai fiți legaţi de acest atavism. De acest 
defect este legată şi cauza pentru care răspândiţi în 
afară tot ce vi se încredinţează ca unor prieteni. Cel care 
răspândeşte în afară lucrurile intime ale prietenilor pune 
piedici propriei sale vieţi. Respectaţi sfinţenia sufletului 
omenesc, iar cel ce se eliberează de defectul despre care 
am vorbit trăieşte deja cu adevărat conform lui 
Dumnezeu! Dacă vreţi să cunoaşteţi una dintre cele mai 
minunate virtuţi din viaţa voastră, fiți atenţi la ce vă 


spun. Dacă aveţi un prieten, încercaţi să descoperiţi la el 
o trăsătură de caracter bună. Chiar atunci când vă 
gândiţi la el, amintiţi-vă din nou de acest aspect bun al 
caracterului său şi păstraţi-l în minte. Acest prieten vă 
va iubi şi mai mult pentru că, pe calea invizibilă, îi 
trimiteţi influențe bune. Dacă nu vă veţi gândi la 
trăsăturile bune ale caracterului său, între el şi voi se va 
instala un spaţiu rece şi pustiu. În afara acestei legi, nu 
pot să existe relaţii corecte între oameni. Puneţi în 
practică această regulă, şi vă veţi convinge de 
infailibilitatea ei. Şi, dacă descoperiţi în voi ceva ce vă 
place în caracterul vostru, păstraţi-l, fără să-i vorbiți 
nimănui despre el, alimentaţi-l şi trăiţi printre oameni 
cu această virtute care este un secret pentru ei. Omul 
spiritual trebuie să aibă o măsură. Nu trebuie să se 
convingă că nu e bun de nimic, dar nici nu trebuie să 
cultive în el însuşi o siguranţă de sine care să fie lipsită 
de fundament. Vă voi dezvălui legea relaţiilor în 
cunoaşterea de sine. Dacă cineva zice „pot să fac totul”, 
spune o treime din adevăr. Dacă susţine: „eu şi oamenii 
care sunt buni putem să facem totul”, zice două treimi 
din adevăr. Dar, dacă afirmă: „eu, toți oamenii care sunt 
buni şi Dumnezeu cu noi putem să facem totul”, spune 
trei treimi, adică tot adevărul. Când zicem „toți oamenii 
care sunt buni”, trebuie să înțelegem prin asta toţi 
oamenii buni care trăiesc pe Pământ, cuprinzându-i şi 
pe acei locuitori pământeni care au plecat în altă lume. 
Nu trebuie să-i excludem din gândul şi credinţa noastră, 
căci ei pot să participe la faptele bune comune. Îi putem 
atrage prin iubirea noastră. 

Dacă un poet, un artist, un muzician sau un alt 
creator hotărăşte să lucreze pentru Bine şi pentru 
Lumină, ca şi pentru evoluţia omenirii, atunci toți poeţii, 


artiştii şi muzicienii de pe Pământ şi din cealaltă lume îl 
vor ajuta. 

Discipolul: De ce se întâmplă uneori schimbări de 
conştiinţă atât de bruşte? Care este starea noastră 
adevărată, din moment ce se arată atât de variabilă? 
Uneori, credem că suntem foarte buni, raționali şi nobili, 
alteori, contrariul. 

Maestrul: Trebuie să cunoaşteţi legile lumii fizice 
variabile. Această cunoaştere vă va ajuta să nu fiți 
tulburaţi de schimbările din conştiinţa voastră. Lumea 
fizică vă va sprijini să învăţaţi această artă. Dacă citiți 
opera filosofică a unui autor care, cu ajutorul unor 
argumente logice, se străduieşte să arate că, în afară de 
om, nimic altceva nu există, este firesc să vă întrebaţi 
cum a dobândit acel filosof siguranţa veridicităţii teoriei 
sale. Dacă aţi putea să urmaţi calea acestor autori, aţi 
avea siguranţa că niciunul dintre ei nu e sigur de ceea 
ce dovedeşte. Toate tăgăduirile extreme ale lumii sunt 
create de oameni dezamăgiţi. Cel ce e dezamăgit, 
ofensat, otrăvit de unele insuccese scrie şi vorbeşte 
despre pesimismul lui, deoarece nu cunoaşte legea 
cauzelor şi a consecinţelor, legea prin forța căreia i-au 
apărut decepţiile. 

Discipolul: Vedem în lume multe contradicții, lupte 
şi decepţii. Cine le va suprima? Va continua lumea să 
trăiască? 

Maestrul: Voi răspunde la întrebare printr-o 
analogie luată din ştiinţa contemporană. Conform legilor 
mecanicii, ca să pui în stare de repaus un sistem aflat în 
mişcare este indispensabil ca o energie exterioară 
oarecare să restabilească starea de echilibru. O undă 
poate să fie stăpânită cu ajutorul energiei unei alte 
unde, care acţionează în sens contrar celei dintâi. 


Rezultă că, pentru echilibru şi pace în societatea 
omenească, este necesar să intervină o energie 
exterioară. De aici decurge că pacificatorii, oamenii care 
vor binele şi iubesc, care restabilesc pacea şi echilibrul 
în lume, nu sunt leneşii, ci muncitorii cei mai activi ai 
Binelui. Oamenii cred în mod greşit că cei care sunt 
buni sunt observatori pasivi şi inerți ai vieţii. Nu-i 
adevărat. Ei muncesc cel mai mult, dar opera lor n-are 
efect exterior. Pacificarea, armonia se realizează în urma 
unui proces creator raţional. Numai oamenii foarte 
înţelepţi, iubitori, care cheltuiesc o mare energie 
interioară, pot să aducă pacea. Dacă nu avem pace 
interioară, n-o putem restabili în exterior. Aşa trebuie să 
înțelegem cuvintele lui Hristos, care a zis: „Vă dăruiesc 
pacea mea!”. Tristeţea şi bucuria sunt indispensabile 
pentru evoluţia sufletului omenesc. Tristeţea vine de la 
Pământ, în timp ce bucuria vine de la Soare. Totuşi, 
binele se manifestă pe Pământ. Dacă sunteţi trişti, 
înseamnă că energiile Pământului sunt mai intense; 
Cerul permite tristeţea şi durerea. Acestea din urmă nu 
anihilează omul, ci aduc în el blândeţe şi bunătate. De 
aceea, raționala natură creatoare lucrează uneori cu 
aceste energii pământene. Prin intermediul lor învăţăm 
legea transformării. 

Discipolul: Ce trebuie să facem când nu suntem în 
stare să-i venim de hac voinţei încăpățânate şi 
răuvoitoare a celor din jur? Nu este adevărat că timpul 
nostru nu este acela în care trebuie să ducem o viaţă de 
anahoret? 

Maestrul: Discipolul care a intrat în Şcoala Divină 
trebuie să suporte deseori furtuni mari, dat fiind că e 
înconjurat de oameni care, de cele mai multe ori, au 
concepţii contrare alor sale. Printre aceşti oameni se 


găsesc unii la care apare dorinţa de a înăbuşi şi de a 
ucide aspiraţiile nobile ale sufletului. „Eşti stupid, ciudat 
şi inutil societăţii, cu concepţiile tale”, îi zic ei. Dacă 
discipolul se lasă cucerit de influenţa şi sugestiile lor, 
acestea îi vor întuneca şi îi vor ucide credinţa în 
Dumnezeu, încă ceva. S-ar putea întâmpla ca, într-o zi, 
discipolul să fie alungat din societate. Dacă n-ar avea 
unde să se ducă, ar fi cuprins de deznădejde şi ar începe 
să se gândească la sinucidere ori s-ar deda desfrâului. 
Tocmai în acele momente ar trebui să-şi păstreze cu cea 
mai mare fervoare legătura cu Dumnezeu. Atunci, ar 
trebui să spună: „Această lume a fost făcută pentru 
mine!”. Atâta vreme cât va crede în Dumnezeu, nimeni 
nu-l va putea exclude. Statul în care locuieşte ar putea 
să-l alunge, să-l excludă din numărul cetăţenilor săi; s- 
ar putea întâmpla ca alte naţiuni să nu-l accepte, dar 
asta n-ar avea nicio importanţă. El ar căuta neîncetat şi 
ar găsi un popor care l-ar primi. Discipolul nu trebuie să 
se lege de un singur loc. Cel mai bun loc pentru el este 
cel în care oamenii sunt înclinați să accepte marile idei 
divine. 

Discipolul: Oare discipolul poate să înveţe în toate 
condiţiile? în ce măsură condiţiile de viaţă exercită o 
influenţă asupra dezvoltării spirituale? 

Maestrul: Când e întuneric, nu putem să citim. 
Suntem cu toţii atât de ignoranţi? Dacă aprindem 
lumânarea, începem să citim. Oare am învăţat atât de 
repede această artă? Oare doar lumina ne permite să 
citim? La fel se întâmplă şi cu cel care vrea să cunoască 
adevărul. Acel om poartă în el o ştiinţă ascunsă care nu 
s-a manifestat încă, dar are nevoie de lumina ce-i va da 
posibilitatea să se manifeste. Această stare nouă a celui 


care caută nu se realizează decât cu ajutorul maestrului, 
şi asta se numeşte Iluminare. 

Discipolul: Suntem încă tineri, şi de aceea reuşim 
cu greu să înţelegem adevărul. 

Maestrul: Să nu credeţi că, îmbătrânind, veţi deveni 
mai înţelepţi. Trebuie să fim înţelepţi la toate vârstele. 
Cât sunteţi tineri, dacă nu semănaţi seminţele Binelui, 
ale Raţiunii şi ale Nobleţii, cum să vă aşteptaţi să dea 
roade la o vârstă înaintată? Nu uitaţi că mâine se va 
întâmpla ce s-a întâmplat astăzi. Când maeştrii zic că 
ceva se va întâmpla în viitor, trebuie să înțelegeţi că s-a 
întâmplat deja astăzi. Forţele oculte ale Binelui 
acționează imediat. 


CONVERSAŢIA 5 


Această conversaţie a avut loc tot pe pajişte. Timpul 
era plăcut, puţin răcoros, dar se simţea că se pregătea o 
mică  aversă. Discipolul care începea întotdeauna 
conversațiile a început să pună întrebări. 

Discipolul: Oare evoluţia omului care a pornit pe 
calea spirituală este un proces fortuit pentru fiecare sau 
există etape unde trebuie în mod obligatoriu să ajungem 
şi pe care trebuie să le depăşim? 

Maestrul: Evoluţia fiecărei lumi este un proces 
individual, totuşi aceste etape trebuie să fie trăite. 
Aceste etape sau grade de evoluţie corespund cu 
anumite imagini simbolice, atât în diferite religii, cât şi 
în relatările din Vechiul şi Noul Testament. Întâi, fiecare 
va ajunge la propriul „Munte Ararat”. Aceasta înseamnă 
un port pentru sufletul aflat în evoluţie, dat fiind că 
suntem încă la „potop”, şi de aceea trebuie să găsim 
muntele unde să ne salvăm de apele torențiale. Etapa 


următoare este „Marea Morija”, unde vom oferi un 
sacrificiu lui Dumnezeu. Urmează „Sinaiul”, acolo unde 
au fost date Poruncile sau Legile lui Dumnezeu, pe care 
fiecare trebuie să le înveţe. Cea de-a patra fază este 
„Muntele Thabor”, unde a avut loc Schimbarea la față a 
lui Dumnezeu. Şi noi trebuie să ne schimbăm la față, să 
renaştem din nou în spiritul Adevărului. Acesta este 
omul nou, transfigurat de Marea Iniţiere. În fine, 
urmează „Golgota” - Marele Sacrificiu -, în cursul căreia 
se întâmplă ce a spus Hristos: „Cel ce-şi va pierde viaţa 
va găsi adevărata viaţă”. 

Discipolul: Din moment ce viața noastră se scurge 
într-un mediu care ne este complet străin, nouă ca 
persoane spirituale, cum trebuie să acţionăm față de 
oamenii şi regulile epocii contemporane? 

Maestrul: Trăiţi în lume, dar nu vă veţi ataşa de ea. 
Singurul lucru important este să îndepliniţi promisiunea 
pe care l-aţi făcut-o lui Dumnezeu. Observaţi viaţa, şi vă 
veţi convinge că cel care îndrăzneşte să-L ofenseze pe 
Dumnezeu va fi judecat. Toţi vor recunoaşte că există un 
Dumnezeu viu care îl răsplăteşte pe fiecare după faptele 
sale. Dar dacă noi, care dorim să trăim în lubire, 
înţelepciune şi Adevăr, vedem doar defectele celorlalți, 
atunci unde e lumina noastră? 

Discipolul: Cum să recunoaştem la ce nivel a ajuns 
cel cu care avem de-a face? 

Maestrul: Este o problemă delicată. Este adevărat 
că există o diferenţă între oameni, dar să vă spun cum 
puteţi greşi. Imaginaţi-vă că întâlniți o persoană care 
poartă un inel cu o piatră prețioasă, dar aceasta este 
murdară pentru că a lucrat în grădină. Apoi, vedeți altă 
persoană purtând acelaşi inel, cu aceeaşi piatră fără să 
fie murdară. Veţi estima diferit aceste două pietre, deşi 


valoarea lor este identică. Aici, prin cuvântul „piatră 
prețioasă” trebuie să înţelegem talentul pe care 
Dumnezeu l-a dat fiecăruia dintre noi. 

Discipolul: Trebuie să fim mâhniţi când ştim că 
totul în lume este stabilit dinainte? 

Maestrul: Cei ce au trecut prin mâhnire au chipuri 
mai frumoase decât ceilalți, care n-au cunoscut-o. 
Chipurile celor dintâi sunt pline de blândeţe. 

Discipolul: Care este cea mai importantă schimbare 
care se produce la cel care a cunoscut Iubirea şi trăieşte 
în ea? 

Maestrul: O astfel de persoană nu vede greşelile 
celorlalți. Indiferent ce face sau ce zice cel pe care îl 
iubeşte, vede în el doar ce e frumos. 

Discipolul: E bine să păstrăm un secret? 

Maestrul: Puteţi să păstraţi secrete fată de oameni, 
dar mărturisiţi totul în faţa lui Dumnezeu. 

Discipolul: Una dintre problemele dificile ale epocii 
noastre este educaţia copiilor. Se vorbeşte mult despre 
asta. Se scriu cărţi, se ţin reuniuni, conferinţe, 
simpozioane, dar continuăm să avem copii prost- 
crescuți. 

Maestrul: Educând copiii, nu trebuie să folosim 
gânduri sau idei abstracte. Ca primă metodă pentru cei 
mici, este bine să-i cerem copilului să numere seminţele 
dintr-o felie de pepene verde sau petalele din corola unei 
flori. Dacă acel copil are deja vârsta la care poate să 
observe şi să vorbească, puneţi-l să descrie floarea şi să 
încerce s-o deseneze. Vorbiţi-le copiilor, spuneţi-le că nu 
trebuie să prindă păsări, că nu trebuie să tragă în ele cu 
praştia şi că nu trebuie să le spargă ouăle. Spuneţi-le 
că, atunci când smulg aripile fluturilor sau picioarele 


insectelor, acestea suferă. Învăţaţi-i pe copii să ude 
florile din ghivece şi arătaţi-le diferenţa dintre o floare 
care n-a fost stropită patru-cinci zile şi alta care a fost 
udată cu regularitate. Aceste metode influenţează, încet, 
dar sigur, caracterul copiilor. 

Discipolul: Maestre, spuneţi-ne ceva despre planeta 
noastră. Poate e cea mai frumoasă dintre toate planetele 
din sistemul solar. Hristos n-a venit pe Pământ 
preferând-o tuturor celorlalte planete? 

Maestrul: Pământul este frumos. El a fost organizat 
conform legilor naturii raționale. Are de toate, dar nu e 
pentru om. Omul e un străin pe Pământ. Pentru el, 
acesta este „valea lacrimilor”. Acest Pământ este plin de 
plânsete şi de lacrimi. Miliarde de fiinţe au plâns aici. 
Dacă credeţi că vă veţi construi fericirea pe acest 
Pământ, vă înşelaţi! Fiecare îşi poartă propriul destin şi 
Dumnezeu stabileşte pentru fiecare, conform legii 
veşnicei  Echităţi, care este. Pentru voi, acum, 
principalul este supunerea, care e rodul Iubirii. 


CONVERSAȚIA 6 


Conversaţia a început la acea oră matinală la care 
maestrul îşi făcea plimbarea pe pajişte. Era o zi 
frumoasă şi copacii se acoperiseră de flori albe. Când 
maestrul a venit şi s-a aşezat pe banca de sub copertină, 
vreo zece discipoli s-au adunat în jurul lui, dornici să 
audă cuvintele sale pline de înţelepciune şi care eliberau 
de toate contradicţiile. 

Discipolul: Ce ne puteţi spune, maestre, despre cele 
patru elemente sau chintesențe cu care, conform 
ştiinţelor oculte, este construită lumea? Unii autori le 
numesc „elemente”. Mai concret, căror elemente chimice 


cunoscute le corespund, dat fiind că aceste patru 
elemente nu trebuie să fie luate în sensul literal al 
cuvântului, ci sunt considerate baza temperamentului şi 
a firii? 

Maestrul: Focul îi corespunde oxigenului, Apa, 
hidrogenului, Aerul, azotului, Pământul, carbonului. 
Când zicem Foc, Pământ, Aer şi Apă, trebuie să 
înţelegem elementele constructive, la fel ca proprietăţile 
fundamentale ale oxigenului, hidrogenului, azotului şi 
carbonului. Deseori, la oamenii de pe Pământ, se 
remarcă o carență, alteori un excedent din unele 
elemente amintite. Când la o persoană circulația 
sângelui nu se face corect, în sângele ei se adună 
carbon, sub formă de acid carbonic, şi asta o face 
„impură”. Această „poluare” a sângelui nu poate fi 
stabilită în mod experimental şi de aceea medicii neagă 
că se poate trăi cu un sânge impur. Contradicţia este 
aici doar aparentă, căci elementele străine care poluează 
sângele sunt sub formă fluidă, ce nu poate fi izolată şi 
văzută de investigator. Când energia electrică şi cea 
magnetică nu circulă corect la un om, în sistemul lui 
nervos se adună un exces de azot. Atunci, se produce o 
„obturare” şi el adoarme des. În cursul lucrului sau al 
unei conversații, această persoană este întotdeauna 
atacată de starea de somnolență. lată de ce fiecare 
trebuie să-şi urmărească procesele din organism şi să le 
regularizeze, prin mijloace adecvate, funcţionarea 
corectă. Cele patru elemente fundamentale, la care se 
referea întrebarea, joacă un rol important şi în felul în 
care persoana se prezintă atenției fiecăruia. În functie de 
elementul care predomină la acea persoană, ea poate fi 
activă, rapidă, nerăbdătoare, iar alta lentă, flegmatică, 
chiar plictisitoare. Omul este mai agreabil când e 


natural şi nu pozează. Oricum am fi, suntem 
suportabili, dat fiind că propriul nostru comportament 
este determinat de acţiunea reciprocă a elementelor care 
se găsesc în noi. Comportamentul natural al omului este 
podoaba lui cea mai frumoasă. De exemplu, dacă cineva 
se înclină în chip de salut într-un mod cât se poate de 
natural şi spontan, nimeni nu-l poate imita. Acţiunile 
originale nu pot să fie repetate. Nu pot fi limitate. 
Imitarea, ca şi orice atitudine artificială, e respingătoare. 
Imitarea este îngăduită doar în cazul în care o persoană 
vrea să asimileze o anumită artă, dar, la ea, talentul nu 
țâşneşte din interior. Cel ce vrea să devină muzician şi 
nu este muzician înnăscut trebuie să se străduiască să 
deprindă ceva de la muzicianul înnăscut urmărindu-i 
munca. Mulţi au devenit muzicieni fără să se fi născut 
ca atare, urmând metodele, directivele şi munca unui 
mare muzician. Este foarte important ca omul să lucreze 
cu calităţile sale înnăscute. Trebuie să-şi dezvolte micile 
talente ca să ajungă la manifestarea marilor sale calităţi. 
Comportamentul natural, perseverenţa şi munca asiduă 
trebuie să fie însoțitorii inseparabili ai celui care ţinteşte 
spre piscurile spirituale. Discipolii care trăiesc cu 
conştiinţa că merg pe cărarea ce duce la perfecţiune nu 
trebuie să fie leneşi, contând pe alţii ca să facă totul. 
Trebuie să facă eforturi ca să rezolve ei înşişi problemele 
dificile. Deseori, cei care îi conduc evită cu bună-ştiinţă 
să le rezolve dificultăţile, ca să-i dezobişnuiască de 
indolenţă. Trebuie să vă mai explic şi că Marii Maeştri şi 
Adepții cunosc esenţa tuturor lucrurilor, dar nu creează 
teorii. Şi, dacă îl veţi întreba pe unul dintre aceşti 
maeştri ce este pe Soare, deşi ştie, nu vă va spune, ci va 
zice: „O să vă învăţ cum să pătrundeţi acolo cu propria 
conştiinţă şi, după ce veţi stăpâni această artă, veţi 


vedea singuri ce vă interesează”. Una dintre calităţile 
cele mai necesare pe care trebuie să vi le însuşiţi pentru 
această muncă este concentrarea. Cu ajutorul acestei 
modalităţi puternice, încercaţi să vă dezbăraţi de toate 
defectele voastre karmice. Dacă veţi reuşi, vă veţi întări 
voința. Exact pentru asta vi s-au dat aceste defecte, ca 
să vă eliberaţi de ele prin eforturi proprii, încercaţi să 
armonizați tot ce e în voi. 

Discipolul: Cu cât învăţăm mai multe adevăruri 
despre viaţă, cu atât ni se pare mai complicată. Uneori, 
există momente în care discipolul nu ştie dacă greşeşte 
sau dacă face corect ceea ce face. Ba chiar sunt 
momente când e cuprins de pesimism. 

Maestrul: Vă voi da câteva exemple legate de 
pesimism. Uneori, semănaţi cu acei petrecăreţi care îşi 
adună prietenii pentru o orgie în care îşi risipesc toţi 
banii. Orgia ia sfârşit, distracţiile se termină şi 
organizatorul lor, rămas fără bani, „posteşte” o 
săptămână întreagă. Este una dintre modalităţile cele 
mai caracteristice ca să se ajungă în acea stare pe care 
voi o numiți pesimism. Pe pământ, discipolii seamănă 
uneori cu acei copii de părinţi bogaţi care au fost trimişi 
să-şi facă studiile în străinătate. Tatăl trimite bani, dar 
ei cumpără lucruri pe care n-ar trebui să le cumpere, şi 
rămân fără bani. Atunci, încep să le scrie părinţilor 
epistole pline de tristeţe, în care îşi expun situaţia 
neplăcută, pesimismul. 

Discipolul: Din care motiv multe lucruri concepute 
şi plănuite de noi în viață nu se realizează? 

Maestrul: Două lucruri le împiedică: neglijenţa şi 
amânarea. Dar trebuie să facem o diferenţă între ele. 
Neglijentul zice: „Pot să mă lipsesc de asta”. Cel care 
amână zice: „Acum sunt foarte ocupat, dar, după ce 


termin, o s-o fac”. Discipolului nu-i este permis să aibă 
vreunul dintre aceste defecte. Din moment ce aceasta 
are legătură cu lucrurile lui Dumnezeu, trebuie 
sacrificat totul. O explicaţie complementară: dacă, la un 
moment dat, vă trece prin minte o idee luminoasă care 
înalță, notaţi-o imediat, căci, dacă amânaţi pe altă dată, 
o veţi uita. Dacă aţi avut un vis frumos şi v-a făcut o 
impresie puternică, notaţi-l. Dacă vă trece prin minte să- 
i trimiteţi unei persoane un gând frumos, luminos şi 
util, nu pierdeţi timpul. Gândiţi-vă la prietenul vostru. 
Poate că, în acel moment, are nevoie de voi. La fel, dacă 
vă vine ideea să faceţi o faptă bună, nu vă ziceţi că o veţi 
face când veţi avea timp, căci n-o veţi face niciodată. 
Momentul acţiunii trebuie să fie cel în care v-aţi gândit 
s-o faceţi. Se întâmplă uneori ca un om să întreprindă o 
acțiune ce pare neaştepiată, atât pentru ceilalţi, cât şi 
pentru el. Nu este deloc de mirare dacă ideea acestei 
acțiuni îşi are originea în gândirea unuia dintre 
strămoşi. Ea a fost transmisă generaţiilor până când a 
găsit pe cineva care s-o pună în practică aproape 
inconştient. Ca să nu deveniți victima unui lucru de 
acest fel, mai ales dacă nu e de bună calitate, trebuie să 
vă verificați ideile care vă trec prin minte şi să vă 
împotriviţi celor aflate în contradicţie cu concepţiile 
voastre. 

Discipolul: Cum se poate explica faptul că există 
zile în care pierdem orice dispoziţie de lucru? Nu suntem 
obosiţi, nu ne simţim fizic indispuşi, dar ne-a dispărut 
orice dorință de muncă. 

Maestrul: Foarte des, astfel de stări se instalează în 
urma sugestiei. În aceste cazuri, discipolul poate să-şi 
facă o autosugestie. Să spună o dată, de două ori, de trei 
sau de mai multe ori că va lucra. Dacă nu-i vine pofta de 


muncă, să repete această autosugestie de mai multe ori, 
şi atunci va începe să lucreze cu plăcere. Autosugestia 
bună creează un impuls puternic. Când vă treziţi 
dimineaţa, ziceţi următoarele: Nu voi lupta cu mine 
însumi, ci voi fi în armonie cu mine însumi. Nu voi fi în 
contradicţie cu natura, ci voi fi în armonie cu natura. Nu 
voi fi în contradicţie cu Dumnezeu, ci voi fi în armonie cu 
Dumnezeu. Dacă vă pierdeţi curajul, vă aflaţi în 
principiul pământean omenesc. Dacă simţiţi un elan şi 
entuziasm, vă aflați în lumea divină, care inspiră 
întotdeauna şi dă forţă şi curaj. Altă dată, vă temeţi de 
destin. Ce este destinul? Este legea karmică. Nu există 
altă lege decât corectarea unei încălcări a legilor vieţii. 
Discipolul: Există oare cazuri în care oamenii care 
au început să urmeze calea spirituală au simţit decepțţii, 
deoarece această cărare este abruptă şi cere o viață 
virtuoasă, şi ar dori să revină la viața oamenilor 
obişnuiţi, care li se pare mai uşoară şi mai reală? > > 
Maestrul: Este probabil una dintre acele persoane 
care au început să urmeze calea spirituală aşteptându- 
se ca asta să le aducă avantaje mari şi gândindu-se că-şi 
vor putea aranja viața aşa cum doresc şi cum înţeleg. 
Chiar şi unele persoane din şcoala spirituală gândesc 
astfel. Este o mare greşeală. Veniţi la şcoala spirituală ca 
să învăţaţi cum să trăiţi raţional. Cunoaşterea pe care o 
dobândiţi aici vă va ajuta să înţelegeţi mult mai bine şi 
cu mai mare claritate nu numai ştiinţa, ci şi totul în 
viață. Veţi dobândi o calitate care vă va ajuta să 
înțelegeți lucrurile cu adevărat reale şi să nu le 
confundați cu erorile. Trebuie să ştiţi că maeştrii care 
vizitează omenirea nu le permit celor învăţaţi, ca şi celor 
mai avansați discipoli ai ştiinţelor spirituale, să 
dobândească multe cunoştinţe, deoarece, în stadiul 


actual al omenirii, aceste cunoştinţe ar putea să nu 
aducă rezultate foarte strălucite. Nu pot să suporte 
frecvenţa înaltă a vibraţiilor acestui adevăr. De aceea, 
este necesar să învăţaţi întâi particularităţile exterioare 
ale fenomenelor şi, mai târziu, esenţa lor. Şi eu vă spun 
să nu vorbiţi despre lucruri sfinte şi elevate decât cu 
oameni înţelepţi, învăţaţi, cu caracter nobil şi spiritual. 
Cu proştii, veţi vorbi doar despre lucrurile obişnuite ale 
vieţii de zi cu zi... despre ceapă, usturoi, bani pentru 
căsătorie sau divorţ, procese, mersul vieţii zilnice. Nu 
risipiţi zadarnic ce aţi învăţat şi care trebuie folosit ca 
bază a vieţii voastre. Uneori, spuneţi lucruri nepotrivite 
unuia dintre interlocutori, dar vă daţi seama imediat că 
nu vă înţelege. Sunteţi supăraţi, dar nici voi n-aţi înţeles 
cu cine vorbeați. 

După o pauză de câteva minute, maestrul a 
continuat: 

Maestrul: Ar trebui să ştiţi toți că marea pe care o 
traversaţi vă va surprinde cu furtuni. De la prima până 
la ultima zi a vieţii voastre, veți trece prin „crize”. Unii 
mai mult, alții mai puţin, dar toți veţi trece prin ele. Eu 
le numesc „furtuni morale”. Când vi se întâmplă ceva 
mai serios în viață, ziceţi: „Este o furtună morală”. 
Înțeleptul va găsi un loc mai la adăpost şi va trece mai 
uşor prin furtună. În astfel de cazuri, intuiţia, pe care e 
bine să v-o dezvoltați, vă va preveni cu privire la venirea 
„furtunilor”, aşa cum meteorologia ne previne cu privire 
la schimbarea vremii. Lucrul cel mai important este să 
nu rupeţi legătura cu sursa vieţii voastre. Nu rupeţi 
legătura cu Sublimul. Păziţi-vă de emoţiile excesive, căci 
inima tulburată împiedică mintea omului să-i vadă 
imaginea. 


CONVERSAȚIA 7 


În ziua aceea, era o vreme ploioasă. Grupul de 
discipoli se adunase sub copertina frumoasă şi, aşezat 
în jurul maestrului, îi asculta cuvintele înțelepte. 
Zgomotul uşor al ploii de primăvară devenea tot mai 
îndepărtat. 

Discipolul: Ne-aţi spus odată că oamenii au două 
feluri de a vorbi: pe un ton blând şi pe un ton tare. Care 
este preferabil? 

Maestrul: Este firesc ca fiecare să spună că preferă 
un limbaj blând, dar şi în acest caz e ceva relativ. Când 
îi vorbim cuiva aflat foarte aproape de noi, îi vorbim 
încet; acest mod de a vorbi este de la sine blând. Dar, 
dacă trebuie să spunem ceva de departe, nu e practic să 
vorbim încet. Dacă vorbiţi de aproape, folosiţi vorbirea 
blândă, dar, dacă spuneţi ceva de departe, folosiţi 
vorbirea tare. Uneori, e posibil să aibă loc o eroare de 
estimare a relaţiilor dintre oameni, dacă judecăm după 
felul lor de a vorbi. Puteţi estima că limbajul cuiva este 
blând sau tandru, fără să fie aşa, deoarece cel care vă 
vorbeşte este spiritual departe de voi. Altă dată, un 
limbaj tăios vi se poate părea neprietenos, dar să vi se 
pară aşa doar pentru că cel care vă vorbeşte este 
spiritual „lângă voi”. Există oameni care ne iubesc. Sunt 
cinstiţi, sinceri, se gândesc la bine şi ne previn cu privire 
la un pericol oarecare. Limbajul lor ne poate părea 
neprietenos, ceea ce este eronat. Şi în limbajul naturii 
există nuanţe în forţă şi slăbiciune. De aceea, unii poeți 
consideră că natura este blândă, tandră, mângâietoare, 
în timp ce alţii, în alte împrejurări, o văd 
înspăimântătoare. Oricum, natura este infailibilă şi 
imuabilă. 


Discipolul: Suntem oare răspunzători de toate 
faptele noastre? Nu există în viață fapte de care nu 
suntem răspunzători? 

Maestrul: Există multe lucruri care, la prima 
vedere, vi se par fortuite, dar, în raţiunea ascunsă a 
naturii şi încă necunoscută oamenilor, ele sunt strict 
determinate. Când plugul plugarului trece printr-un 
furnicar, îi distruge tot sistemul, cauza acestei urgii fiind 
complet necunoscută furnicilor. Doar cel care ară ştie 
cum şi de ce s-a întâmplat asta. Dacă toţi filosofii din 
acel furnicar s-ar aduna şi ar începe să discute despre 
acest eveniment, n-ar ajunge la nicio concluzie. Doar 
omul rațional, care a arat, ştie cum să explice acest 
fenomen neaşteptat. Şi în viaţa oamenilor există multe 
cazuri pe care nu pot să le explice şi care au cauzele lor 
raționale cunoscute doar de fiinţele superioare. Într-o zi, 
dintr-un viitor îndepărtat, ele vor deveni clare pentru 
fiecare om. Nu vă grăbiţi cu concluziile. Chiar când 
faceţi o estimare a ceea ce e bine şi ce e rău. În viaţa 
oamenilor există inevitabil căderi şi ridicări. Aceasta este 
legea creşterii şi a copiilor. Fiecare cădere are partea ei 
bună, într-o zi, un meşteşugar, mergând la lucru, a 
alunecat şi şi-a luxat glezna. Un prieten, care trecea prin 
apropiere, La ridicat şi l-a urcat pe un cal ca să-l ducă la 
un vraci care ştia să vindece luxaţiile şi fracturile. Pe 
drum, calul s-a speriat din cauza unor ţigani care 
băteau în nişte cutii de tablă, a sărit într-o parte a 
străzii şi l-a aruncat la pământ pe meşteşugarul cu 
glezna luxată. „Nu-mi ajunsese primul necaz, a trebuit 
să mai păţesc şi asta”, şi-a zis el. Totuşi, când a vrut să 
se ridice, a înţeles că glezna revenise la locul ei. Faptul 
că animalul l-a aruncat pe om la pământ este un rău 
aparent, dat fiind că glezna i s-a vindecat. De aceea, 


dacă întâlniți în viață un obstacol care vă pune la loc 
„glezna luxată”, nu vă plângeţi. Materialismul, care este 
considerat de mulţi oameni şi filosofi un rău, joacă 
totuşi un rol pozitiv în evoluţia spirituală. El curăță un 
mare număr de pânze de păianjen rămase de pe timpul 
scolasticii şi al superstiţiei grosolane. Va deveni el însuşi 
cauza pentru care oamenii vor dobândi o conştiinţă 
nouă, cu ajutorul căreia vor fi interpretate corect faptele 
şi fenomenele din care ştiinţa materialistă a făcut o nouă 
superstiție şi un nou fanatism. lată de ce adevăratul om 
spiritual nu trebuie şi nu poate să fie susținătorul orb şi 
fanatic al niciunei teorii ştiinţifice. 

Discipolul: Ce dorinţe ale discipolului ar merita să 
fie realizate şi oare aceasta este întotdeauna posibil şi 
util? 

Maestrul: Dorinţele nu sunt întâmplătoare. Ele sunt 
impulsuri ce provin de la un centru. Uneori nu de la 
unul singur, ci de la mai mulţi. Oricum, dorinţele 
trebuie să fie întâi trimise în supraconştient. Entităţile 
superioare raţionale, care se ocupă de viaţa omului şi îi 
examinează dorinţele, hotărăsc dacă dorinţa trebuie să 
fie realizată şi, dacă se înscrie în ordinea lucrurilor, o 
trimit subconştientului, de unde individul îşi ia forţele 
pentru realizare. După aceea, calea dorinţei este 
îndreptată spre conştient. Acest proces are loc într-un 
mod ciclic în ceea ce numim Roata Divină a realizării 
dorințelor. Fiecare om care e raţional şi are răbdare îşi 
poate realiza dorinţele. Dacă, de exemplu, o persoană 
vrea să devină muzician, îşi proiectează dorinţa 
arzătoare în  supraconştient, de unde merge în 
subconştient. Acolo sunt acumulate numeroase 
experiențe şi posibilități nebănuite. Acolo, din 
subconştient, poate să ţâşnească ideea ca acel om să 


meargă la un concert în ambianța căruia va fi inspirat şi 
va primi o mare stimulare ca să lucreze în sferele 
muzicii. După aceea, conştientul o va realiza raţional şi 
cu răbdare, în timp ce inconştientul va sancţiona 
oarecum că această dorință de a deveni muzician este 
una frumoasă şi divină pentru evoluţia lui, şi va apărea 
bucuria. 

Discipolul: A fost vorba de mai multe ori despre 
Bine şi Rău; şi totuşi mulţi oameni rătăcesc în labirintul 
relativităţii lor. Aceste noţiuni pot oare să fie 
concretizate? 

Maestrul: Printre altele, Binele are asupra Răului 
avantajul că poate să fie făcut în toate lumile. Criminalul 
nu poate să facă rău în cealaltă lume. Terenul pe care se 
poate comite răul este doar lumea fizică. De aceea, un 
om bun egalează o mie de oameni răi. Dacă o mie de 
oameni răi comit o mie de lucruri rele, un om bun, 
printr-un singur bine, distruge o mie de rele. Forţa 
răului constă în cantitatea sa, în timp ce forţa binelui 
constă în intensitatea lui. 

Discipolul: Care trebuie să fie atitudinea 
discipolului atunci când este acuzat pe nedrept? 

Maestrul: Discipolul, la fel ca orice persoană 
înţeleaptă şi cinstită, este trimis în închisoare doar din 
cauza adevărului. E o ruşine pentru oricine să ajungă la 
închisoare din cauza banilor. Discipolul trebuie să 
spună: „Doar pentru adevăr pot să rămân în 
închisoare!”. Şi, când cineva e bătut pentru Adevăr, să 
tacă. Nu trebuie să se apere, căci Adevărul însuşi îl va 
apăra. Cel ce te-a lovit din cauza adevărului, după un 
timp, va veni el însuşi să se scuze şi îți va deveni 
prieten. Oamenii spirituali vor să-şi petreacă viaţa uşor. 
E imposibil. Veţi afla că sunteţi răspunzători pentru tot 


ce ați învățat în Şcoala spirituală. Ştiinţa face omul 
răspunzător. Odată cu sporirea cunoştinţelor, vă creşte 
şi responsabilitatea. 

Discipolul: Cel ce urmează calea spirituală şi 
lucrează la evoluţia lui conştientă trebuie să renunţe la 
celelalte treburi ale sale? 

Maestrul: Aceasta ar însemna indolenţă. Nu vreau 
să vă folosiţi tot timpul pentru lucrurile despre care vă 
vorbesc. Ci trebuie ca ele să se insereze în componenţa 
vieții voastre şi în activitatea voastră. Nimeni nu vă 
poate interzice să vă ocupați de arte. Poezia şi muzica nu 
sunt lucruri pământene. Ele aparţin unei lumi 
superioare. 

Discipolul: în ceea ce ne spuneţi întâlnim deseori 
gândurile că Iubirea şi calitățile dobândite de om trebuie 
să devină acţiuni. N-a spus oare Hristos că lumânarea 
nu trebuie să fie aşezată într-un loc ascuns, ci trebuie 
să ardă? 

Maestrul: Adevărat. Dar, ca să fii mai bine informat 
despre ceea ce întrebi, este necesară o analiză mai 
minuțioasă a calităților de execuţie ale omului. Trei 
dintre aceste calități de execuţie sunt fermitatea, curajul 
şi sârguința. Ele sunt cele trei componente ale voinţei. 
Ele pot să fie şi figurate grafic prin laturile unui triunghi 
echilateral, dacă toate trei au o valoare absolut identică. 
Ce aspect are fermitatea la un individ anume, dacă 
rațiunea n-a fost pusă în acţiune? Un astfel de individ 
este încăpățânat şi ilogic de capricios. Ţine la părerea lui 
fără să ştie cu claritate de ce face asta. Nu cedează doar 
ca să „nu cedeze”. Există şi o fermitate încăpăţânată 
care se deosebeşte de cea pomenită pentru că, la acest 
individ, au fost ofensate sentimentele personale. Această 
fermitate este produsul orgoliului şi al cultului propriei 


personalităţi. În al treilea rând, fermitatea se poate 
manifesta la un individ care îşi apără părerile. Această 
fermitate este de o calitate superioară, deşi uneori dă 
impresia că e fanatism. Şi, astfel, cele trei variante de 
fermitate sunt: fermitatea fizică înnăscută, inconştientă, 
fermitatea emoţională şi fermitatea ideologică. Voi 
examina acum curajul în manifestările şi variantele lui. 
Omul curajos este modelul celei mai înalte moralități. 
Curajul lui nu provine din constrângere, ci dintr-un 
impuls interior. După cum se ştie foarte bine, calitatea 
unui act curajos depinde de înălţimea evoluţiei spirituale 
a celui care îl manifestă. Un om curajos se poate arunca 
în mijlocul pericolelor ca să salveze pe cineva, dar, cu 
acelaşi curaj, altul poate să provoace pagube. În ambele 
cazuri, stimularea provine de la individul însuşi, de la 
hotărârea luată de el. Există oameni curajoşi care, 
totuşi, nu sunt îndeajuns de fermi. Curajul este atunci o 
manifestare de mai scurtă durată, uneori chiar 
momentană, pe când fermitatea are o durată. Aşa cum 
omul ferm nu este întotdeauna curajos, nici curajosul 
nu este întotdeauna ferm. Omul ferm poate să aştepte 
foarte mult timp închis într-o fortăreață. Omul curajos 
n-are întotdeauna această calitate. Un exemplu luat din 
natură poate să ilustreze aceste situaţii. Apa care 
coboară dintr-un munte înalt pe o pantă sau un canal 
are un mare efect, dar nu-şi manifestă curajul, deoarece 
este constrânsă să facă asta din cauza gravitației. 
Cealaltă apă care urcă, în urma unei presiuni, nici ea nu 
dă dovadă de curaj, dat fiind că este constrânsă să facă 
asta de forţe exterioare. Omul curajos îşi ia forțele şi 
stimularea din el însuşi. Totuşi, nu este întotdeauna 
activ şi executiv. Ca să-şi manifeste curajul, trebuie să 
aibă o convingere şi rațiune. Trebuie să fim curajoşi, dar 


să ştim pentru ce. Să fim şi fermi, dar să ştim pentru ce. 
Acelaşi lucru este valabil şi pentru sârguinţă. În 
consecinţă, curajul, fermitatea şi sârguinţa trebuie să fie 
în slujba unei convingeri, unor principii ideologice. 
Forţele şi calităţile descrise înainte îşi au locul şi 
semnificaţia în lumea fizică. Fiecare ființă care coboară 
pe Pământ trebuie să se înarmeze cu ele. La omul care 
lucrează cu aceste forţe se manifestă deseori o altă 
calitate care însoţeşte calitățile executive ale omului pe 
care le-am descris. Această calitate, sau mai curând 
forţă, este capacitatea de distrugere. Este forța cea mai 
brutală care acţionează în om. Această forță se 
alimentează de la oribila masă a cruzimii. Ea ucide fizic 
şi moral. 

Toate stările omului se reflectă asupra naturii sale 
fizice. Astfel, de exemplu, unghiile pot să fie cea mai 
bună oglindă a acestor stări. În decursul celor 180 de 
zile în care unghiile se schimbă, totul se înregistrează 
cronologic pe ele. Pentru cel ce ştie să citească în unghii, 
tot ce priveşte individul este clar ca lumina zilei. 

Discipolul: Ce defecte ale omului împiedică 
cunoştinţele pe care ni le transmiteţi prin cuvânt să fie 
puse în practică? 

Maestrul: Teama! Dacă examinăm teama în mod 
detaliat, vom constata că există trei categorii de teamă: 
teama fizică, teama emoţională şi mentală şi teama 
morală. 'Temătorul moral se teme să nu comită o 
greşeală oarecare în privința propriilor principii. Îşi 
analizează comportamentul, ca să se convingă că n-a 
făcut ceva care să-l împiedice să intre în împărăţia lui 
Dumnezeu.  Temătorul emoţional şi mental este 
îngrijorat ca nu cumva ideile lui despre evoluţia sa 
mentală şi emoţională să nu se realizeze. Temătorul fizic 


este ca un iepure care o ia la sănătoasa văzându-şi 
propria umbră. În regnul animal, teama are locul ei, dar, 
pentru omul care a pornit pe calea divină, teama se 
prezintă ca o piedică inutilă. Trebuie să facem o 
deosebire între prudenţă şi teamă. Prudenţa nu trebuie 
să se transforme în teamă, dar teama trebuie să se 
transforme în prudenţă. Un exemplu. E posibil ca într-o 
zi să fiţi cuprinşi de descurajare. Trebuie să ştiţi că este 
un gând venit din exterior. Nu voi l-aţi generat. Creierul 
omenesc este o grădină în care oricine poate să planteze 
neghină. Respingeţi-o. Nu cedaţi sugestiilor exterioare. 
Omul trebuie să-L aibă de partea lui întâi pe Dumnezeu, 
apoi natura şi, după aceea, pe toţi oamenii buni şi pe el 
însuşi. 


CONVERSAȚIA 8 


După o pauză de vreo zece zile, discipolii s-au 
adunat din nou pe pajiştea luminată de razele soarelui 
matinal. Terminaserăm exercițiile paneuritmiei şi mulţi 
plecaseră. Rămăseseră doar discipolii care nu aveau 
obligaţii şi, printre ei, cel care era curios să cunoască şi 
cel mai liber în conversațiile cu maestrul. 

Discipolul: Ştiu, maestre, că întrebarea care mi-a 
venit în minte e, poate, deplasată. Nu poţi vorbi despre 
asta aşa cum ai face despre lucrurile obişnuite ale vieţii, 
totuşi îmi voi lua libertatea de a vă ruga să ne vorbiţi 
despre cel Infinit, Suprem, Unic, care este numit Cauza 
Primordială sau Dumnezeu. Dacă cineva mi-ar pune 
această întrebare, aş spune că Suprema Realitate sau 
Dumnezeu nu se pretează nici la vreo definiție, nici la 


vreo dovadă. Dar am remarcat că, atunci când vorbiţi 
despre Dumnezeu, chiar dacă posibilitățile noastre sunt 
minime, ne simţim mai aproape de El. 

Maestrul: Cuvântul „Dumnezeu” este înțeles în 
diferite feluri şi oamenii acordă acestui termen 
conținuturile cele mai variate. Este adevărat că nu există 
definiție pentru Atotputernic, dar putem spune că 
Dumnezeu, în sensul filosofic al cuvântului, înseamnă a 
gândi. A crede în Dumnezeu înseamnă a gândi. Doar cel 
care gândeşte poate să creadă în Dumnezeu. Dar mulți 
dintre cei care nu cred în existența lui Dumnezeu 
gândesc şi ei. Totuşi, nu-i adevărat. Căci ceea ce ei 
consideră gândire nu e nicio gândire, ci doar o târâre pe 
suprafața fenomenelor, fără să ajungă la profunzimea la 
care se găsesc cauzele şi motoarele acelor fenomene, 
care sunt o particulă infimă a manifestării Spiritului 
Universal. Există o diferență imensă între gândirea unei 
minţi iniţiate şi gândirea celui care trăieşte în întuneric 
spiritual. Primul vede dincolo de barierele percepţiilor 
noastre. Are intuiţie şi iluminare şi va fi condus de 
aceste calități până la principiul cauzal a tot ce se 
întâmplă. Ceilalţi gânditori, care nu sunt iluminaţi de 
intuiţia spirituală, se mişcă între ziduri, fiindcă nu ştiu 
ce se află în această închisoare tridimensională a lumii 
materiale. Un mare număr de filosofi materialişti 
consideră că gândirea asupra lui Dumnezeu împiedică 
în general procesele gândirii, dar adevărul este că tocmai 
această gândire stimulează evoluţia spirituală. Oamenii 
şi-L reprezintă pe Dumnezeu în chipurile cele mai 
diverse, chiar sub formă omenească, şi asta nimeni nu 
poate s-o uite, dat fiind că lumea noastră 
tridimensională ne prezintă formele ei de care cu greu 
ne-am putea lipsi. Entitatea Divină, cu nenumărate 


dimensiuni, este străină de raţiunea noastră 
tridimensională. Totuşi, într-o mică operă a naturii, 
neînsemnată în aparenţă, cât şi într-o acţiune, măruntă 
la prima vedere, dar nobilă şi plină de abnegaţie, se 
poate vedea minunata rațiune a naturii vii, iar în 
acțiune, măreţia Binelui, a Iubirii şi a lui Dumnezeu. 
Dumnezeu se află în lucrurile mici aşa cum stejarul 
mare se află în ghindă. Ţineţi ghinda în mână fără să 
bănuiţi că purtaţi o viață de câteva secole în stare 
potenţială. Să ştiţi că nu e nimic mai mare decât 
Dumnezeu, dar, în acelaşi timp, nu există formă mai 
umilă şi mai mică decât cea în care Se poate ascunde El. 
Nu subestimaţi lucrurile mici. Învăţaţi să le apreciaţi 
după posibilităţile lor ascunse. Un băț de chibrit mic 
poate să provoace un incendiu mare. 

Discipolul: Este adevărat că viaţa este generată de 
Iubire? 

Maestrul: Acesta este un mare adevăr. Dar ştiţi că 
viața şi Iubirea sunt diferite şi că Iubirea - mama vieţii - 
rămâne o esenţă divină, veşnică şi invariabilă, în timp ce 
viața este supusă multor procese şi transformări? în 
viață, există construiri şi distrugeri. În Iubire, aceste 
două procese nu există. lubirea este întotdeauna 
constructivă, pură şi sublimă. Dacă admiteţi că Iubirea 
şi viaţa sunt acelaşi lucru, cum vom explica atunci 
contradicţiile din viaţă? N-am comite o greşeală dacă i- 
am imputa contradicţiile şi Iubirii? în Iubire nu există 
contradicţie! Ceea ce am spus despre Iubire este valabil 
şi pentru înţelepciune. Înţelepciunea este ceva mai mult 
decât ştiinţa pe care oamenii o dobândesc în viață. În 
ştiinţă există greşeli şi erori, contradicții şi teorii care se 
neagă una pe alta. Dar înţelepciunea este una şi 
invariabilă. Este mai presus de creatori şi de ipoteze. 


Ştiinţa şi teoriile pot fi numite trepte ce duc la 
înțelepciune, care e mai presus de orice ştiinţă. 
Înţelepciunea este luată din cunoştinţe şi începe să 
strălucească doar într-un suflet treaz. 

Adevărul are aceeaşi puritate absolută şi infinită şi 
nu are nicio limitare. Adevărul generează libertate, dar 
în libertatea pe care o au oamenii pe acest pământ 
există şi limitări. În Adevăr nu există nicio limitare! 
Atunci, ne-am putea pune următoarele întrebări: Putem 
să trăim fără Iubire? Putem. Dar, fără Iubire, viaţa 
noastră ar fi plină de suferinţe. Putem să trăim fără 
înțelepciune? Da, putem. Dar, fără înţelepciune, 
cunoştinţele pe care le-am avea n-ar putea să ne facă să 
evităm comiterea unor lucruri stupide. Putem să trăim 
fără Adevăr? Da, putem. Dar, fără Adevăr, vom avea o 
libertate care nu s-ar deosebi de orice sclavie. De aceea, 
când unul dintre elevii de la şcoală se individualizează 
atât de mult încât, în mândra lui îngâmfare, neagă 
Iubirea, înţelepciunea şi Adevărul, nu trebuie să se 
revolte când vin rezultatele inevitabile, căci el le-a 
provocat. Când necazurile cad asupra lui, trebuie să 
spună: „Mă găsesc în această situaţie pentru că am 
renegat cele trei mari fundamente ale vieţii”. 

Au urmat câteva minute de tăcere. Fiecare reflecta 
la ceva legat de cuvintele maestrului. 

Discipolul: Aş vrea să vă cer ceva, în numele fraţilor 
cu care am vorbit acum două zile. Am vrea să ne daţi o 
temă, pe care fiecare dintre noi o va dezvolta cum crede 
mai bine. Dar am vrea ca tema să fie legată de ceea ce 
trebuie să dezvoltăm în primul rând în noi înşine şi 
despre care credeţi că le lipseşte cel mai mult tinerilor. 

Maestrul: Scrieţi despre răbdare. 


CONVERSAȚIA 9 


Maestrul: în ştiinţa spirituală se cunoaşte un semn 
sfânt, numit Pentagramă. Acest semn a fost adoptat ca 
simbol de unele naţiuni şi doctrine fără ca oamenii să-i 
cunoască semnificaţia şi fără să bănuiască că modul în 
care este folosit nu este lipsit de semnificaţie şi că are 
tot felul de consecinţe. Când se găseşte în sus, vârful 
Pentagramei arată că cei care l-au plasat astfel trebuie 
să respecte principiul divin din om şi din lume, şi mai 
ales din om, dat fiind că Pentagrama este semnul 
Omului. Vi s-a întâmplat să încercaţi să meditaţi la 
semnificația acestui semn şi simbol sfânt? Stările în care 
cade un individ depind de natura lui. În munca voastră, 
ca să ajungeţi la deducţii mai precise, este util să ştiţi că 
oamenii gândesc şi simt diferit lucrurile. Dacă 
examinăm modul în care gândesc oamenii, vom 
descoperi mai multe categorii de gândire. Omul are 
capacitatea  bunului-simț, a rațiunii înnăscute, are 
rațiune, simt individual şi simt moral. 

Bunul-simţ înseamnă să conştientizezi şi să te ocupi 
de faptele cele mai obişnuite şi cele mai simple din viaţa 
din jur, dar fără să fii absorbit de ele. 

Rațiunea înnăscută este ageră, creatoare. Ascunde 
în ea însuşirile cu care omul vine pe lume şi pe care le 
va manifesta în anumite împrejurări şi condiţii. 

Rațiunea este o manifestare superioară a forțelor 
mentale ale omului. Ea este chibzuită, analizează şi 
sintetizează; poate să tragă concluzii finale din fapte şi 
fenomene. 


Simțul moral ia în considerare fiecare situaţie şi 
alege calea care va asigura morala, în sensul cel mai larg 
al termenului. 

Simţul individual este foarte specific fiecărui om. 
Prin acest simț el se concentrează asupra a tot ce 
gândeşte şi decide în legătură cu problemele vieţii sale, 
şi asta într-un mod unic şi care nu se repetă la alţii. 

Simţul personal este acel proces al gândirii care-i 
dirijează viaţa personală. Acest simţ conservă individul, 
are grijă de situaţia lui, de demnitatea lui şi de tot ce 
trebuie să facă pentru a-şi păstra poziţia în societate. 

Discipolul: Cu toate acestea, aş vrea să vă rog să-mi 
explicaţi diferenţa dintre simţul personal şi simțul 
individual. Uneori, am tendinţa să le confund, ceea ce, 
evident, e o greşeală. 

Maestrul: Când o persoană trăieşte cu simţul 
individual, are privirea îndreptată în interiorul ei, în 
timp ce, atunci când trăieşte înainte de orice cu simţul 
personal, are o relație cu celelalte persoane, se 
interesează de ce gândesc ceilalți despre ea. Când scrie o 
carte, se gândeşte tot timpul la ce vor spune ceilalți 
despre ea, şi în special criticii. Pentru o persoană de 
acest gen, n-ar exista viaţă personală dacă n-ar fi 
societatea. Simțul şi viața individuale sunt mai 
aprofundate decât simţul personal. Persoanele cu simţ 
personal n-au prieteni, ci doar cunoştinţe, pe când cele 
care au simţ individual au prieteni şi-i păstrează mult 
timp. Discipolul nu trebuie să fie tulburat de părerea 
celorlalți. Trebuie ca el să-i asculte cu atenţie, dar să nu 
abată din calea sa valul energiei sale mentale. Când 
aceste şase feluri de activități mentale lucrează în 
acelaşi timp la om, acesta este cât se poate de normal şi 
gândirea îi funcţionează la întreaga capacitate. 


Grupul din jurul maestrului a rămas cufundat în 
tăcere câteva minute. Nimeni nu voia să părăsească acel 
loc în care cuvântul înţelepciunii ţâşnea ca dintr-un 
izvor cristalin. Toți aşteptau ca discipolul atât de dornic 
de cunoaştere să pună o nouă întrebare. 

Discipolul: V-am auzit spunând că omul are multe 
posibilităţi să se înalțe spiritual, dar că ele nu sunt încă 
total utilizate de oamenii din epoca noastră. Aş vrea să 
ştiu până la ce grad se poate înălța un om pe Pământ. 
Care e cel mai înalt punct, pe care îl putem numi vârful 
perfecțiunii în condiţiile vieții pământene? 

Maestrul: Punctul ascensiunii spirituale pe care îl 
poate atinge un om conştient depinde de gradul lui de 
modestie. Este o lege şi ea nu poate fi exprimată prin 
mijloacele ştiinţei cu care se enunţă legile. Dacă 
reprezentăm starea obişnuită, neutră sau pasivă a unui 
individ printr-o linie orizontală şi dacă regiunea 
condițională a modestiei este suprafaţa care se află sub 
linia orizontală, iar ascensiunea spirituală se găseşte 
deasupra œi, atunci, conform legii sinusului, 
amplitudinea modestiei (sub linia orizontală) va fi egală 
cu amplitudinea ascensiunii (deasupra liniei orizontale). 
Rezultă că, în mod clar, cu cât modestia e mai mare, cu 
atât ascensiunea spirituală va fi mai mare. Ca să 
înțelegeţi şi mai bine, vă voi da o altă explicaţie pe care o 
veţi putea transforma într-un mic, dar util exerciţiu. 
Încercaţi să trăiţi un timp cu conştiinţa unei mici fiinţe 
cu aspect insignifiant. Străduiţi-vă să-i înţelegeţi viața şi 
nevoile. Dacă vi se pare meschin, chiar nedemn de 
condiția voastră umană, atunci spuneţi-mi cum se face 
că un înger - o ființă atât de superioară din lumea 
invizibilă, care şi-a încheiat evoluţia - vine să dirijeze 
evoluţia omului? Nu se coboară cu bună-ştiinţă până la 


nevoile omului aşa cum v-aţi cobori şi voi până la nivelul 
unei buburuze? Vă recomand să faceţi această 
experienţă când veţi plănui să realizaţi, după concepțiile 
şi măsurile voastre, vreo „mare operă”. 

Discipolul: La ce foloseşte această experienţă? 

Maestrul: La înţelegerea faptului că, dacă nu poate 
să coboare până la situaţia unei buburuze, omul nu se 
poate ridica până la poziţia unui înger. Şi încă ceva. Nu 
numai modestia este necesară înainte de toate, ci şi 
dragostea de muncă şi perseverenţa, ce trebuie să 
devină însoțitorii nedespărțiţi ai discipolului în munca 
asupra lui însuşi ca să ajungă la ceva. 

Discipolul: Vorbiţi deseori de intelect, de sentimente 
şi de voinţă. Aceste trei cuvinte sugerează tripla natură a 
vieţii spirituale a omului. Dar care dintre acestea trei 
este principiul dinamic? După părerea mea, 
sentimentele ar fi motorul cel mai puternic al vieţii. Cel 
puţin pentru mine aşa e. 

Maestrul: Când regulatorul de rațiune este absent, 
sentimentele aservesc omul. Această sclavie este cea mai 
periculoasă când sentimentele sunt negative. 

Discipolul: Nu e mai bine să devii indiferent şi să 
laşi să treacă totul fără vreo emoție? 

Maestrul: Vă înşelaţi dacă vă gândiţi că indiferenţii 
sunt puternici şi înţelepţi. Indiferenţa nu este deloc o 
calitate. Nu, nu li se cere oamenilor să fie indiferenți şi 
cu atât mai puţin discipolilor, ci altceva ce este superior 
indiferenţei. Aceasta este răbdarea. Indiferența nu 
înseamnă nicio faptă deosebită. Nu  indiferentul 
realizează o faptă deosebită, ci cel care dă dovadă de 
răbdare. Există o evoluţie doar când reuşim să depăşim 
un obstacol oarecare după anumite exerciţii şi eforturi. 


Întreaga evoluţie a omului, mergând până la o 
presupusă perfecţiune, constă în aceea că trebuie să 
depăşim permanent atât obstacolele din exterior, cât şi 
pe cele din interior. 


CONVERSAŢIA 10 


Maestrul: Calea discipolului este o strictă 
autodeterminare. Din moment ce a stabilit-o în 
conştiinţa lui, nici măcar nu trebuie să-şi arate 
convingerile, ci să rămână ferm pe poziţii, tare ca 
diamantul. Când cel care a pornit pe calea sfântă are 
rațiune, toate condiţiile exterioare se vor îmblânzi şi 
drumul îi va fi deschis. Prin termenul de 
„autodeterminare” nu se înţelege păstrarea propriilor 
convingeri doar pentru cinci, zece sau cincisprezece ani, 
ci ele trebuie să fie irevocabile şi eterne. În convingerile 
discipolului trebuie să fie aspiraţiile drumului parcurs în 
cursul secolelor, drum care este acelaşi cu cel pe care îl 
urmează acum. Trebuie să ştiţi că, în stadiul actual al 
dezvoltării omenirii, pentru fiecare discipol va surveni cel 
puţin o dificultate. Ea este karmică şi fiecare discipol 
trebuie să aibă o coloană vertebrală morală solidă, ca să 
nu dea înapoi. Trebuie să mai ştiţi că, de cele mai multe 
ori, dificultatea vine ca rezultat al unei nesupuneri. De 
aceea, nu vă  depărtaţi niciodată de principiul 
fundamental şi director al vieții voastre. Lucraţi asupra 
virtuţii. Fiecare calitate indispensabilă evoluției 
discipolului este un material de studiu. Răbdarea, 
prudenta, cinstea se pot studia ca ştiinţe. Veţi avea de 
trecut un examen de cinste aşa cum se trece unul de 
geometrie. Una dintre trăsăturile cele mai nobile pe care 
trebuie să le dezvolte oamenii este respectul unuia față 


de celălalt. Vi se cere eroism. Încurajaţi-vă şi fiți 
asemenea acelui vâslaş care nu ţine cont dacă va întâlni 
un val mic sau unul înalt în drumul lui pe mare, ci 
vâsleşte cu perseverenţă şi curaj. Doar aşa veţi ajunge la 
țărm. Şi ţărmul înseamnă o nouă cultură, luminoasă şi 
elevată, ce nu trebuie să dispară niciodată din conştiinţa 
voastră. Când vă treziţi dimineaţa, puneţi-vă această 
întrebare: Ce parte din muncă trebuie îndeplinită în 
această zi pentru venirea acestei culturi? 

Şi cu aceste cuvinte s-a terminat reuniunea noastră 
din ziua aceea. 


CONVERSAŢIA 11 


De data aceasta, conversaţia a fost începută de 
acelaşi discipol. Nu se înţelegea dinainte cu colegii în 
privința întrebărilor, dar se întâmpla ca întrebările pe 
care le punea să fie întotdeauna interesante şi de o 
importanţă vitală pentru restul grupului, iar cuvintele 
maestrului erau o adevărată hrană sufletească pentru 
ei. 

Discipolul: De ce este necesar ca omul, după ce a 
trăit un timp pe Pământ, să meargă în alte lumi? Nu e 
posibil să existe un proces neîntrerupt de viaţă care să 
se deruleze într-un singur loc, să zicem pe Pământ sau 
pe oricare altă planetă unde există condiţii de viață? 

Maestrul: Când viaţa ia sfârşit pe un plan, în 
realitate ea nu dispare, ci se transformă dintr-o stare în 
alta. Ceea ce oamenii numesc moarte dintr-o anumită 
privinţă este, în altă privinţă, o condiţie pentru o viață 
nouă. Omul are o conştiinţă dublă, fizică şi spirituală. În 
conştiinţa fizică sau obişnuită, concepţiile despre viaţă 
sunt unele, în cea spirituală, sunt altele. Oamenii de pe 


Pământ cred că-şi ordonează viața după concepţia fizică. 
Dacă este adevărat, atunci cum a apărut viaţa pe 
Pământ? Unde se găsea această omenire în urmă cu 
cincizeci de milioane de ani? Unde se găseau regnul 
animal şi regnul vegetal? Omul, precum şi animalele şi 
vegetalele au venit de undeva. În ştiinţa ocultă se spune 
că în lume există curenţi care provin de la diferite 
sisteme solare. Aşa se populează planetele, aşa se 
constituie formele vieţii. Suntem toţi legaţi de acele legi 
până în momentul în care vom fi eliberaţi de orice 
ataşament faţă de un sistem solar anume, ca să putem 
ieşi din el. Discipolii trebuie să păstreze în minte că este 
indispensabil să fie în acord cu legile Creaţiei şi că tot ce 
se întâmplă este raţional. Chiar când se împiedică şi 
cad, trebuie să ştie că aceasta este în acord cu ceva ce 
este necesar. Ştiu că există savanți şi filosofi care, ani 
întregi, şi-au bătut capul cu o problemă şi li se întâmplă 
să cadă din neatenţie. Şi în cursul acestei căzături apar 
răspunsurile şi întrebările neelucidate. Din acelaşi 
necaz, omul spiritual, care a dobândit înţelepciunea, va 
trage o învăţătură, în timp ce ignorantul va zice: „Numai 
mie trebuie să mi se întâmple mereu chestii de-astea?”. 
Totul depinde de cultura spirituală a omului. Celor care 
trec repede, şi fără să gândească, prin fenomenele 
naturii, spunând că totul e rodul întâmplării şi a fost 
creat fără ajutorul vreunei Foarte Mari înţelepciuni, le-aş 
pune următoarele întrebări: 1) Cum vor explica că 
celulele pielii majorităţii mamiferelor produc peri, în 
timp ce celulele păsărilor produc pene?; 2) în ce fel 
penele păsărilor primesc culorile cele mai ciudate, şi 
asta în locuri determinate, şi cele mai variate la diferite 
feluri de păsări?: 3) Fluturii, care apar doar vara, poartă 
veşminte splendide. Aripile le sunt împodobite cu diferite 


ornamente şi presărate cu o pulbere foarte fină. De ce 
sunt aşa? La ce poate să folosească acea frumuseţe 
unică pentru o singură vară? Cât de generoasă e natura! 
La toate aceste întrebări, ca şi la altele, naturaliştii n-au 
răspuns. În această privinţă, oamenii învăţaţi sunt şi 
mai rezervaţi şi mai modeşti în fața enigmelor 
neelucidate, pe când semidocţii, care au învățat câte 
ceva de ici, de colo, sunt mai îndrăzneţi şi mai siguri pe 
ei. Dar Spiritul Creaţiei, Creatorul Unicităţii din cosmos, 
are o răbdare fără sfârşit şi e Binevoitor. Aşteaptă cu o 
răbdare infinită şi indulgentă să trecem prin toate erorile 
şi iluziile şi să ne dăm singuri seama de adevăr. Abia 
atunci vom deveni cetățeni ai împărăției Sale. 

Discipolul: Există o providenţă divină? 

Maestrul: Se întâmplă deseori ca elevii ştiinţei 
spirituale să cadă pradă contradicţiilor şi pericolelor în 
care nu cad nici măcar oamenii obişnuiţi. Diferenţa 
dintre unii şi ceilalți constă în faptul că unii discipoli 
sau credincioşi nu fac nimic ca să corecteze situaţia 
nefavorabilă creată, ci spun: „Dumnezeu o să ne 
salveze”. Sau: „Există o providenţă divină”. Este adevărat 
că Dumnezeu există şi există şi o providenţă, dar nu 
trebuie să aşteptăm fără să facem ceva. Uneori, oamenii 
din această lume care nu cred în providența divină 
acționează din proprie iniţiativă şi, mulţumită activităţii 
lor, descoperă metode şi remediază situaţia. Sub acest 
aspect, graţie activităţii lor, merită elogii, cu condiţia ca 
această activitate să vizeze Binele. 

Discipolii şi credincioşii trebuie să ştie că providenţa 
divină se bazează pe legi raţionale şi că nu vor fi 
protejaţi decât dacă se conformează acestor legi. 

Discipolul: Nu este oare adevărat că fiecare om are 
obiceiuri şi trăsături de caracter negative înnăscute sau 


dobândite mai târziu? Ce trebuie să facă? Să le lase în 
pace, fără să le bage în seamă, sau să lupte cu ele? 

Maestrul: Când cineva devine conştient că are astfel 
de particularităţi negative, să nu se ocupe să corecteze 
oamenii şi lumea, ci să se uite la el însuşi. Cândva 
demult, un fizionomist renumit i-a dezvăluit lui Socrate 
toate defectele pe care le avea marele filosof. Socrate nu 
le-a tăgăduit şi a adăugat: „Eram exact cum m-ai 
descris, dar acum, prin forţa minţii, a inimii şi a voinţei, 
am corectat toate aceste defecte şi am devenit alt om”. 
Este una dintre cele mai frumoase trăsături de caracter 
ale lui Socrate. 

Discipolul: Are oare omul posibilitatea şi puterea de 
a face tot ce trebuie pentru evoluţia lui, sau unele 
lucruri îi sunt inaccesibile? 

Maestrul: Posibilităţile fiinţelor plasate pe lunga 
scară a evoluţiei sunt diferite. De la microb până la omul 
de pe Pământ, trecând apoi prin lumea îngerilor şi a 
arhanghelilor, toate sunt fiinţe evoluate cu posibilități 
dintre cele mai diverse. O ființă inferioară omului nu 
poate să facă ce face omul, aşa cum ceea ce depăşeşte 
puterile omului este posibil pentru fiinţe superioare lui. 
De aceea, când vi se pare foarte greu să faceţi ce trebuie, 
chiar cu toate eforturile posibile, cereţi-le ajutor celor 
care pot s-o facă. 

Discipolul: Pe ce putem conta la noi? 

Maestrul: Pe imuabil. Fiecare trebuie să se găsească 
pe el însuşi. Esenţa lui rămâne ca bază de viaţă. Chiar 
dacă totul în el se lasă influenţat şi se schimbă, acea 
sămânță, acea luminiță care nu se stinge niciodată 
rămâne imuabilă. Acel punct luminos din conştiinţă nu 
se lasă influenţat nici de suferință, nici de glorie, nici 
măcar de mânie sau de scânteierea aurului. Acest 


principiu imuabil nu este dobândit. Este aşezat de 
Dumnezeu în sufletul omului. 

Discipolul: Cunoştinţele pe care ni le oferă ştiinţele 
contemporane, deşi foarte interesante şi destul de vaste, 
nu sunt în stare să ne ajute în unele momente dificile. 
De ce nu există în aceste ştiinţe ceva care să elimine 
pesimismul, disperarea şi lipsa de credință? 

Maestrul: Ştiinţele care se studiază în prezent în 
universităţi sunt pregătirea pentru o alta, marea ştiinţă 
a viitorului. Ştiinţele actuale reprezintă cărămizile care 
vor intra în construcţia acestui edificiu care este ştiinţa 
viitoare. Cunoştinţele pe care le primeşte omenirea într-o 
viață de om, chiar dacă ar dura un secol, vor fi plasate 
într-un cazan ca să fiarbă acolo şi să se sintetizeze. 
Cantitatea de esență obţinută, ca sinteză a acestor 
cunoştinţe, va putea să fie conținută într-o sticluță nu 
mai mare decât cea în care se pune uleiul esenţial de 
trandafiri. Faza în care se dezvoltă viaţa contemporană 
este una în care este asigurată alimentarea cu hrană şi 
băutură. Bineînţeles, omul nu poate să trăiască fără să 
mănânce, dar rău este că, în afară de asta, nu mai avem 
grijă de nimic altceva. Agricultorul zice: „Vom ara ogorul, 
vom semăna, vom strânge recolta, vom umple hambarele 
şi vom fi asiguraţi”. Dar pentru hrana sufletului nu 
avem încă tot atâta grijă pe cât avem ca să ne umplem 
stomacul. „Să ne trăim viaţa”, zic oamenii. Dar acest „să 
ne trăim viaţa” este doar legea alimentaţiei. Însă nimeni 
nu se întreabă ce se întâmplă după acest „să ne trăim 
viața” şi nici nu răspunde la această întrebare. 

Discipolul: Oare în celelalte lumi viaţa se scurge la 
fel de repede ca pe Pământ? 

Maestrul: în ştiinţa spirituală se spune că ceea ce 
trăieşte sufletul pe pământ milioane de ani poate fi trăit 


într-un an, că toată viața pământeană a unui om poate 
fi trăită într-o clipă în lumea spirituală. Această lume, 
unde sunt posibile astfel de lucruri, este una în afara 
spaţiului şi a timpului. În lumea spirituală, unităţile de 
măsură sunt cu totul diferite. Toate acestea ar părea 
neverosimile pentru o persoană care nu cunoaşte 
problemele spirituale. Oamenii din epoca noastră nu pot 
să gândească în afara timpului şi a spaţiului. 

Discipolul: De ce foarte mulţi oameni din epoca 
noastră se comportă cu neîncredere față de adevărurile 
stabilite de ştiinţa spirituală? 

Maestrul: Dacă aţi avea o sticluţă în care ar trebui 
să turnați un lichid preţios, acea sticluță n-ar trebui să 
aibă nicio crăpătură. Oamenii care pun la îndoială 
adevărurile ştiinţei divine sunt sticluțe care au 
crăpături. Aşa este structurată conştiinţa lor. Totul se 
scurge din astfel de flacoane. Omul care are credinţă 
reprezintă altceva. El merge la izvorul abundent cu o 
sticlă în stare bună, o umple şi nimic nu se scurge din 
acea sticlă. Izvorul abundent al credinţei este necesar 
pentru realizarea unei idei. Îndoiala este ca un nor care 
ascunde lumina ce vine de sus. În ştiinţă, analiza a dat 
naştere unei anumite doze de îndoială, dar, după 
această analiză, este indispensabil să facem o sinteză. 
Dacă o persoană reuşeşte să demonteze rotiţele unui 
ceas şi apoi nu mai poate să le monteze la loc, ce interes 
mai reprezintă acesta? Ştiinţa se construieşte şi cu una, 
şi cu alta, dar ceea ce rămâne în conştiinţă este ca un 
adevăr imuabil, rezultatul sintezei diferitelor părţi ale 
unui fenomen. 


CONVERSAȚIA 12 


Îndată ce a sosit, maestrul a început să vorbească, 
ca şi cum tot ce ar fi urmat să spună ar fi fost 
continuarea gândurilor cu care pornise spre grupul de 
discipoli. 

Maestrul: Sarcina principală a omului în viaţă este 
să găsească adevărata cale. Doar atunci va da un sens 
existenţei sale. 

În cursul acestei conversații, discipolul a început să 
pună întrebări foarte adecvate şi astfel totul s-a 
transformat într-o adevărată conferință. O deosebea de 
celelalte conferinţe ale maestrului faptul că era 
întreruptă de întrebări. 

Discipolul: Spuneţi că este necesar ca fiecare să-şi 
găsească adevărata cale. Aşa este, dacă spuneţi. Dar nu 
caută oare oamenii doar succesul material? Dacă aşa 
stau lucrurile, din moment ce interesele personale îl 
conduc pe om, nu este clar atunci că trăim într-o epocă 
în care dezvoltarea spirituală este împiedicată? 

Maestrul a aruncat o privire în faţă, acolo unde 
razele soarelui se strecurau prin ramurile de pini, în 
partea de răsărit a pajiştii de la Izgrev. Şi a început să 
vorbească cu voce limpede. 

Maestrul: Ar fi aşa precum spui, dar în sufletul 
omului trăieşte un impuls deseori inconştient, care 
protejează sufletele persoanelor, împiedicându-le să se 
afunde în întregime în hăul materiei şi în umbra falsă a 
iluziilor. În pofida tuturor eforturilor pe care le fac ca să 
se convingă ei înşişi şi ca să-i convingă pe ceilalți că 
sensul vieţii este ascuns doar în succesul material, 
oamenii nu pot să ascundă, nici de propriii ochi, că 
elementul principal din toată viaţa lor a fost o stimulare 
spre „ceva” de care au devenit conştienţi mai devreme 
sau târziu. Pentru ca omul să devină susținătorul unei 


învățături, al unei doctrine sau al unei filosofii, 
stimularea a venit din interior. Să se verifice ei înşişi cei 
care sunt materialişti convinşi, ca să înţeleagă că nici 
literatura pe care au citit-o, nici influenţele exterioare 
exercitate asupra lor nu sunt de vină că pornesc pe 
această cale. Momentul decisiv ca s-o ia într-o direcţie 
sau alta vine din interior. Altfel, ar ceda altei influenţe 
exterioare şi ar susţine tot felul de alte idei. Dacă asta e 
adevărat pentru omul care n-are nicio legătură cu 
realitatea sufletului, cu atât este mai adevărat pentru cei 
care recunosc existența unei Cauze Iniţiale. Ca să ne 
convingem de marea valoare şi de importanţa stimulării 
interioare, să ne punem această întrebare: Când sunt 
foarte nefericiți oamenii de pe acest Pământ? Când şi-au 
pierdut bogăţiile exterioare, sau când şi-au pierdut 
siguranţa interioară? Când pierderea este exterioară şi 
se păstrează entuziasmul interior, totul se repară mai 
uşor. E mai greu când dispare credinţa în ceea ce 
devenise pentru ei un ideal. Atunci, existenţa îşi pierde 
orice sens. Există oameni la care procesul are loc foarte 
rapid. Un insucces, o dificultate în viață pot să devină 
cauza decepţiei şi a catastrofei. Oamenii din această 
categorie nu cunosc legea schimbării stărilor opuse care 
sunt indispensabile pentru evoluţie. 

Discipolul: Care sunt schimbările? 

Maestrul: Aşa este viața pe Pământ. Dacă două 
persoane se prezintă la un concurs, una îl va câştiga şi 
va fi fericită, cealaltă va fi tristă. Cu ajutorul bucuriei, 
dar şi al tristeţii, omul dobândeşte ceva util pentru 
evoluţia lui. Există oameni care au trăit superficial. N-au 
cunoscut niciodată tristeţea şi au devenit superficiali. 
Când te murdăreşti, te speli cu apă; atunci apa devine 
murdară. Apoi, conform legii ciclului veşnic, apa se 


purifică. În acest timp, te poţi murdări din nou. Există 
în această lume oameni frumoşi, dar şi oameni urâţi. Nu 
cunoaşteţi nici cauza frumuseţii, nici a urâţeniei. Există 
cazuri în care urâţenia devine frumuseţe, în timp ce 
frumuseţea poate să aducă necazuri mari. Lumea este 
plină de aparenţe. Nimic din ce se pierde şi vi se poate 
lua nu este proprietatea voastră. Vă aparţin doar cele cu 
care aţi venit pe lume şi care, după toate schimbările şi 
în toate condiţiile, rămân în voi. Dacă un om, în viața 
lui, reuşeşte să devină învăţat, aceasta este un „altoi” 
făcut la viaţa lui. Altoiul nu este o calitate fundamentală 
a copacului. 

Dacă se rupe, copacul îşi manifestă natura 
primordială. Un învăţat poate, în urma unui accident 
sau a unei boli, să-şi piardă ştiinţa. Îi rămân atunci 
calitățile înnăscute. Există cazuri în care, în urma unor 
depuneri acumulate în vasele sangvine, mari savanţi de 
capacitate mondială şi-au pierdut toată ştiinţa (valoarea 
grefată) şi au avut comportamente primitive stupefiante, 
grosolane şi chiar respingătoare. Multe lucruri din viaţă 
- dintre ritualurile şi regulile de comportament - sunt 
astfel de grefe. Nu sunt elemente permanente ale eului 
omenesc. 

Discipolul: Ce este mai important de dezvoltat în 
viață? Câţi savanţi şi oameni celebri din societate se 
ocupă de eul lor? Nu-i adevărat că întreaga viaţă a celor 
care s-au consacrat studiilor se petrece în perfecţionarea 
specialităţii lor? 

Maestrul: Da, e adevărat. Cei mai mulți dintre cei 
care se ocupă de studii se îngrijesc mai ales de 
dobândirea unui număr tot mai mare de cunoştinţe. Nu 
e lăudabil; ci de o mare importanţă este ca omul, în 
procesul evoluţiei sale, să se străduiască să-şi dezvolte 


calitățile fundamentale înnăscute. Aceasta este în 
realitate dezvoltarea spirituală. Atenţia acordată 
perfecționării a ceea ce este iniţial înnăscut nu trebuie 
să fie mai mică decât zelul acordat dezvoltării şi 
perfecționării grefei. Nu trebuie să ne mulţumim cu ce 
am devenit, ci să ne străduim să atingem cele mai înalte 
trepte ale progresului spiritual. Boul nu trebuie să se 
mulțumească cu coarnele lui, nici calul, cu copitele. De 
exemplu, cu ce ochi vede el satisfacția unui porc? Este o 
satisfacție umilitoare, respingătoare chiar. Astfel le apare 
celorlalte lumi superioare situaţia noastră din materia 
densă, aşa apar aviditatea şi lubricitatea noastră privite 
din lumea ființelor evoluate. După ce omul va părăsi 
acest Pământ, abia atunci va vedea clar situaţia în care 
se găsea aici. Există cazuri în care sufletele unor 
defuncţi au observat cu neplăcere onorurile inutile - 
precum cuvântările pline de elogii exagerate la căpătâiul 
trupului neînsuflețit deoarece au înțeles diferența 
enormă care există între acest ceremonial zgomotos şi 
adevărata stare a sufletului. Undeva în Sfintele Scripturi 
stă scris: „Plin de graţie şi adevăr”. Omul trebuie să fie 
întotdeauna plin de ceva. De ce? Unii vor spune: „de 
cunoştinţe, de forță, de necunoscut sau de bogății”. Cum 
arată un om plin doar de cunoştinţe? Seamănă cu o 
enciclopedie, cu un manual sau cu o bibliotecă. E un om 
fără suflet, mândru şi rece. Omul plin doar de forță va 
arăta ca o bombă ce poate să explodeze în orice clipă. 
Dacă e plin doar de bogății, pentru care oamenii vor fi 
plini de atenţii ipocrite față de el, va reprezenta doar un 
neant  înveşmântat într-o splendoare trecătoare şi 
ridicolă. Atunci, ce înseamnă să fii plin de grație şi 
adevăr? înseamnă să fi creat o legătură interioară cu 
Dumnezeu. Şi ce-am putea dori mai mult? Cel care a 


reuşit o astfel de legătură are totul. Este cea mai mare 
deplinătate şi cea mai sublimă fericire la care putem 
visa. Cel ce este legat de Dumnezeu trăieşte în Iubire, iar 
Iubirea care ne umple viața este deja fericirea însăşi. 
Aceasta din urmă este conținută în Iubire. Când aud 
vorbindu-se despre Iubire, oamenii înţeleg lucruri 
diferite. În consecință, este indispensabil să înţelegem 
despre ce iubire este vorba. Există o iubire care seamănă 
cu un urcior crăpat din care se scurge apa. Există o 
iubire ce poate fi comparată cu un urcior în stare bună, 
din care apa e băută în cursul drumului. lubirea despre 
care e vorba aici seamănă cu un izvor nesecat de apă 
ţâşnitoare, care coboară de sus în calea vieţii şi udă 
totul pentru ca totul să crească şi să rodească. Totuşi, 
nimeni nu trebuie să adreseze reproşuri celorlalți pentru 
felul în care au cunoscut Iubirea. Trebuie să ştim că 
viața pe Pământ e serioasă şi dificilă. Viaţa e o şcoală 
grea şi oamenii dau neîncetat examene. Să nu fim 
încrezuţi, ci să ne încredem în Dumnezeu. Se cunosc 
cazuri în care gândirea şi convingerile unor oameni care 
şi-au consacrat viaţa lui Dumnezeu, ajungând pe înalte 
culmi ale evoluţiei, au suferit mari perturbări şi devieri. 
Mari învăţaţi au părăsit lumea ştiinţei atraşi de mirajul 
vreunei frumuseți pământene. Au existat cazuri în care 
chiar sfinţi şi-au scurtat timpul acordat vocației ca să se 
consacre pasiunii lor pentru o frumuseţe pământeană 
care le-a apărut în faţa ochilor. Pe Pământ, există îngeri 
care se plimbă pe drumuri ca nişte domni distinşi, care 
şi-au uitat demult misiunea pentru care au venit pe 
această planetă. De aceea, nu vă grăbiţi să faceţi o 
judecată despre procese care nu sunt încă terminate, nu 
sunteţi încă în stare să cunoaşteţi cauzele a ceea ce se 
întâmplă, nici cum se vor derula lucrurile în viitor. 


Facem deseori greşeli când ne străduim să dăm o 
estimare justă despre ce e bine şi ce e rău. Nici măcar 
nu ştiţi care dintre acţiunile voastre e bună! Uneori 
faceţi un lucru pe care îl consideraţi rău şi vă întrebaţi, 
uimiți, de ce este urmat de un al doilea rău. Se poate 
întâmpla şi să faceţi un bine şi să urmeze un rău. 
Trebuie să distingeţi ce e Bine. Odată, daţi bani unui om 
sărac, dar el se îmbată şi comite o crimă. Acţiunile 
oamenilor sunt atât de puţin explicabile, încât uneori 
spuneţi despre bine că e rău şi invers. Nu uitaţi: Faceţi-i 
bine celui în care trăieşte Dumnezeu. 

Maestrul, care observase cât de dornici erau 
discipolii să-l vadă continuând conversaţia, a zâmbit şi a 
pornit zorit spre sală. Grupul s-a grăbit să-l prindă din 
urmă. Conversaţia a continuat înăuntru, căci o ploaie de 
primăvară uda pajiştea. Estrada sălii era un loc la fel de 
agreabil pentru continuarea conversaţiei. 

Maestrul: Vedeţi această ploaie? Este un dar al 
naturii vii raţionale pentru toate creaturile de pe 
Pământ. În primul rând, pentru vegetaţie, apoi pentru 
toate celelalte fiinţe care îşi primesc hrana din regnul 
vegetal. Cerul este o sursă generoasă a tuturor bunurilor 
vieţii. În afară de energia solară, destinată planetei, toate 
celelalte creaturi îşi primesc separat partea de energie. 
Păsările ştiu asta şi, de aceea, înainte de răsăritul 
soarelui, se cocoaţă pe crengi şi aşteaptă momentul în 
care soarele îşi trimite primele raze, ca să-şi ia partea. 
Deoarece primim gratuit viaţa şi forţele care o întreţin, 
rezultă că fiecare lucru pe care l-am căpătat ne 
îmboldeşte, de asemenea, să le venim în ajutor celor ce 
au nevoie de cel din urmă. Această lege este valabilă şi 
pentru fiinţele evoluate. 


Discipolul: Vorbind cu prietenii, am auzit că cea 
mai mare virtute este cinstea. E adevărat? 

Maestrul: Cinstea este o calitate pe care trebuie s-o 
aibă fiecare om. Ea este prima calitate nu numai pentru 
cei care se numesc discipoli şi urmează cu bună-ştiinţță 
calea spirituală, ci şi pentru toți oamenii. În ceea ce 
priveşte discipolul, cinstea lui trebuie să-l inspire ca să-i 
vorbească sincer şi curajos maestrului său. Întâi, omul 
trebuie să fie cinstit față de el însuşi. Elementele cinstei 
sunt dreptatea şi noblețea. Fără aceste două elemente, 
cinstea nu există. Cinstea este o calitate care nu depinde 
de situaţia pe care o avem în viață. Indiferent că eşti 
servitor sau rege, bogat sau sărac, trebuie să-ţi exprimi 
cinstea în acelaşi fel. Omul cinstit seamănă cu un 
veşmânt pe care îl spălaţi de câte ori vreţi fără ca apa să 
se murdărească. Cel ce e cinstit îşi plăteşte datoriile, îşi 
îndeplineşte obligaţiile. Există o lege în lumea spirituală 
conform căreia, dacă datorezi 10 milioane de franci, 
Lumea Invizibilă este gata să-ţi achite datoria; dar, dacă 
datoria e de 50 de franci, trebuie să ţi-o plăteşti singur. 
Lumea Invizibilă iartă marile greşeli, dar niciodată pe 
cele mici! Omul cinstit nu e crud. În această privinţă, 
pentru concepţia de cinste, Lumea Invizibilă a stabilit 
alte măsuri. De exemplu, vânătorii şi pescarii nu sunt 
consideraţi acolo cinstiți. 

Discipolul: Maestre, am înţeles că au mai rămas 
doar câteva minute la dispoziţie şi, totuşi, aş vrea să vă 
rog să ne spuneți pe scurt ce este armonia. 

Maestrul: Armonia se obţine când, la întâlnirea a 
doi prieteni, fiecare vede în celălalt doar cele mai bune 
trăsături ale caracterului său. 

Şi, acestea fiind zise, maestrul s-a ridicat, şi-a 
plimbat o clipă privirea peste discipolii care se ridicaseră 


şi ei, i-a salutat cu mâna şi s-a îndepărtat. Discipolii s- 
au apropiat unii de alţii tăcuţi, venindu-le greu să-şi 
exprime recunoştinţa care li se citea în ochi. 


ADDENDA 
MARELE ŞI FRUMOSUL 


Extras din clasa generală (anul al şaptelea, 1927- 
1928) 

Text tradus din bulgară şi înmânat vizitatorilor 
francezi care au venit la Sofia în vara anului 1939 


Ne aflăm într-o epocă surprinzătoare; trăim într-un 
secol schimbător şi excepţional, în care se produc 
fenomene şi evenimente excepționale. Aceasta nu trebuie 
să vă sperie, ci să vă ţină treji. 

Pământul trebuie să se purifice; purificarea va veni 
prin focul care vine în lume. Dacă oamenii nu vor 
accepta ştiinţa Iubirii, focul va veni şi va mătura tot ce 
s-a construit de milenii. Cei care vor rezista acestui foc 
vor deveni luminoşi ca aurul care a trecut prin focul 
aurarului. Cel care va suporta aceste încercări va primi 
o dublă binecuvântare. 

Nu uitaţi că, orice s-ar întâmpla în lume, bine sau 
rău, Dumnezeu este în toate. Dumnezeu este prezent în 
tot ce se întâmplă în lume şi corectează totul. 

Epoca nouă cere concepţii noi, gânduri noi, o lubire 
nouă. Noul este ascuns în lubirea divină, iar lubirea nu 
poate să trăiască decât în forme perfecte. 

Corpul fizic nu este încă perfect şi rezistent. El se 
organizează treptat până în momentul în care omul îşi 
va construi corpul spiritual cu organe corespunzătoare. 
Va putea să reziste atunci la toate condiţiile din exterior 
şi interior. Doar cu acest corp va fi omul absolut liber. 


Acest corp trebuie să fie transformat după modelul 
pe care Dumnezeu l-a creat la origine. Ceea ce fiecare 
trebuie să devină este stabilit dinainte. 

Când a văzut omul de pe Pământ, lumea invizibilă i- 
a trasat în prealabil drumul. Fiecare om are o funcţie 
aparte de îndeplinit în viaţă, fiecare are problema lui de 
rezolvat, sarcina lui de împlinit. Şi de soluţia corectă la 
această problemă depinde dreptul lui de a profita de 
binefacerile şi de privilegiile pe care le oferă natura 
raţională şi de a colabora cu acele ființe raţionale ale 
naturii. 

Ce va dobândi aici pe Pământ, omul va lua cu el în 
Lumea de Dincolo. Uneori, pe Pământ există condiţii mai 
bune pentru atingerea fericirii decât în lumea invizibilă. 

Atâta timp cât omul se află pe Pământ, trebuie să se 
gândească la ce-i rămâne de îndeplinit, nu să 
părăsească viaţa pământeană cât mai repede posibil. 

Lumea fizică este doar o oglindire palidă a lumii 
spirituale. Aceste două lumi sunt strâns legate şi 
amestecate; aceste lumi reprezintă stări ale conştiinţei. 

Cel ce a ajuns la un grad ridicat de dezvoltare 
înțelege că, în cursul vieţii sale pe Pământ şi după 
plecarea sa spre cealaltă lume, va fi întotdeauna în 
compania unor ființe rezonabile şi într-o lume a 
armoniei şi a ordinii perfecte. Pentru el, viaţa pe Pământ 
este una paradiziacă. Ne creăm singuri propriul rai sau 
propriul iad. Totul depinde de om. Dacă trăieşte fiind 
conştient de legătura sa interioară cu viaţa, omul se află 
în rai. 

Forţa omului stă în raţiunea lui; vine din viaţa lui 
interioară. 

În toate cazurile întâmpinate în viaţă, trebuie să vă 
rugaţi ca ochii să vi se deschidă şi să înceapă să vadă în 


interior. Ca să se întâmple asta, conştiinţa trebuie să fie 
trează. 

Stările prin care trece omul în viaţă, din copilărie 
până la vârsta matură, se repetă fără încetare atâta timp 
cât se află pe Pământ. Când îmbătrâneşte, are dorinţa 
să redevină tânăr. Fizic, nu poate să reîntinerească, dar 
interior se poate simţi tânăr şi chiar să fie aşa cu 
adevărat. 

În ciuda tuturor suferințelor şi tuturor necazurilor 
care îl asaltează, omul are întotdeauna modalitatea de a 
găsi fericirea. 

Atâta timp cât omul nu va trece prin cel mai mare 
necaz, noul nu va apărea în el. Abia după ce cupa va fi 
golită până la fund, Principiul divin va putea să vină în 
om şi să-l umple cu apă proaspătă şi curată. Atunci se 
va bucura din nou. Aceasta este legea divină, care nu 
poate fi schimbată în niciun caz. 

Cupa trebuie să fie întotdeauna goală şi să aştepte 
momentul în care se va putea turna în ea ceva, aşa cum 
mugurele din pom aşteaptă să fie pătruns şi deschis de 
prima rază de soare. Floarea trebuie să fie deschisă ca 
să primească darurile divine. 

Sensul vieţii nu se află nici în bucurii, nici în 
suferinţe, ci în rezultatul lor, în ceea ce vom învăța din 
ele şi în ceea ce vom înţelege. 

Dacă ştim să observăm cu calm lupta binelui cu 
răul din noi înşine, din afara noastră, putem să învăţăm 
să gândim şi să ne instruim. Ca să înţeleagă viaţa sub 
cele două aspecte ale sale, aspectul luminos şi cel 
întunecat, omul trebuie să pună în luptă binele şi răul. 
În cursul acestei lupte, el trebuie să stea deoparte ca un 
spectator şi să nu ia parte la această luptă, ci doar să 
observe şi să reflecteze. Aşa va învăţa multe. 


Nu vă împotriviţi bătrânului Adam care sălăşluieşte 
în voi; acesta este unul dintre marile secrete ale vieții. 
Când bătrânul Adam începe să vă vorbească, ascultaţi-l 
şi nu-i replicați. Vă va vorbi despre lucruri foarte 
rezonabile. Ascultaţi ce vă spune, dar nu-l urmaţi. 
Oamenii se grăbesc prea mult şi n-au răbdare să vadă 
care este planul lui Dumnezeu şi ce a predestinat 
Dumnezeu pentru fiecare suflet. Trebuie să aveţi 
răbdare să aşteptaţi o întreagă viaţă, o eternitate, ca să 
înţelegeţi care este planul lui Dumnezeu şi care e iubirea 
Sa. 

Dacă aveţi răbdare, viaţa nouă va veni şi vă va 
aduce tot ce puteţi să doriţi. Cu răbdare, le dovedim pe 
toate. 

Prin răbdare se înţelege metoda de dezvoltare a 
forțelor potenţiale de care are nevoie omul ca să-şi 
realizeze unele idei şi dorinţe. 

Răbdarea este legată de respiraţie şi de sistemul 
respirator. Încercaţi să respiraţi ţinându-vă răsuflarea 
între zece şi treizeci de secunde şi chiar mai mult. Dacă 
vom respira adânc şi regulat timp de unu-doi ani, ne 
vom dezvolta unele capacităţi, vom deveni mai răbdători 
şi mai judicioşi. Ni se va dezvolta imaginaţia şi se va 
reuşi dobândirea unui mai mare calm interior. Fără 
răbdare, omul nu poate să reuşească nimic. El trebuie 
să lucreze calm, regulat şi constant pentru a-şi dezvolta 
toate forţele ascunse. 

Răbdarea este calea de obţinere a tot ce doreşte 
omul. Munciţi fără să-i evitaţi pe ceilalţi şi fără să vă 
impuneți lor. 

În dezvoltarea sa, omul are nevoie de organe fizice, 
spirituale şi divine. Trebuie să muncească intens asupra 
lui ca să dezvolte organele prin care poate să intre în 


legătură cu lumile superioare. Când vorbim despre 
esenţial, veşnic, imuabil în viaţă, ne referim la condiţiile 
favorabile care contribuie la crearea unor astfel de 
organe pe care omul le va folosi în viitor. 

Şi, ca să ajungem la forme noi, trebuie să trăim 
conştient, astfel încât să acumulăm o mai mare cantitate 
de energie, necesară pentru crearea lor. 

Învățătura nouă include armonia dintre gândurile, 
sentimentele şi acţiunile omului. Divinul se manifestă în 
lucrurile mici, nu în cele mari. 

Şi nu uitaţi că ce este mare şi frumos se atinge pe 
calea suferinței. Ştiind aceasta, veţi da un sens 
suferințelor voastre şi le veţi utiliza. 

E timpul să reveniţi în raiul de unde aţi fost 
alungaţi. Trebuie să studiaţi, să lucraţi, să vă rugaţi ca 
să fiți primiţi în rai în condiţii bune. Orice idee, orice 
cunoaştere trebuie să fie transformată în energie 
cinetică. Orice metodă este puternică doar atunci când 
omul o aplică în viață. Cunoaşterea trebuie să fie 
aplicată ca să devină organică. Omul trebuie să aibă 
materialul cu care poate să lucreze şi să construiască. 
Atunci, va adăuga zi de zi ceva la organismul şi la 
capacităţile sale viitoare. 

Cel care este conştient că a venit pe Pământ ca să 
studieze şi să se dezvolte trebuie să se apuce să înveţe, 
să muncească şi să se roage lui Dumnezeu să-i lumineze 
inteligenţa, să-i înnobileze inima, să-i întărească voinţa, 
memoria şi credinţa, ca să-şi justifice existenţa şi să-şi 
îndeplinească misiunea pe Pământ. 

Să ştiţi că viaţa exterioară a omului este 
manifestarea vieţii sale interioare. Când un prieten vine 
să vă ajute la ceva, aceasta se face printr-o legătură, o 


cauză interioară. Dacă această cauză nu acţionează din 
forul interior, nimeni nu vă poate ajuta din exterior. 

Elanul nostru spre Sublim, spre Principiul suprem, 
absolut, arată că viața adevărată este în afara vieţii 
obişnuite, a vieţii din prezent. 

Timpul se mişcă în jurul omului şi omul se mişcă în 
eternitate. Timpul n-are tot atâta importanţă pentru voi 
cât are viaţa. 

Prin încercări, prin suferințe, omul îşi găseşte locul 
predestinat. 

Faptul că oamenii vi se par buni sau răi depinde de 
dispoziția voastră. Dispoziţiile bune sau rele sunt stări 
de conştiinţă. 

Conştiinţa se manifestă în cercuri; aceste cercuri 
reprezintă anumite forțe, anumite energii care dezvoltă 
sufletul omenesc. Prin aceste cercuri de conştiinţă se 
transmit aceste forţe şi energii. Succesul sau insuccesul 
fiecărui om depinde de aceste cercuri. 

Vă spun: „Fiţi curajoşi!”. Dacă cineva trebuie să 
moară sau nu de o anumită boală înseamnă că aşa a 
fost scris. Va muri, chiar dacă e sănătos, când îi va veni 
ceasul. 

Nu vă amestecați în treburile lui Dumnezeu. 
Dumne?.«, dispune de metode aparte pentru mântuirea 
fiecăruia. 

Lucrul cel mai important pentru om este să-şi 
găsească inteligenţa, inima şi sufletul şi să devină 
conştient de legile care îl dirijează. În asta constă 
adevărata învăţătură. 

Cel care priveşte partea bună a vieţii va vedea în 
defectele celorlalți viitoarele lor virtuţi şi, dacă mergeţi pe 
calea cea bună, ceilalți nu pot nici să vă inspire, nici să 


vă influenţeze. Atunci, se va produce o legătură 
permanentă între suflete. 

Astfel, nu vă mai ocupați de cei din jur, ca să nu 
pierdeţi ce aveţi. Alungaţi din conştiinţă urâţenia şi 
acționaţi după regulile frumuseţii, regulile vieţii noi. 
Atunci veţi deveni frumoşi. Ca să intraţi în viaţa nouă, vi 
se cere modestie. 

Real pentru om este faptul că gândeşte şi simte fără 
văz sau pipăit. 

Gândirea puternică vindecă toate bolile. Prin forța 
gândirii, omul poate să ridice vibraţiile corpului şi să le 
transforme din inferioare în superioare. Odată ce 
vibraţiile din organism au atins un grad ridicat, 
eliminarea materiilor străine este uşoară şi rapidă. 

Oamenii cu gândire nouă se vindecă prin negarea 
bolii. Spuneţi: „Deoarece sunt spirit, şi nu materie, nu 
sunt bolnav”. Cel ce neagă răul se vindecă treptat. Ca 
discipoli, trebuie să lucraţi cu legea sugestiei ca să faceţi 
noua gândire să pătrundă în voi. 

Vibraţiile creierului determină starea şi caracterul 
omului. 

Intelectul omului se construieşte după formele şi 
imaginile pe care le conţine. 

Îndată ce refuză şi neagă deformările intelectului şi 
ale inimii sale, omul intră pe calea Iubirii supreme, care- 
] conduce la fericire. 

Singurul care gândeşte este cel care a echilibrat în el 
bucuria şi tristeţea. 

Atâta timp cât omul este cufundat în bucurie sau în 
tristeţe, nu gândeşte. Când a trecut prin tristeţe şi prin 
bucurie, poate să reflecteze la cauzele care le-au produs. 
Când a găsit aceste cauze, gândurile lui sunt pe direcţia 


bună, înseamnă gândire corectă. Doar cel care gândeşte 
corect este liber. 

Bucuriile şi supărările sunt necesare pentru ca 
omul să se manifeste. Ele sunt slujitoarele iubirii. 

Supărările sunt stâncile care se desprind dintr-un 
vâri de munte. Dacă eşti un om înţelept şi liber, vei lăsa 
supărările să treacă pe lângă tine fără să te atingă. 

Cel ce doreşte să devină puternic trebuie să treacă 
prin supărări. Omul trebuie să cunoască supărările, dar 
trebuie să rămână ca un copil care-şi transformă cu 
uşurinţă stările sufleteşti. 

De ce are omul supărări? Pentru că se îndreaptă 
spre centrul pământului. De ce se bucură omul? Pentru 
că se îndreptă spre centrul soarelui. Supărarea şi 
bucuria sunt căi şi metode prin care omul trebuie să 
treacă neapărat. Fără ele, nu există nici evoluţie, nici 
dezvoltare. Supărarea îl învață pe om să-şi dezvolte 
rădăcinile; bucuria îl învaţă să-şi dezvolte ramurile. 

Aşadar, creşterea este un proces fizic, dezvoltarea, 
un proces spiritual, înnobilarea, un proces divin. Aceste 
trei procese trebuie să se înfăptuiască simultan şi fără 
întrerupere. 

Mântuirea omului nu se află nici în aer, nici în apă, 
nici pe pământ. Omul trebuie să intre într-o regiune 
nouă. Aş putea defini această regiune nouă cu termenii: 
„ubeşte, fii viu!”. În această stare, toate contractiile 
omului dispar. 

Să iubeşti înseamnă să-ţi construieşti în suflet un 
templu unde locuieşte Dumnezeu. Acest templu există 
în Cer, dar trebuie să se materializeze şi pe Pământ. 

Trebuie întâi să se trezească toate sentimentele 
ascunse, ca să cunoaştem iubirea. Primul semnal al 


venirii iubirii este suferința. Cu cât suferinţele cresc, cu 
atât suntem mai aproape de iubire. 

Iubirea este un izvor care ţâşneşte şi dăruieşte 
permanent. Nu e nevoie să ceri apă de la izvor, e de- 
ajuns să te duci lângă el ca să-ţi dăruiască din 
abundența lui. În această privinţă, i se cere omului doar 
să fie asemenea unei flori deschise sau unor canale 
deschise, ca iubirea să se poată revărsa direct în ele. 

A trăi pentru cineva înseamnă a contribui la 
înflorirea sufletului său. Prima voastră sarcină este să 
învăţaţi să trăiţi corect. Trăitul corect este una dintre 
marile ştiinţe la care aspiră orice fiinţă omenească. 

La un moment dat, nu putem iubi decât o singură 
fiinţă, în momentul următor, putem să iubim a doua 
fiinţă. În plus, omul nu poate să iubească pe oricine. Cel 
care va fi iubit este determinat dinainte. De ce? Fiindcă 
iubirea este determinată de vibrații. 

lubindu-ţi aproapele, vei învăţa o mare lecţie. Prin 
termenul de „aproapele nostru” înţelegem omul la care 
principiul divin este treaz. 

Numai iubirea este în stare să facă să pătrundă noul 
în sufletul omului. La regenerarea omului iau parte 
fiinţe ce se găsesc în afara lui. 

Orice om trebuie să se străduiască să manifeste 
sentimente duioase, călduroase şi bune în el însuşi; 
trebuie să nu se mai ocupe de lumea exterioară. După ce 
a ajuns la această stare de spirit, omul nu mai simte 
nici bucurie, nici tristeţe. În ce priveşte tristeţea şi 
bucuria, spuneţi-vă: „Asta e voinţa lui Dumnezeu. El a 
făcut totul cum e mai bine”. 

Ne vom manifesta iubirea în viața divină şi 
Dumnezeu își va manifesta iubirea în viaţa noastră. În 
asta constă măreţia vieţii. Astfel, se va forma o legătură, 


o armonie intimă între aceste două lumi, lumea divină şi 
lumea omenească. Această legătură va da un sens 
existenţei oamenilor şi va contribui la apropierea dintre 
ei. 

Prin Iubirea Lui, Dumnezeu vrea să elibereze 
oamenii de dorinţele lor contra naturii, care îi ţin în 
sclavie. Nu i se cer omului decât modestie şi blândeţe. 
Dacă are aceste două calităţi, va avea răbdarea să 
suporte totul. 

Unde trăieşte sufletul, acolo trăieşte Dumnezeu. 
Sufletul este baza cea mai solidă pe care ne putem 
construi viața. Este locul unde se coc cele mai frumoase 
fructe. Soarele sufletului nu apune niciodată. Este cel 
real. Adevărata bogăţie se află în sufletul omului. Când 
aveţi această bogăţie, aveţi totul. 

Cel ce are idei divine nu suferă. În general, inferiorul 
suferă în om. Dar, odată ce principiul divin este treaz în 
el, omul nu mai suferă. Conştiinţa omenească aduce 
suferinţele. Conştiinţa divină aduce bucuria. 

Omul trebuie să fie mulțumit şi să zâmbească în 
sinea lui. Trebuie să converseze cu sine însuşi, să se 
analizeze şi să-şi pună întrebarea: „De ce nu sunt 
mulțumit şi recunoscător?”. 

Noua morală a lumii trebuie să fie morala iubirii; 
tară iubire, viața nu poate fi înțeleasă. 

Dacă munciţi pentru un om din tot sufletul, el va 
avea o încredere absolută în voi şi vă va iubi 
întotdeauna. Ca să vă iubiţi unii pe alţii şi să creaţi între 
voi o legătură indisolubilă, încercaţi să găsiți în fiecare o 
calitate şi păstraţi-o întotdeauna în minte. Această 
calitate e divinul din om. 

Studiindu-vă pe voi înşivă şi studiindu-vă aproapele, 
îl veţi găsi pe Dumnezeu şi-L veţi înţelege. 


A iubi în mod spiritual înseamnă a reţine în minte 
imaginea fiinţei iubite şi a o înconjura cu gânduri 
frumoase şi sentimente elevate. Si înseamnă şi să-i 
doreşti tot ce e mai bun. Atunci, omul se simte dispus la 
tot felul de fapte măreţe şi de sacrificii. Iubirea 
acţionează şi asupra celor mai feroce animale. Dacă 
ciobanul simte iubire pentru lup, acesta nu-i va ataca 
niciodată oile. 

Când o persoană iubeşte o alta, aceasta trebuie să 
manifeste blândeţe; asta este legea naturii. Blândeţea 
conține elementele necesare evoluţiei. Iubirea este o 
forţă creatoare puternică, care se plantează în blândeţe 
ca într-un teren favorabil ei. Acolo încolţeşte, creşte şi se 
dezvoltă. 

Momentele iubirii şi ale blândeţii sunt scurte, dar, în 
schimb, sunt bogate şi substanţiale. Iubirea durează 
doar o secundă, dar reflecţia ei se prelungeşte mult 
timp. 

A iubi un om înseamnă a-i da tot ce necesită 
sufletul lui. 

Ca să-şi făurească sistemul nervos, omul trebuie să 
se mişte între blândeţe şi iubire. Mişcându-se de la un 
pol la altul, ajunge să se înnobileze treptat, devine util 
lui însuşi şi celorlalți. 

Cu iubire, totul se face uşor şi repede. 

Pentru aceeaşi persoană, iubirea rămâne 
întotdeauna asemenea ei înseşi, se schimbă doar 
concepţia pe care o avem despre iubire. 

Viaţa şi iubirea sunt poeme neterminate. Ele sunt 
compuse veşnic şi totuşi rămân veşnic neterminate. 
Gândiţi-vă mereu la începutul vieţii, dar niciodată la 
sfârşitul ei. 


Cel ce vrea să-şi manifeste iubirea spirituală față de 
aproapele lui trebuie să intre în relaţie cu fiinţele 
superioare şi cu îngerii şi să se gândească mereu la ei. 

Omul trebuie să tindă întotdeauna spre această 
iubire care nu se schimbă şi nu încetează niciodată. 
Iubirea de Dumnezeu rezistă la toate încercările şi la 
toate condiţiile. Omul poartă în el această iubire de o 
eternitate. Asta dovedeşte că propria-i conştiinţă a fost 
trezită în cele trei planuri: fizic, spiritual şi divin. 

Lumea este guvernată de o singură lege, iubirea. 
Această lege nu este scrisă în nicio carte, ci se află doar 
în inima omului. Nu i se cere omului decât să iubească. 
Îndată ce iubeşte, este iubit. Aşa va cunoaşte iubirea lui 
Dumnezeu. O legătură între două suflete există doar 
când ele au ceva în comun. 

Faceţi chiar acum prima încercare de a iubi fără să 
aşteptaţi să fiţi iubiţi. Aţi fost deja iubiţi. Dumnezeu vă 
iubeşte. Nu vă rămâne decât să vă manilestaţi iubirea. 

Ca să progreseze, omul trebuie să aibă un ideal 
înalt. Vă doresc să începeți cu iubirea. Dimineaţa, când 
asistați la răsăritul soarelui, şi seara, la apariţia stelelor, 
şi în fiecare moment al zilei în care vedeţi oameni şi 
animale, inima să vă vibreze ca şi cum duhul lui 
Dumnezeu ar fi prezent printre voi. Ziua şi noaptea 
ascund mari bogății. În faţa lui Dumnezeu, chiar şi 
noaptea e zi. 

Când omul acţionează conform legilor Iubirii, fiinţe 
raționale se manifestă prin intermediul său. Aceste fiinţe 
înţeleg lumina şi în acelaşi timp viaţa. 

Roadele vieţii se coc sub influenţa iubirii, care aduce 
viață, veselie şi bucurie. Iubirea dă viață; ea conţine 
Adevăr şi Libertate, viaţă şi fericire. Dacă omul a înţeles 


adevărul, libertatea, viaţa, fericirea, se găseşte în 
domeniul Iubirii supreme. 

Un sentiment călduros în inima voastră, un gând 
luminos în minte nu sunt altceva decât o vizită a lui 
Hristos înlăuntrul vostru. 

Căutaţi iubirea în voi, nu în afara voastră. Cât timp 
nu veţi fi descoperit iubirea în voi, n-o veţi fi găsit 
niciodată la ceilalți. Dacă vreţi să găsiţi frumuseţea, 
dreptatea în viaţă, în voi trebuie să le căutaţi. Puneţi în 
aplicare iubirea în viaţa voastră, dacă vreţi să vă 
eliberaţi de toate contradicţiile. 

Prin gândurile lor bune şi luminoase, prin 
sentimentele lor călduroase şi privirile curate, oamenii 
îşi trimit mesaje din lumea invizibilă. Şi astfel dau un 
sens propriei existenţe. 

O privire curată e capabilă să trezească un gând 
luminos în mintea unui om trist şi tristeţea acestuia se 
transformă în bucurie: a primit pe o cale necunoscută 
lui un mesaj din lumea invizibilă, mesaj care îi 
transformă starea sufletească. 

Eşti filosof dacă primeşti orice lucru cu bucurie şi 
cu zâmbetul pe buze, căci eşti conştient atunci că acela 
e drumul. Unii neagă această viaţă, pentru ei este o 
viață ireală, o viaţă iluzorie. Şi totuşi, în vis constă 
sensul vieţii, căci omul trăieşte doar în visurile lui. Dacă 
nu mai visează, îi încetează şi viaţa. Atâta timp cât 
visează, omul are dorința arzătoare să lucreze, să 
întreprindă ceva şi să facă mari acţiuni. 

Iarba de pe câmpuri acţionează asupra imaginaţiei 
într-un mod calmant şi binefăcător: îl face pe om poet. 
Dacă vreţi să dobândiţi la munte o dispoziţie mistică, vă 
recomand să călcaţi la Rila nu numai pe iarbă, ci şi pe 
pietre. 


Una dintre metodele de care se foloseşte natura este 
cântul. Prin cânt ne acordăm vieţile; cântul este ca o 
ploaie binefăcătoare pentru sufletul omenesc. Să cântăm 
cu toţii, indiferent dacă suntem tineri sau bătrâni, veseli 
sau trişti, căci cântul este o condiţie indispensabilă 
pentru transformarea stărilor noastre sufleteşti. Este o 
mare artă să ştii să te bucuri în tristeţe. Cea mai mare 
realizare a omului este dobândirea iubirii divine. 

Muzica are un sens în măsura în care poate să 
aprindă în sufletul omului focul sacru al iubirii. Odată 
acest foc aprins, omul poate să înveţe, să lucreze, să 
studieze, să creeze. 

Melodia trezeşte  blândeţea şi armonia, creşte 
sufletul. Iubirea se manifestă prin melodie; melodia face 
apel la inimă şi armonia, la inteligență. Muzica 
occidentală se foloseşte mai degrabă de armonie, muzica 
orientală, mai degrabă de melodie. 

Şi ce este meditaţia? Să-ţi concentrezi gândurile 
asupra unor lucruri frumoase care înalță sufletul şi 
mintea omului şi le pun în contact cu o lume superioară 
celei în care se găsesc. 

Nu este nevoie să vorbeşti mult ca să creezi legături 
prieteneşti cu o persoană. 

Doar în iubirea divină pot să se coacă roadele 
sufletului omenesc. 

Durata vieţii depinde de relaţiile corecte pe care le 
avem cu cauza primordială, cu aproapele nostru şi cu 
noi înşine. 

Există o ştiinţă justă, ştiinţa nemuririi. Fiecare om 
trebuie să aibă o idee fundamentală de care să se lege 
toate celelalte idei. 

Aveţi în vedere că în ştiinţă există un grad foarte 
înalt. Ştiinţa vie începe acolo unde se sfârşeşte ştiinţa 


ocultă. Pentru ca un discipol să poată înţelege această 
ştiinţă a vieţii, trebuie să treacă prin principiile generale 
ale tuturor celorlalte ştiinţe. Ştiinţa vie este o metodă de 
fuziune şi de eliberare a conştiinţei omeneşti. Ştiinţa 
divină şi absolută dispune de metode care ne permit să 
înfruntăm şi să conciliem contradicţiile. 

Aveţi în vedere că fiecare lucru se realizează la 
timpul lui. Timpul pentru muzică, pentru cântat, pentru 
studiat, pentru muncit şi pentru odihnă îi este fixat 
fiecăruia. Când Dumnezeu, îngerii şi omul se unesc, 
omul devine puternic şi poate să facă orice. 

În prezent, procesul de evoluţie este accelerat. Un 
lucru care a cerut mii de ani ca să se realizeze în trecut 
se poate obţine acum în câteva secole, în câteva minute 
sau în câteva ore, în funcţie de intensitatea gândirii. 

Timpul poate fi scurtat, mii de ani pot să devină o zi. 
Omului îi trebuie mii de ani să facă ceea ce Dumnezeu 
poate să realizeze într-o singură zi. 

Există trei categorii de savanți: cei din lumea fizică, 
care se ocupă de latura exterioară şi materială a ştiinţei; 
savanții care lucrează în domeniul luminii, care îi 
cunosc legile şi îi ajută pe savanții din lumea fizică; 
savanții care trăiesc şi lucrează în împărăţia nemuririi. 
Cunoştinţele acestora din urmă se întind până la viața 
perfectă, până la viaţa care funcţionează pe toate 
planetele. 

Cel care vrea să-şi amelioreze viața trebuie să 
cunoască legile luminii şi să le aplice. Viaţa morală şi 
spirituală presupune o lumină abundentă pe care o 
introduce Duhul în om şi care îi conferă dispoziţii bune. 
Această lumină acţionează favorabil asupra dezvoltării 
creierului omenesc. Ea pătrunde nu numai prin ochii 
omului, ci şi prin toţi porii pielii sale. 


Lumina este instrumentul cu care putem să 
coborâm în adâncul capului, în căutarea aurului şi a 
pietrelor preţioase. 

Şi ce este aurul? Este simbolul soarelui, al energiei, 
al sănătăţii, al purității. Dacă aveţi aur în sânge, aveți şi 
în pungă. 

Studiind legile luminii fizice ce vine de la soare, veţi 
ajunge la lumina spirituală şi veţi începe să-i studiaţi 
legile. Această lumină este blândă şi plăcută, este 
reflexul luminii fizice. Studiaţi legile luminii divine, prin 
care vine cunoaşterea. 

Aşadar, pentru ca omul să se dezvolte repede şi 
corect, este necesar să fi atins unitatea conştiinţei şi să 
fie legat interior cu Dumnezeu. Indiferent că vă sculațţi, 
că vă culcațţi, că dormiţi sau că sunteţi treji, această 
legătură cu Dumnezeu trebuie să rămână permanentă. 
Ea generează ce e mai bun în om. Talentul, geniul, 
puritatea, slințenia, forţa omului sunt datorate acestei 
legături. 'Toate cunoştinţele dobândite de om rezultă din 
această legătură. 

Singurul lucru care îl distinge pe om şi îl face om în 
sensul deplin al cuvântului este această legătură cu 
Dumnezeu, existenţa unei conştiinţe divine dezvoltate în 
el. Acolo unde se găseşte conştiinţa lui Dumnezeu se 
găsesc ştiinţa, muzica şi poezia. Să nu uităm că mintea 
liberă a omului se află deasupra condiţiilor, a legii 
karmei, a legii eredității şi a legii reincarnării. 

Mintea învaţă în timp ce omul doarme sau e treaz. 
În realitate, doar corpul se odihneşte, mintea este 
permanent trează. Ceea ce nu poate să înţeleagă şi să 
înveţe în cursul zilei omul va învăţa şi va înțelege în 
timpul somnului. Noaptea, va studia într-o şcoală, 


şcoala spirituală. Discipolul bun şi raţional studiază zi şi 
noapte. 

Nu vi se cere nimic altceva decât să fiți în armonie 
cu cosmosul. Dacă omul are o stare pasivă, poate să 
primească uşor energiile cosmice superioare şi să tragă 
profit de pe urma lor. 

Cine vrea să se manifeste trebuie să se lege de cauza 
primordială a tuturor lucrurilor, de unde vine inspiraţia, 
de unde ţâşnesc forţele vii care circulă în tot cosmosul. 
Când aceste energii se revarsă în om, el poate să scrie, 
să cânte la un instrument şi să deseneze. 

Omul este o carte ce se scrie continuu. Ochii arată 
dacă conştiinţa este trează, nasul este simbolul 
rădăcinilor conştiinţei. Gura corespunde sursei din care 
conştiinţa îşi ia forţele. 

Urechile sunt venitilatoarele conştiinţei. Conştiinţa 
omului este aerisită prin urechi. 

Există trei porţi prin care trece conştiinţa omului: 
inima, intelectul şi voinţa. 

Nu uitaţi că fiinţele raţionale iau parte întotdeauna 
la viața voastră şi vă ajută. Soluţia problemelor voastre 
este legată de soluția problemelor acestor fiinţe. 

Când vă găsiţi în faţa unor mari dificultăți, să ştiţi 
că nu sunteţi singuri. Se aşteaptă de la voi să rezistaţi 
până la sfârşit, şi atunci va veni ajutorul. 

Orice vi s-ar întâmpla, bine sau rău, rostiți această 
formulă: „Doamne, Te binecuvântez de mii şi miliarde de 
ori”. După rostirea acestei formule, vă veţi găsi în cercul 
cel mai sublim şi veţi avea viaţă şi forță. 

Când nu puteţi să obţineţi nimic prin voi înşivă, 
rugaţi fiinţele luminoase din lumea invizibilă să vă vină 
în ajutor. 


Soluţia la marile probleme ale existenţei se află în 
planul cauzal. Atâta timp cât conştiinţa nu i s-a ridicat 
la planul cauzal, omul nu poate să înţeleagă viaţa. 

Cunoaşterea lui Dumnezeu şi a lui Hristos este 
necesară pentru obţinerea vieţii veşnice. În dobândirea 
acestei cunoaşteri constă viaţa. 

În conştiinţa colectivă a fiinţelor din natura vie, 
toate fenomenele sunt legate între ele în mod indisolubil. 
Dumnezeu se manifestă interior în conştiinţa fiinţelor 
raţionale. Dumnezeu nu vorbeşte din exterior, el se 
manifestă, în general, în interior. 

Omul raţional trebuie să fie întotdeauna în legătură 
cu primul principiu al vieţii, de unde poate să ia energie 
ca să-şi întrețină talentele, capacităţile şi sentimentele. 
Este prima metodă de educare a sinelui. 

Scopul inimii omeneşti este să dobândească 
bunătate; scopul intelectului omenesc este să 
dobândească înţelepciune. Bunătatea şi înţelepciunea 
pot să fie legate interior; doar atunci omul poate să fie 
sănătos. Bunătatea este izvorul divin care curge 
continuu. 

Nu uitaţi că, atâta timp cât îşi bazează fericirea pe 
lucruri materiale, omul este întotdeauna nefericit. 
Fericirea vine din lucrurile imuabile şi veşnice. Din ziua 
în care va face voia lui Dumnezeu, omul va câştiga 
puterea, stima şi încrederea celorlalţi. 

Fericirea este ceva intim, ea este condiționată de legi 
interioare. Fericirea nu se găseşte nici în mediul social, 
nici în bani, nici în ştiinţă, nici în frumuseţe. Fericirea 
este primul contact al omului cu Dumnezeu sau al 
discipolului cu maestrul său. După obţinerea acestei 
fericiri, conştiinţa omului fuzionează cu conştiinţa 
supremă a naturii vii, cu Duhul lui Dumnezeu care 


planează deasupra ei. Asta înseamnă unirea cu natura. 
Fericirea este rezultatul fuziunii a două suflete. 
Adevărata fericire nu dispare niciodată. Această fericire 
nu poate fi dobândită decât dacă respectăm legile Iubirii. 
Ca să se iubească, oamenii trebuie să fie uniţi interior. 

Fericirea se iveşte dintr-un singur izvor, Spiritul 
Universal şi atotputernic al lui Dumnezeu. 

Nimic nu e mai mare decât fericirea. Nimic nu e mai 
mare decât fuziunea sufletelor cu Spiritul primordial. 
Când veţi fi vizitaţi de fericire, vă veţi găsi într-o lume cu 
totul nouă, care nu e nici în Cer, nici pe Pământ: lumea 
Iubirii. În acea lume a Iubirii nu există condiţii nici 
pentru bine, nici pentru rău. 

Fericirea călătoreşte în două trăsuri, cea a Bunătăţii 
şi cea a înţelepciunii. Acolo unde se află fericirea, este şi 
iubirea. Iubirea este mama fericirii, ea pluteşte pe aripile 
fericirii. Doar cel care se lasă ghidat de Duhul lui 
Dumnezeu poate fi fericit. 

Fericirea este un Duh luminos suprem care nu-l 
urmează decât pe omul Adevărului şi al Libertăţii. Este 
de-ajuns ca acest Duh să vă privească o singură dată ca 
sufletul să vă vibreze o eternitate. A fi fericit înseamnă a 
fi fost sub privirea şi zâmbetul lui Dumnezeu. Este 
adevărat că sunt doar clipe, dar ecoul lor se 
repercutează în eternitate. Odată adevărul dobândit, 
fericirea vă va urma peste tot. 

Fericirea omului constă şi în puterea lui de a-şi 
exprima prin organele sale, prin voce sau gesturi, de 
exemplu, toate elanurile sufletului şi ale minţii sale. 

Ca discipoli, să ştiţi că cineva vă iubeşte, se 
interesează de voi şi vă dă sfaturi în momentele cele mai 
grele ale existenţei voastre. Acele ființe care sunt 
pregătite întotdeauna să vină în ajutor omenirii sunt 


numite „ghizi spirituali”. În realitate, aceşti ghizi 
invizibili sunt doar raze trimise de Dumnezeu ca să-i 
ajute pe oameni pe calea lor anevoioasă. 

Discipolii intraţi în viaţa nouă nu pot să trăiască 
după voia lor, ci trebuie să trăiască într-un mod nou, 
conform legii divine. În această viaţă nouă, legile sunt cu 
totul diferite de legile vieţii obişnuite. 

O gândire curată, liberă de orice eroare, o inimă 
nobilă, fără nicio restricţie omenească, acestea i se cer 
discipolului. 

Sarcina discipolului este să dobândească 
cunoaşterea, forţa şi puritatea. Tot ce se dobândeşte este 
bazat pe iubire. 

Trebuie să faceţi aşa cum vă spune natura. Ea este 
marele maestru care vă călăuzeşte. 

Pe măsură ce discipolul progresează, evoluează şi 
pătrunde în lumea spirituală, pierde orice noţiune de 
viață obişnuită, de ştiinţă şi de religie. Totul în el îşi 
pierde sensul şi nu-i rămâne decât dorinţa de a învăţa. 
Atâta timp cât are în el această dorință sfântă, omul 
poate într-o zi, într-o săptămână sau în câţiva ani să 
câştige mai mult decât a pierdut. 

Forţa discipolului constă în legătura intimă care 
există între sufletul lui şi Dumnezeu, dar şi în vigilenţa 
conştiinţei sale. Când posedă această legătură, când 
conştiinţa îi e trează, nu mai pierde nimic din ce a 
câştigat. 

Discipolul trebuie să fie ca un copil; trebuie să 
accepte ce i se întâmplă sau ce se produce în jurul lui cu 
zâmbetul pe buze, cu bucurie. Totul la el trebuie să fie 
natural. Fiţi precum copiii. Cel ce are credinţa copiilor 
va suporta cu uşurinţă suferinţele şi încercările vieţii. 


Dar toate eforturile care tind spre ameliorarea vieţii 
voastre nu vor avea niciun succes dacă nu vă veţi 
reîntoarce în viața voastră primordială. Această primă 
viaţă este originalul, celelalte sunt doar copii. 

Nu vă echilibraţi viața decât dacă ajungeţi la această 
înaltă conştiinţă care vă face capabili să-L simţiţi pe 
Dumnezeu în voi şi să vă legaţi de El. 

A trăi pentru Dumnezeu înseamnă a vă echilibra 
forţele organismului. Tinereţea voastră depinde de felul 
în care-L slujiți pe Dumnezeu şi de iubirea voastră 
pentru ceilalți oameni. Aceasta este legea divină. 

Dar unde este Dumnezeu? E în glasul calm al 
omului, în tăcere. El este viaţa rațională. 

Când glasul tăcerii va începe să se facă auzit în om, 
acesta va înţelege ce are divin şi ce este omenesc şi va 
zice: „Cândva, am trăit în furtună ca o pasăre năucită, 
dar acum am înţeles Măreţia, Sublimul Vieţii”. 

Omului i se cere un singur lucru, iubirea de 
Dumnezeu, în această stare de iubire, omul va avea 
întotdeauna fiinţe în jur care-l vor iubi. 

Când întreprinde ceva, omul trebuie să fie calm; 
asta îi dovedeşte credinţa puternică. Important e ce faci 
astăzi. Micile eforturi sunt însoţite de consumuri mici de 
energie, dar rezultatele sunt mari. 

Eu le cer tuturor să fie purtătorii iubirii divine. 
Această iubire e capabilă să anihileze toate elementele 
care sunt la om cauza tuturor suferințelor. Salvarea vine 
întotdeauna de la Dumnezeu. 

Adevărata cunoaştere şi adevărata slujire a lui 
Dumnezeu duc la prelungirea şi reînnoirea vieţii. Ce este 
legătura dintre om şi Dumnezeu? Legătura care îl uneşte 
pe om cu Dumnezeu este ca un izvor care udă locurile 
cele mai uscate şi cele mai deşertice, făcându-le fertile. 


Când auziţi în voi vocea divinului, puteţi să speraţi 
orice. Divinul trece cu viteza luminii. Trece, lasă ceva şi 
pleacă, îndată ce-l simţiţi, opriţi-vă şi primiţi ce vă 
aduce. Vizitând omul, divinul îi lasă binecuvântarea lui 
şi omul trebuie s-o poarte peste tot. Această 
binecuvântare face omul vesel şi mulțumit. Oriunde 
merge, duce această bucurie şi veselie. Omul trebuie să 
se apropie de Dumnezeu aşa cum face copilul care 
merge spre mama lui, simplu şi liber. 

Dacă omul îl slujeşte pe Dumnezeu, este călăuzit de 
un înger care aduce binecuvântarea sufletului său. 
Acest om îi mulţumeşte lui Dumnezeu şi cântă melodia 
nouă: „O lumină nouă îmi luminează sufletul şi mă 
susține; ea mă înzestrează cu o viață nouă şi o blândeţe 
nouă”. Viața nouă aduce numai bine sufletului omenesc. 

Cel care-şi îndreaptă privirea spre Dumnezeu 
trebuie să ştie că problemele sale se vor rezolva cu totul 
când va înţelege legea iubirii şi o va aplica în viaţă. 
Atunci se vor deschide toate uşile în faţa lui. 

Tot ce face pentru ceilalți se va întoarce într-o zi la 
el. Sacrificiul, slujirea lui Dumnezeu sub orice formă 
reprezintă un capital pe care îl va primi înapoi cu 
dobândă într-o zi. Dar trebuie să ştiţi că nu i se dă 
aceasta decât celui care trudeşte fără să aibă vreun 
interes, doar din iubire de Adevăr. 

Voia lui Dumnezeu este să le dați ajutor celor mai 
slabi, celor mai mici decât voi. Dumnezeu va aranja 
lumea prin oameni. Cunoşti omul din lucrurile mărunte. 
Cel ce nu este impresionat de suferințele celor mai mici 
creaturi nu va fi mişcat nici de suferinţele oamenilor. 

Cum îl poţi iubi pe om dacă nu-l vezi prin ochii lui 
Dumnezeu? Dumnezeu poartă în Mintea, în Inima lui 
toate sufletele. Ţine în mâini toate binefacerile pe care 


le-a destinat oamenilor şi aşteaptă momentul potrivit ca 
să le dăruiască. 

Dacă nu-L iubeşte pe Dumnezeu, omul nu-şi poate 
iubi aproapele şi cu atât mai puţin duşmanii, iar lisus a 
zis: „lubiţi-vă duşmanii”. 

Când Duhul Sfânt va domni în om, lumina sa se va 
ridica în sufletul lui şi roadele acestui suflet vor începe 
să se coacă. Va fi dovada prezenţei Duhului Sfânt. 

După ce veţi dobândi Iubirea şi înţelepciunea, vă 
veţi părăsi vechiul corp, vechile sălaşuri, şi veţi intra în 
noile corpuri, mai comode şi mai frumoase decât cele 
actuale. Hristos a zis: „Plec să vă pregătesc o locuinţă. 
Acolo unde voi fi Eu, acolo veţi fi şi voi”. 

Omul liber este cel care se roagă. Rugăciunea este 
prefața Iubirii. A te ruga înseamnă a fi în situaţia unui 
fiu de rege. Eşti liniştit, nu eşti deranjat de nimeni. 
Atunci, poţi să reflectezi la Atotputernic, la Sublim, la 
Cer, la fiinţele mai avansate cu care intri în contact. Aşa 
va avea loc o curgere de forţe de la Dumnezeu spre om, 
şi atunci omul va uita inferiorul, pământescul şi se va 
ridica mai presus de starea lui obişnuită. 

Libertatea cere un lucru: când ai cunoaşterea, s-o 
păstrezi. Omul liber este cel care trăieşte în veşnicie. 
Libertatea, atât interioară, cât şi exterioară, este legată 
de puritate: gânduri, sentimente, acţiuni pure. Doar 
Adevărul îl poate face pe om liber. 


RAZELE DE VIAȚĂ 


Cum puteţi să admiteţi ideea necredinţei în mintea 
voastră? Faptul că există necredinţă este deja o dovadă 
că provine din credinţă. Necredinţa este a doua soţie a 
bărbatului. Neputând să se înţeleagă cu prima, credinţa, 


bărbatul şi-a luat-o pe a doua, necredinţa. Deoarece n-a 
putut să trăiască cu prima soţie, care era bună, îngrijită 
şi curată, cu atât mai puţin va putea să trăiască cu a 
doua. Ea e distrată, risipitoare şi neglijentă. Căderea 
bărbatului datează din momentul în care necredinţa a 
intrat în el. 

Pe când se afla încă în rai, necredinţa a intrat în el 
şi omul a început să judece aşa: „Se poate trăi şi altfel, 
nu numai aşa cum recomandă Dumnezeu”. 

(...) 

Vreţi să vă eliberaţi de necredință? Respectaţi cele 
patru precepte date de Dumnezeu: păstraţi libertatea în 
suflet, păstraţi forța în minte, păstraţi lumina în 
inteligență, păstraţi bunătatea în suflet. Rezultatele pe 
care le obținem depind de aceste patru acțiuni. 

Când este vorba de libertatea, de forţa, de lumina şi 
de binele omului, să aveţi o singură opinie. În libertatea 
sufletului, în forța minţii, în lumina inteligenţei şi în 
bunătatea inimii constă sensul vieţii. Aceasta este starea 
divină la care aspiră omul. Este noua învățătură 
propovăduită astăzi. 

Toţi oamenii vor să aibă o idee concretă despre 
Dumnezeu. Libertatea, forţa, lumina şi binele pe care le 
are omul nu sunt altceva decât drumurile ce duc spre 
divin. Ce altă înţelegere mai concretă ați mai putea dori? 
Prin aceste patru forţe din om se manifestă Marele. Ele 
sunt principii creatoare. Prin ele a fost creată lumea. 

Omul are posibilitatea să se mişte cât e liber. Poate 
să acţioneze şi să realizeze ceva cât e puternic. Poate să 
înțeleagă sensul lucrurilor vieţii cât are lumină în 
inteligență. Poate să păstreze ce a dobândit cât e bun. 

Acum, doresc ca la întoarcerea acasă să vă scoateţi 
cuţitele şi să tăiaţi urzeala pânzei care vă învăluia până 


în prezent. Doar aşa veți fi eliberaţi. Apoi, veţi spăla cu 
apă curată şi proaspătă toate recipientele murdare pe 
care le aveţi. Veţi demonstra astfel că sunteţi oameni 
puternici. După aceea, veţi aprinde lumânările în cele 
patru camere şi le veţi lăsa să ardă toată ziua. Nu vă 
preocupaţi de ce se va întâmpla cu lumânările voastre. 
Să ardă! în fine, dacă vedeţi că focul din cele patru vetre 
este stins, puneţi lemne şi cărbune, aprindeţi un chibrit 
şi lăsaţi-le să ardă, ca să vă încălzească bine camerele. 
Aceste patru lucruri le sunt cerute tuturor oamenilor. 
Sfâşiaţi pânza de păianjen care vă învăluie, spălaţi-vă 
recipientele murdare, aprindeţi-vă lumânările şi faceţi-vă 
foc în vetre. 

Ceea ce v-am zis vine de la Dumnezeu. El spune: 

„Credincioşii Mei, păstraţi libertatea pe care v-am 
dat-o! 

Copiii Mei, păstraţi forţa pe care v-am dat-o! 

Copiii Mei, păstraţi lumina pe care v-am dat-o! 

Copiii Mei, păstraţi binele pe care vi l-am dat!” 


DESPRE CREDINȚĂ 


În seara aceea, maestrul se plimba prin tabără 
însoţit de un mic grup de discipoli. S-a iniţiat o 
conversație despre credinţă. Maestrul a zis: 

- Credinţa este iluminarea prin lumina intuiţiei, prin 
lumina supraconştiinţei. Ea are ca bază experienţa, 
experienţa trecutului. Spre deosebire, superstiţiile sunt 
lucruri neînţelese. Ce este credinţa? Credinţa este să 
crezi că lucrurile se vor aranja aşa cum a stabilit 
Dumnezeu şi că nu poate să fie altfel. Dar, dacă crezi că 
se pot produce altfel, asta înseamnă deja conştiinţă 
omenească. 


Vei crede că pentru tine totul se va aranja aşa cum a 
fost trasat de Raţional. 

Credinţa este speranţa în Raţionalul care se găseşte 
la baza întregii naturi. Asta nu e fatalism. 

Vedem că lucrurile nu se fac niciodată cum credem, 
ci se produc întotdeauna într-un fel mai bun. La 
început, eşti dezamăgit, dar vezi după aceea că totul s-a 
petrecut mai bine decât credeai. 

Nu poţi să crezi decât în divin. Adică să crezi în ceva 
mai presus de tine. Conştiinţa divină te-a învăluit şi 
trăieşti mulţumită ei. Este necesar ca omul să-şi 
păstreze dispoziţia interioară a unui copil. Credinţa este 
legea pentru receptarea a ceea ce vine de sus. 

Recipientul tău e gol doar pentru că ceea ce a intrat 
în el s-a scurs după aceea. Într-o zi ţi-a trecut prin 
minte să închizi robinetul superior şi ai crezut că 
recipientul e plin. 

Nu închide robinetul superior, acesta este credinţa. 
Când zici „nimic nu va ieşi din mine”, închizi robinetul 
superior. 

Este foarte greu de atins acea stare superioară în 
care omul posedă credinţa absolută, în aşa măsură încât 
îşi păstrează întotdeauna calmul interior. Credinţa are 
trei transformatori: fizic, spiritual şi divin. 

Un copil va spune că poate să ridice un obiect de 
100 kg. Totuşi, trebuie să aştepte vârsta de 22 de ani ca 
s-o facă. Dar, dacă îl aşezăm pe acel copil în faţa unei 
maşini şi el apăsă un buton al acesteia, va putea să 
ridice 100 kg şi chiar mai mult. Trebuie să învăţaţi să 
apăsaţi corect butoanele. 

Când realizăm noi înşine lucruri, ne folosim 
conştiinţa, când le fac ceilalți pentru noi, ne punem în 
aplicare credinţa. 


Credem deci în ceea ce poate să facă Dumnezeu 
pentru noi. 

Credinţa este legătura interioară care e formată 
după legea iubirii. Dacă realizezi această legătură, vei fi 
salvat şi vei începe să înţelegi viaţa. 

Se întâmplă ceea ce credem. 

Când omul lucrează cu credinţă, lucrurile se 
realizează. 

Cum vă imaginaţi raiul? Vor exista imagini 
asemenea celor de pe Pământ? 

În lumea îngerilor, când doresc un izvor, apare 
imediat lângă mine. Întind mâna şi beau. 

Încercaţi să aveţi prieteni nu numai pe Pământ, ci şi 
sus, în lumea invizibilă. Sunteţi preafericiți dacă aveţi 
prieteni sus. Dacă n-aveţi, viața e grea. În natură, există 
providenţa. În asta constă frumuseţea! 

Nu există loc în natură din care să lipsească 
providenţa divină. Dar nu exageraţi. Nu vă grăbiţi. Dacă 
vreţi să faceţi o treabă şi vă aflaţi în dificultate, o să vă 
descurcaţți mai bine decât prevăzuserăţi. Unei cunoştinţe 
aflate în călătorie i s-a făcut foame. Şi a zărit un păr. 
Când prietenul meu a ajuns sub pom, vântul a început 
să bată şi 12 pere, pe care nu le văzuse, au căzut şi el 
le-a mâncat. 

Dumnezeu a pregătit hrana pentru mici insecte, 
pentru viermişori. Atunci, de ce omul, făcut după chipul 
şi asemănarea lui Dumnezeu, se îngrijorează 
întrebându-se cum va face ca să se hrănească? 

Studiați: omul trebuie să aibă credință. Nu trebuie 
să creadă că, în momentul în care se roagă Domnului, 
Acesta îi satisface nevoile. Biletul de cerere a ajuns deja 
la poştă. Dar, rugându-te, îl vei găsi. La fel şi în cazul 


cunoaşterii. De exemplu, doreşti să citeşti o carte; vei 
vedea că acea carte va apărea. 

În suferinţe, fiinţele raţionale din lumea invizibilă 
susțin omul. Ele zic: „Asta nu-i nimic”. Încep să-l 
consoleze. Nimeni nu rămâne fără consolare. 

Mâna divină e asupra voastră. 

Aveţi încredere deplină în providența divină care 
există în lume. Dacă reuşiți să înţelegeţi sensul marilor 
suferinţe şi al marilor bucurii, veţi deveni suflete mari. 
Când aveţi o mare supărare, să ştiţi că în spatele ei vine 
un mare bine. 

Nicio lucrare omenească nu poate să reuşească dacă 
nu este ajutată de sus. Până la urmă, lucrările omeneşti 
se distrug. Omul va pune sămânţa şi Dumnezeu o va 
face să încolţească. 

Este scris: „Fiecare plantă ce n-a fost plantată de 
Tatăl Meu va fi scoasă din rădăcini”. 

Aceasta înseamnă că orice lucrare care n-are 
concursul Cerului va fi distrusă. 

O fiinţă din lumea raţională se străduieşte să-i facă 
rezonabili pe oamenii de pe Pământ pentru ca ei să 
poată să profite de bunuri. Pe Pământ, există toate 
condiţiile necesare pentru ca oamenii să trăiască bine si, 
dacă nu trăiesc corect, înseamnă că n-au înţeles legile 
vieţii raționale. 

Vreţi să vă aranjaţi viaţa. E aranjată, dar nu ştiţi. Să 
zicem că Tatăl v-a lăsat pe Pământ o moştenire mare, 
dar nu ştiţi încă şi trăiţi ca săracii. Dumnezeu a avut 
grijă de voi. N-aveţi decât să studiaţi pe Pământ. 

E o viaţă care nu este încă diferențiată, nu este încă 
elaborată. De aceea, toate Spiritele Mari coboară pe 
Pământ ca să ia viaţă divină primară, neprelucrată. Un 
mare număr de ființe trebuie să coboare. Fiinţele 


avansate trebuie să coboare şi ele. Vin din Iubire, 
conform legii libertăţii. Sufletele care provin din 
Dumnezeu coboară să ajute. Este unul dintre lucrurile 
cele mai plăcute să fii trimis să lucrezi pentru 
Dumnezeu. Dar, dat fiind că în cosmos au loc schimbări, 
timpul e întâi frumos, însă devine apoi noros. Vă udațţi 
puţin, dar, în general, sunteţi mulţumiţi. 

Toate ființele avansate care coboară o fac 
întotdeauna cu bucurie şi cu o tresărire sfântă. Sufletele 
nu coboară singure, ci în colectiv. Omul trebuie să aibă 
o ariergardă solidă ca să poată rezista pe Pământ. În 
Sfintele Scripturi stă scris: „Dumnezeu va merge 
înaintea ta şi va fi ariergarda ta”. 

Dacă n-ar exista ajutor, viața omenească ar ţine de 
un fir de păr. Dacă natura raţională nu l-ar păzi, omul 
ar fi expus zilnic la mii de pericole. 

Dacă ar şti omul de câte ori a fost salvat! Credinţa 
este necesară. Credinţa se dezvoltă prin încercările vieţii. 
Atunci se întăreşte. Pleci şi eşti călăuzit peste tot. 
Oriunde ai fi, eşti înconjurat de fiinţe raţionale. 

Credem că binele pe care îl avem ne poate fi luat de 
cineva. E imposibil. Trebuie să ştiţi că nu există forţă în 
lume care să-l poată abate pe om de la drumul pe i l-a 
stabilit Dumnezeu. Când cineva face un rău, există o 
forţă raţională în lume care îl transformă în bine. Ea 
transformă tot răul în bine. Tot ce se întâmplă este 
transformat, până la urmă, în bine, prin această formă 
raţională care vine de la Dumnezeu. 

lată ce e frumos, iată ce e mare, iată ce e consolator 
în lume. Ţi se va da ce-ţi place. Şi ţi se va da şi ce nu-ţi 
place. Pe Pământ, ţi se va da întâi ce nu-ţi place, apoi 
ce-ţi place. Astfel, unele lucruri care nu-ţi sunt plăcute 


vin primele şi după aceea apar cele care-ţi plac. Nu 
există excepții. 

Ceea ce doreşte omul va veni într-o zi la el, dar, dacă 
acel lucru nu este rațional, va suferi din cauza asta. 

Toate lucrurile sunt la locul lor. Însă, pentru omul 
stupid, nimic nu e la locul lui. 

Pentru omul inteligent, orice lucru este la locul lui. 

Credinţa şi speranţa sunt aripile Iubirii. Prin 
experiență, suntem legaţi de lumea fizică. Prin credinţă, 
suntem legaţi de lumea spirituală. Iubirea însăşi ne 
leagă de lumea divină. 

